
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Эл толилуулан буй өгүүллэг болбол, тухайлсан нэгэн үйл явдлыг өгүүлэхээс бүхэл бүтэн нэгэн үеийг үзүүлж, XVI зууны хоёрдугаар хагасын оросын нийгэмлэгийн боловсрол хэр байдал, зан заншил, шүтлэгийн зүйл, бодох ухаарах зүйлийг нь үзүүлэхийг гол болгосон билээ.

	 

	 

	 


ТЭРГҮҮН ДЭВТЭР

	1

	Гороховын1 гудамжнаа муж газрын бүхэл бүтэн хотын дайтай олон хүн суудаг том том байшингийн нэгэнд Илья Ильич Обломов гэгч өглөөгүүр орноосоо босоогүй хэвтэж байлаа.

	Гучин хоёр - гурав эргэм насны энэ хүн дунд хэрийн нуруутай, төрх байдал нүдэнд дулаан, хонин бор нүдтэй, алив нэгэн тодорхой юм бодож, санаа агуулсан царайгүй аж. Энэ хүнд төрсөн бодол санаа царайнд нь үл тогтон, харцанд нь нэг тодорч ангайсхийсэн уруул дээгүүр нь нэг илэрснээ духны нь үрчлээнд орж нуугдах мэт болоод бүрмөсөн замхарч нүүр нь тэр аяараа амарлингуй төвшин болоод ирнэ. Энэхүү амарлингуй төлөв нүүр царайнаас нь аваад хамаг бие байдал, өмссөн халаадны нь нугалаасанд хүртэл түгэн шингэнэ. Обломовын харц хааяа ядарсан юм уу, уйтгарласан маягтай байх боловч, сэтгэл санааны үндсэн гол шинж болсон усгал зөөлөн дүрийг уйтгар, ядрал хоёрын аль алин нь хоромхон зуур боловч үгүй болгож эс чадах аж. Нүдний харц, инээмсэглэх байр, толгой гарын хөдөлгөөн сэлтэд цайлган сайхан сэтгэл нь илхэн тусч харагдана. Юмыг өнгөцхөн аждаг, хүйтэн сэтгэлтэй хүн бол Обломовыг халти хараад «цагаан цайлган зантай бааз эр бий» гэх сэн байх. Арай хүн сайтай, юмыг гүнзгийхэн эргэцүүлдэг хүн, Обломовын царайг сайн хараад аятайхан юм санагдан инээмсэглэсээр холдох вий.

	Илья Ильичийн царай ягаарсан юм уу, бор, цонхигор гээд хэлчихийн эрхгүй, нэг л хааш хэрэг. Хөдөлгөөн багатайгаас юм уу, агаар дутсанаас, эсвэл энэ хоёрын аль алинаас болоод эрт таргалан шалчийсны улмаас тийм харагдаж байж болох юм. Ер нь ч Обломовын хэтэрхий булбарай цагаан хүзүү, булцгархан гар, зөөлөн мөрийг харвал бие бялдар нь эр хүнийх гэхэд дэндүү танхил санагдана.

	Обломовыг юманд сандарсан байх цагт хүртэл хөдөлгөөн нь уулын усгал зөөлөн болоод, өөрт нь бас зохимжгүй ч эс харагдах залхуу байр төрхөд нь баригддаг билээ.

	Нэг юманд сэтгэл зовсон царайтай болбол харц нь барайж, дух нь атирч, эргэлзэж, уйтгарлаж, айж байгаа шинж ээлжлэн тодрох боловч, тэрхүү сэтгэлийн түгшүүр нь тодорхой санаа болж тогтох нь тун ховор, тэгье гэсэн шийдвэр болох нь бараг үгүй билээ. Сэтгэлийн хамаг түгшүүр нь сүүрс алдах төдийхнөөр хязгаарлагдаж, гөлрөөд юм уу зүүрмэглээд замхардаг билээ.

	Обломовын гэртээ өмсдөг хувцас, өөрийн нь булбарай бие, царайны нь амгалан дүртэй ямар сайхан дүйдэг гэж санана. Перс газрын эдээр алив цацаг чимэг, танаас зэрэг европ маяг сэлт ер үгүй жинхэнэ дорно зүгийн халаад хийсэн нь уужим гэдэг нь аргагүй, биеийг нь хоёр ороочихоор ажээ. Обломовын халаад азийнхны галбираар суга руугаа улам улам өргөн болсон ханцуйтай. Ялихгүй хуучирч, анхны гял цал өнгө нь зарим газраа гандасхийсэн боловч дорно зүгийн хурц сайхан өнгө, эдийн бөх нь хэвээрээ байлаа.

	Обломов халаадаа зөөлөн, өмсөхөд хөнгөн, бие барихгүй дуулгавар сайтай зарц мэт биеийн ялихгүй хөдөлгөөн бүрийг дагадаг, ер үнэлж баршгүй сайхан гэж таална.

	Өөрөө уужуу чөлөөтэй байх дуртай хүн тул гэртээ зангисга зүүж, хантааз өмсөхгүй. Шаахай нь урт, өргөн, зөөлөн бөгөөд орон дээрээсээ хөлөө унжуулаад л харж барилгүй шууд өмсчихдөг билээ.

	Хэвтэх гэдэг Илья Ильичид өвчтэй юм уу, унтах гэсэн хүнийхтэй адил шаардлагатай болсон зүйл ч биш, ядарсан хүнийтэй адил цаг зуурын юм ч биш, мөн залхуу хүний хэвтэж жаргадагтай ч бас адилгүй, өөрийн нь хэвийн байдал бүлгээ. Өөрөө гэртээ байх цагтаа бидний учирсан тэр унтах, ажил хийх, хүлээж авах тасалгаа болсон нөгөө л өрөөндөө байдаг хүн. Гэрээс гарна гэж ч бараг үгүй билээ. Тэднийх өөр гурван тасалгаатай, Обломов тэдэнд бараг шагайхгүй, зарц өглөөгүүр өрөөг нь цэвэрлэх болбол тийшээ орж нэг магадгүй, гэхдээ өрөөг нь өдөр болгон ч цэвэрлэдэг юм биш. Тэр тасалгаануудын тавьцыг юмаар бүрж, цонхны хөшгийг нь буулгасан байдаг билээ.

	Илья Ильичийн хэвтэж байгаа өрөөг эхлээд харахад аятайхан янзалсан юм шиг санагдана. Бичгийн зандан ширээ, торгомсог эдээр бүрсэн хоёр зөөлөн диван, хорвоод байдаггүй шувуу, үр жимс тэргүүтэн хатгамалласан сайхан халхавч сэлт тавьжээ. Мөн торгон хөшиг, хивс хэд хэдэн зураг, хүрэл баримал, шаазан эдлэл, элдэв хөөрхөн юмс байлаа.

	Харин учир мэдэх хүний жархай нүд эд бүгдийг нэг хараад л аргагүй ёс журмыг дагаж, нэг ам хаая гэсэн санаа байгааг илтэд мэдэхүйц ажээ. Обломов ч өөрөө тасалгаагаа засаж янзлахдаа мэдээжээр үүнийг л бодолцсон хүн. Нүд тайлсан хүн болж гэм эндэх галбир муутай нүсэр зандан сандал, ганхсан муу номын тавиурыг тоохгүй сэн. Нэг диваны түшлэг налчийж, наамал мод нь энд тэндээ хуурчээ. Өлгөөтэй зураг, ваар сав, жижиг юмсыг үзвэл мөн л цөм иймэрхүү шинжтэй.

	Гэрийн эзэн харин тасалгааныхаа энэ заслал сэлтийг тун ч хайнгуут харж юман чинээ бодохгүй «хэн эд бүгдийг энд авчраад тавьчихсан юм бэ?» гэсэн шиг хардаг аж. Обломов эд хогшлыг ийнхүү хүйтнээр үзэж, зарц Захар магадгүй улам үл хайхран үздэгийн улмаас өрөөний юмыг хянуур ажиглавал дэндүү эмхгүй, хааш хэрэг байдал ноёрхсон нь гайхмаар.

	Хананд өлгөөтэй зургуудын хажуугаар тоосонд дарагдсан аалзны шүлсэн тор дүүрэн, толь гэж юм харагдахаа болиод, тоосон дээр нь мартах вий гэсэн юмаа тэмдэглэж баймаар самбар аятай болжээ. Хивсэн дээгүүр нэл тос толбо, нүүр гарын алчуур диван дээр мартагдчихсан хэвтэнэ. Ширээн дээр урьд оройн хоолны үлдэгдэлтэй таваг, давсны сав, мөлжсөн яс, тамхины үртэс зэрэг юм хөглөрөөгүй байх өглөө гэж тун ховор.

	Эндхийн бүх юм тоосонд дарагдаж, өнгө алдан ер нь амьд хүн байгаагийн шинжгүй болсон болохоор тэр заваан таваг, дөнгөж сая татаж гүйцээд ор түшүүлэн тавьсан гаанс, мөн орон дээр хэвтэж байгаа гэрийн эзэн байхгүй болж гэм энд хүн ер суудаггүй юм байна гэж бодогдох сон. Тавиур дээр хоёр гурван ном, сонин дэлгээстэй, бичгийн ширээн дээр бэх, үзэг байх боловч номын дэлгээстэй байгаа хуудсыг тоос дарж, шарлачихсан байхыг үзвэл аль хэдийн тэгээд орхисон аж. Сонин нь өнгөрсөн оных, бэхийн саванд үзэг дүрэх юм бол үргэсэн ялаа жингэнээд ниснэ үү гэхээс өөр юмгүй.

	Илья Ильич ердийнхөөс тун эрт найман цагт сэржээ. Нэг юманд сэтгэл сүрхий зовсон бололтой. Царай нь нэг айсан, нэг уйтгарласан, нэг унтууцсан ч дүртэй болно. Дотроо сэтгэлийн зовлонд автан зовоод, оюун ухаан нь тус болъё гэхгүй байгаа бололтой.

	Учир юу вэ гэвэл, Обломов урьд өдөр нь хөдөө тосгоны ахлагчаасаа аягүй захидал авчээ. Тосгоны ахлагч ургац муу, татвар гувчуур дутуу, орлого хомсхон гэх зэрэг олон аягүй юмны тухай бичдэг нь мэдээж билээ. Тосгоны ахлагч ноднин, уржнан эзэндээ мөн л ийм захидал бичиж байсан хэдий боловч сүүлчийн энэ захидал гэнэт дайрсан алив гай мэт Обломовыг хирдхийлгэн зовоожээ.

	Яахыг бодож, арга сүвэгчлэх гэдэг амар уу даа, та минь! Ер нь Илья Ильич ажил төрөлдөө бас ч санаа зовдог нь үнэн юм шүү. Ахлагчийн анхны аягүй захидлыг авсан тэр жилээ Обломов эдлэнгээ захирах журмыг сайжруулан, элдэв шинэ юм хийх төлөвлөгөө ухаандаа нэгэнт боловсруулж эхэлсэн ажээ.

	Тэр төлөвлөгөөний ёсоор эдийн засаг, захиргааны талын болон бусад шинэ арга хэмжээ авах ёстой байжээ. Даан ч төлөвлөгөөгөө бодож боловсруулж дуусах өдий байтал ахлагчаас аягүй захиа жил болгон ирж, юм хийхийг шаардан, үүгээрээ амар тайвныг нь эвддэг юм. Төлөвлөгөөг боловсруулж дуусахаас наана нэг шийдвэртэй арга авахын чухлыг Обломов ухаарч байлаа. Обломов сэрмэгцээ ер нь даруй босоод нүүр гараа угаагаад цай ууж, сайн эргэцүүлж, нэг арга олон, юм тэмдэглэж ер нь энэ хэргийг олигтойхон нэг тийш болгоё гэдэг санаа төрөв.

	Энэ санаандаа шаналан хагас цаг хэртэй хэвтсэнээ, үүнийг ер нь цай уучихсан хойноо хийсэн ч амжина, цайгаа ердийн заншлаар орондоо ууж болно, тэгээд ч хэвтээгээрээ юм бодоход саадтай юм алга гэж шийдэв.

	Ингээд шийдсэн ёсоороо боллоо. Цайны дараа Обломов орноосоо өндийгөөд босох тун дөхлөө. Шаахай руугаа харсаар нэг хөлөө орноосоо унжуулж эхэлсэн боловч тэр даруй татаад авлаа.

	Есөн цаг хагас болоход Илья Ильич сэртхийв.

	— Үгүй нээрээ, би чинь юү болж байна аа? Зовмоор хэрэг болж байна, юм хийх цаг боллоо! Биеэ зөнд нь орхих юм бол тэгээд... гэж Обломов унтууцан дуугараад:

	— Захар аа! гэж дуудав.

	Илья Ильичийн тасалгаанаас багахан гудмаар зааглагдсан өрөөнд эхлээд яг л гинжтэй нохой архирах мэт дуу гарснаа, нэг юмнаас бууж байгаа хүний хөлийн чимээ дуулдлаа. Захар зүүрмэглэн сууж цаг нөхцөөдөг ханзан дээрээсээ бууж байгаа нь тэр ажээ.

	Сугаараа уранхай, бор өнгийн гадуур цамц өмссөн, уранхайгаар нь дотуур цамц цухуйсан, мөн бор өнгийн зэс товчтой хантаазтай, гялаан толгойтой ахимаг насны хүн өрөөнд орж ирэв. Гадуур бор цамц, бор хантааз хоёр нь урьд талийгаач болсон эздээ сүмд юм уу, айлд очиход нь дагаж явахдаа өмсдөг байсан зарцын тусгай хувцсыг муухан санагдуулдаг болохоор Захар үүндээ дуртай ажээ. Гэтэл зарцын тусгай хувцас бол Захарт Обломовынхны буурьтай хүндтэй явсныг дурсуулах ганц зүйл байв.

	Хөдөөгийн бөглүү тосгоны элбэг баян, амар тайван амьдралыг өвгөнд санагдуулахаас өөр аятай юмгүй байлаа. Хуучин эзэд талийгаач болж, эцэг өвгөдийн хөрөг байшиндаа үлдсэн нь бодвол байшингийн дээвэр юм уу, нэг газар хэвтэж байгаа биз. Эдний удам судрын өндөр язгууртай сайн сайхан явсан болон хуучин заншлын тухай яриа улам мартагдаж, тосгонд үлдсэн цөөн тооны хөгшид л мэдэх болжээ. Иймд бор цамц нь Захарт нандин санагдана. Тэр цамц, мөн царай төрхөөрөө эцэг эхийгээ санагдуулсан залуу эзнийхээ маяг зан хоёрт л хуучны ихэмсэг дээгүүр явсны шинж төдий үлдэж гэж Захар боддог хүн. Эзнийхээ маяг занд дотроо болон илтэд дургүйцэн үглэдэг хэдий боловч эзэн хүний эрх зоригийн илрэл гэж дотроо тооцон хүндэлдэг байлаа.

	Ийм маяг зангүйгээр дээр нь эзэн байна гэдэг Захарт нэг мэдэгдэж өгөхгүй оргиод, өөрийн нь залуу нас, аль хэдийн орхиж гарсан тосгон, эздийн эртний байшин, түүний тухай өвгөд хөгшид, зарц нарын үе улиран ярьсаар ирсэн зүйлүүдийг санагдуулахаас өөр юмгүй билээ.

	Обломовын удам дээр цагт нутагтаа нэр алдартай баян байснаа юунаас болсон юм бүү мэд ядуурч жижгэрсээр эцэстээ шинэвтэр тайж нарынхаас ялгарахгүй болсон юм байжээ. Ганцхан эдний буурал болсон зарц нар л өнгөрсөн үеийн дуртгалыг шүтээн мэт нандигнан нэг нэгэндээ дамжуулан ярих болсон юм.

	Захарын хуучин цамцандаа хайртай байдгийн учир ийм юм. Хууз сахлаа ч мөн ингэж хайрладаг байж мэднэ, юү гэвэл багадаа иймэрхүү эртний гоёл чимэглэл болсон сахалтай өвгөн зарц нар олныг үзсэн билээ.

	Илья Ильич гүн бодол болсоор Захарыг удтал анзаарсангүй. Захар өмнө нь дуугүй зогсож зогсож эцэстээ ханиахад

	— Чи юү гээ вэ? гэж Илья Ильич асуулаа.

	— Үгүй та дуудсан шүү дээ гэж Захарыг хариулахад

	— Дуудсан гэнэ ээ? Юу гэж би дуудсан юм бол, санахгүй байна гээд Обломов суниаснаа, — Өрөөндөө очиж бай, би саная гэв.

	Захарыг гарч одоход Илья Ильич өнөө золигийн муу захианы тухай бодож хэвтсээр мөч хэртэй боллоо.

	— За хэвтэж бол оо юм биш үү. Босолгүй болохгүй... гэхдээ ахлагчийн захиаг эхлээд нэг анхааралтай сайн уншиж үзье. Тэгээд л босъё гэж Обломов хэлснээ

	— Захар! гэж дуудав.

	Нөгөө л үсэрч буух, арай чангахан үглэх чимээ дуулдана. Захар орж ирэхэд, Обломов нөгөө л бодолдоо автаж орхилоо. Захар хоёр минут хэртэй зогсон, эзэн өөдөө жишүү харж байснаа үүд рүү явлаа.

	— Чи хаачих нь вэ? гэж гэнэт Обломов асуув.

	— Та өөрөө юм хэлэхгүй юм байна шүү дээ. Тэгэхлээр дэмий энд зогсоод яах вэ гэж Захар сөөнгөтөн дуугарлаа. Захар бүр сөөнгө болсон учраа ярихдаа, хөгшин эзэнтэйгээ цуг нохойгоор ан хийж явахад хоолой руу минь хүйтэн салхи хүчтэй үлээх шиг болоод ийм болчихсон гэх ажээ.

	Захар тасалгаа дунд хагас эргэн зогсоод Обломовыг мөн л жишүү харна.

	— Үгүй чи зогсож чадахгүй, хөл чинь хатчихсан юм уу? Миний санаа зовж байгааг чи үзэж байгаа биз дээ, тэгэхлээр зогсож л бай. Чи тэндээ хэвтэж ханаагүй байна уу, бас? Өчигдөр ахлагчаас ирсэн захидлыг эрж ол, чи хаана тавьсан бэ? гэхэд Захар:

	— Юун захиа вэ? Би захиа ер үзээгүй шүү дээ гэв.

	— Чи өөрөө шуудан зөөгчөөс авсан шүү дээ. Яагаа вэ, нэг муухай болчихсон захиа! гэхэд

	— Хааш нь тавьчихсан юм бол, би яаж мэдэх вэ дээ гэж Захар үглэн ширээн дээр байгаа цаас, элдэв юмыг хөдөлгөж гарлаа.

	— Чи ер нь юм мэднэ гэж байх биш, тэр поолуунд үз. Үгүй бол диваны араар уначхаагүй биз? Тэр диваны түшлэг өнөө хүртэл засагдаагүй шүү. Мужаан дуудаад засуулчихад ер юун хэцүү байна аа? Чи өөрөө эвдэлчихсэн шүү дээ. Даан ч юм санахгүй юм аа гэж Обломовыг үглэхэд

	— Би эвдлээгүй. Энэ чинь өөрөө эвдэрчихсэн юм. Ямар мөнх эд биш. Эвдрэх нэг цаг байлгүй дээ гэж Захар хэллээ.

	Илья Ильич үүнд хариу маргахын хэрэггүй гэж үзээд зөвхөн, 

	— Олов уу, тэгээд? гэж асуулаа.

	— Энд захидлууд байна.

	— Биш ээ, наадуул чинь.

	— Тэгвэл өөр захидал алга аа, гэж Захарыг хэлэхэд Илья Ильич унтууцан:

	— За яах вэ, яв. Би босоод өөрөө олно гэв.

	Захар өрөө рүүгээ явж ороод ханзан дээрээ хэвтэх санаатай гараараа тулан үсрэн гарахаар завдан байтал дахиад л «Захар, Захар!» гэж шамдан дуудах сонсогдов.

	Захар дахин эзний тасалгаа руу явахдаа, 

	— Ээ бурхан минь, ийм ч их зовлон ер байх гэж. Бушуухан үхээд өгдөг болоосой гэж үглэнэ.

	— Та юу гээ вэ? гээд өрөөний үүдийг онгойлгон нэг гараараа барьж, дургүйцэж байгаагийн тэмдэг болгон эзэн рүүгээ шагайн харахад дотроос нь шувуу нисэх вий дээ гэмээр бөөн хууз л харагдана.

	— Нусны алчуур бушуухан аваад ир! Чи өөрөө гадарламаар юм, яачихсан юм бэ ер! гэж Обломов ширүүн дуугарлаа.

	Эзнийхээ энэ захирсан үг, зэмлэл хоёрыг Захар өөрөө аргагүй зүйтэйд үзэв бололтой, онц их дургүйцэн, гайхсан царай огт гаргасангүй.

	— Алчуур хаана байгааг хэн мэдэх вэ дээ гэж Захар үглэсээр тасалгаа дундуур явж, сандал дээр алчуур байхгүйг харсаар байж тус бүрийг барилж үзнэ.

	— Та дандаа юмаа хаячих юм гэж Захар үг хаяад зочдын өрөө рүү алчуур байгаа эсэхийг харахаар шагайв.

	— Хаачих нь вэ? Эндээ эр! Уржигдраас хойш би тэнд чинь ороогүй. За бушуулж үз! гэж Илья Ильич шаардлаа.

	Захар гараа алдлан тал тал тийшээ хараад

	— Алчуур хаана байгаа юм бол, алга аа гэснээ гэнэт ууртай дуугаар, — Үгүй тэр л байна даг. Таны дор булан нь цухуйж байна. Өөрөө дээр нь хэвтэж орхиод, алчуур хаана байна гэх юм! гэв.

	Захар хариу хүлээлгүй гарахыг завдтал саяны цалгардсандаа Обломов баахан зовоод, зарцаа буруутгах өөр шалтаг даруй олжээ.

	— Чи энэ юмныхаа байгааг хар, тоосыг нь. Энэ муухай байгааг нь, бурхан минь. Хар л даа чи, тэр булан руу хар. Ер юу ч хийхгүй юм аа чи! гэлээ.

	— Би юм хийхгүй байгаа бол ч... гэж Захар гомдсон байртай дуугараад, — Биеэ хайрлахгүй л мэрийх юм. Тоос чийг л арчдаг, бараг өдөр болгон шахуу л шүүрддэг... гээд өрөөний гол, Обломовын хоол иддэг ширээг заав.

	— Энэ байна, энэ байна, бүгдийг нь л арчиж цэвэрлээд, хуримд бэлтгэсэн юм шиг л янзалчихсан байна... Энэнээс илүү яах гэсэн юм бэ? гэж Захарыг хэлтэл Илья Ильич үгийг нь таслан:

	— Энэ чинь юү вэ? гээд хана, адар луу зааж, — Энэ бас юу вэ? А, энэ... гэж өчигдрөөс хойш хэвтсээр байсан нүүр гарын алчуур, ширээн дээр мартчихсан таваг, зүсэм талхыг заав.

	— Энийг ч харин хураая гэж Захар хэлээд яах вэ дээ гэсэн байртай тавгийг аваачив.

	— Ердөө л тэгээд бол оо юу? Ханын тоос, аалзны шүлсийг яах нь вэ?.. гэж Обломов хана өөд заалаа.

	— Үүнийг улаан өндөгний баярын урьд би цэвэрлэдэг юм. Тэр цагт бурхан шүтээнээ цэвэрлэж, аалзны шүлс арилгана.

	— Аа ном, зургуудыг яах юм?

	— Ном зургийг христосын мэндэлсэн баярын өмнө цэвэрлэнэ. Тэр цагт би Анисьятай цуг бүх шүүгээг цэвэрлэнэ. Одоо цэвэрлэгээ хийе гэхээр та үргэлж гэртээ байх юм байна шүү дээ гэхэд

	— Би заримдаа ший үзэж, айл хунарт айлчилдаг. Тэр цагаар л... 

	— Хар шөнөөр юун цэвэрлэгээ болох вэ дээ.

	Обломов зарц өөдөө зэмлэнгүй харж толгой сэгсрээд санаа алдав. Захар цонхоор хайнга харан мөн л санаа алдана. Эзэн нь «Үгүй хонгор минь, чи чинь надаасаа илүү залхуу Обломов шив э» гэж бодсон бололтой. Гэтэл Захар бараг л «Худлаа маягла! Чи зүгээр дэмий цэцэн үг ярихдаа л сайн болохоос юун тоос шороо, аалзны шүлстэй мантай» гэж бодох дөхлөө.

	— Тоосноос болж хувцас иддэг цагаан эрвээхэй гардгийг чи мэдэж байна уу? Заримдаа бясаа хүртэл ханан дээр явж харагдах юм гэж Илья Ильич хэллээ.

	Захар үүнд, 

	— Надад ч бясаа бий гэж хайшраг хариуллаа.

	— Тэр чинь тэгээд сайн хэрэг үү? Энэ чинь булай зүйл шүү! гэж Обломов зэмлэв.

	Захар үүнд инээмсэглэж, хөмсөг, хууз сахал нь хүртэл хөдлөн, хамаг нүүр нь духаа хүртэл улайчихлаа.

	— Хорвоо дээр бясаа байдагт миний буруу юу байна? Бясааг би бий болгосон биш дээ? гэж үнэхээр гайхаж өгүүлэв.

	Обломов үгийг нь тас дайран

	— Чи юунд үргэлж худлаа юм ярьдаг хүн бэ? Эд бүгд чинь бохир муухай байснаас л гарч байгаа юм шүү дээ гэлээ.

	— Бохир муухайг ч би бий болгоогүй гэхэд

	— Чиний тэнд шөнөдөө хулгана гүйлдэх юм билээ, надад дуулддаг гэлээ.

	— Хулганыг ч би гаргаагүй. Тэр хулгана, муур, бясаа гэдэг амьтад чинь энд тэндгүй байдаг шүү дээ гэж Захарыг хэлэхэд

	— Бусад айлд яагаад, цагаан эрвээхэй, бясаа аль нь ч байдаггүй юм бэ? гэж Обломов хэлэв.

	Захарын царай үл итгэх, чухамдаа гэвэл заавал байж таарна гэж лавтай итгэсэн амгалан дүртэй байв.

	— Надад л муу юм их бий гэж зөрж хэлээд, аль нэг бясааг хариулж амжих вэ, түүний чинь хойноос зай завсраар орж багтах биш гэнэ.

	Өөрөө дотроо, «бясаагүй амьдрах гэж хаана байх вэ, ер» гэж бодож байгаа бололтой.

	— Чи сайн шүүрдэж, булангийн хогийг малтаж гарга, тэгвэл юү ч үгүй болно гэж Обломов заав.

	— Өнөөдөр цэвэрлэж орхивол маргааш дахиад л хог дүүрчихнэ биз хэмээн Захар хариулав.

	Эзэн үгийг нь таслан, 

	— Хаанаас дүүрэх вэ. Дүүрэх ёсгүй гэнэ.

	— Дүүрнэ ээ, би мэдэж байна гэж зарц зөрнө.

	— Яах вэ, хог дүүрчихвэл дахиад л цэвэрлэ.

	— Юу гэсэн үг вэ? Өдөр болгон бүх өнцөг буланг ухаж байх гэж үү? гэж Захар асуугаад яаж тэгж амьд явах юм бэ? Тэгснээс зүгээр үхээд өгсөн нь дээр гэхэд Обломов марган:

	— Яагаад бусад айл цэвэр сайхан байна? Манай өөдөөс харсан хөгжим хөглөгчийнхийг хар. Ганцхан бүсгүй зарцтай мөртөө цэвэрхэн гэж харахад аятайхан байх юм.

	Захар бас хариуцан 

	— Герман айлд хаанаас нь хог гарах юм бэ? Тэдний яаж амьдардгийг хар л даа. Тэднийхэн гэрээрээ бүхэл долоо хоног хоосон яс мөлжинө. Ганц цамц, эцэг хүү хоёр дамжуулан өмсөнө. Эмс охидын нь өмссөн хувцас оодойж орхисон галуу шиг л хөлөө хумьж явах юм... тэднийд хаанаас нь хог гарах вэ дээ? Тэднийхэнд ямар таныхтай адил хуучин муусайн хувцас хэдэн жилээр шүүгээнд нь хэвтэх биш, нэг өвөлдөө булан дүүрэн, талхны хог гарахгүй дээ... тэд чинь талхны үртэс ч зүгээр хаяхгүй, хатааж аваад пиво уухдаа идчихдэг улс гэлээ.

	Тийм хомсхон хэцүү амьдардаг улсын тухай ярихдаа Захар бүр зэвүүцэн нулимав.

	Илья Ильич дургүйцэн, 

	— Яриа дэлгээд байх юм алга, чи зүгээр цэвэрлэж үз гэв.

	— Цэвэрлэж орхимоор цаг байх л юм, та өөрөө саад болоод болохгүй юм байна шүү дээ гэж Захар өгүүлэв.

	— Бас л нөгөөдхөө яриад гарлаа. Би л саад болоод болохгүй байна гэнэ.

	— Та байхгүй яах вэ. Үргэлж л гэрээс гарахгүй, яаж таныг байхад цэвэрлэгээ хийх вэ дээ. Та өөрөө бүтэн өдөртөө юманд яваад орхи, тэгвэл цэвэрлэе.

	— Юманд явах шүү, үгүй бас дэмий юм ярих юм. Алив чи зүгээр өрөөндөө оч.

	— Үгүй нээрээ, та өнөөдөр ч гэсэн нэг юманд явбал Анисья бид хоёр цөмийг цэвэрлээд орхиё. Хоёулаа ер дийлэхгүй болов уу, бүсгүйчүүл нэмж хөлслөөд, бүгдийг угааж цэвэрлэе гэж Захар зүтгэлээ.

	— Үгүй, бөөн ажил, бүсгүйчүүл шүү, бас! Өрөөндөө оч гэж Илья Ильич дуугарав.

	Захартай ийм яриа үүсгэсэндээ өөрөө харамслаа. Энэ тухай нарийн яриа үүсэхийн хамт л бөөн зовлон болдгийг Обломов үргэлж мартчихдаг ажээ.

	Цэвэр сайхан байх сан гэж Обломов хүсэх боловч, аяндаа нэг мэдэхэд л цэвэрхэн болчихсон байгаасай гэж санагдана. Захараас тоос арчих, шал угаахыг шаардахын хамт л өгүүлэл тавьж, тухай бүр бөөн их ажил болох хэрэгтэй гэж нотолж гарна. Бөөн ажил болно гэж санахаас л эзнийгээ ухаан алдтал айдгийг Захар сайн мэдэж байлаа.

	Захар гарч, Обломов бодолд автагдав. Хэдхэн минутын дараа дахин нэг хагас цаг цохилоо.

	— Энэ чинь юу болж байна аа? гэж Илья Ильич хирдхийн дуугараад, — Мөдхөн арван нэгэн цаг болох нь, одоо хүртэл босоо ч үгүй, нүүр гараа угаасан ч үгүй байх. Захар! Захар! гэж дуудав.

	— Ээ бурхан минь, за! гэх дуу үүдний өрөөнөөс гарснаа нөгөө үсрэх чимээ сонсогдов.

	— Нүүр гар угаах юм бэлэн үү? гэж Обломов асуув.

	— Аль түрүүний бэлэн гэж Захар хариулаад, — Та өөрөө босохгүй яасан юм бэ? гэнэ.

	— Бэлэн болсон гэж чи хэлэхгүй яасан юм бэ? Би түрүүний босчих үгүй юү. Гарч бай, би одоо хойноос чинь очно. Надад хийх юм байна, би сууж юм бичнэ»

	Захар гарснаа нэг минутын дараа юм бичиж, тос болсон дэвтэр, бөөн цаастай барьсаар орж ирээд:

	— Та юм бичих юм бол далимд нь гэрийн тооцоогоо нэг шалгачихгүй юу. Мөнгийг нь төлөх хэрэгтэй болоод байна гэв.

	Илья Ильич, 

	— Юун тооцоо? Юун мөнгө? гэж дургүйцэв.

	— Мах, ногооны худалдаачин, угаалгын газар, талхны худалдаачин цөм мөнгө нэхэж тооцоо ирүүлжээ.

	— Мөнгөний л тухай бөөн зовлон. Үгүй чи тооцоогоо бага багаар нь өгөхгүй, юунд цөмийг нь нэгмөсөн авчирч байгаа юм бэ? гэж Илья Ильич үглэнэ.

	— Та л өөрөө маргааш маргааш гэж намайг хөөгөөд байсан шүү дээ.

	— Үгүй тэгээд өнөөдөр ч гэсэн маргааш болгож болохгүй юм уу?

	— Үгүй! Тун салж өгөхгүй байгаа юм. Хойшид дансаар юм өгөхгүй гэнэ. Өнөөдөр чинь нэгний өдөр.

	— Ээ чааваас! Бас л шинэ ажил гараад ирлээ. За юу гэж зогсоод байгаа юм? Ширээн дээр тавьчих. Одоо босож гар нүүрээ угаачхаад үзье гэж Обломов төвөгшөөн дуугараад, — Ингэхэд нүүр гар угаах юм бэлэн үү? гэлээ.

	Захар, 

	— Бэлэн гэнэ.

	— За одоо... гээд Обломов босох санаатай янцаглан байж орон дээрээс өндийв. 

	Захар яриа үүсгэж, 

	— Би танд хэлэхээ мартаж орхиж, энэ байшингийн захирагч хашаа харагчийг явуулж, манайхыг нүү, байр хэрэгтэй байна гэж хэлүүлсэн байна билээ гэв.

	— За тэгээд яагаа вэ? Хэрэгтэй л юм бол яах вэ нүүнэ л биз. Чи яагаад намайг ээрээд салдаггүй хүн бэ? Чи гурав дахь удаагаа энэ тухай надад ярьж байна.

	— Намайг бас ээрээд байх юм.

	— Нүүнэ гэж байна гэж хэл.

	— Тэд чинь таныг сарын өмнө нүүнэ гэж ам өгсөн, одоо болтол нүүхгүй байна. Цагдаагийн газарт мэдэгдэнэ гэж байна.

	— Яах вэ мэдэгдэж л байг! гэж Обломов зоримог хэлээд, — Тэртэй тэргүй бид өөрсдөө нүүнэ. Жаал дулаараад ирэхээр, гурван долоо хоногийн цаана нүүнэ гэв.

	— Юу гурван долоо хоног өнгөрөөд гэж? Захирагч хэлэхдээ хоёр долоо хоногийн дараа ажилчид ирүүлж бүгдийг нураана гэж байна билээ. «Маргааш, нөгөөдөр хоёрын нэгэнд нүү» гэж байна.

	— Өө-ө! Бас их шалмаг хүн ээ. Тэгнэ ээ бас. Одоо нүү гэхгүй яагаа юм бол? Аа, чи надад байрны тухай дахин дурсахыг бүү зүрхэл. Чамд үүнийг би нэг удаа хориглосон, чи бас л зөрчөөд байна аа? Сайхан мэдээрэй!

	— Би тэгээд яах юм бэ? гэж Захар өчив.

	Илья Ильич үүний хариуд, 

	— Яах юм гэнэ шүү? Намайг бас сайн аргацаав аа? Надаас эргүүлээд асууж гэнэ шүү! Надад ямар хамаа байна. Намайг л тайван байлга. Чи өөрөө цаанаа нүүлгүйгээр яаж аргалахыг өөрөө мэд. Эзнийхээ төлөө жаахан мэрийж болохгүй байна уу! гэв.

	— Илья Ильич эзэн минь, би яаж аргалах юм бэ? Миний байшин биш, хүний байшингаас чинь хөөж байгаа хойно гарахгүй яаж байх юм бэ? Миний байшин байсан сан бол би дуртайяа... гэж Захарыг зөөлөн хэлэхэд:

	— Яаж ийгээд гуйж болохгүй юм уу? «Бид суугаад удаж байна, хөлсөө саадгүй төлдөг» гэхгүй юү гэж Обломов хэлэв.

	Захар

	— Ярьсан л юм сан гэв.

	— Тэд тэгээд юү гэх юм?

	— Юү гэх вэ!

	— «Өөр газар нүү. Бид байраа өөрчилж янзлах хэрэгтэй» гэж үглээд ер болохгүй. Докторын, манай хоёрын байрыг нэгтгэж эзний хүүгийн гэрлэхээс өмнө нэг том байр болгох гэж байгаа юм байна.

	— Ээ бурхан минь! Гэрлэж байдаг үхэр шиг тэнэг амьтан бас байдаг байна шүү гэж Обломов унтууцав.

	Обломов гэдрэгээ харж хэвтлээ.

	— Эзэн та өөрөө байшингийн эзэнд юм бичвэл ямар бол, магадгүй манайхыг зүгээр орхиод, нөгөө байрыг буулгаж болох юм гэж Захар хэлээд баруун тийшээ заав.

	— За яах вэ, босохтойгоо зэрэг бичье... чи өрөө рүүгээ оч. Би бодъё. Чи ер юу ч хийж чадахгүй хүн юм аа. Ийм дэмий юм хүртэл би өөрөө хөөцөлдөх болж байдаг гэж Обломов хэлэв.

	Захар гарч, Обломов бодож гарлаа.

	Гэхдээ бодъё гэхэд зовлонтой байдалд орлоо. Тосгоны ахлагчийн захидлын тухай юу, аль шинэ байранд очих тухай бодох уу, аль тооцоогоо бодож гаргах уу, зовлонтой. Обломов амьдралын элдэв зовлонд автан самгардаж, хэвтсэн хэвээрээ, орон дотроо эргэлдэнэ. Зөвхөн хааяа нэг л «Аа, бурхан минь амьдрал гэдэг хэцүү, юм юмаар л хавчих юм» гэж дуу алдах нь сонсогдох аж.

	Обломов удтал ингэж эргэлзэх байсан эсэхийг бүү мэд, гэтэл үүдний өрөөнд хонх дуугарах чимээ гарлаа.

	— Нэг хүн ирлээ гээч, би тэгэхэд босоогүй байдаг, бөөн шившиг болж байна гээд халаадаа нөмрөв.

	— Ийм эрт хэн ирдэг юм бол? гээд хэвтсээр үүд рүү шохоорхон харна.

	 

	 

	II

	Хорин тав орчим насны хартал эрүүл саруул инээмсэглэсэн, золбоолог залуу орж ирлээ. Хартал атаа хүрмээр хүн ажээ.

	Залуу хүн үсээ сайхан самнаж, өөгүй аятайхан хувцасласан, царай зүс, бээлий, дотуур, гадуур хувцас сэлт нь өнгөлөг шинэ гэж гялбамаар, дотуур хантааз дээр нь олон төрлийн жижиг чимэг зүүлттэй аятайхан гинж унжжээ. Ирсэн залуу дорно зүгийн сайхан үнэр шингээсэн нарийн торгон алчуур гаргаж үнэрлэснээ нүүрээ хайшраг нэг арчаад, гялалзсан шинэ малгайгаа нэг арчиж, гялтганасан гутлынхаа тоосыг гөвлөө.

	Илья Ильич өөдөөс нь, 

	— За Волков, сайн байна уу? гэлээ.

	Гял цал болсон эрхэм Обломовт дөхөж ирээд, 

	— Сайн байна уу? гэж хариу мэндлэв.

	Цаадах нь, 

	— Бүү ойрт, бүү ойрт, та гадаа хүйтэн газраас ирсэн хүн! гэлээ.

	— Үгүй бас эрхэлж гүйцсэн булбарай хүн ээ! гээд Волков малгайгаа тавьчих газар хайснаа хаа хаагүй тоостой болохыг үзээд ерөөсөө тавьсангүй. Гадуур хувцасныхаа хормойг ярж суухыг завдсанаа зөөлөн сандлыг сайн ажин хараад суухаа болив.

	Ирсэн залуу, Обломовт 

	— Та өдий болтол босоогүй байна аа? Ямар хачин халаад өмс өө вэ? Ийм маягийн халаад аль эрт улс өмсөхөө больсон шүү дээ гэж ичээв.

	— Энэ чинь гадаад маягийн биш, зүгээр халаад юм гэж Обломов өргөн хормойгоор нь биеэ тааламжтайяа ороон дуугарав.

	Волков түүнээс, 

	— Таны бие зүгээр биз? гэж асуулаа.

	Обломов, 

	— Юун сайн байх вэ. Хөөрөөд шаналж хэвтэнэ. Та сайн биз дээ? гээд эвшээлгэв.

	— Би юу? Зүгээр, бие сайн, зугаатай, тун ч зугаатай сайхан байна гэж цаад залуу нухацтай гэгч өгүүллээ.

	— Та хаанаас ийм эрт явж байна? гэж Обломов асуув.

	— Оёдолчныхоос. Хар даа, үүнийг сайхан хийсэн байгаа биз? гэж гадуур урт цамцаа үзүүлэн Обломовын өмнө эргэж тойров.

	— Тун сайхан. Нарийн хийцтэй юм байна гэж Илья Ильич хэлснээ, — Ганцхан араараа яагаад ийм өргөн юм бэ? гэж сонирхлоо.

	— Энэ чинь морь унахад зориулсан, өргөн юм байхгүй юу.

	— Мөөн! Тийм бий. Үгүй та чинь морь унадаг юм уу?

	— Тэгэлгүй яах вэ. Зориуд өнөөдөр өмсөхөөр хувцас захиалсан юм. Өнөөдөр чинь хаврын адаг сарын шинийн нэгэн шүү дээ. Горюновынхантай цуг Екатерингоф2 орно. Үгүй та дуулсан уу? Горюновын Мишад дарга цол шагнасан. Тэгээд өнөөдөр бид гойдхон байх гэсэн юм гэж Волков хөөрөн өгүүллээ.

	Обломов, 

	— Тийм бий л гэв.

	Волков цаашаа

	— Миша хонгор морьтой, тэдний хорооныхон хонгор зүсмийн морьдтой юм, би хар морьтой. Та яах вэ? явгаар явах уу, сүйхэнд үү? гэв.

	— Яаж ч явахгүй гэж Обломовыг дуугарахад Волков гайхан:

	— Хаврын адаг сарын шинийн нэгэнд Екатерингофт очихгүй гэж үү? Юу гэсэн үг вэ, Илья Ильич! Тэнд чинь бүх улс цугларч байгаа шүү дээ! гэхэд Обломов хариуд нь:

	— Юу цөмөөрөө гэж? Үгүй, хамаг улс цөмөөрөө биш гэж залхуурангуй дуугарав.

	— Илья Ильич, хонгор минь явж үз. Софья Николаевна, Лидиятай хоёулхнаа нэг сүйхэнд явна. Тэдний өөдөөс харсан суудал сул явна, та түүн дээр суугаад л явбал яг таарлаа... 

	— Үгүй, тэр вандан дээр чинь би сууж чадахгүй. Тэгээд ч ер нь тэнд чинь би юугаа хийх бил ээ?

	— За тэгвэл яах вэ, Миша танд нэг морь олог уу?

	— Үгүй бас дэмий юм санах юм гэж Обломов аяархан хэлээд, — Үгүй тэр Горюновынхан гээд та юунд сүйд болоод байгаа юм бэ? гэлээ.

	Волков дуу алдан, хувьсхийгээд, 

	— Хэлэх үү? гэв.

	— Хэл, хэл.

	Волков, Обломовын хажууд очиж суугаад, 

	— Та хэнд ч хэлэхгүй гэж ам өгөх үү? гэв.

	— Тэгье л дээ яах вэ.

	— Би... Лидия охинд сайн болчхоод байгаа юм гэж залуу хархүү шивгэнэв.

	— Догь хэрэг! Эртнээс нааш тэр үү? Тэр чинь их аятайхан бүсгүй шиг санагддаг юм.

	— Одоо бүр гурван долоо хоног болоод байна гэж Волков гүнээ санаа алдаад, — Харин Миша маань Дашад сэтгэлтэй болчхоод байгаа гэлээ.

	— Ямар Дашад тэр вэ?

	— Обломов та ер юу хийж байдаг хүн бэ? Дашагийн тухай дуулаагүй гэж үү? Түүний танц хийхийг хараад хотынхон цөм л сүйд болоод байгаа шүү дээ. Өнөөдөр Миша бид хоёр балет тоглохыг үзээд, тэр маань цэцэг чулуудах юм. Мишаг дагуулж оруулалгүй болохгүй, тэр чинь хулгамтгай, тэгээд шинэ хүн. Өө! Энэ чинь явж сарнай цэцэг ололгүй горьгүй... 

	— Бас хаачих нь вэ? Боль доо одоо, зүгээр манайд үдийн хоол идэхээр ир. Хоёулаа юм ярья, надад хоёр их зовлон учраад байна... 

	— Арга байхгүй, үдийн хоол би Тюменов ноёныд иднэ. Тэнд Горюновынхон цөмөөрөө Лидия... Лидия бас байх юм гэж Волков шивгэнээд, 

	— Та яагаад ноёныд очихоо больчихсон бэ? Их наргиантай айл шүү. Элбэг дэлбэгийг нь яана! Зусланг нь бас юу гэх вэ! Цэцгэн дотор л умбасан зуслан даа. Хажууд нь гот маягаар зургийн тасалгаа залган барьсан, зун түүндээ нэрт зургуудыг дүрсэлсэн танц хийх юм гэнэ билээ. Та очиж байх уу? гэлээ.

	— Үгүй, би очиж байхгүй байх аа.

	— Үгүй мөн ч сайхан айл аа! Энэ өвөл лхагва гарагт тавиас доош хүн цугларч байсан удаа ер үгүй. Заримдаа зуу ч хүрч байсан... 

	— Бурхан минь! Ёстой нэг там шиг уйтгартай байсан байж таарна даа.

	— Яалаа гэж дээ. Уйтгартай шүү! Үгүй хүн олон байх тусмаа л зугаатай байхгүй юу. Лидия тэднийд очдог, би нэг их анзаардаггүй л байсан, гэнэтхэн... 

	 

	Хайртай сэтгэлээ тэвчиж 

	Хонгор чамайгаа мартах гэж 

	Дэндүү гэнэхэн би чинь 

	Дэмий оролдож сууж дээ

	 

	гэж дуулан, мартаад зөөлөн сандал дээр суучихсанаа даруй босон харайж, хувцасныхаа тоосыг арчиж гарав.

	— Танайд яасан газар сайгүй тоос дарчихсан юм бэ? гэж Волков хэлэхэд, 

	— Энэ Захараас л болж байгаа юм гэж Обломов гомдоллов.

	— За би явалгүй горьгүй. Мишад сарнай цэцэг олж өгөхөөс, баяртай гэж Волков францаар хэллээ.

	— Орой ирж цай уугаарай. Балет үзэж ирээд, тэнд юу болсон тухай ярьж өгөөрэй гэж Обломов урилаа.

	— Амжихгүй. Муссинскийнханд очно гээд амлачихсан. Өнөөдөр тэдний урьдаг өдөр. Та ч гэсэн очиж үз. Би танилцуулаад өгье, тэгэх үү?

	— Үгүй, тэнд би юу хийх юм бэ?

	— Муссинскийнд үү дээ? Боль доо та минь үгүй тэднийд хотынхны тэн хагас нь цуглардаг юм шүү дээ. Юу хийх юм гэсэн чинь юу гэсэн үг вэ, тэднийд юм бүхний тухай яриа болдог юм... 

	— Тэр юм бүхний тухай яриа болдог чинь л уйтгартай байгаа юм гэж Обломовыг хэлэхэд, Волков үгийг нь таслан, 

	— Мездровынд очиж бай л даа. Тэнд чинь ганцхан л урлагийн тухай яриа болдог юм. Тэнд чинь ердөө Венецийн уран зураачдын зургийн галбир, Бетховен, Бахын суут хөгжим, их Леонардо да Винчийн тухай л яриад байх нь тэр.

	— Дандаа л нэг юм нуршаад байх гэдэг яасан уйтгартай! Бодвол нэг их хямсгар улс байж таар аа даа гээд Обломов эвшээжээ.

	— Таны таалалд тааруулна гэж байхгүй даг аа. Очихоор айл ямар мундсан биш. Одоо чинь айл бүхэнд хүн урьдаг өдөртэй болж. Савиновынд пүрэв гарагт, Маклашиныд баасан гарагт, ням гарагт Вязниковынд, лхагва гарагт Поменев Полныд улс цуглаж хоол иддэг юм гэж Волков баяртай дуугарав.

	— Тэгээд өдрөөс өдөрт л ингэж хэсүүчлэн явахад таны залхуу хүрэхгүй юм уу? гэв. Волков үүнд цайлганаар

	— Залхуу хүрэх шүү! Юунд залхуурах бил ээ? Тун ч зугаатай даа. Өглөөд юм уншиж хоцрохгүй, шинэ сонин юм бүхнийг мэдэж авах хэрэгтэй. Бурхны авралаар миний хаадаг алба, заавал очиж байхын хэрэггүй юм. Долоо хоногт дөнгөж хоёр удаа л генералынд очиж жаахан суугаад, хоол цуг иддэг юм. Цаашилбал мөддөө очоогүй газраар нэг орно... 

	Тэгээд л орос юм уу, франц театрт шинэ эмэгтэй жүжигчин... юу яадаг юм. А одоо хүнд сайн болчхоод байна мөд зун болно. Мишад амралт өгнө гэсэн гэнэ билээ, түүнтэй цуг тосгонд очиж, жаал өөр байдалд зугаацна. Ан хийнэ. Хөршийн айл нь тун догь, хөдөөгийн найр цэнгэл хийдэг юм гэнэ билээ. Лидиятай төглөөр зугаалан, завиар явж, цэцэг түүнэ. Ээ хөөрхий! гээд Волков урдаас хөөрнө. Тэгээд ингэхэд явалгүй горьгүй болчихлоо. Баяртай гээд, тоосонд дарагдсан толинд өөрийгөө хойно урдаасаа харах санаатай дэмий эргэлдэнэ.

	Обломов, 

	— Жаахан азнаач, би тантай ажил төрлийн тухай ярилцмаар байх юм гэж хоргооно.

	Волков яарч, 

	— Уучлаарай, зав алга, дараа болъё. Надтай цуг явж хясаа идэхгүй юү? Тэгээд ярина биз. Цуг явъя. Миша дайлна гэсэн юм гэв.

	— Үгүй дээ, больё, та минь гэж Обломов дургүйцлээ.

	— За тэгвэл баяртай гээд Волков гарснаа буцаад ирлээ.

	Бээлийндээ яг баригдсан гараа харуулан, 

	— Үүнийг харсан уу? гэв.

	— Үгүй, юу юм бэ? гэж Обломов гайхан асуулаа.

	— Үдээстэй шинэ маягийн бээлий. Товчтой ноцолдоно гэж байхгүй, үдээснээс нь татаад л гүйцнэ.

	— Дөнгөж сая Парисаас ирсэн юм. Би нэгийг танд авч ирж үзүүлэх үү? гэхэд Обломов:

	— Тэг ээ, авирч үзүүлээрэй гэв.

	— Үүнийг бас хараач үнэхээр догь шүү, тийм ээ гэж Волков гинжиндээ байгаа олон жижиг чимэг дотроос нэгийг нь эрж олоод үзүүлэв.

	— Өнцгийг нь нугалсан танилцуулах хуудас байхгүй юу.

	— Юу бичсэн байгаа нь харагдахгүй байна.

	— X. М. гэж хунтайж Михайл гэж байгаа юм. Гюменевийн овгийг бичиж багтаагүй юм. Тэр өөрөө улаан өндөгний баяраар надад өндөгний оронд бэлэглэсэн юм. За баяртай. Надад орох ёстой газар одоо арав гаруй байна. Энэ хорвоо дээр ер ямар их зугаатай юм бэ! гэж Волков өгүүлээд гарч одов.

	«Ганц өдрийн дотор арван газраар орох гэдэг, хөөрхий амьтан! Амьдрал л юм байх даа!» гэж Обломов бодлоо.

	— Хүн ингэж олон юманд самгардаж, цацагдаж орхиод, чухам өөрийн нь амьдрал хаа байна аа? Театрт орж нэг Лидияд сэтгэлтэй болох гэдэг мэдээжээр муугүй хэрэг... Тэр Лидия тэгээд аятайхнаас аятайхан бүсгүй. Тосгонд түүнтэй цуг зугаалж, цэцэг түүх сайхан. Харин нэг өдөрт арван газраар орох гэдэг, хөөрхий амьтан» гэж Обломов дүгнээд эргэж дээшээ харан, өөрт нь ийм дэмий хүсэл мөрөөдөл байдаггүй, хэсэж хэрж зовдоггүй, хүн чанар, амар тайвнаа хадгалан ингээд хэвтэж байдагтаа баярлана.

	Дахин хонх дуугарч, Обломовын бодлыг нь тасаллаа. Шинэ зочин орж ирэв.

	Ирсэн зочин ямбаны шармал товчтой, хар ногоон фрак цамц өмссөн, нүүрээ жигд эмжсэн хар хууз үлдээн сахлаа гөлийтөл хусаж янзалсан, нүдний нь харц ухаалаг, амгалан, царайд нь сүрхий үрчлээ суусан, бодол болсон байртай инээмсэглэсэн хүн байв.

	Обломов сэргэлэн дуугаар, 

	— Сайн байна уу, Судьбинский? Хуучин цуг алба хааж байсан нөхрийндөө арай хийж нэг юм орж ирэв үү? гэж мэндлээд, — Бүү ойрт, бүү ойрт, чи гадаа хүйтэн газраас орж ирсэн хүн гэв.

	Зочин хариуд нь, 

	— Илья Ильич сайн байна уу? Танайд ирэх гэж эртнээс бодсон юм сан. Гэвч манай алба гэж золиг шиг хэцүүг чи мэднэ хойно. Хар л даа, тайлангаа хийх гэж бүтэн авдар цаас авч явна. Бас тэгээд юм асууж мухардуулбал нааш нь элч давхиул гэсэн. Өөрийгөө ганц минут ч гэсэн мэдэж болохгүй юм гэв.

	— Чи алба хаасаар байгаа юм уу? Тэгээд яагаад ингэж оройтоо вэ? Чи чинь урьд арван цагт очиж орхисон л... гэж Обломовыг хэлтэл, цаадах нь:

	— Тэгдэг байсаан. Одоо цаг өөр болж, арван хоёр цагт хүргүүлдэг болсон гэж сүүлчийн үгийг онцлон хэлэв.

	— А! Гадарлаж байна! гэж Обломов дуугараад, Тасгийн дарга болжээ! Удаж байна уу, тэгээд? гэхэд Судьбинский учиртай гэгч толгой дохилоо.

	— Гэгээн юуны үед, гэснээ гэхдээ ажил гэж даанч айхтар. Наймаас, арван хоёр цаг хүртэл гэртээ, арван хоёроос таван цаг хүртэл албан дээрээ, оройд бас ажил хийдэг. Улс амьтнаас ч бүр тасарч гүйцлээ гэв.

	Обломов үүнд, 

	— Хм, тасгийн дарга гэнэ ээ! Баяр хүргэе! Ямар вэ дээ та минь! Хоёулаа бичээчийн алба цуг хааж байсан улс. Хойтон жил болоход зөвлөхийн хэргэмтэй болох байх гэж би санаж байна гэв.

	— Хаанаас даа, бурхан өршөө. Энэ жил тайжийн язгуур хүртэнэ. Ажил сайн хийсний шагналд болох л байх гэж горьдож байсан юм. Тэгтэл шинэ тушаалд дэвшиж орхисон болохоор хоёр жил дараалан дэвшиж болохгүй л дээ.

	— Манайд ирж хоол ид, чиний цол дэвшсэний төлөө ууя гэж Обломов урилаа.

	— Үгүй, өнөөдөр дэд захирлынд хоол иднэ. Дөрвөн цагт илтгэх хуудас бэлэн болгосон байх учиртай, зовлонтой ч ажил аа даа. Хөдөөгөөс ирүүлж байгаа юманд найдаж болохгүй ээ. Нэрсийн жагсаалтыг өөрөө хянаж үзэлгүй горьгүй. Фома Фомич гэж тун ч хүнд итгэж өгдөггүй хүн, юм болгоныг өөрөө л хийх санаатай, тэгээд л өнөөдөр хоолны дараа хоёулаа суух болоод байна.

	Обломов үл итгэх байртай, 

	— Үгүй хоолны дараа сууна гэж үү дээ? гэж асуулаа.

	— Чи, юу гэж санана? Жаал эртхэн шиг салаад, Екатерингоф руу нэг ухасхийгээд орхиж амжвал л их юм гээч... 

	Би өөрт чинь зугаалгад явахгүй юү гэж асуухаар орж ирсэн юм. Би дайраад ирж болно... 

	— Бие нэг өөдгүй, явж чадахгүй нь ээ. Тэгээд ч ажил их байна, чадахгүй ээ гээд Обломов ярвайлаа.

	— Тоогүй дээ гэж уул өдөр нь сайхан өнөөдөр чинь л би нэг амсхийх горьдлоготой байна шүү дээ гэж Судьбинский өгүүлэв.

	— За танайхаар сонин юу байна даа гэж Обломов сонирхлоо.

	— Юм байх л юм даа. Захианы сүүлд «таны дуулгавартай зарц» гэдгийг болиулж, «Үнэмшин таална уу» гэх болсон. Албан хаагчдын анкет бүртгэлийг хоёр хувь битгий ирүүл гэсэн. Манайд гурван орон тоо, тусгай даалгавар гүйцэтгэх хоёр хүн нэмж байгаа. Манай комиссыг татаж буулгасан... Олон юм байна.

	— За, манай хуучин нөхөд яаж байгаа вэ?

	— Гайгүй зүгээр. Свинкин нэг хэрэг хаячихсан 

	— Нээрэн үү? Захирал юу гэж байх юм гэж Обломов асуухад хоолой нь чичирчээ. Хуучин байдал мэдэх хүн тул тэгтлээ их айсан аж.

	— Хэргийг олдтол шагнал өгөхөө түдгэлзэж бай гэсэн. Төлбөр гаргуулж авах тухай чухал хэрэг юм гэснээ Судьбинский бараг шивнэн, 

	— Захирал түүнийг зориуд хаячихсан болов уу гэж бодож байгаа юм гэв.

	— Үгүй байлгүй гэж Обломов дуугарав.

	Судьбинский өршөөнгүй ихэмсэг байраар, 

	— Үгүй, үгүй. Энэ дэмий үг. Свинкин хөнгөн хүн л дээ. Заримдаа, хамаг баримт бичгийн учир олдохгүй болгосон дүгнэлт гаргаад ирдэг юм. Түүнтэй чинь би бүр зовж байгаа хүн, гэхдээ иймэрхүү юм ер гаргаж яваагүй юм аа. Свинкин тийм юм хийхгүй, үгүй, үгүй. Нэг юманд орчихоо л биз, хожим олдоно гэж хэллээ.

	За тийм байж, зүтгээд л ажиллаж байгаа юм бий дээ гэж Обломов өгүүллээ.

	— Тун айхтар, Фома Фомич шиг хүнтэй цуг ажил хийхэд мэдээжээр аятайхан юм. Шагналгүй хоцрооно гэж үгүй. Огт юу ч хийгддэггүй хүн байхад л орхино гэж үгүй шүү. Хэргэм одон авах цаг болмогц л дээшээ айлтгал хийнэ, хугацаа болоогүй нэгэнд нь мөнгөн шагнал олгох юм... 

	— Чи хэдий хэр цалин авч байна даа?

	— Яах вэ, цалин мянга хоёр зуу, тусгай хоолны гэж долоон зуун тавь, орон сууцанд зургаан зуу, тэтгэвэр есөн зуу, унааны зардалд таван зуу, мөн шагнал гэж мянга хүртэл рубль авдаг.

	— Хээ, чөтгөр алгад! гэж Обломов орон дээрээ огло үсрээд, — Чи чинь сайхан хоолойтой юм биш биз? Италийн дуучин шиг их мөнгө авдаг юм аа гэв.

	— Энэ ч юухан байх вэ! Пересветовыг хар, нэмэлт цалин авна, ажил нь минийхээс бага, өөрөө юу ч мэдэхгүй байж шүү. Гэхдээ тэр мэдээжээр миний дайны нэртэй ч хүн биш л дээ. Намайг их хүндэтгэдэг юм гэж Судьбинский доош харан даруухан дуугарснаа, — Саяхан сайд намайг «Яамны чимэг» гэсэн гэлээ.

	— Сайн байна аа, ганцхан наймаас, арван хоёр хүртэл, арван хоёроос тав хүртэл, бас гэртээ ажиллах гэдэг, мөн ч лут юм аа! гэж Обломов хэлээд толгой сэгсрэв.

	Судьбинский үүнд:

	— Алба хаадаггүй бол би тэгээд юү хийж байх вэ? гэж асуув.

	— Хийх юм хаа мундах вэ? юм уншиж бичихгүй юү... гэж Обломов хэллээ.

	— Үгүй би одоо ч гэсэн ердөө л уншиж, бичиж байна шүү дээ.

	— Үгүй энэ чинь өөр хэрэг. Чи юм бичээд хэвлүүлэхгүй юу... 

	— Хүн болгон зохиолч байх биш шүү дээ. Чи өөрөө мөн юм бичдэггүй хүн гэж Судьбинскийг хэлэхэд Обломов санаа алдаад:

	— Гэхдээ эдлэнгээ дааж, шинэ төлөвлөгөө боловсруулдаг. Сайжруулах юм хийдэг. Зовж ядаж л байх юм... Чи бол өөрийнхөө биш, хүний юм хийж байгаа хүн шүү дээ гэлээ.

	— Яая гэх вэ. Мөнгийг нь авч байгаа хойно ажиллах хэрэгтэй. Зун амарна аа, Фома Фомич зориуд надад нэг томилолтоор явах арга бодно гэж амласан. Тэгэхэд нь таван морь хөлслөх зардал зам хоногийн мөнгө өдөрт гурван рублиэр бодуулж яваад, сүүлд нь шагналынх гэж аваад... 

	— Мөн их авдаг юм байна аа! гэж Обломов атаархах байртай дуугараад санаа алдсанаа бодол болов.

	— Мөнгө хэрэгтэй байна, намар гэрлэх юм гэж Судьбинский хэллээ.

	— Юү гэнэ ээ, нээрээ юү? Хэнтэй тэр вэ? гэж Обломов өрөвдөх мэт дуугарав.

	— Мурашина гэгчтэй, тоглоомгүй. Чи санаж байна уу, манай хажууд зусланд байгаагүй юу? Чи манайд цай ууж, түүнийг үзсэн шиг санагдах юм.

	— Үгүй санахгүй байна. Хөөрхөн бүсгүй юү? гэж Обломов асуулаа.

	— Тийм ээ, аятайхан. Чи дургүйцэхгүй бол, хоёулаа тэднийд очиж хоол идье... 

	— Тэгье... болох юм, ганцхан... 

	— Дараачийн долоо хоногт очъё гэж Судьбинский хэлэхэд Обломов баярлан:

	— Тийм тийм, дараачийн долоо хоногт болъё. Миний хувцас оёж дуусаагүй байгаа. Ингэхэд сайн хүнтэй сууж байгаа юм бий дээ?

	— Тийм ээ, эцэг нь жинхэнэ зөвлөх хэргэмтэй, арван мянган төгрөг өгч байгаа юм. Орон сууц сангийнх. Эцэг нь бидэнд байшингийнхаа тал хувь, арван хоёр тасалгаа өгч байгаа юм, гэрийн тавьц, гэрэл түлш цөм сангаас хангана, амьдарч болохоор юм аа... 

	— Тийм юм байна. Илүү яах вэ! Судьбинский лут эр юм аа! гэж Обломов атаархан хэлэв.

	— Илья Ильич, таныг хурим дээр зохицуулагчаар урья, мартав аа харин... 

	Обломов, 

	— Яалаа гэж, заавал гээд, — Кузнецов, Васильев, Михав нар яасан бэ? гэж асуув.

	— Кузнецов гэрлээд удаж байна. Михав миний оронд ажиллаж байгаа, Васильевийг Польш руу явуулсан. Иван Петровичид Владимирын одон хайрласан, Олеткин өндөр хэргэмтэн болсон.

	— Олеткин сайн залуу даа гэж Обломов хэллээ.

	— Сайн сайн, тийм явахуйц хүн.

	— Сайхан сэтгэлтэй, зөөлөн, төвшин авиртай хүн гэж Обломовыг хэлэхэд Судьбинский үг нэмэрлэн:

	— Яриагүй тийм хүн, тэр дээдсийн аясыг дагаж, таалалд нийцүүлэх барих гэхгүй, хүнийг дэгээдэж унагаачхаад, дээгүүр нь гарахыг эрмэлзэхгүй чадах хэрээрээ зүтгэдэг хүн шүү гэв.

	— Сайхан хүн. Бичиг буруутуулж, хуудам юм хийх буруу санал хэлэх юм уу, буруу хууль дүрмээс эш татсан байхад өөр хүнд өгч засуулахаас, өөр яадаг ч үгүй байсан. Гойд хүн байгаа юм гэж Обломов өгүүллээ.

	Судьбинский цаашаа, 

	— Үгүй манай Семен Семеныч ер засрахгүй хүн, хоосон сүр бадруулахдаа л сайн даа. Саяхан Семен Семеныч нэг ийм юм хийсэн. Манай харьяа хөдөөгийн нэг албан газраас, байшингийнхаа дэргэд, сангийн эд хогшлыг хулгайчаас хамгаалахын тулд нохойны пин барья гэсэн илтгэх хуудас иржээ. Манай барилгын мэргэжилтэн гэж ажлаа сайн мэддэг шударга хүн ихээ хомсхон төсөв хийгээд өгсөн нь гэнэтхэн Семен Семенычид ихэдсэн санагдаад, нохойны пин хэдий хэр мөнгөөр бариулж болох тухай асууж сураглаад гарсан гэнэ. Нэг газар нь гучин мөнгөөр бага байж болохыг мэдэж аваад даруй илтгэх хуудас бичсэн...

	Гаднаас хүн хонх дуугаргах чимээ гарав.

	Түшмэл босож, 

	— Баяртай, би үг яриа дэлгэж орхилоо. Ажил гарч магад... гэлээ.

	Обломов хориглож, 

	— Жаахан суу. Далимд нь надад өөртэй чинь зөвлөмөөр юм байна. Надад хоёр их гай дайраад байна гэв.

	Цаадах нь 

	— Үгүй, үгүй, зүгээр би мөдхөн нэг ирье гээд гарч одлоо.

	«Хонгор минь зууралдаж дээ. Сайн зууралдаж авч хорвоод өөр харах сонсох юм гэж үүнд алга. Гэтэл их хүн болж, цаашид ажил төрөл хөтөлж хэргэм зэрэг олно доо... Үүнийг манайхан дэвших гэдэг. Тэгээд дэвшихэд хүн чанар, оюун ухаан, зориг, сэтгэл тун ч ялихгүй хэрэг болох юм аа даа, юунд ч хэрэгтэй байх юм дээ. Илүү зүйл. Ингээд Судьбинский хорвоо өнгөрөөхөд түүний төрөлх авьяасаас олоон юм хэрэггүй өнгөрнө... гэтэл өөрөө арван хоёроос, таван цаг хүртэл албан дээрээ, наймаас арван хоёр хүртэл гэртээ ажил хийдэг байх нь хөөрхий» гэж Обломов хойноос нь хараад бодож байв.

	Өөрөө есөөс гурван цаг болтол наймаас есөн цаг хүртэл гэртээ, орондоо хэвтэж байж болдогтоо баярлах сэтгэл төрж, юм илтгэж, бичиг бичих хэрэггүй, сэтгэл, оюун нь чөлөөтэй байдагт бахархаж байлаа.

	Обломов ийнхүү гүн бодолд автаж, өмнөө айхтар туранхай, харавтар царайтай, үс сахал болсон эрхэм ирээд зогсож байхыг ажигласангүй. Ирсэн хүн зориуд хааш яаш хувцасласан ажээ.

	— Илья Ильич сайн байна уу?

	— Сайн байна уу Пенкин? Бүү ойрт, бүү ойрт та, гадаа хүйтэн газраас орж ирсэн хүн гэж Обломов хэллээ.

	— Үгүй та бас хачин хүн. Нөгөө л засаршгүй, амарлингуй залхуу хэвээрээ шив гэж цаад хүн өгүүлэв.

	— Тийм ээ, амарлингуй байж таарна. Тосгоны ахлагчаас ирсэн захидлыг би одоо өөрт чинь үзүүлээд орхиё. Толгой эргэтэл л бодох юм. Тэгэхэд амарлингуй гэнэ шүү. Та хаанаас ирэв дээ?

	— Номын мухлагаас, сэтгүүл гарсан үгүйг үзэх гэж очсон юм. Миний бичсэн өгүүллэгийг уншив уу?

	— Үгүй

	— Би танд илгээе, уншаарай!

	Обломов ихээр эвшээлгэн, 

	— Юун тухай юм бэ? гэж асуулаа.

	— Худалдааны тухай, эмэгтэйчүүдийн тэгш эрх болон бидний аз болж хаврын дунд сар, цаг сайхан байсан тухай мөн галын аюулыг эсэргүүцэх шинэ найрлага олдсон тухай бичсэн. Та яаж юм уншилгүй байдаг хүн бэ? Манай өдөр тутмын амьдрал тэнд бичээстэй байдаг шүү дээ. Уран утга зохиол дахь зөв чиглэлийн тухай би голлон бичдэг хүн.

	— Танд ажил их үү? гэж Обломов асуулаа.

	— Тийм ээ, ихээс их. Долоо хоног бүр сонинд хоёр өгүүллэг бичдэг, бас аар саар юм ангилж бичдэг, одоо энэ нэг өгүүллэг бичиж орхиод... 

	—— Юун тухай юм бэ!

	— Нэг хотод дарга нь хотынхоо иргэдийг ам хамар луу нь занчдаг тухай... 

	— Мөн, энэ чинь үнэхээр зөв чиглэл юм байна гэж Обломов дуугарав.

	Зохиолч үүнд урам орж, 

	— Нээрэн шүү, би нэг ийм санаа оруулах гэж байгаа юм. Зоримог шинэ юм гэдгээ ч мэдэж байна. Үүнд, явуулын нэг хүн тэгж зодож байхыг хараад, мужийн даргатай уулзах үедээ мэдүүлэх юм. Тэр нутагт шалгалт хийх ажлаар явах нэг түшмэлийг явдлын далимаар энэ явдлыг харж үзэх, ер нь хотын даргын тухай мэдэж ирэхийг мужийн дарга даалгах юм. Очсон түшмэл хотын иргэдтэй худалдааны тухай юм ярих гэсэн нэрийдлээр цуглуулаад нөгөөх хэргийн тухай асууна. Иргэд яах вэ гээч? Тэд нар түшмэлийг мэхийн хүндэлж, хотын даргыг элдвээр магтан инээлдэнэ. Түшмэл уул хэргийн учрыг хөндлөнгийн хүмүүсээс дамжуулан мэдье гэхэд хотын иргэд айхтар овжин, мэхтэй, ялзарч муудсан юм зардаг, юмаа дутуу жинлэж, багаар хэмждэг, санг хүртэл залилдаг зан суртахуун доройтой, тийнхүү зодох нь зүй ёсны цээрлэл гэлцэх юм... 

	— Тэгвэл хотын даргын тэгж зоддог нь эртний эмгэнэлт зохиолд гардаг эрлэгийн ухаантай юм байх юм бий дээ? гэж Обломовыг асуухад, Пенкин тосож аваад

	— Яг тийм, Илья Ильич та юмны нарийн учрыг тун сайн ялгах юм, уул нь юм бичмээр хүн байна. Үүний хажуугаар хотын даргын дур зоргоороо загнадаг, ард олны дунд завхай зайдан байдал дэлгэрч байгаа болон дорд түшмэд задарч ажил муутай байгаа учраас хатуу боловч хууль ёсны арга хэмжээ авах явдал чухаг байгааг би харуулж чадсан юм.

	Энэ санаа үнэхээр... нэлээд шинэ зүйл байгаа биз 

	— Тийм ээ, ялангуяа надад шинэ зүйл. Би ер тун бага юм уншдаг хүн гэж Обломов дуугарав. 

	Пенкин үүнд:

	— Нээрээ танайд ном байхгүй юм гээч! Гэхдээ нэг ном уншиж үз. Гуйя «Хээл хахууль идэгч, завхарсан бүсгүйд сэтгэлтэй болсон нь» гэдэг гайхам сайхан найраглал гарахаар бэлтгэгдэж байна. Хэн бичсэн болохыг танд би дуулгаж чадахгүй, нууц гэв.

	— Тэнд чинь юү байгаа юм бэ?

	— Манай нийгмийн бүх хөдөлгөөний хамаг булчин шөрмөсийг уран хэлээр дүрслэн харуулсан юм. Бүх талаас нь авч үзэн, нийгмийн шат давхаргаа бүгдийг уудалсан. Зохиогч энэ найраглалдаа, сулавтар зантай боловч муу явдалт нэг өндөр хэргэмтэн түүний олон хээл хахууль идэгч нарыг шүүхэд дуудан авчрах адил авч үзүүлээд, завхарч доройтсон бүх төрлийн... франц... герман чухон үндэсний бүсгүйчүүлийн байдлыг амьд, үнэн байдлаар үзүүлсэн... би зарим хэсгээс нь уншихыг чагнасан. Зохиогч чухам суут хүн. Найраглалыг уншихад Данте, Шекспирийн барил илтэд мэдэгдэж байх юм гэлээ.

	Обломов гайхан өндийж, 

	— Их л дээгүүр жаалж байгаа байх нь ээ! гэв.

	Пенкин өөрөө ч дэндүү дээгүүр зиндаалснаа мэдээд дуугүй болчхов.

	— Та өөрөө уншаад үзэж дээ гэж Пенкин улайж зүтгэх байдалгүй дуугарлаа.

	— Үгүй. Пенкин, би түүнийг чинь уншихгүй.

	— Юунд тэр вэ? Тэр ном шуугиан дэгдээж, улс түүний тухай яриа болж байгаа... 

	— Болж л байг! Дэмий ярихаас өөр хийх юмгүй улс байдаг шүү дээ. Тийм тавилантай улс бий юм.

	— Яах вэ зүгээр сонирхоод уншиж үз.

	— Тэнд чинь дуулаагүй юм юү байх бил ээ? Энэ улс ер юунд тийм юм бичдэг юм бол, өөрсдийнхөө л сэтгэлийг хуурдаг шүү юм байх.

	— Юу өөрсдийгөө гэж, үнэн зөв байдлыг нь, үнэн зөв байдлыг нь яах вэ! Бараг л загвартай төсөөтэй юм. Амьд юмны хөрөг л гэсэн үг. Худалдаачин, цэргийн дарга, түшмэл, хэнийг ч авлаа гэсэн амьд юм шиг л дүрсэлж байгаа юм аа.

	— Юу гэж тэгж мэрийдэг улс вэ, дүрсгүйтдэг юм уу, үгүй ер, хүнийг дуурайвал адил болох юм биз? Гэтэл түүнд нь амьдрал юу ч байхгүй, амьдралыг ойлгож, өрөвдөн үзэх, та нарын ярьдагчлан өгөөмөр сэтгэлийн үүднээс үзэж байгаа юм юу ч байдаггүй. Ердөө л биеэ өргөмжлөх сэтгэлээр л юм бичсэн байдаг. Бичихдээ бас хулгайч, завхарч доройтсон бүсгүйчүүдийг харуулдаг, тэднийг гудамжинд барьж аваад шоронд аваачих мэт. Тэдний бичиж байгаа номд нарийн зовлонг гаргасан юмгүй, зөвхөн өнгөц юм бүдүүлэг шоололт, уур хорсол л харагддаг... 

	— Үүнээс өөр юү хэрэгтэй юм бэ? Та өөрөө тун сайн гаргаж хэллээ, энэ чинь бузар булайг гүнээ жигшин муучлах, унаж доройтсон хүнийг басамжлан шоолох... хамаг юм гарч байна шүү дээ. 

	Обломов гэнэт дүрсхийж, 

	— Үгүй. Бүх юм биш. Хулгайч, унаж доройтсон бүсгүй, хууртаж чадагдсан тэнэгийн тухай бич л дээ, тэгэхдээ хүнийг бүү мартаж үз. Хүнч ёс хаана байна аа? гээд Обломов үгэндээ улам бүр улайран, — Та зөвхөн оюун ухаанаар юм бичих санаатай байна! Санаа илэрхийлэхэд хүний сэтгэл зүрх хэрэг болдоггүй гэж та бодож байна уу? Үгүй хүний санаа сэтгэл зүрхээрээ бас засагддаг юм. Унаж доройтсон хүнийг босгож авахаар гараа сунга, тэр хүн балраад өнгөрвөл хойноос нь гашуунаар уйл, битгий тавлаж шоол! Өөртэйгөө адилхан хүн гэдгийг санаж, өөрийнхөө бие мэт хайрлан үзэх хэрэгтэй. Тэгвэл би таны номыг уншиж өмнө чинь бишрэх болно гээд Обломов дахин орон дээрээ тайван хэвтэв.

	— Эд нар хулгайч, унаж доройтсон бүсгүйн тухай бичдэг, гэтэл чухам хүний тухай мартчихдаг юм уу, бичиж харуулж чаддаг үгүй юм. Үүнд чинь та ямар урлаг, уран гуа юу байна гэж бодож байна аа? Завхай зайдан бузар булай юмыг илчилж муучил, ганцхан л тэгэхдээ уран найрагтай л түүнийгээ холилдуулах гэж бүү оролд гэв.

	— Ухаан нь байгалийн үзэсгэлэн сарнай цэцгийн гоё сайхныг юм уу, алтан гургалдай, сэрүүн тунгалаг өглөө зэргийг л бичих юм биз дээ? Гэтэл эргэн тойронд хэчнээн их үймээн, хөдөлгөөн болж байна даа. Бидэнд дуулж, шүлэглэж суухын сэхээгүй нийгмийн байдлыг байгаа чигээр нь харуулах хэрэгтэй... 

	Обломов үүнд, 

	— Хүн... хүн гэгчийг гаргаж харуул, хүнийг хайрлаж үз... гэнэ.

	— Мөнгө хүүлэгч, гаж буруу зантан, хулгайч юм уу, мунхаг мулгуу түшмэлийг хайрлаж үзэх гэж үү, дуулав уу? Юу гэсэн үг вэ, энэ чинь! Таны уран утга зохиол сонирхдоггүй чинь илт байна аа! гэж Пенкин зүтгэн, — Үгүй тэднийг олон түмний дундаас, нийгмээс үлдэн зайлуулах хэрэгтэй юм гэлээ.

	Обломов гэнэт сэргэн, Пенкиний өмнө босож зогсоод,

	— Олон түмний дундаас үлдэн хөөх гэнэ ээ? Энэ чинь тэр доройтсон амьтан муу муухайд автсан хэдий боловч, уул нь эрхэм дээд эрдэнэт хүний бие мөн гэдгийг, өөрөөр хэлбэл та өөрөө л гэсэн үг гэдгийг мартана гэсэн хэрэг. Үлдэн хөөх шүү! Хүнийг та хүн төрөлхтний дундаас, үзэсгэлэнт байгалийн хүрээнээс, бурхны өршөөл энэрлээс яаж үлдэн хөөх хүн бэ? гэж нүд нь гялалзан бараг хашхирах шахан асуулаа.

	Энэ удаа Пенкин гайхаж, 

	— Та бас холуур аваачив аа? гэв.

	Холуур аваачсанаа Обломов мэдэж, даруй амаа татан, хэсэг зуур зогссоноо, эвшээлгээд орон дээрээ алгуур хэвтэв.

	Хоёул дуугүй сууна.

	— Та ер юу уншдаг юм бэ? гэж Пенкин асуулаа.

	— Би... жуулчлалын тухай л голдуу уншдаг. 

	Дахиад дуугүй болцгоов.

	Пенкин ам нээж, 

	— Тэгээд тэр найраглалыг гарсан хойно нь унших уу? Би аваад ирж болно шүү... гэлээ. 

	Обломов толгой сэгсэрлээ.

	— За тэгвэл би танд өөрийн нэг бичсэн өгүүллийг авч ирье гэхэд Обломов зөвшөөрөн толгой дохив.

	— Ингэхэд би хэвлэлийн газар очилгүй горьгүй болж. Би юунд танайд ирсэн юм бэ гээч? Таныг Екатерингоф руу цуг явахгүй юу гэх гэсэн юм, би тэрэгтэй яваа. Маргааш би зугаалгын тухай юм бичих учиртай, хоёул цуг үзээд миний хараагүй юмыг та хэлж өгнө, цуг бол зугаатай ч байна, явъя гэж Пенкин гуйв.

	Обломов үүнд ярвайж, хөнжлөө дээш татаад, 

	— Үгүй бие базаахгүй, чийгээс бас айгаад байна, одоо чинь бүрэн хатаагүй байгаа шүү дээ. Харин та өнөөдөр манайд хоол идэхээр ирэхгүй юү, тэгвэл хоёул жаал юм ярья... Надад бас хоёр их гай дайраад... гэтэл, Пенкин:

	— Үгүй манай хэвлэлийнхэн цөм өнөөдөр «Сен-жорж» гэгч гуанзанд сууж байгаа. Тэндээсээ зугаалга руу явах юм. Юмаа шөнөдөө бичээд үүр цайхтай зэрэг хэвлэлд оруулна. За баяртай гэлээ.

	— Баяртай Пенкин.

	Шөнө бичнэ гэнэ. Хэдийд унтах юм бэ? Үгүй тэгэхдээ жилдээ тавин мянган рубль авдаг байх, тэр чинь амин тэжээл шүү дээ. Үгүй, бичнэ гэдэг чинь сэтгэл санаагаа аар саар юманд үрж өөрийн гэсэн санаагүй урвалдаж, ухаан санаагаа худалдан, төрөлх араншин, бие махбодоо албадах гэсэн үг. Хэзээд сэтгэл түгшиж яарч догдолж шамдаж амар заяа үзэхгүй нэг тийшээ тэмүүлж л байх гэсэн хэрэг. Цаг ямагт л бичнэ, эргэх дугуй оньс машин шиг л бичээд байна, өнөөдөр бичнэ, маргааш бичнэ, баяр наадмын цаг ирнэ, өвөл зун солигдоно, мөн л бичсээр! Хэдийд зогсож амрах юм бэ? Хөөрхий амьтан!» гэж Обломов бодно.

	Эргэж ширүүн харахад, хэвийн янзаараа бэх хатаж орхисон үзэг гэж юм харагдахгүй, өөрөө ингээд өлгийтэй хүүхэд мэт санаа зовох юмгүй ийш тийш сандчин, юугаа ч худалдахгүй байгаадаа баярлаж хэвтлээ.

	«Үгүй нөгөө ахлагчийн захиа байр сууц яалаа?» гэж гэнэт санаад бодол болов.

	Тэгтэл хонх дуугарах чимээ гарлаа.

	— Өнөөдөр манайд юун их хөл үймээн болоод орхив оо? гэж Обломов үглээд хэн орж ирэхийг хүлээнэ.

	Орж ирсэн хүний нас сүүдэр, төрх галбирыг тухайлахуйяа бэрх, чухам насыг нь хэлэхэд хэцүү дээрээ яваа, царайлаг ч гэмээргүй, үгүй ч гэшгүй өндөр ч гэмээргүй, намхан ч биш, үс нь хүртэл цайвар юм уу, хар гээд хэлчихэд хэцүү ажээ. Уулаасаа хүний нүдэнд ялгаран тусахаар сайн муу алив байр, төрх галбиргүйд зарим улс түүнийг Иван Иванович, нөгөө хэсэг нь Иван Васильевич, бас нэг хэсэг нь Иван Михайлович гэж хутган дуудна.

	Овгийг нь хүртэл өөр өөрөөр зарим нь Иванов, нөгөөдүүл нь Васильев, бас нэг хэсэг нь Андреев, Алексеев гэдэг гэж боддог байв. Гаднын үл таних хүнд түүний нэр овгийг хэлээд өгвөл даруй мартчихна, царайны нь байрыг мартаж орхино, өөрийн нь юү хэлснийг анзаарахгүй билээ. Ийм хүн байлаа гээд хүмүүст нэмэртэй юмгүй, байхгүй гээд дутагдах юмгүй байдаг. Энэ хүний биед нүдэнд тусах элдэв шинж тэмдэггүйн адил оюун ухаанд нь хурц цэцэн өвөрмөц юм юу ч үгүй билээ.

	Үзэж харсан юмаа ярьж бусдыг сонирхуулж магад юм аа гэхэд очиж үзсэн газар гэж үгүй. Петербургт төрснөөсөө хойш хаашаа ч гарч үзээгүй тэгэхлээр бусдын мэддэг, бусдын үзсэнээс өөр хэлэх юмгүй.

	Энэ тэгээд аятайхан хүн үү? Ийм хүн хайрын сэтгэлд автаж, эсвэл үзэн ядаж, мөн зовж шаналж чадах уу? Зүй нь хайрын сэтгэлд автаж мөн зовж шаналж чадмаар, юү гэвэл энэ нь хүн бүхний оногдол хувь юм аа. Гэтэл энэ хүн яаж ийгээд хүн бүхэнд сайн байж чаддаг аж. Ер нь хэдий оролдоод байлаа ч гэсэн дайсагнах, өших зэрэг сэтгэл үл төрөх хүн гэж байдаг. Тэднийг яалаа ч гэсэн л өөдөөс нь сайхан загнаад байх нь тэр. Мөн тэднийг зөвтгөж хэлэхэд хайр сэтгэлийг нь ч гэсэн халууны хэмжүүрээр дэнслээд үзвэл төөнөж, халаах хэмжээнд үл хүрдэг билээ. Тиймэрхүү хүмүүсийн тухайд хүн болгон сайн байдгийн нь хувиар сайхан сэтгэлтэй гэлцдэг боловч үнэндээ тэд хэнд ч сайн байдаггүй, зөвхөн уулаасаа муухай ааштай биш болохоороо л сайн юм шиг байдаг юм.

	Тийм хүний дэргэд хүн гуйлгачинд юм өгөөд орхивол мань хүн мөн дагаад зоос хаячих, хүн харааж зүхээд, хөөж, элэглэж доогловол бас хамт харааж зүхэн хөөж элэглэх ухаантай. Тийм хүнийг баян гэшгүй, юү гэвэл чухамдаа хөрөнгө чинээ ядуувтар, гэтэл бүр ядуу гэхэд бас болшгүй... юү гэвэл түүнээс ядуу улс олоон байх жишээтэй.

	Тийм хүн хувьдаа нэг жилийн гурван зуугаад рублийн орлоготой, дээр нь нэг барагтайхан тушаалын албан хааж барагтайхан цалин авна. Өөрөө мөнгө хүнээс зээлэхгүй, өөрөөс нь зээлье гэдэг санаа бусдад үл төрнө... 

	Албан дээрээ энэ хүнд тогтмол хийгээд байдаг ажил гэж үгүй, юү гэвэл ямар юм сайн, юү муу хийдгийг нь хамт алба хаадаг улс, дарга сайн мэдэж ер чадахгүй болохоороо чухам юунд авьяаслаг төсөөтэйг нь үл мэднэ. Алив нэг юм хийлгэхээр өгвөл хийчихсэн юмыг нь дарга эргээд тийм ийм гэхэд тун бэрх, үзэж үзэж, харж харж, «за наашаа орхи, би сүүлд үзье... бараг л болж» гэхээр юм байдаг.

	Дотроо юм бодож сэтгэл санаа зовсон, санааширсан царайтай байх юм уу, аль нэг юмны учрыг олчихъё гэж гаднын алив нэг юмыг шохоорхон харж байх нь ер үгүй. 

	Гудамжинд таньдаг хүн учраад, 

	— Хаа очих нь вэ? гэвэл, 

	— Үгүй, ингээд ажил дээрээ, эсвэл дэлгүүрт юм уу, айлд очих санаатай явна л гэнэ. Цаад хүн нь за тэгвэл хоёулаа шуудан дээр юм уу, оёдолчин дээр очъё эсвэл жаал сэлгүүцье гэхэд мань хүн зорьсон юмаа орхиод түүнтэй цуг шуудан, оёдолчны газарт очих юм уу, зүгээр сэлгүүцэхээр явна.

	Түүний төрснийг эхээс нь өөр нэг их анзаарсан хүн ер үгүй байх, амьдралын нь турш ч мөн цөөхөн хүн анзаардаг, хорвоогоос тонилоод өгөхийг нь лав хэн ч анзаарахгүй байх. Түүний тухай асууж, харамсах хүн ер гарахгүй, мөн үхэж орхилоо гээд баярлах ч хүн байхгүй. Энэ хүнд сайн нөхөд болон дайсагнагч хүн ер үгүй харин таних хүн олон. Оршуулахаар авч явах үед тохиолдсон хүн сая нэг анзаарч, түүний бааз нүүрийг анх удаа үнэхээр хүндлэн мэхийж магадгүй, мөн зарим нэг хэрэгт дуртай хүн дайралдвал урагшаа талийгаачийн нэр овгийг мэдэх сэн гэж гүйж очивч дороо мартаж орхино оо.

	Энэ Алексеев, Васильев, Андреев, ... аль хэн ч юм дээ энэ хүний бүхий л байдалд үй олны шинж байдал гэмээр, тэд бүгдийн нэг холын төсөөрхүү юм аятай, нэрлээд хэлчихмээр юмгүй хачин бүдэг бараг юм байдаг билээ.

	Захар хүртэл үүдэн дээр юм уу, лангуунд танилуудтайгаа нийлээд, илэн далангүй яриа дэлгэж, эзэн дээрээ ирдэг эрхмүүдийн байр төрхийг гарган хэлэх үедээ, тэр ... Алексеевын тухай хэлэх болохоороо ямагт мухарддаг сан. Яах вэ, тийм нэртэй болог гэе. Удтал бодол болж, тэр хүний зан авир гадаад төрх байдлаас бариад авчихмаар нэг юм юу байна даа гэж хайж хайж ядаад эцэстээ цөхрөн, — Үгүй тэр хүн ер нь гарт баригдаж, нүдэнд өртөх юмгүй эр бил ээ! гэдэг аж.

	Обломов, тэр хүний өөдөөс, 

	— А, энэ чинь Алексеев уу? Сайн байна уу, хаанаас ирэв? Бүү ойрт, бүү ойрт, тантай би гар барихгүй, та гадаа хүйтэн газраас ирсэн хүн гэнэ.

	— Хаанаас даа, юу хүйтэн байх юм. Би уул нь өнөөдөр танайд ирье гээгүй юм, тэгсэн Овчикин дайралдаж, гэртээ аваачаад. Илья Ильич би таныг аваачихаар ирлээ гэж хэлэв.

	— Хааш нь тэр бил ээ?

	— Яах вэ, Овчикиныд очъё. Тэднийд Матвей, Андреич Альянов, Казимир Альбертович Пхайло, Василий Севастьянович Колымягин нар байна.

	— Тэд юу болж тэнд цугла аа вэ, надаар яах гээ вэ?

	— Овчикин таныг ирж хоол зооглоно уу гэж байна.

	— Хи! Хоол... гэж Обломов нэг аяар давтан өгүүлэв.

	Дараа нь цөм Екатерингоф өөд явах юм. Таныг тэрэг хөлсөл гээрэй гэж тэд нар хэлсэн.

	— Үгүй, тэнд очоод юу хийх юм?

	— Яах вэ дээ, өнөөдөр тэнд зугаалга болж байгаа. Та мэдэхгүй гэж үү? Өнөөдөр хаврын адаг сарын шинийн нэгэн шүү дээ.

	— Жаахан суу, бодож үзье... гэж Обломов дуугарав.

	— Босож үз, хувцаслах цаг болсон шүү дээ.

	— Жаахан хүлээ, эрт байна.

	— Юун эрт байх вэ! Тэд нар арван хоёр цагт гэж гуйсан. Эртхэн хоолоо идэж орхиод, хоёр цаг гэхэд зугаалгад очихгүй юу. Хурдхан явъя. Таны хувцсыг өмсүүл гэж хэлэх үү?

	— Юу хувцаслах гэж? Би чинь нүүрээ угаагаагүй байгаа шүү дээ.

	— Тэгвэл угааж үз.

	Алексеев босоод өрөөн дотуур хойш урагшаа холхиж, урьд нь мянга дахин үзсэн зургийн өмнө очиж зогссоноо, цонх руу хяламхийв. Тэгснээ тавиур дээрээс нэг юм авч эргүүлж тойруулж тал бүрээс нь үзсэнээ, буцааж тавиад дахин өрөөн дотуур исгэрэнхэн холхив. 

	Обломовын босож, нүүр гараа угаах, барихад саад болохгүйн тулд л ингэж байгаа юм байж. Ийм янзтай арван минут хэр өнгөрөв.

	Алексеев гэнэт, 

	— Үгүй та яав аа? гэж Илья Ильичээс асуув.

	— Юу?

	— Та хэвтээд л байна шүү дээ.

	— Босох хэрэг тэгээд байна гэж үү?

	— Тэгэлгүй яах вэ. Биднийг улс хүлээж байгаа. Та явна гэсэн.

	— Хаашаа явах хэрэг вэ? Би хаашаа ч явах гээгүй... 

	— Үгүй Илья Ильич, сая л Овчикиныд очиж хоол идээд дараа нь Екатерингоф руу...

	— Би тэгээд энэ чийг дундуур явах хэрэг үү? Тэнд чинь миний үзээгүй юу байдаг бил ээ? Энэ бороо орох гэж байна, гадаа тэнгэр муухай байна шүү дээ гэж Обломов залхуутай дуугарав.

	— Тэнгэрт ганц ч үүл үгүй байхад та бороо гэх юм. Танай цонх чинь аль цагаас аваад угаагдаагүй болохоор тэнгэр муухай юм шиг санагдаж байна. Үгүй энэ цонхны муухай байгааг, та минь! Гэрэл гэгээ ер тусахгүй юм, тэгээд ч нэг хөшиг бас бараг хаалттай байна.

	— Энэ тухай Захарт очоод уг цухуйлгаад үз, тэгэхийн хамт л бүсгүйчүүл авч ирнэ, бүтэн өдөр гэртээ бүү ир гэнэ.

	Обломов бодол болж, Алексеев хажууд нь сууж байгаа ширээгээ хуруугаараа тогшиж, хана, адар өөд хайшраг харна.

	Хэдэн минут хэр болоод Алексеев, 

	— За тэгээд бид яах болж байна? Хувцсаа өмсөх үү, аль ингээд үлдэх санаатай байна уу? гэж асуув.

	— Юу гэж?

	— Яагаа вэ, Екатерингоф орох?.. гэв. 

	Обломов үүнд, 

	— Үгүй, энэ Екатерингофоор та нар яах гэсэн юм бэ? гэж унтууцаад, — Энд ер байж болохгүй байна уу, аль муухай үнэртэй байна уу, та юунд ингэтлээ хараад байна аа? гэхэд, 

	— Үгүй, танайх надад хэзээ ч тааламжтай аятайхан санагддаг юм гэж Алексеев хэллээ.

	— Тэгээд энд аятайхан л байгаа юм бол, өөр газар очих гэж хүсээд яана! Зүгээр манайд өнөөдөртөө бай, цуг хоол идье, тэгээд орой яах вэ тааллаараа болно биз!.. Ай тийм би бас мартчихсан байна. Надад гэрээс гарах арга байхгүй, Тарантьев манайд үдийн хоолон дээр ирнэ, өнөөдөр чинь бямба гараг шүү дээ.

	— Хэрэв ийм бол... би яах вэ... таны хэлснээр... гэж Алексеев дугарав.

	— Ингэхэд би өөрийнхөө хэрэг ажлын талаар танд юм яриагүй байх аа? гэж Обломов сүрхий сэргэж асуулаа.

	Алексеев үүнд өөдөөс нь их нүд гарган харж, 

	— Юун ажил төрөл бэ! Мэдэхгүй шүү гэж өчив.

	— Яагаад би өдий болтол босоогүй байсан юм гээч? Би гайнаас яаж гаръя даа гэж бодоод л хэвтсэн юм гэж Обломовыг хэлэхэд, 

	Алексеев айсан царай гаргахыг хичээн, 

	— Юу бол оо вэ? гэж асуулаа.

	— Давхар гай дайраад байна! Яадаг юм билээ, бүү мэд.

	— Ямар гай тэр вэ?

	— Байрнаас хөөгөөд байдаг, нүүнэ гэгчийг бодоод үз л дээ. Хураах эмхлэх бөөн ажил болно оо, бодохоос хэцүү! Найман жил энэ байранд сууж байгаа юм. Байшингийн эзэн намайг айхтар чадлаа. «Бушуухан нүү» гэсэн.

	— Бас бушуухан шүү. Яаруулж байна, тэгэхлээр хэрэгтэй л байж таарах нь. Нүүнэ гэдэг тун яршигтай, нүүхэд дандаа л бөөн ажил болдог, хамаг юм хаялж, хэмхчиж орхино. Тун ч төвөгтэй. Танай энэ тун аятайхан байр... та хөлсөө төлдөг биз дээ?

	— Өөр ийм байр хаанаас олох вэ, бас тэгээд яарч хавчигдсан цагт шүү. Байр дулаан, чийггүй, уул байшин хөл үймээн багатай, ганцхан л удаа хулгай орсон шүү! Тэр адар баахан хэврэг юм шиг шавар нь бүр хөндийрчихсөн мөртөө ер уначихгүй л байгаа юм.

	— Үгүй ер өө гэж Алексеев толгой сэгсэрнэ.

	— За байз, яаж нүүхгүй арга олох вэ? гэж Обломов бодол болон тэндээ өгүүлэв.

	— Танайх байраа гэрээгээр хөлсөлсөн үү? гэж Алексеев өрөөг шалнаас нь адар хүртэл нэгд нэггүй харж асуулаа.

	— Тийм ээ, ганцхан гэрээний хугацаа өнгөрчихсөн, тэр цагаас хойш би сар бүр хөлс төлж байгаа, хэдийгээс ч билээ мартаж орхиж.

	Алексеев жаал дуугүй байснаа, 

	— Та өөрөө яах санаатай байгаа юм дээ, нүүх үү, үлдэх үү? гэлээ.

	Обломов үүнд, 

	— Бодсон юм ер үгүй, бодох ч дур алга, Захар л нэг аргалж үзэг гэв.

	— Гэтэл нүүх дуртай улс бас байх юм. Байр солихыг л цэнгэл гэж үздэг... гэж Алексеев дуулгалаа.

	— Яах вэ тэр «дуртай» улс л нүүж байг. Би хувьдаа алив өөрчлөлт гэдгийг үзэж чаддаггүй хүн. Энэ байр ч бас гайгүй. Тосгоны маань ахлагч юу гэж бичиж байгааг та үз л дээ. Би тэр захиаг одоо танд үзүүлье. Хаана бий бил ээ дээ... гээд Обломов, — Захар! Хөөе Захар! гэж дуудав.

	Захар, ханзан дээрээсээ үсрэн бууж 

	— Ээ бурхан тэнгэр минь! Хэзээ эрлэг намайг нэг аваачих юм бол доо? гэж үглэх дуулдана.

	Захар орж ирээд эзэн өөдөө аягүйхэн харна.

	— Чи яав, захиа эрж олов уу?

	— Үгүй би хаанаас олох юм! Танд ямар захиа хэрэгтэйг би ямар мэдэх биш. Би ном гаргадаггүй шүү дээ.

	Обломов 

	— Юу ч болсон сайн эр гэв.

	— Та өчигдөр орой өөрөө нэг захиа уншиж байсан, түүнээс хойш би хараагүй гэж Захар өчив.

	— Хаана байна, тэгээд? гэж Илья Ильич унтууцан, — Би тэр захиаг залгичхаагүй. Чи тэр захиаг надаас аваад, тэнд нэг газар тавьж байсныг би сайн санаж байна гэснээ, — Өө энд байсан юм байна, харав уу! гэлээ.

	Обломовыг хөнжлөө сэгсэрмэгц нугалаан дороос нь захиа гарч шалан дээр ойчжээ.

	— Та ингээд л хамаг юмыг над руу түлхдэг гэж нэг нь гомдоллон нөгөө нь:

	— За за, яв! гэж хоёул хоёр биеэ зэрэг зандрав.

	Захар өрөөндөө очиж, Обломов бор цаасан дээр шингэн бэхээр бичиж хүрэн өнгийн тэмдэг дарсан захидал уншиж гарав. Том том цийлгэр үсэг хоорондоо холбоогүй ихэмсгээр эгнэн зэрэгцэж, цаасны дээд булангаас доошоо мурийсхийн цувжээ. Цуваан дунд хааяа цийлгэр бэх бааж гутаасан харагдана.

	Обломов захиаг эхлэн уншиж, «Өршөөлт эзэн, өндөр төрөлтөн, бидний эцэг, тэжээн тэтгэгч Илья Ильич...» гээд баахан тал өгч, сайн сайхныг ерөөсөн мөр орхиод дундаас нь:

	 

	«Тэжээн тэтгэгч эзэн таны өршөөлд өргөн толилуулахад, эдлэн газар чинь цөм хэвийн байдлаар сайн. Таван долоо хоног бороо орсонгүй, бурхан тэнгэр хилэгнэсэн бололтой, хур бороо ордоггүй. Хөгшид хүртэл ийм айхтар ган гачиг болсныг ер санахгүй юм. Нар гэдэг гал шиг төөнөөд л хавар тарьсан тариа хатаж байна. Өнжсөн тариаг зарим газар өт идэж үхүүлээд, зарим газар намар эрт хүйтэрч сүйтгэж орхисон. Дахин хагалаад, шинээр тариалах гэсэн, тэгтэл ургах эсэхийг мэдэхгүй байлаа. Дээд бурхан өршөөлт эзэн таныг нигүүлсэн үзэх биз ээ, бид ч хувиа бодох юм алга, өлсөж үхсэн ч яах вэ. Иванов гэгээний мэндэлсэн баярын урьдхан бас гурван тариачин яваад өгсөн. Үүнд Лайтев, Балочев, мөн дархны хүү Васька тусдаа явсан. Би эхнэрүүдийг нь хойноос нь хөөчихсөн чинь буцаж ирээгүй, Челка гэгч газар байгаа бололтой. Тэр Челкад газар хагалах тусгай анжис харь газраас авчирсан сурагтай. Түүнийг үзүүлэхээр Берхлёв гэгч эдлэнгийн захирагч, миний түнш нэг хүнийг явуулсан байсан. Тэр түншдээ би оргосон тариачдын талаар мэдэхийг захисан. Тэр хүн зангитай уулзсан чинь «өргөдөл гаргаад ир, тэгвэл зохих байцаалтыг явуулаад оргодол тариачдыг эзэнд нь эгүүлж өгөх ажлыг ёсоор нь явуулна» гэсэн. Үүнээс өөр юм хэлсэнгүй, би мөн зангийн өмнө сөгдөж, учирлан гуйсан, тэр занги муухай харааж аашлан «Яв зайл, өргөдөл өг гэж чамд хэлсэн шүү, тэгвэл хэргийг зохих ёсоор нь явуулна» гэсэн.

	Би өргөдөл өгөөгүй. Манай эндээс ажилд хөлслөх хүн олдохгүй цөм Ижил мөрний тийш ажил хийхээр явж орхисон. Одоо тэндхийн хүмүүс чинь тийм хачин тэнэг болж орхисон шүү дээ, тэжээн тэтгэгч эзэн Илья Ильич минь. Энэ жил манай зотон даавуу зах зээл дээр гарахгүй. Хатаадаг, цайлгадаг газруудыг би цоожилсон, тэгээд архи дарс уудаггүй Сычуга гэгч тариачнаар өдөр шөнөгүй мануулж байгаа. Эзний юманд хуруу дүрэх вий гэж би өөрөө түүнийг өдөр шөнөгүй хардаг. Бусад тариачид архи их ууж, ажил хөнгөвчлөхийг гуйх болжээ. Алба татвар их дутуу. Энэ жил эзэн танд өнгөрсөн жилийнхээсээ хоёр мянган рубль хэртэй бага орлого явуулах байх. Ганцхан ган гачиг л бүрмөсөн хоосолж орхихгүй бол өршөөлт эзэндээ амласан энэ зүйлээ илгээх болно» 

	 

	гэжээ.

	Цаашаа үнэнч сайнаа илэрхийлсэн баахан мөр, эцэст нь «Танай тосгоны ахлагч, өчүүхэн дорд боол Прокорий Вытягушкин өөрийн биеэр гарын үсэг зурав» гэжээ. Бичиг үл мэдэх тул гарын үсэг гэж чагт тавьсан байна. «Энэ ахлагчийн үгийг хүргэн болох Демка Кривой бичив» гэсэн байлаа.

	Обломов захианы сүүлчийг харлаа.

	— Он сар алга, бодвол захиа ахлагчийнд ноднин жилээс хойш хэвтэж байгаад ирсэн биз. Тэгээд бас Иванов гэгээний мэндэлсэн өдөр, ган гачиг ч гэх шиг. Бас их хожуу сэхээ авч дээ гэв.

	Ингээд Обломов бодолд автлаа.

	За ямар санагдаж байна? «Хоёр мянган рублиэр бага юм» явуулах гэнэ. Цаана нь хэдий хэр юм үлдэх хэрэг вэ? Өнгөрсөн жил хэдэн юм авлаа даа байз. Танд ярьж байгаагүй биз? гэж Алексеевийн өөдөөс харж асуув.

	Алексеев адар өөд харж бодол болно.

	— Штольцыг ирэхээр асуухаас биш. Долоо найман мянга л байх... тэмдэглэхгүй гэдэг чинь муу юм аа. Тэгэхлээр ахлагч надыг зургаан мянган рубльтэй үлдээж байна аа! Үгүй би өлсөж үхэхэд хүрэх нь ээ! Энд тэгээд юугаар амьдрах юм бэ? гэж Обломов үглэнэ.

	— Илья Ильич юунд ингэж сэтгэл зовсон юм бэ? Ер нь цөхөрч тэвдэхийн хэрэг огт байдаггүй, тэгж байгаад нэг учир нь олддог юм гэж Алексеев хэлэв.

	— Ингэхэд та юу бичсэнийг дуулаа биз? Мөнгө ирүүлж, санаа засахын оронд даажигнаж байгаа юм шиг аль болохоор зовоох юм. Үгүй тэгээд жил болгон шүү. Одоо би бүр байх суух газаргүй болж орхилоо. «Хоёр мянга хэр дутуу» шүү!

	— Их гарз аа, хоёр мянган рубль гэдэг тоглоом биш ээ. Алексей Логиныч энэ жил бас арван долоон мянган рублийн оронд дөнгөж арван хоёр мянган рубль авах юм гэнэ гэж Алексеевийг хэлтэл Обломов хажуугаас нь:

	— Тэр чинь зургаа биш, арван хоёр мянга байна шүү дээ. Ахлагч намайг бүр үймүүлж орхилоо. Тэгж л нээрээ ургац байхгүй, ган гачиг болсон юм бол юунд урьдаас намайг зовооно вэ? гэв.

	— Нээрээ... тийм ч юм даа... гэж Алексеев түдгэлзэн, — Хэрэггүй л байж, гэхдээ тариачин эрээс тийм өгөөмөр сэтгэл гарна гэж яаж бодох вэ? Тэд чинь юу ч ойлгодоггүй улс гэлээ.

	Сэтгэл засах нэг юм хэлээд орхихгүй байгаа гэж Обломов горилон асуух байртай Алексеевийн өөдөөс харж, 

	— За миний оронд болж гэм та яах байсан бэ дээ? гэхэд Алексеев:

	— Бодож үзэх хэрэгтэй байна, Илья Ильич, гэнэтхэн шийдээд орхиж болохгүй шүү дээ гэнэ.

	Илья Ильич бодлого болж, 

	— Мужийн даргад бичдэг юм бил үү гэхэд Алексеев өөдөөс нь:

	— Танай мужийн дарга хэн бил ээ? гэв.

	Илья Ильич хариу хэлэлгүй юм бодно. Алексеев мөн дуугүй болоод нэг юм эргэцүүлэн бодно.

	Обломов захидлыг гартаа базаж, өвдгөө тохойлдон, шанаа тулаад хэсэг зуур, элдвийн үр ашиггүй юм санагалзаж зовсоор нам суув.

	— Ядаж Штольц бушуухан ирээсэй! Ирнэ гэж бичиж орхиод өөрөө хаана ч юм тэнээд байх юм. Штольц ч учрыг нь нэг олчих л хүн байгаа юм гэж Обломов өгүүллээ.

	Обломов дахин гутрах сэтгэлдээ дийлдэж, тэд удтал дуу шуугүй сууцгаав. Эцэстээ түрүүлэн сэхээ авч:

	— За ийм юм хийх хэрэгтэй байна! гэж гэнэт шийдмэг хэлээд орноосоо бараг босох дөхөж, — Аль болох түргэн, энэ тэр гээд байлгүй хийх хэрэгтэй юм байна... нэгд... 

	Энэ үеэр үүдний хонх чангаас чанга хангинан дуугарсанд Обломов, Алексеев хоёр сэрхийж, Захар ханзан дээрээсээ даруй үсрэн бослоо.

	 

	 

	III

	Үүдний өрөөнөөс нэг хүн, 

	— Гэртээ бий юү? гэж ширүүн, чанга дуугарах дуулдана.

	Захар хариуд нь мөн мөчөөгүй ширүүнээр, 

	— Ийм эрт хаашаа явах вэ дээ гэж хариулав.

	Дөч эргэм насны өндөр нуруу, өргөн ханхар цээжтэй, нүүр, толгой том, ер нь уулын биерхүү богинохон бахим хүзүүтэй хүн орж ирсэнд нүд нь бүлтгэр том, уруул зузаантай ажээ. Ганган дэгжин хувцаслах гэж нэг их мэрийдэггүй нь хартал илт. Мөн сахал самбайгаа цэвэрхэн хусуулчихсан байх нь ч тийм олон дайралдахгүй. Гэхдээ өөрөө үүнийгээ юман чинээ бодож хувцас хунараасаа зовохгүй, үл эрээлэх сэтгэлийн үүднээс санаа амар өмсөөд явж байдаг бололтой.

	Энэ бол Михей Андреевич Тарантьев гэгч Обломовтой нэг нутгийн хүн юм байна.

	Тарантьев орчиндоо байгаа юм бүхнийг бараг үл ойшоож, илтэд муугаар үзэх байртай. Зүй бусаар муучлагдсан юм уу, алив нэг чадал эрдмийг нь үл ойшоон орхигдсон юм уу, аль хувь тавиланд нухлагдан гутарч гуниагүй боловч өөрийн эрхгүй аясыг даган явах болсон зоримог цэх зантай хүний барилаар хорвоогийн алив бүхнийг хараан зүхэхэд бэлэн байдаг хүн юм.

	Тарантьевын хөдөлж барих нь эрмэг, ярих хөөрөхдөө сайн, дуу чангатай, бараг л дандаа ууртай байх ажээ. Холхноос очоод ярьж байгааг нь сонсоход хоёр гурван хоосон тэрэг гүүрэн дээгүүр өнгөрч яваа юм шиг нүржигнээд байх бий. Хэний ч дэргэд зовж барина гэж үгүй, бэлэн цэцэн үгтэй, бусадтай, нөхөдтэйгөө ч ялгаагүй аятай зөөлөн харьцдаггүй, хүнтэй юм ярих юм уу, ирж хоол идэж байгаагаа их гийгүүлж гялайлгаж байгаад бодож байх мэт байдаг билээ.

	Тарантьев ухаалаг, залирхуу хүн, амьдралын алив нэг асуудал юм уу хууль цаазын ээдрээтэй нарийн зүйл дээр түүнээс сайн ялган салгах хүнгүй, тэр дороо л учрыг нь гаргаж тайлбарлаад, уран нарийн баталгаа гаргаж ирнэ. Тэгээд эцэст нь асууж зөвлөж байгаа хүндээ эвгүй муу үг хэлж салах жишээтэй.

	Гэтэл өөрөө хорин таван жилийн өмнө нэг албан газарт бичээчээр орсноос хойш одоо үсээ буурал болтол тэндээ суусаар л байгаа ажээ. Өөрийг нь тушаал дэвшиж болох юм гэдэг санаа өөрт нь ч тэр, өрөөл бусдад ч үл орох билээ.

	Юу гэвэл Тарантьев зөвхөн ярихдаа сайн, бүх юмыг, ялангуяа бусадтай холбогдсон асуудлыг амаараа хялбархан шийдэж чадна. Тэгсэн мөртөө гар хөдөлж, өөрийнхөө бодсоны дагуу ажил хийх, захирч шийдэх, хурдан шалмагаар юм бүтээхэд тулаад ирвэл эрс өөр болчихдог хүн байлаа. Өөрийн нь авхаалж сэлт дутагдаад, бэрх хүнд оргиод, бие ч муудах шиг, аягүйрхэж зовох ч шиг эсвэл өөр хэрэг гараад ирэх жишээтэй. Тэр өөр ажил хэргээ бас хийх ч үгүй, хийвэл бас үр дүн нь юу ч болж харлаж мэдэх билээ. Хүүхэд шиг энэ тэр зүйл дээр цалгардаж, өөр нэг өчүүхэн юман дээр мэдэхгүй мухардаж, бас нэг юман дээр хожигдож орхино. Тэгж тэгж тэр ажлаа дунд нь хаячих юм уу, хойноос нь эхэлж, хожим засаж залахын эрхгүй бантагнуулж орхино. Тэгсэн хэр нь сүүлд нь бас уур хараал болно гээч.

	Тарантьевын эцэг нь хуучин цагийн, хөдөө нутгийн шүүхийн бичээч байсан хүн. Хүүдээ бусдын хэрэг хөтлөх арга туршлага болон өөрийн чадмаг хийж ирсэн албан ажлаа өвлүүлэн үлдээх санаатай байсан боловч хувь тавилан өөрөөр эргэжээ. Урьд улаан мөнгөө өгч орос бичиг сурч байсан эцэг нь хүүгээ цаг үеэсээ бүү хоцрог гээд бусдын хэрэг хөтлөх нарийн ухаанаас гадна жаал зугаа юм сургая гэж гурван жилийн хугацаагаар ламтандаа латин хэл сургахаар явуулжээ.

	Төрөлхийн авьяаслаг хүү гурван жил болоход латин хэлний зүй, өгүүлбэрийн зүйн сургаалыг үзэж даваад Корнели Непотын3 номоос уншиж чаддаг болж эхэлж байтал эцэг нь хүүгийн сурсан зүйлийг хүрэлцээтэй, энэ мэдлэг хуучин үеийнхний дэргэд хүүд хол давуу мэдлэг өгч байна, цаашид ном үзээд байвал албан газар алба хаахад хор ч болж мэднэ гэж үзжээ.

	Арван зургаан настай Михей төрсөн гэртээ сурсан латин хэлээ хэрэглэх юмгүй, мартаж эхэлсэн хэдий боловч нутгийн шүүх юм уу, захиргааны газарт албан хаах цагийг хүлээн эцгийнхээ найр наргианд оролцох болов. Тэгээд тэнд болдог илэн далангүй яриан дунд залуу хүүд нарийн ухаан их суусан ажээ.

	Хуучин цагийн шүүхийн бичээч байсан эцэг, эцгийнхээ нөхдөөс элдэв эрүү, иргэний хэргийн тухай, сонин хачин учралын тухай ярьсан зүйлсийг сэргэлэн ойтой залуу хүү анхааран чагнадаг байв.

	Гэхдээ эд бүгд үргүй хоосон хоцорчээ. Эцгийн хамаг санаа хүүгээ ашиг сонирхлоо эрхэмлэсэн хүн, ов зальтан болгох гэсэн нь хувь тавилан өөрөөр эргээгүй бол сэтгэлчлэн бүтэх байсан боловч Михей тийм хүн болсонгүй. Михей үнэхээр эцгийнхээ хамаг ярианы санааг тогтоож авсан мэдлэгээ зөвхөн ажил амьдралд хэрэглэх л үлдээд байлаа. Гэтэл эцгийн нь нас барсны дараа шүүхэд ажилд орж амжаагүй байтал нэг ачтай хүн Петербургт өөрийг нь аваачиж нэг албан газар бичээчээр оруулж өгөөд цаашдаа мартаж орхисон билээ.

	Тарантьев ийнхүү бүхэл насан туршаа зөвхөн онолын хүн болсон юм байж. Петербургт албан хаахад сурсан латин хэл, бусдын зөв буруу хэргийг өөрийн дураар шийдэх нарийн ухааны нь хэрэг гарахгүй боловч энэ хүч харш нөхцөл байдлаар түгжигдэн, илэрч гарах найдлагагүй, үлгэрт чөтгөр шулмыг хор хүргэх чадалгүй болгон тарнидсан хүрээнд хорьчихдогийн адил өөрт нь байсаар байгааг ухаарч явдаг байлаа. Өөрт нь үл ашиглагдах чадвар байгааг мэдэрч байдгийн улмаас Тарантьев бусадтай ингэж ширүүн дориун, юм бүхэнд муу, үргэлж ууртай, үглээ байдаг байж болох юм.

	Одоогийнхоо хийж байгаа ажил, юм хуулж бичих, бичиг үдэх зэргийг Тарантьев үл ойшоон, гутардаг байлаа. Цаашдаа, дарсны татвар хураадаг ажилд шилжиж, эцгийнхээ гэрээсэлж өгөөд, бүтэж болоогүй байгаа ашигтай албыг хаах сан гэдэг ганц горьдлого Тарантьевт байдаг байв. Үүнийг хүлээж байх зуур эцгийн нь үлдээж өгсөн амь зуухын ухаан хээл хахууль авч, мэхлэхийн онол нь гол ашигтай газар болох хөдөө нутагт хэрэглэгдэж чадалгүй өнгөрөөд, одоо Тарантьевт түүнийг албаны талаар хэрэглэх арга нэгэнт хомс учир Петербургт амь зуусан шүү болж байгаа аар саар зүйл танил талын харьцаа болгонд нь хэрэглэгдэх болжээ.

	Тарантьев төрөлхийн хүнээс юм авах дуртай, түүнийгээ дэмжсэн онолтой, өөрөө хөтөлж байгаа хэрэг, өөрт нь эрэлт хүсэлт гаргаж ирэх хүнгүй болохоор хамт алба хаадаг улс, таних нөхдийнхөө хэнээр ч хаана ч хамаагүй арга заль хэрэглэн, шахаж шаардан байж дайлуулдаг, өөрөө хүнд хүндлэгдэхээргүй мөртөө бүхнээс өөрийгөө хүндлэхийг шаардаж өө сэв эрж явдаг билээ. Элэгдэж хуучирсан хувцастай яваадаа ичиж зовно гэж ер үгүй гэлээ ч өнөөдөртөө тэнд хоол идэж архи дарс элбэг ууна гэсэн газаргүй бол сэтгэл бас зовно.

	Эд бүгдээс болоод Тарантьев танил нөхдийнхөө дунд байхдаа, хэнийг ч гэсэн хөдөлбөл хуцаад байх хэр нь хэний, хаашаа ч хамаагүй чулуудсан махыг андалгүй шүүрч чаддаг манааны том нохой мэт байдаг ажээ.

	Обломовынд ирсэн хамгийн идэвхтэй хоёр танилын төрх галбир иймэрхүү билээ.

	Оросын энэ хоёр пролетари юунд Обломовынд ирдэг юм бол? Яах гэж ирдгээ тэд сайн мэднэ. Идэж уух, сайн тамхи татах гэж ирдэг юм. Эднийх дулаан, нам тайван, ямагт нэгэн зангаар, дуртай сайнаар гэхээ байя гэхэд зүгээр л угтаж авдаг байлаа.

	Обломов харин юунд эднийг ирүүлдэг тухайгаа ер сайн бодож үздэггүй байх. Зүгээр л манай хөдөө нутгийн Обломовынх шиг тосгоны чинээлэг айл бүрд өнөө хүртэл иймэрхүү янзын идэх талх, эрхэлсэн ажилгүй, юм бүтээх гар байхгүй, зөвхөн идэж хэрэглэх ходоодтой, мөн гол төлөв зэрэг хэргэм бүхий баахан бүстэй, бүсгүйчүүл үймж байдагчлан л оруулж байдаг байх аа.

	Мөн амьдралд нь тийм нэмэр хачир заавал хэрэгтэй бөгөөд ямар нэгэн илүүдэл юмгүй бол хорвоо уйтгартай санагдах, ямбатан этгээдүүд ч бас байдаг. Тэргүй бол олдохгүй болчихсон хөөргийг нь хэн тэдэнд олж өгч, уначихсан алчуур хэн авч өгч байх юм? Хэнд толгой өвдлөө гэж янгуурхаад, заавал өрөвдүүлж суух юм, муухай зүүд зүүдлээд тайлж өгөхийг хэнээс шаардах юм бэ? Унтахын өмнө хэн ном уншиж өгч нойрсоход тус болох юм? Заримдаа ийм пролетарийг ойролцоох хот руу явуулж юм авхуулна, ямар өөрсдөө сэгсчиж явалтай биш дээ.

	Тарантьев бөөн шуугиан тарьж, Обломовыг хөдөлгөөнгүй, уйтгартай байдлаас гаргана. Энэ хүн үг дэлгэж маргаан гаргаж, хэд хэдэн жүжгийг харьцуулан жишиж залхуу эзнийг юм ярих хийх зовлонгоос ангижруулна. Нойрмог тайван байдал шингэсэн өрөөнд Тарантьев амьдрал, хөдөлгөөн авчирч, заримдаа гаднын сонин юм дуулгана.

	Обломов хуруугаа ч хөдөлгөлгүй байж өмнөө байгаа нэг хөдөлсөн, ярьсан, хөгжүүн юмыг харж, чагнаж, суух билээ. Үүнээс гадна, Тарантьевыг үнэхээр хэрэг болмоор юм зөвлөж чадах хүн гэж гэнэхнээр итгэдэг байжээ.

	Алексеевын ирдгийг Обломов үүнээс өөр дутуугүй нэгэн чухаг шалтгаанаар тэсвэрлэдэг юм. Обломовт өөрийнхөө тааллаар байх, өөрөөр хэлбэл дуугүй хэвтэх, зүүрмэглэх юм уу, өрөөн дотуур холхих дур хүрвэл Алексеевын байгаа үгүй нь мэдэгдэхгүй мөн л дуугүй сууж зүүрмэглэх юм уу, ном шагайж, эсвэл зураг энэ тэр юм залхуурсан байртай нулимсаа гартал эвшээлгэн байж ширтдэг байдлаараа гурав ч билээ хонож чадахаар билээ. Обломов ганцаараа байж уйдаад санаагаа гаргаж хэлэх ярих, унших, юм ярьж, үгийг нь бэлэн чагнах, цуг сэтгэл хөдлөх уур нь хүрлээ гэхэд түүний дэргэд дуугүй суух, сэтгэл хөдлөх зэрэг аль ч юман дээр ялгаагүй санаа нийлэхэд бэлэн хүн байдаг байлаа.

	Бусад зочин түрүүчийн ороод гарсан гурван хүн шиг хааяа ирж төдхөн явна, тэдэнтэй Обломовын холбоо улам нимгэрсээр байлаа. Обломов хааяа зарим нэг сонин юм сонирхон дуулж, дуртайяа таван минутын хэртэй юм ярилцсанаа үүндээ сэтгэл ханаад дуугүй болно. Цаад хүмүүст өөрсдөд нь харилцан юм ярьж өөрсдийн нь сонирхдог юмыг ойлгож сонирхох хүн хэрэгтэй байдаг. Тэр хүмүүс олон хүн дунд хутгалдаж, амьдралыг тус бүрдээ Обломовын ойлгох гэж хүсдэгээс өөрөөр ойлгон, өөрийг нь тэр амьдралдаа орооцолдуулна. Эд бүгд Обломовын сэггэлд үл таалагдан улам ч хөндийрүүлнэ.

	Обломовт таалагддаг өөр нэг хүн бий, тэр хүн Обломовыг бас амар заяа үзүүлэхгүй. Шинэ сонин юм дуулах, олны дунд явах, шинжлэх ухаан судлах, ер нь амьдралд бүхэлд нь дуртай, тун ултай, гүнзгий, үнэн цагаан сэтгэлтэй юм. Обломов хүн бүртэй зөөлөн сайхан ааштай байдаг боловч ганц тэр хүнд үнэхээр сайн, ганц тэр хүнд итгэдэг байлаа. Хамт нэг дор өсөж, сурч, амьдарч байснаас ч тэгдэг байж магад юм. Тэр хүнийг Андрей Корлович Штольц гэнэ.

	 

	 

	IV

	— Нутгийн танил сайн уу? гэж Тарантьев огцом дуугараад, үслэг гараа Обломовын өөдөөс сарвайж: — Чи юунд өнөө хүртэл ингэж хэвтэж байдаг хүн бэ? гэв.

	Обломов хөнжлөө битүүлэн, 

	— Бүү ойрт, бүү ойрт чи гадаа хүйтэн газраас орж ирлээ гэв.

	— Гадаа хүйтэн газраас гэнэ шүү, дэмий үг! За алив, хүн гараа өгч байхад барьж бай. Мөдхөн арван хоёр цаг болох гэж байхад хэвтсээр л байх юм гэж Тарантьев хашхична.

	Тэгээд Обломовыг өндийлгөх гэж завдсанд, цаадах нь урьтаж хөлөө бушуухан унжуулан хоёр шаахайгаа яг олж углав.

	— Би өөрөө босох л санаатай байсан юм гээд Обломов эвшээв.

	— Чиний яаж босохыг би мэднэ ээ. Чи чиг хоол болтол ингээд л хэвтэнэ гэсэн үг. — Ээ, Захар! Хөгшин тэнэг минь чи хаачив аа? Эзнээ бушуу хувцасла! гэж Тарантьевын хэлэхэд:

	— Та урьтаж өөртөө Захартай болж байгаад зандарч бай! гэж Захар орж ирэнгүүт хэлээд Тарантьевыг муухай харснаа, нэмж, — Үгүй зүгээр юм зөөдөг хүн шиг л бөөн шавхай болгож орхижээ гэж Захар хэллээ.

	— Үгүй чи бас хариуцах гэнэ ээ, муу сармагчин! гээд Тарантьев хажуугаараа гарч яваа Захарыг өшиглөх санаатай хөлөө өргөтөл Захар зогтусан эргэж, муухай царай гаргаад, 

	— Хүрээд үзээрэй гайгүй! гэж учиргүй ууртай шивгэнэснээ, — Юу гэсэн үг вэ? Би гарлаа гээд бөгсөөрөө үүд рүү ухрав.

	Обломов оролцож, 

	— За боль доо Михей Андреич, чи ер яасан догшин хүн бэ? Чи юунд түүнийг оролдсон юм бэ? Алив Захар, хэрэгтэй юмс аваад аль гэв.

	Захар эргэж ирээд Тарантьев өөд хялалзсаар хажуугаар нь бушуухан бултасхийгээд өнгөрөв.

	Обломов машид ядарсан хүний байртай, Захарыг түшиж дуртай дургүй орноосоо өндийгөөд мөн дурамжхан хөдөлж, том зөөлөн сандал дээр очиж суугаад тэр чигээрээ нам болчхов.

	Захар ширээн дээрээс үсний тос, сам, сойз авч ирээд эзнийхээ үсийг тосолж, аялуулан самнаад, сойздож өглөө.

	— Одоо тэгээд нүүр гараа угаах юм уу! гэж Захар асуусанд, Обломов хариуд нь,

	— Жаахан азнаад болъё, чи явж бай гэлээ. Захар эзнийхээ үсийг самнаж байх зуур Тарантьев гэнэт, 

	— Өө та энд байсан юм уу? Би таныг харсангүй. Үгүй танай төрлийн тэр нэг хүн бүр ёстой гахай юм аа! Би танд хэлье гэж бодоод л явсан юм... гэхэд, гайхаж орхисон Алексеев Тарантьевын өөдөөс нүдээ бүлтийлгэн ширтээд хулгасан маягтай:

	— Юун төрөл садан бэ? Надад садан төрөл хүн ер байдаггүй гэж хүлцэнгүйеэ өчив.

	— За яагаа вэ, бас тэнд ажил хийдэг, Афанасьев гэдэг байх аа. Яагаад садан биш байх юм? Садан чинь мөн дөө. 

	Алексеев үүнд, 

	— Миний овог Афанасьев биш, Алексеев шүү, надад садан төрөл байхгүй гэлээ.

	— Яагаад төрөл биш байх вэ дээ! Яг тан шиг л нэг ийм доожоо муутай, мөн л Василий Николаич гэдэг нэртэй юм.

	— Бурхан мэднэ, садан төрөл биш. Миний нэр Иван Алексеич шүү дээ.

	— Ялгаагүй ээ, тантай адилхан хүн. Юу ч гэсэн тэр гахай шиг эр, та уулзмагцаа өөрт нь хэлээрэй.

	— Тэр хүнийг би танихгүй, ер уулзаж учирч яваагүй гэж Алексеев хэлээд тамхиныхаа савыг онгойлгов.

	— Алив тамхи! гэж Тарантьев хэлснээ, авч үнэрлэж үзээд, — Үгүй таных чинь францынх биш, жирийн тамхи байна шүү дээ. Яагаад францын тамхи биш байгаа юм бэ? гэж ширүүн асууснаа, цааш нь, — Танай тэр төрлийн хүнээс дор гахайтай би ер дайралдаж яваагүй. Урьд би түүнээс, одоо хоёр ч жил болж байгаа байх нэг тавин рубль зээлж авсан юм аа. Тавин рубль гэдэг нэг их мөнгө биш шүү дээ. Хүн ер мартаж л орхимоор санагдах юм. Тэгэхэд үгүй шүү, санаад явах юм. Сар болоод хаа ч уулзсан «Нөгөө жаахан өрөө яах гэж байна?» гээд бүр хаширтай гэдэг нь. Түүгээр барахгүй, өчигдөр манай албан газарт хүрч ирээд «Та лав цалингаа аваа биз, одоо өрөө өгч үз» гэсэн. Цалингаа түүнд бас өгөх юм гэнэ, олны өмнө элдвээр шившиглэж гарсан чинь арайхийж л үүд олж гарсан байх. «Ядуу хүн, өөрт минь хэрэгтэй» гэнэ шүү! Би бас түүнд тавь тавин рубль өгөөд байх юун их баян хүн билээ. Алив нутгийн ханагар минь, чи янжуур өгөөч.

	— Янжуур тэр хайрцагт байгаа гэж Обломов тавиур өөд заав.

	Обломов зөөлөн сандал дээрээ, залхуурангуй дэгжин байртай суусан чигээр, бодлого болж, дэргэдээ юу болж, юу ярьж байгааг үл анзаарна. Жижигхэн цагаан гараа тааламжтайяа харж илнэ.

	Тарантьев янжуур гаргаж ирээд үзсэнээ, 

	— Үгүй энэ чинь нөгөө л түрүүчийнх шив дээ! гэж ширүүн дуугараад Обломов өөд харлаа.

	Обломов анзааргагүй, 

	— Түрүүчийнх ээ гэж хариуллаа.

	— Үгүй би чамд өөр, гадаадын янжуур аваарай гэсэн шүү дээ. Хүний хэлсэн үгийг сайн санаж байдаг хүн юм аа! Дараачийн бямба гараг болоход заавал авхуулсан байгаарай, тэгэхгүй болж гэм мөддөө ирэхгүй шүү. Харахгүй юу, шал дэмий юм гээд янжуур сорон нэг бөөн утаа үлээж гаргаад, нэг бөөн утаа цааш сорсноо, — Татаж болохгүй юм гэлээ.

	Обломов үүнд, 

	— Михей Андреич, та өнөөдөр өөрөө эрт ирж шүү дээ гээд эвшээлгэв.

	— Яагаа вэ, чамд тээртэй санагдах бол оо юу?

	— Үгүй, урьд би чиний хоолны өмнөхөн л ирдэг зантайг ажсан юм, одоо дөнгөж нэг цаг болж байна.

	— Ямар хоол хийж байгааг мэдэх гэж би зориуд эрт ирсэн юм. Чи үргэлж л өөдгүй хоол өгдөг, тэгээд өнөөдөр юу өгөхийг чинь одоо мэднэ дээ.

	— Тийшээ, гал зууханд ороод мэд гэж Обломов хэлэв.

	Тарантьев гарч яваад, ирэхдээ, 

	— Хүүш та минь, үхрийн мах, тугалын мах хоёр л байна! Обломов найз, чи амьдарч чадахгүй хүн юм, тэгээд бас газрын эзэн хүн гэж байх. Баян, сурвалжит хүн гэдэг чинь хаана байна? Хотын жижиг наймаачид шиг амьдарч байна, таньдаг нөхрөө ч аятайхан дайлчхаж чадахгүй... Мадер дарс авсан уу?

	— Мэдэхгүй, Захараас асуу гэж түүний үгийг бараг үл сонссон Обломов хариулаад, — Тэнд дарс лав бий байх гэлээ.

	— Нөгөө герман хүнээс авсан, түрүүчийнх үү? За больё, английн хоршооноос юм авхуулж үз.

	— Үгүй эндэх нь хүрэлцээтэй байхад бас явуулах гээд яах юм гэж Обломов хэллээ.

	— За байз, тэгвэл мөнгөө надад аль, гарч ганц нэг газраар орох хэрэг байна. Би хажуугаар нь гарахдаа аваад ирье гэхэд Обломов хайрцаг уудлаад, тэр цагийн аравтын улаан дэвсгэрт гаргаж ирээд:

	— Мадер дарс долоон рубль байдаг юм. Энд аравт л байна гэлээ.

	— Аль бүгдийг нь өг. Тэнд хариулт өгнө, бүү зов гээд Обломовын гарт байсан мөнгийг Тарантьев сурмаг гэгч шүүрэн аваад хармаалж орхив.

	Тэгээд малгайгаа өмсөж, 

	— За би явлаа. Таван цагийн үед ирнэ. Би нэг газар очмоор байна. Дарсны газар ажилд авна гэсэн юм сан, ирж бай гэсэн. Илья Ильич, чи өнөөдөр сүйх хөлслөхгүй юү. Екатерингоф оръё. Намайг бас аваад яв гэлээ.

	Обломов үл зөвшөөрсний тэмдэг болгож толгой сэгсрэв.

	— Яав? Мөнгө хайран байна уу, залхуурч байна уу? Мөн ч больж орхисон эр юм аа. За баяртай, явъя гэтэл Обломов хажуугаас нь:

	— Михей Андреич та азнаж бай. Тантай зөвлөх нэг хэрэг надад байна гэлээ.

	— Бас юу вэ? Бушуухан хэлж үз, би яараад байна.

	— Намайг хоёрын хоёр гай зэрэг дайрчхаад байна. Байрнаас хөөгөөд... 

	— Хөлсөө л төлдөггүй байгаа биз, болж дээ гээд Тарантьев явахыг завдлаа.

	— Бүү дэмий ярь. Би үргэлж урьдчилан төлдөг хүн. Харин зүгээр өөр том байр болгох гэж байгаа юм... жаахан азнаж бай л даа, хаачих нь вэ? Яах ёстой байна, заагаад өгөөч, долоо хоногийн дараа гар гэж шавдуулаад байгаа юм.

	— Чамд би юун сүрхий зөвлөгч болчих оо вэ? Чи зүгээр... юу гэж дэмий санаж байна.

	— Би юу ч санаагүй байна. Битгий орилж, хашхичаад бай. Зүгээр яавал дээр байна, бодож үз. Чи бас ажил төрлийн юманд сүрхий хүн... 

	Тарантьев гэрийн эзний үгийг нэгэнт үл анзааран нэг юм бодож байлаа.

	Тэгснээ малгайгаа авч суугаад, 

	— За яая гэх вэ, миний ачийг хариул. Хоолон дээрээ шампанск дарс авч ирүүл, хэргээ тэгээд бүтсэн гэж тооц.

	— Юу тэр вэ? гэж Обломов асуув.

	— Шампанск дарс тавих уу?

	— Яах вэ, зөвлөх юм чинь өөдтэй бол... 

	— Үгүй, чи өөрөө юм зөвлөмөөргүй хүн. Юу боллоо гэж би чамд зүгээр зөвлөгөө өгөөд байх юм бэ? Зүгээр үүнээс юм уу, үүний тэр садан хүнээс асуу гэж Алексеевыг заалаа.

	— За боль, ярьж үз гэж Обломов гуйв.

	— Ингэхлээр маргаашдаа өөр газар нүүж оч...

	— Үгүй бас, сүрхий ухаан гаргав аа! Үүнийг чинь би ч мэдэж л байсан юм.

	— Байз, үг хэлүүл л дээ! гэж Тарантьев зандраад, — Маргааш манай нэг хамаатан бүсгүйн байранд нүүж оч, Выборгийн тийшээ байдаг юм.

	— Энэ чинь юү гэсэн хачин үг вэ? Выборгийн тэнд гэнэ ээ? Тэнд чинь өвөлдөө чоно ирдэг юм гэх шиг билээ.

	Аралын тэндээс чоно ирэх удаа байдаг юм, тэгээд чамд ямар хамаатай юм.

	— Тэнд чинь зэлүүд, хүн амьтан гэж байхгүй.

	— Худлаа бүү ярь! Тэнд чинь манай хамаатан бүсгүй суудаг, өөрийн байшинтай, ногооны том газартай. Өөрөө шударга журамт бэлэвсэн бүсгүй. Хоёр хүүхэдтэй. Эхнэргүй ах нь цуг суудаг юм. Тэр буланд сууж байгаатай... гээд Алексеевийг зааж, — Зүйрлэх эр биш, чи бид хоёрыг бүсэндээ хавчуулж орхих хүн!

	— Энэ бүгд надад ямар хамаатай юм бэ? Би тийшээ нүүхгүй гэж Обломов унтууцав.

	— Чиний нүүж очихгүй байхыг чинь би харъя. Тэгэхгүй шүү, нэгэнт хүнээс зөвлөгөө асуусан хойно одоо дагаж үз ээ гэхэд

	— Би тийшээ нүүхгүй гэж Обломов эрс хэллээ.

	— За тэгвэл чөтгөр аваг чамайг гээд Тарантьев малгайгаа дарж өмсөөд үүд рүү явлаа.

	Тэгснээ буцаж ирээд, 

	— Чи мөн хачин хүн ээ дээ, чамд энд тун ч сайхан байдаг юм бий дээ? гэж асуув.

	— Юу, юу гэж? Энд чинь хамаг юмандаа ойр, хоршоо, театр, танил тал нөхөд цөм дэргэд, хотын төв шүү дээ... 

	— Юу гэнэ ээ? гэж Тарантьев тас дайран, — Үгүй чи ер саядаа гадаа гарсан уу? Саядаа ер театрт орсон уу? Танил нөхдийнхөөрөө орж гардаг уу? Энэ төв чинь чамд ямар золигийн хэрэгтэй юм бэ гэж асууя? гэв.

	— Юу, юунд гэж юунд эс байх вэ дээ.

	— Харахгүй юу, чи өөрөө хэлж мэдэхгүй байж. Тэнд болж гэм чи манай хамаатан сайн бүсгүйнд амар тайван, чимээ аниргүй, үймж шуугих хүнгүй, цэвэр, аятайхан суух болно. Чи хар л даа, буудлын газарт сууж байгаа юм шиг л амьдарч байх юм. Гэтэл газрын эзэн, язгууртан хүн гэж байх. Тэнд очвол, цэвэр сайхан, нам гүм, уйдаад орхивол үг солих хүн байна. Надаас өөр танайд орж гарах хүн ер үгүй болно. Хоёр хүүхэд байна, дураа ханатал тоглоно биз. Өөр яах юм? Ашиг нь гэж хэчнээн их гээч. Энд чи хэдий хэр хөлс төлдөг вэ?

	— Нэг мянга таван зуу хэр юм.

	— Тэнд бол бараг бүтэн байшин эзлээд мянган рубль төлнө. Өрөөний нь саруул сайхныг яана. Гэрийн эзэн бүсгүй аль хэдийнээс л томоотой нямбай хүн суулгах гээд байсан юм, тэгэхлээр би чамайг зааж өгье.

	Обломов үл зөвшөөрөн толгой сэгсрэв.

	— Тэгнэ ээ бас, нүүж очно доо. Чи эргэцүүлээд үз. Үүнээс болж зардал чинь нэг хувь багасна. Зөвхөн байрны хөлснөөс таван зуун рубль хэмнэнэ. Хоол унд чинь хувь илүү аятай сайн болно. Тогооч бүсгүй, Захар хоёр юм хулгайлахаа болино... 

	Үүдний өрөөнд дургүйцэн үглэх чимээ гарлаа.

	— Эмх журам ч сайтай болно. Танайд одоо хоол идэх гээд суухад даан ч тусгүй. Поваарь хийе гэхэд байхгүй, гич аваагүй, хутга цэвэрлээгүй байх жишээтэй. Цагаан хэрэгсэл алга болоод байна гэж чи хэлж байсан. Газар сайгүй тоос, даан ч ой гутмаар. Тэнд очвол бүсгүй хүн гэр зуурын ажил эрхэлж, чи ч тэр, танай Захар ч тэр... гэлээ.

	Үүдний өрөөнөөс дургүйцэн үглэх чимээ улам чанга дуулдав.

	Тарантьев цаашаа, 

	— Энэ хөгшин нохойд санаа зовох юм юу ч үгүй болно. Бүгд бэлэн юман дээр амьдрах болно. Бодоод байх юм юу байна. Нүүгээд л оч, гүйцээ гэв.

	— Үгүй би яаж, учир зүггүй л гэнэтхэн Выборгийн тийшээ... 

	— Ийм хүнтэй ярих бас хэцүүеэ гээд Тарантьев нүүрнийхээ хөлсийг арчин, — Одоо чинь зун цаг. Зусланд гарна гэсэнтэй чанар нэг. Ер чи зун энэ Гороховын гудамжинд юунд ингэж өмхийрч хэвтдэг хүн бэ? Тэнд чинь Безбородкийн цэцэрлэг бий. Охта суурин дэргэд байна. Хоёрхон алхахад Нева мөрөн урсаж байна. Өөрийн ногооны газартай, тоос шороогүй, бүгчимдэж барих юм байхгүй. Бодоод байх юм алга, би зүгээр одоо л хоолны өмнө тэдний өөд давхиж очоод ирье, чи надад тэрэг хөлслөх мөнгө өг. Өөрөө маргааш л нүүгээд оч... 

	Обломов үүнд, 

	— Ямар хачин хүн бэ? Гэв гэнэт ийм хамаагүй юм бодож олдог. Выборгийн тийшээ... энэ ч их цэцэн ухаан гаргасан юм биш байна. Үгүй чи эндээ үлдэж болох арга бодоод олж орхи л доо. Би найман жил энд сууж байна, тэгэхлээр өөрчилье гэж хүсэхгүй байна гэлээ.

	— Энэ хэрэг ингээд дууслаа, чи нүүж очно. Би одоо тэр бүсгүйнд очлоо. Ажлын тухай сүүлд асуухаас биш гээд Тарантьев гарахыг завдлаа.

	Обломов түүнийг дуудан зогсоож, 

	— Байз байз, хаачих нь вэ? Надад үүнээс илүү чухал хэрэг байна. Тосгоны ахлагчаас ямаршуу захиа авсныг үз, тэгээд би яамаар байна хэлээд орхи.

	— Ингэхэд чи бас янзын төрсөн хүн ээ. Өөрөө хийж чадах юм юу ч байхгүй. Бүгдийг л би, цөмийг би л хийж байх юм гэнэ. Чи өөрөө ингэхэд юу чадаж байна аа. Хүн биш, зүгээр сүрэл юм аа, чи! гэж Тарантьев дургүйцэв.

	— Нөгөө захиа тэгээд яаж орхив оо? Захар! Захар! Бас л тэр захидлыг нэг тийш нь хийж орхив оо гэж Обломов үглэнэ.

	Алексеев нухлагдсан захидлыг олж, ахлагчийн захидал энэ байна гэж өглөө.

	Обломов мөн дагалдаж, 

	— Энэ байна гэж дуугараад уншиж гарав.

	— За юу гэмээр байна? Би одоо яах вэ? Татвар өгдөггүй, ган гачиг... гэж Обломов уншиж дуусаад асуулаа.

	Тарантьев үүнд, 

	— Өнгөрсөн, бүр өнгөрч гүйцсэн хүн юм аа гэв.

	— Юундаа өнгөрч гүйцсэн байна? гэхэд

	— Өнгөрч гүйцсэн байхгүй яах юм? гэлээ.

	— За өнгөрч гүйцсэн л байгаа бол, яамаар байгааг хэлээд орхи гэхэд

	— Хэлээд өгвөл, шан гэж юу байх юм бэ дээ? гэв.

	— Үгүй шампанск дарс байна гэж хэлсэн шүү дээ. Үүнээс өөр чи яалгах гэсэн юм бэ?

	— Сууц олж өгөхөд шампан дарс амласан. Би чамд бөөн ач тус болж байхад, чи түүнийг мэдэхгүй бас маргаж зөрөөд, хүний ачийг үл мэдэх хүн юм аа. Өөрөө явж байр ол. Байр нь ч бас яах вэ, гол нь чамд ер хэчнээн тайван аятай байх вэ, төрсөн эгч дүүгийндээ байгаа л гэсэн үг. Хоёр хүүхэд, ганц бие ах нь, би бас өдөр бүр орж гарч байна... 

	Обломов үгийг нь таслан, 

	— За сайн, сайн, ахлагчийг би яавал зохих вэ? чи одоо бас нэг хэлээд орхи гэв.

	— Үгүй чи хоолон дээрээ сайн пиво нэм тэгвэл хэлж өгнө гэхэд

	— Үгүй бас сайн пиво гэнэ. Юу яасан... чинь багадаад... гэж хэлтэл

	— За тийм бол баяртай гэж Тарантьев хэлээд малгайгаа дахин өмслөө.

	— Бурхан минь, ахлагч энд, «Хоёр мянган рублиэс бага юм явуулна» гэж бичсэн байхад, энэ хүн бас сайн пиво нэмж байх юм. За яах вэ сайн пиво ав.

	— Мөнгө бас нэмж аль! гэж Тарантьев хэллээ.

	— Үгүй чамд, аравтаас чинь хариулт ирнэ шүү дээ гэхэд

	— Выборгийн тийшээ сүйх хөлслөхөд мөнгө яах юм? гэхэд Обломов дахин нэг аравт гаргаж дургүйхэн атгуулав.

	— Ингэхэд байна аа, чиний тэр ахлагч чинь мэхчин этгээд байна гэж Тарантьев аравтаа хармаалан, — Тэгэхэд чи ангайж орхиод л ингэж суудаг байна. Энэ үглэж дуулсныг нь хараач. Ган гачиг, ургац гараагүй, өр татвар өгдөггүй, тариачид оргосон... худлаа хэлж байна, огт худал. Манай тэнд, Шумиловын эдлэнд өнгөрсөн жилийнхээ ургацаар бүх өрөө төлсөн гэж би дуулсан. Тэгэхэд гэв гэнэт танай тэнд ган болж ургац гардаггүй байдаг. Шумиловын эдлэн гэдэг танайхаас тавьхан мод хэр зайтай байдаг юм, тэнд бас тариа хатаж орхихгүй яагаа вэ. Бас өр татвар төлөхгүй байна гэж үү! Ахлагч өөрөө юү хийж байна? Юунд тэгж ажил задрааж байгаа юм. Яагаад тэгж төлдөггүй юм бэ? Манай нутагт хийх ажил мундаа юу? Аль зах зээлгүй бол оо юу? Айхтар муу луйварчин юм даа! Би болж гэм түүнийг сургаж тавих сан. Тариачид оргосон гэдэг бол, өөрөө цаадуулаасаа баахан юм аваад, явуулчихсан байх даа. Зангид ер заргалдах нь яадаг юм гэв. Тэгэхэд:

	— Заргалдсан байлгүй, тэр чинь зангийн хариулсан үгийг хүртэл захиандаа үнэмшмээр бичсэн байсан шүү дээ гэж Обломов өгүүлэв.

	— Үгүй чи юу ч мэддэггүй яасан хүн бэ? Луйварчид цөмөөрөө үнэмшмээр бичдэг юм. Үүнийг чи нэг итгэж үз. Энэ харав уу, шударга зантай нь аргагүй хонь шиг номхон хүн сууж байна гэж Алексеевыг заагаад, — Гэтэл энэ хүн үнэмшилтэй сайн бичих үү? Ер чадахгүй. Гэтэл үүний тэр садан нь юун төлөө муу гахай, чөтгөр билээ, үнэмшилтэй бичиж чадна. Гэтэл чи өөрөө үнэмшилтэй бичиж үл чадна. Иймд танай ахлагч ингэж чадамгай үнэмшилтэй бичиж байгаагаараа чөтгөр болох нь харагдаж байна. Ер яасан их чадмагаар үг эвлүүлж «Хуучин байранд нь эргүүлж суулгана» гэж ирээд бич ээ вэ?

	— Тэр ахлагчийг тэгээд яах вэ? гэж Обломов асуув.

	— Одоо даруйхан хал.

	— Хэнийг оронд нь тавих юм бэ? Би тариачин эрчүүдийг ямар мэдэх биш. Өөр нэг нь улам ч дор байж мэднэ. Би арван жилийн турш тэнд байгаагүй гэв.

	— Тосгондоо явж оч, тэгэхээс болохгүй. Зундаа тэнд байж байгаад, намар шинэ байрандаа шулуухан ороод ир. Байрыг чинь бэлэн байлгахыг би өөрөө даая.

	— Шинэ байр, тосгонд өөрөө очих гээд л чи яасан хэтэрхий шийдсэн арга зааж өгдөг хүн бэ? гэж Обломов дурамжхан дуугараад, хэтэрхий хазайхаас болгоомжилж, дунджийг барина гэх юмгүй гэв.

	— За Илья Ильич, найз минь, чи дүүрэх л хүн юм. Би чиний оронд байсан сан болж гэм аль эрт эдлэнгээ барьцаанд өгөөд шинэ эдлэн юм уу энд сайн газар байшин худалдаад авчихсан, тэгвэл чиний тосгоноос дутахгүй. Цаашаа байшингаа барьцаанд өгөөд шинийг авах байсан... Чиний эдлэн надад байдаг юмаа гэвэл би аль хэдийн нэрээ мандуулах сан.

	— Сайрхаад байхаа боль. Байрнаасаа ч гарахгүй, тосгонд ч очихгүй, ажил бүтэх тийм арга бодож ол... гэж Обломов дуугарав.

	— Чи ер нь хэзээ нэг цагт хөдлөх хүн үү? Өөрийгөө хар л даа, юунд хэрэг болмоор байна? Эх оронд чамаас ашиг тус болох юм байна уу? Тосгонд очоод ч ирж чадахгүй шүү гэж Тарантьев өгүүллээ.

	Илья Ильич үүнд, 

	— Миний очих цаг болоогүй, эрт байна. Эхлээд эдлэндээ шинэтгэл хийхээр боловсруулж байгаа төлөвлөгөөгөө дуусгах хэрэгтэй байна... ингэхэд Михей Андреич, чи яваад ирээч. Ажил төрлийн байдлыг чи мэднэ. Нутаг газраа мэднэ. Би ч зардал юм хайрлахгүй сэн.

	— Би ямар чиний хэрэг хөтлөгч үү? гэж Тарантьев дээрэнгүйгээр хариуцсанаа, — Тэгээд ч би тариачдын арга олохгүй төсөөрч орхисон гэв.

	— Яадаг юм билээ, үнэхээр мэдэхгүй юм гэж Обломов бодол болно.

	— Яах вэ, зангид бичиг явуулж, оргодол тариачдын тухай тосгоны ахлагч бичсэн эсэхийг асуу. Мөн тосгондоо очиж үзэхийг гуй. Цаашаа мужийн даргад бичиг явуулж, тосгоны ахлагчийн байр төрхийн тухай зангиар тодорхойлуулахыг гуй. «Өндөр дээд төрөлтөн та минь, өчүүхэн надад гарцаагүй тулгаран ирсэн гайг эцэг ёсны өршөөлт харцаар тольдож үз. Тосгоны ахлагчийн зүйгүй балмад аашилж байгаагийн уршгаар, арван хоёр нялх хүүхэдтэй миний бие гэргийн хамт аяга хоолноосоо салж амьжирлагагүй болж...» гээд л бич гэж Тарантьев зөвлөв.

	Обломов инээд алдаад:

	— Хүүхдүүдээ үзүүл гэвэл хаанаас би тийм олон хүүхэд олж ирэх юм бэ? гэж асуув.

	— Дэмий ярилгүй тэгж бич. Арван хоёр хүүхэдтэй гэж бич, тэр чинь хүнд анхаарагдахгүй, гэхдээ «үнэмшилтэй» болно... Мужийн дарга бичгийг чинь нарийн бичгийн даргадаа дамжуулаад өгч орхино. Тэр болтол нь чи дотроо юмтай захидал нарийн бичгийн даргад явуулж орхино. Тэгээд л нарийн бичгийн дарга зохих шийдвэр гаргаад өгнө. Мөн айл хөршийн хүмүүсээ гуй. Танай тэнд хэн байдаг бил ээ?

	— Добрыниных тэнд ойролцоо бий. Энд бид хоёр байн байн учирдаг л байсан, тэр одоо тэнд бий гэж Обломов хэллээ.

	— Тэр Добрыниндоо захиа бичээд «Үүгээр надад үнэн их тус болж, нэгэн христос шашинтай, танил дотно, айл хөрш хүний хувиар ачилж үз» гээд сайн гуй. Мөн захиандаа Петербургийн бэлэг, янжуур энэ тэрхэн хавсаргаж илгээ. Ингэх л ёстой юмыг юу ч мэдэхгүй больсон хүн юм аа, чи. Би байсан бол ч тэр ахлагч муугаа үзэх байсан, би ч базаж тавих хүн. Шуудан хэдийд тийшээ явах бол? гэхэд

	— Нөгөөдөр гэж Обломов хариулав.

	— За тэгвэл одоо суугаад шуудхан бичиж орхи.

	— Үгүй нөгөөдөр юм чинь одоо гээд яах юм? Маргааш ч болно шүү дээ гэж Обломов хэлснээ, цаашаа, — Үгүй Михей Андреич чи дуустал «тус» болж үз, би яах вэ хоолон дээр загас юм уу, нэг шувууны мах нэмье гэлээ.

	— За бас юу вэ?

	— Жаахан суугаад бичиж орхи. Гурван захиа сараачиж орхиход чи ямар удах юм биш гээд инээмсэглэснээ нуухыг хичээн, — Чи тун «үнэмшилтэй» ярих юм. Яах вэ Иван Алексеевич хуулаад бичиж орхино байх... 

	— Үгүй, юун дэмий бодол вэ. Би бас юм бичих гэнэ. Албан дээрээ хүртэл би гурван өдөр юм бичээгүй. Суухтай хамт л зүүн нүднээс нулимс гоожоод байх юм, салхинд л тэгж орхисон юм байх. Бас бөхийгөөд орхихын хамт толгой чилээд болдоггүй... залхуу, залхуу чинь хүрээд даан ч хариу алга аа. Чи! Ингээд Илья Ильич найз минь чи сохор зоосны ч үнэгүй дэмий баларна аа даа гэж Тарантьев хэллээ.

	— Ээ харла, ядаж Андрей бушуухан ирдэг ч болоосой, хамаг хэргийг хийгээд өгөх хүн юм сан гэж Обломов хэлтэл Тарантьев хажуугаас нь:

	— Үгүй бас их ачтай амьтан олов оо! Хараал хүрсэн муу герман, зальхай мэхчин!.. гэлээ. 

	Тарантьев харийн хүмүүсийг нэг л үзэж чаддаггүй зантай төрсөн хүн. Франц, герман, англи хүн гэдэг Тарантьевт бол мэхчин, зальхай, овлогч, луйварчин гэсэн үгтэй утга нэг дуулддаг аж. Тэр ч байтугай харь үндэстнүүдийн хооронд ялгаа ч үл гарган цөмийг адилд үзнэ.

	Обломов үүнд, 

	— Михей Андреич, та сонс. Таныг ер амаа баахан татаж, ялангуяа миний ойр дотнын хүний тухай зохистой ярьж байхыг гуйсан билээ... гэж ширүүн дуугарав.

	— Ойр дотнын хүн! гэж Тарантьев хорсон дуугараад, — Тэр герман ямар садан төрөл чинь болох хүн бэ? Герман л байна, хүн мэдэхгүй юм биш гэв.

	— Алив садан төрлөөс дотно хүн. Бид цуг өсөж, хамт сурч байсан юм. Муучлахыг хүлээхгүй... 

	Тарантьев хорссондоо царай нь хүрэнтэж улайгаад: 

	— Тийм вий! Чи намайг германаас дор үзэж байгаа бол үүнээс хойш танайд шагайхгүй гэж хэлээд малгайгаа өмсөн үүд рүү явлаа. 

	Обломов даруй зөөлөрч;

	— Чи уул нь, тэр хүн миний сайн нөхөр гэдгийг бодож хүндэтгэн, үгээ бодож дуугарах ёстой байсан юм. Миний шаардаж байгаа юм ердөө л энэ шүү дээ. Онцын хэцүү зүйл биш шиг санагдах юм гэлээ.

	— Герман хүнийг хүндэтгэх гэнэ ээ? гэж Тарантьев гүнээ жигшин дуугараад, — Юунд нь тэр бил ээ? гэв.

	— Би өөрт чинь хэлсэн шүү дээ, ядаж надтай цуг өсөж, хамт сурч байсан юм гээд.

	— Бас их чухаг юм байна. Хэн, хэнтэй цуг сурч байсныг тэр гэх вэ дээ!

	— Ухаандаа Андрей, энд байсан сан бол, надаас сайн пиво, дарс энэ тэр гэхгүйгээр хамаг зовлонгоос гаргаад өгөх хүн гэж Обломов өгүүлэв.

	— Уухай! Чи надад юм өгсөн гэж үг хаяж байх шив! Тэгвэл чамаар, чиний тэр дарс пивоор яах юм, май тэр мөнгөө ав... Хааш нь хийж орхив доо. Бүр мартаж орхиж, хараал хүрсэн тэр мөнгийг би хаана хийж харла аа вэ? гээд тос болж, юм эрээчсэн цаас гаргаж ирлээ.

	— Үгүй энэ биш байна. Би хаана хийж орхи оо вэ? гээд хармаагаа онгично.

	Обломов үүнд, 

	— Бүү төвөг уд, өгөөд яах вэ. Чамайг би юм авчихлаа гэж байгаа юм биш. Ганцхан миний ойр дотнын, надад өдий төдий их ач болсон хүний тухай аятайхан ярьж байхыг л шаардаж байгаа юм гэв.

	— Их ач болсон шүү! гэж Тарантьев хорсон дуугараад, — Харж л байгаарай, чи үгэнд нь ороод л бай, чамд илүү их ач болоод орхих вий гайгүй гэлээ.

	— Чи үүгээр надад юу гэж хэлэх гээд байгаа юм бэ? гэж Обломов асуулаа.

	— Юу гэх вэ дээ, зүгээр чиний тэр герман араар чинь сайн тавиад орхисон хойно л чи нутгийнхаа орос хүнийг, ямар нэг хэрмэл этгээдээр солих гэгч юу болохыг үзнэ вий.

	Обломов үүнд, 

	— Михей Андреич та сонсож бай... гэтэл Тарантьев тас дайрч:

	— Надад сонсоод байх юм алга. Би их юм сонсож чамаас болж зовлон их амссан. Хэр их гомдмоор юм үзэж өнгөрөөснийг бурхан мэднэ... Тэр германы эцэг Саксони нутагтаа лав талх гэгч юм үзээгүй вий, гэтэл манай энд сэхүүн загнах гэж ирсэн юм гэлээ.

	— Чи юунд үхсэн хүний яс өндөлзүүлнэ вэ? Эцэг нь юунд буруутай хүн юм?

	— Эцэг, хүү хоёр аль алин нь буруутай гээд Тарантьев аягүйцэн гараа сэгсэрч, — Манай эцэг энэ германчуудаас болгоомжилж яв гэдэг байсан нь дэмий үг биш. Энэ хорвоогийн элдэв улсыг манай эцэг эс мэдэх үү дээ гэв.

	— Тэгээд Андрейгийн эцэг юугаараа тэгж таалагдахгүй байсан юм дээ, жишээ нь? гэж Илья Ильич асуулаа.

	— Юугаар гэвэл, манай нутагт өөрөө ганцхан гадуур цамцтай, хаврын эхэн сар болчхоод байхад шаахайтай ирсэн мөртөө нас барахдаа хүүдээ гэв гэнэт өв үлдээсэн юм. Энэ юү гэсэн үг вэ?

	— Хүүдээ өв гэж дөнгөж дөчөөд мянган рубль хэр юм үлдээсэн. Эхнэрийнхээ инжинд жаал зугаа юм авсан, бусдыг нь хүний хүүхэд сургаж, бусдын эдлэн захирч, цалин сайтай байгаад хурааж хуримтлуулсан юм... Эцэг нь гэмгүй хүн байсныг харж байгаа биз? За одоо хүү нь ямар буруутай юм дээ?

	— Сүрхий хүү дээ? Гэв гэнэт л эцгийнхээ дөчин мянгыг гурван зуун мянган рублийн хөрөнгө болгоод орхидог. Алба тушаал мөн дээшээ хадаад явчихлаа. Бас эрдэм номтой... одоо бас жуулчилж явна. Юм бүхнийг үзэж, бүх талаар амжиж байна! Жинхэнэ орос, сайн хүн болж гэм эд бүгдийг хийх үү дээ? Орос хүн нэг л юм сонгон авна, тэгэхдээ яарч барилгүй, алгуур дөнгөж данган хийсэн болж байна, гэтэл хар л даа. Алба татвар гүйцээж хураах ажилд орсон бол бас яах вэ, яагаад баяжсан нь мэдэгдэхгүй ингэж тэгээд л баяжиж орхидог. Лав учир бий! Иймэрхүү хүмүүсийг би бол ч шүүхэд өгчихнө. Одоо хаана ч юм нэг газар тэнүүчилж явна. Юугаа хийж тэр харийн нутгаар хэсүүчилж явдаг хүн бэ?

	— Юм сурч, бүхнийг үзэж, мэдэх гэж яваа юм.

	— Юм сурах шүү! Түүнд бага юм сурга аа юу? Яах юм? Худлаа хэлж байгаа юм, түүний үгийг бүү үнэмш. Тэр чинь чамайг балчир хүүхэд мэт нүдэн дээр чинь мэхэлж байна. Том болчихсон хүн юм сурах гэж байдаг сан уу? Хэлж байгааг нь сонсооч. Дээд зөвлөх хэргэмтэй болсон хүн юм сурч байх юм гэнэ. Чи сургуульд сурч байсан, одоо юм, сурч байна уу? Энэ мөн... (гээд Алексеевыг зааж) юм сурч байна уу? Тэр герман тэгээд тэнд германы сургуульд суугаад хичээл хийж байдаг хэрэг үү? Худлаа хэлж байна. Тэр герман нэг машин очиж үзэх, захиалахаар явсан юм гэж би дуулсан. Янз нь орос мөнгөний л машин бололтой. Би болж гэм түүнийг гянданд хийх сэн... мөнгөн барьцаат цаас гэж нэг юм. Үгүй тэр цаас сэтгэл бас их үймүүлж байна! гэж Тарантьев үгүүлэв.

	Обломов инээд алдлаа.

	— Чи юунд арзайгаад байна аа? Буруу юм ярьж байна уу? гэж Тарантьев асуухад Илья Ильич үгийг нь таслан:

	— За үүнийг ярихаа больё. Чи зүгээр тэр явах зүгтээ явж үз. Иван Алексеевич бид хоёр тэр захидлуудыг бичиж төлөвлөгөөгөө бас тоймлож бичье. Мөн далимд нь юу хийе... гэв.

	Тарантьев үүд рүү явснаа буцаж ирлээ. 

	Тарантьев огтхон ч ширүүн биш дуугаар:

	— Таг мартаж орхиж, уул нь өглөө хэрэгтэй ирсэн юм сан, маргааш намайг хуримд урьсан юм. Рокотов гэрлэж байгаа юм. Нутгийн танил минь гоёлын гадуур цамцаа өмсүүлж үз. Минийхийг харж байна уу, баахан хуучирч орхижээ гэв.

	Ингэж дахин юм гуйхад Обломовын царай барайж, 

	— Яаж болдог юм бэ. Миний гоёлын цамц чамд таарахгүй... гэтэл Тарантьев тас дайран:

	— Үгүй таарахгүй гэнэ шүү бас! Чиний сюртук цамцыг би нэг өмсөж үзсэнийг санаж байна уу, надад оёулсан юм шиг л байгаагүй юү. Захар аа! Захар! Муу хөгшин мал минь наашаа ир ээ! гэж дуудлаа.

	Захар үүнд баавгай шиг хэдэрлэж орхиод ирж өгсөнгүй.

	— Илья Ильич, та дуудаач. Танай Захар яасан янзын хүн бэ? гэж Тарантьев гомдол мэдүүллээ.

	— Захар! гэж Обломов дуудвал:

	— Үгүй та нарыг нэг!.. гээд ханзнаас үсрэн буух чимээ үүдний өрөөнөөс дуулдав.

	— За та яах гээ вэ? гэж Захар Тарантьеваас асуулаа.

	Илья Ильич үүнд, 

	— Миний гоёлын хар цамцыг аваад ир гэж тушаагаад, — Энэ Михей Андреичид таарах нь уу, үгүй юү өмсөж үзье гэж байна. Маргааш хуримд очих юм гэнэ... гэхэд Захар хариуд нь:

	— Цамц өгөхгүй! гэж эрс хэлэв.

	— Эзэн тушааж байхад чи яаж зүрхэлнэ вэ? гэж Тарантьев хашхираад, — Илья Ильич, чи юунд үүнийг номхотгох газарт явуулдаггүй юм бэ? гэв.

	— Аргагүй дээ, хөгшин болсон хүнийг номхотгох газарт өгөх л дутаад байгаа биз. Захар, цамц авчраад өг, бүү зөр гэж Обломов хэллээ.

	— Өгөхгүй гэж Захар хүйтнээр хариулаад, — Эхлээд хэн гуай, манай хантааз, дотуур цамц хоёр авчирч өгөг. Эднийд очоод таван сар болж байна. Бас л ингээд нэг айлын найр боллоо гээд авсан, тэгээд өнгөрөх нь тэр. Хантааз нь хилэн шүү, цамц нь голландын нарийн сайн торго, хорин таван төгрөгийн үнэтэй юм. Харин гадуур цамц өгөхгүй гэлээ.

	— За баяртай, яршиг цаашаа, мөд уулзъя гэж Тарантьев унтууцан хэлээд гарахдаа Захарыг нударга зангидан занаад, — Ингэхэд байна, Илья Ильич чамд би байр хөлсөлж өгнө шүү, дуулаа биз? гэлээ.

	Обломов бушуухан түүнээс салахын түүс болж, 

	— За яах вэ, тэг тэг гэж төвөгшөөн дуугарав.

	Тарантьев цаашаа, 

	— Чи энэ зуур зохих юмаа бичиж үз. Гэхдээ мужийн даргад, арван хоёр хүүхэдтэй, «Ойр ойрхон гарсан балчир» гэж бичихээ бүү мартаарай... таван цаг гэхэд шөлтэй хоол бэлэн байг аа! Үгүй чи амтат боов хий гэж юунд хэлээгүй юм бэ? гэв. 

	Гэтэл Обломов хариу юм дуугарсангүй, Тарантьевын үгийг аль хэдийн чагнахаа болиод, нүдээ анин өөр нэг юмны тухай бодож байлаа.

	Тарантьевыг явахаар, өрөөнд арван минут хэр нам гүм байв. Тариачдын ахлагчаас ирсэн захидал, шинэ байранд нүүх болж байгаа явдалд Обломовын сэтгэл тавгүй болж бас ч Тарантьевын олон үгэнд ядарсан аж. Тэгжээ сууснаа санаа алдав.

	— Та нөгөө бичнэ гэснээ яагаа вэ? гэж Алексеев аяархан асуугаад, — Би үзгийг чинь үзүүрлэж өгье, гэлээ.

	— Тэг ээ, засаж орхи, тэгээд нэг тийшээ явж үз, бурхан минь. Би ганцаараа оролдож үзье, хоолны дараа та хуулаад бичиж өгөөрэй гэж Обломов хэллээ.

	Алексеев үүнд, 

	— Их зүйтэй, үнэхээр ч бас яаж ийгээд би саад болчхож мэднэ... Би яваад, биднийг Екатерингофт хүлээх явдалгүйг дуулгаж орхиод ирье. Илья Ильич, баяртай гэлээ. 

	Гэтэл Илья Ильич түүний үгийг дуулсан юмгүй, хөлөө дороо атийн зөөлөн сандал дээрээ бараг хэвтээд, зүүрмэглэсэн юм уу, бодолд автсан юм уу гэлтэй дүнсийжээ.

	 

	 

	V

	Нарийн бичгийн дарга хэргэмтэй язгуурын тайж Обломов Петербург хотноо арван хоёр дахь жилдээ суурин сууж байгаа аж.

	Эхлээд эцэг эхийгээ амьд ахуй цагт хоёрхон тасалгаанд, тосгоноосоо дагуулж ирсэн ганц зарц Захартайгаа нэлээд хомсхон суудаг байсан, гэвч эцэг эхийгээ үхсэнээс хойш гурван зуун тавин хамжлага бүхий эдлэнгийн ганц эзэн нь болжээ. Өвлөж авсан эдлэн нь арай л азид биш холын нэг мужид байжээ.

	Обломов түрүүн таван мянган рубль авч байсныхаа оронд долоогоос арван мянган рублийн орлого авах болсонд арай элбэг дэлбэг суух боллоо.

	Обломов арай том байр хөлслөн сууж, нэг тогооч бүсгүй нэмж аваад, бас хоёр морьтой болох санаатай байлаа.

	Тэгэхэд Обломов залуу, хийморьлог гэж болохооргүй юм аа гэхэд одоогийнхоосоо хийморьтой, элдэв юм эрмэлзэх хувь зохиол болоод өөрийнхөө хүчээр их юманд хүрнэ гэж бодох, найдахтайгаа байсан цаг билээ. Алба хааж ажил төрөл хийхээр завдан, юуны өмнө мэдээжээр алба хааж ахиж дээшлэх, энэ ч зорилгоор Петербургт ирсэн, цаашлаад нийгэмд ач тустай ажил төрөл хийх бодолтой эцэстээ холын ирээдүйд идэр залуугаас хэтэрч нас тогтоод ирэхийн цагт айл гэр болж жаргана гэдэг ая таатай бодол төрдөг байлаа.

	Гэтэл өдөр хоног, жил хугацаа улиран улирсаар Обломовын эрүүний шар үс ширүүн урт сахал болж нүдний гал цог бууран гөлийж, бие бүдүүрэн, үс өөрийн эрхгүй шингэрч, гучин нас хүрээд ирсэн боловч мань хүн аль ч талаар урагшаа ахисан юмгүй, арван жилийн өмнө алба хааж ажил төрөл хийхэд зэхэж байсан тэр л янзаараа байсаар байв.

	Обломов амьдралд эхлэн орох гэж зэхсээр, ирээдүйгээ дотроо сайхнаар санан дүрсэлсээр боловч хий улиран өнгөрсөөр байгаа он жил тэр сайхнаар дүрслэгдэгч ирээдүйн нь ямархан нэгэн хэсгийг өөрчилж, хасаж хомстгосоор байх аж.

	Обломов амьдралыг хоёр ангилан үздэгийн нэг нь хөдөлмөр, уйтгар хоёр. Энэ хоёр үг Обломовт адил утгатай санагдана, нөгөө нь амарлингуй байдал, намуун дөлгөөн зугаа цэнгэл билээ. Үүнээс болоод дээшлэн дэвшихийн гол суурь болсон алба ажил эхний үед Обломовт сүрхий аягүй санагджээ.

	Алс хөдөө нутгийн төвшин дөлгөөн, эелдэг найрсаг зан заншил дотор хорин жилийн турш эцэг эх, төрөл садан, танил нөхдийн халамж энхрийлэлд бөөцийлөгдөн явсаар гэр бүлийн байдалд бүрэн идээшиж дассан болохоор цаашид алба хаах ажил ч мөн л гэрийн нэг ажлархуу, жишээлбэл эцэг нь орлого зарлагын дансаа залхуурангуй хөтөлж байдагтай адилавтар юм санагдаж байжээ.

	Нэгэн албан газрын түшмэд нэгэн гэрийн дотно нөхөд шиг болж, нэг нь нөгөөгийнхөө амар тайван байдал, ая тавын тухай үргэлжид санаа тавьж байх юм бодож, албан газартаа өдөр бүр заавал очиж байх явдалгүй, нартай чийгтэй байх юм уу, дургүй хүрсэн зэрэг нь албан газартаа үл очих зүй ёсны шалтаг болох юм гэж санадаг байлаа.

	Гэтэл эрүүл саруул байгаа түшмэл хүн албандаа ирэхгүй гэвэл дор хаяад газар хөдлөхийн дайтай шалтаг байх ёстойг үзээд Обломовын гутарсныг яана. Гай болоход Петербург хотод газар хөдлөх нь тун ховор, усны аюул гарвал мөн шалтаг болж болох авч энэ нь бас л ховроос ховор тохиолдох зүйл билээ.

	Цаашлаад, чухал, онц чухал гэсэн бичигтэй дугтуй өдий төдий ирж, бичиг цаастай зууралдах, элдэв янзын баримт, магадалгаа шахалтаар хийх хоёр хуруу зузаан дэвтэр юмыг даажигнаж байгаа юм аятай тэмдэглэл гэж нэрлэчхээд бичүүлэх, тэгэхдээ юм бүрийг шавдуулж юунд ч торж тээглэхгүй нэг тийшээ яарч шамдахыг үзээд Обломов ихэд хирдхийв. Нэг ажил гараас гаргаж амжаагүй байтлаа нөгөөг шунан шүүрч аваад, хорвоогийн ганц чухал хэрэг шиг шамдан орж хийснээ түүнийгээ дуусгамагц мартаж дахиад л шинэ хэрэг шүүрч авна. Ийм янзаар эцэс төгсгөлгүй үргэлжлэх ажээ.

	Обломовыг хоёр ч удаа шөнө босгож «тэмдэглэл» бичүүлсэн, хэд хэдэн удаа айлд айлчилж байхад нь зарлага ирүүлж мөн л тэмдэглэл бичүүлэх ажлаар дууджээ. Эд бүхэн Обломовт гүн их уйтгар төрүүлж, сүрдүүлсэнд, «Хэдийд нь амьдрах юм бэ? Амьдрах цаг хаана байна?» гэж үглэх болжээ.

	Гэрийн газар байхдаа дарга гэгч дорд хүмүүсийнхээ эцэг юм гэж дуулсан тул дарга хүний тухай тун ч нэг гэр бүлийн, найрсаг ойлголттой байжээ. Дарга гэгч хоёр дахь эцэг болсон хүн дорд хүмүүсээ юм хийсэн ч, хийгээгүй ч цаг үргэлж шагнахыг л эрмэлзсэн, тэдний хэрэгцээ төдийгүй, зугаа цэнгэлийн тухай санаа тавьж суудаг хүн юм боддог байв

	Дарга дорд хүнийхээ төлөө голоосоо санаа тавин сайн нойрссон эсэх, нүд нь яагаад галгүй болсон, толгой түрүү нь өвдсөн үгүйг хүртэл асууж байх ухаантай юм Илья Иличид бодогдоно.

	Гэтэл алба хаасан анхны өдөртөө даан ч ихээр урам нь хугарчээ. Даргыг ирэхийн хамт хөл үймээн, бөөн сандрал болж хүн бүр аягүйрхэж, нэг нэгнээ шавдуулан зарим нь даргад үзэгдэхэд үзэмж муутай байгаа болов уу гэж хувцас хунараа янзалж гардаг болжээ.

	Энэхүү мангууртлаа айж сүрддэг дорд хүн өөдөөс нь ухасхийн тосож очихыг зөвхөн өөрийгөө хүндэлж байгаа төдийгүй алба ажилдаа хөнгөн шалмаг, тэр ч байтугай чадвартайн гэрч гэж үздэг дарга байдгийн улмаас ийм юм болдгийг Обломов хожим ажиглажээ.

	Илья Ильич өөрийнхөө дарга болох сайхан ааштай харьцаа сайнтай хүнээс тэгтэл айж байхын хэрэг байсангүй. Дарга хэнд ч муу юм хийдэггүй, дорд хүмүүс ч мөн даргадаа сайн, үүнээс цаашгүйгээр үнэлдэг байв. Даргаас эвгүй муу үг дуулж, хашхирч, хэрэг шуугиан гаргахыг нь үзсэн хүн нэг ч байхгүй, хүнээс юм шаардах гэж ер үгүй, ямагт гуйдаг хүн юм. Ажил хийлгэхдээ ч гуйна, гэртээ айлчлахаар урихдаа ч гуйна, шоронд суугаач гэж хүртэл гуйна. Дарга хэнийг ч хэзээ ч чи гэхгүй нэг түшмэлийг ч тэр, нийтэд нь ч тэр та л гэнэ.

	Гэхдээ дорд хүмүүс даргын дэргэд яагаад ч юм нэг л хулчийж, эелдгээр асуусан юманд нь ч гэсэн бусадтай ярьдгаасаа ондоо нэг өөр дуугаар хариу өчнө.

	Даргыг өрөөнд орж ирэхэд Илья Ильич мөн юунаас ч юм өөрөө мэдэхгүй гэнэт хулчийж, даргыг юм ярьж гарахын хамт өөрийн нь дуу алга болчхоод өөр нэг нарийхан, чихэнд халгүй дуу гарч ирдэг байлаа.

	Ийм сайхан ааштай сайн даргын дэргэд алба хаахдаа хүртэл Илья Ильич айж сүрдэж, уйтгарлаж зовлонгоо эдэлж гүйцжээ. Хэрэв Обломов хатуу ширүүн шаардлагатай даргад учирсан бол яах байсан юм, бурхан л мэдэх вий.

	Обломов алба хааж дөнгөн данган хоёр жил авлаа, магадгүй хэргэм дэвштэл гурав дахь жилээ нэг юм аргацаах ч байсан байж болох юм, гэтэл онцгой учрал гарч албаа орхих болжээ.

	Обломов нэг удаа Астрахань руу явуулах ямар нэгэн бичгийг Архангельск руу явуулж орхижээ. Хэрэг баригдаад, буруутай эзнийг нь эрж гарчээ.

	Дарга Обломовыг дуудаад хүйтэн дуугаар «Та тэр бичгийг Архангельск руу явуулсан уу» гэж хэрхэн амгалан асуухыг бусад түшмэл хэрэгт дурлан хүлээж Илья Ильич ямаршуу дуугаар хариулах бол гэж гайхацгааж байлаа.

	Зарим нь Обломов хариу юу ч өчихгүй, дуугарч чадахгүй гэж бодож байлаа.

	Бусдын ийм байдлыг хараад Илья Ильич өөрөө бас сүрдэж орхижээ. Дарга зэмлээд л зогсоно гэдгийг Илья Ильич бусад хүмүүсийн адил сайн мэдэж байсан боловч, сэтгэл нь зэмлүүлснээс илүү их зовж байлаа.

	Обломов зүй ёсоор өөртөө оногдох зэмлэлийг хүлээхээсээ өмнө гэртээ хариад, эмнэлгийн магадалгаа ирүүлэв.

	Тэр магадалгаанд бичсэн нь: «Дор гарын үсэг зурж, тамгаа даран гэрчлэхэд... нарийн бичгийн дарга Обломовын зүрхний зүүн тал сунаж томорсон, мөн элгэндээ хуучин өвчтэй болсон нь цаашлаад өвчтөн хүний эрүүл мэнд амь насанд аюултай байна. Ийнхүү хуучин хөдлөх болсон нь өдөр бүр албанд явдгаас болсон гэж үзнэ. Иймд хуучин өвчнийг дахин хөдөлгөн газар авхуулахаас сэрэмжилж, өвчтөн Обломов алба хаахаас түр азнаж, ер нь оюуны болоод алив ажил төрөл хийхээс түдгэлзэх нь зүйтэй гэж үзлээ» гэжээ.

	Энэ гэрчилгээ түр зуур тус боллоо, гэтэл нэгэн цагт эдгэрэх ёстой болно, түүний цаана өдөр бүр албанд явах хэрэг гараад ирнэ. Обломов тэсэж чадсангүй чөлөө гуйлаа. Ингээд Обломовын улсад зүтгэх ажил дуусаад дахиж нэгэнт сэргэсэнгүй билээ.

	Ер нь Обломов нийгмийн дунд овоо суурьтай болох шахсан юм.

	Петербургт анх ирээд байсан идэр залуу байх цагтаа Обломовын амгалан царай сэргэж ирэх нь арай олон болж амьдралын гал цог харцанд нь хоногшсон, итгэл найдлагатай, хүч чадалтай байгаагийн шинж гэрэлтэн харагддаг байсан юм. Обломов бусдын нэгэн адил юманд сэтгэл хөдөлж хэрэггүй юманд баярлан, шалихгүй юмнаас болж зовдог байлаа.

	Гэвч энэ нь аль эртний буюу ер нь бүгдийг үнэнч нөхрөө гэж итгэн, бүсгүй хүн бүрд сэтгэлтэй болон, бүсгүй хүн бүхэнтэй ханилж сууя гэхээс буцахгүй байдаг тэр насны явдал билээ. Зарим хүн ийм насан дээрээ хүнтэй ханилан сууя гэж суучхаад, хожим бүх насан туршаа гутарч явдаг ч удаа байдаг.

	Илья Ильич энэ сайхан насан дээр, сайхан сайхан бүсгүйн зөөлөн, дотно, тэр ч байтугай шунан шохоорхсон харцнаас өөрт нь багагүй хувь хүртэж, учиртай инээмсэглэхийг бишгүй нэг үзэж хоёр гурван удаа эв хавгүйхэн үнсэлцэж, нөхөрсөг сэтгэлээр нүднийхээ нулимсыг унагаан гар гараа атгалцах удаа олон дайралдаж байсан билээ.

	Гэхдээ Обломов гуа бүсгүйчүүлийн урхинд хэзээ ч бүрэн орж, тэдний боол болж ер яваагүй, тэр ч байтугай тууштай олигтой дагаж эргүүлдэг ч үгүй байсан учир юу гэвэл, бүсгүй хүнтэй ойртох гэхэд яршиг их уддагаас тэр юм. Обломов голдуу холоос дотроо шохоорхох төдийгөөр хязгаарлаад зогсдог байсан.

	Хааяа хувь заяаны эрхшээлээр Обломов бүсгүй хүнд, хэдэн өдөртөө сэтгэл татагдан, сайн болжээ гэж өөрийгөө бодохоор тохиолдол байдаг байсан. Үүнээс болж сэтгэлийн энэ холбоо нь цаашаа гүнзгийрэхгүй, дөнгөж эхэлж яваад л зогсож орхино. Обломовын ийм сэтгэл нь гэнэхэн, цагаан, цэвэр ариунаараа настай болсон зарим нэг журамтан бүсгүйн хайр сэтгэлийн туужаас ер дутахааргүй билээ.

	Ялангуяа «шар нар, бор хоногийг шаналан өнгөрөөж байна» гэсэн байрын голдуу хар нүдтэй уйтгарлангуй цонхигор охидоос Обломов их зугтаана.

	Тийм охидын баяр гунигийн учрыг хэн ч үл мэднэ. Хүнд итгэж хэлэх ёстой юм тэдэнд ямагт байх бөгөөд, хэлэх болоод ирэхийн цагт бие нь зарсхийж, гэнэт нулимс асгаруулан уйлчихна. Тэгснээ найзынхаа хүзүүгээр ухасхийн тэвэрч аваад удтал эгцлэн ширтэж дээшээ нэг хараад, амьдрал нь муу замаар өнгөрөх тавилантай гэж ярин, заримдаа түр зуур ухаан алдана. Иймэрхүү охидоос Обломов айсхийж холхон явдаг юм.

	Обломовын сэтгэл эмзэг ариухан хэвээр байсан бөгөөд магадгүй цагтаа, хайрлах, янаглан дурлахыг горилон байсан байж болох юм. Гэвч сүүлдээ он улирсаар горилохыг больж цөхөрсөн бололтой.

	Илья Ильич олон нөхдөөсөө улам ч хүйтнээр хөндийрчээ. Тосгоны ахлагчаас алба татвар дутуу төлж ургац муу гарсан тухай анхны захидал ирсэн даруй өөрийн чухал хүн болох тогоочоо, зүгээр хоол унд хийх бүсгүй хүнээр солиод, дараа нь морьдоо худалдаж бусад «нөхдөөсөө» хөндийрч билээ.

	Ийнхүү гэрээс гармаар хэрэгцээ Обломовт бараг үгүй өдрөөс өдөрт өрөө байрандаа улам дасаж хоргодон суух боллоо.

	Эхлээд бүхэл өдөртөө хувцастайгаа байх нь яршигтай санагдах болж тун дотно таньдаг, тэр дундаа ганц бие хүнтэй ороод зангисгаа тайлж энгэрээ задгай байлгаж болох, тэр ч байтугай жаахан хэвтэж зүүрмэглээд авч болохоор айлуудаас өөр газарт айлчлахаа залхуурдаг боллоо.

	Удалгүй орой гадагшаа айл хунарт очно гэхээс гоёлын хувцас өмсөж, өдөр бүр сахал самбай хусахад хүрэх учир төвөгшөөх боллоо.

	Нэг юман дээрээс, зөвхөн өглөөний агаар чийг хүнд тустай, оройн цагийнх хортой гэж уншиж орхиод чийгээс айх боллоо.

	Обломов хэдий ийм маяг занд автсан боловч Штольц гэгч нөхөр нь албадан олны дунд явуулж чаддаг байлаа. Гэтэл Штольц байн байн Петербургээс гарч Москва, Нижний, Крым зэрэг газарт очдог мөн гадаадад хүртэл гараад явчихдаг байсан болохоор түүний эзгүйд Обломов ганцаардан зожиглох байдалдаа бүрмөсөн автаж гүйцээд, зөвхөн гойдын, өдөр тутмын амьдралд тохиолдошгүй онцгой учралаар л биш болж гэм гэрээсээ ер цухуйхааргүй болов. Гэтэл ийм онцгой учрал тохиолдож өгөхгүй, цаашид ч гараад байх төлөв үгүй болжээ.

	Эд бүгдээс гадна, гаднын элдэв явдлаас хөндийрч холдсоны уршгаар, нас ахих тутам өдөр тутмынхаа амьдралын хүрээнд дайралддаггүй юм бүхнээс аюултай муу юм гарах вий гэж айдаг балчир хүүхдийн хачин занд дахин автах боллоо.

	Жишээлбэл унтах өрөөний нь адарт ан цав гарснаас Обломов айхгүй дасаж орхисон, мөн өрөөний агаар үргэлж муу, цэвэр биш, өөрөө үргэлж гарч орохгүй суугаад байх явдал биед шөнийн чийгээс илүү хортой гэх юм уу, өдөр бүр хэтэртэл хоол идэх явдал нэг ёсондоо аажмаар биеэ алж байгаа хэрэг гэж санагдахгүй, үүнд дасаж орхисон болохоороо айхгүй билээ.

	Обломов хөдөлж, амьдрал хүн амьтан дунд яаж, үймэрч сураагүй хүн. Олон хүний дунд ороод Обломовын амьсгаа давхацна, завинд суухдаа нөгөө эрэгт эсэн мэнд хүрнэ гэж итгэхгүй шахуу, сүйхэнд суувал морьд юу юугүй авч давхиад тэргээ хэмх гуядах байх гэж айна.

	Үгүй бол гэнэт хий хоосон айж орчны нам гүмээс юм уу зүгээр юунаас тэгж байгаагаа өөрөө мэдэхгүй бүх бие нь арзасхийн хэлмэгдэнэ. Обломов заримдаа хий бодолд автаж элдвийн муу муухай юм үзэгдэх шиг болох вий гэж харанхуй булан руу айсхийн хялалзана.

	Обломовын олон түмний дотор амьдрах зам иймэрхүү янзтай байлаа. Залуу насанд төрж байсан хий горьдол юм уу, өөрийн нь талаар болгосон горьдлого болон зарим хүний санаанд хөгшин болсон хойноо хүртэл зүрх нь цохилдог элдэв уян урьхан сэтгэлд таатай дуртгал бүхнийг Обломов залхууран гээжээ.

	 

	 

	
VI

	Обломов гэртээ юу хийдэг юм бэ? Юм бичдэг уншдаг юм уу? ном эрдэм үздэг юм уу?

	Тийм ээ. Ном сонин гарт нь дайралдах юм бол уншиж орхино.

	Аль нэг сайхан юмны тухай яриа дуулбал уншиж үзэх хүслэн төрнө. Обломов тэр юмыг эрж, хүн хараас гуйж, төдхөн олдвол уншина. Уул номд бичигдсэн юмны талаар Обломовт ойлголт төрж, дахиад нэг алхам хийвэл мэдээд сураад авмаар болно. Тэгээд нэг мэдэхэд Обломов адар луу гөлрөн хэвтэж орхисон, нөгөө номыг дутуу хагас уншиж, ойлгосон юмгүй хаячихсан байна.

	Юм сонирхохоосоо сонирхол буурах нь хурдан, нэгэнт хаясан номоо эргэж барина гэж ер үгүй.

	Гэтэл Обломов бусдын адил л ном үзсэн хүн. Өөрөөр хэлбэл арван тав хүртлээ сургуульд суусан. Эцэг эх хоёр нь удтал эргэлзэн маргаж байгаад хүүгээ Москвад илгээсэнд Обломов арга буюу шинжлэх ухааны тухай заадаг зүйлийг дуустал сонсоход хүрсэн билээ.

	Обломов хулчгар, улбагар зантай хүн болохоор эрх хүүхэд гэж ангид үл үзэх хүний газар, сургуульд байхдаа залхуу хойрго, аяг зангаа зоргоор нь тавьж чадахгүй барина.

	Аргагүйн эрхэнд Обломов анги танхимд орж сууж өөр юм хийх боломжгүй болохоор багшийн үгийг чагнаж суухаас өөр замгүй, заасан хичээлийг чадан ядан хөлс гаргаж, санаа алдан байж давтаж сурна.

	Эд бүгдийг Обломов ер нь урьдын хийсэн үйлийн үрээр бид бүхэн дээрээс ноогдуулсан залхаалт гэж үздэг хүн.

	Обломов, багш хичээл заагаад зогссон мөрнөөс цааш харна гэж байхгүй, багшаас юм асууж, тайлбарлаж барихыг үл шаардана. Дэвтэр дээрээ бичсэн юманд Обломов бүрэн сэтгэл ханаж, цаашаа шалгааж сониучирхах зан гаргахгүй заалгасан үзсэн юмаа сайн ойлгохгүй байхдаа хүртэл юм асууж барихгүй.

	Яаж ийж байгаад, тоо бүртгэл, түүх юм уу улс төрийн эдийн засаг гэсэн нэг ном ойлгож чадвал Обломовт бүрэн болох нь тэр.

	Тэгээд үзсэн зүйл дээр нэмж уншвал зохих ном Штольцыг авчирч өгөхөд Обломов өөдөөс нь удтал дуугүй харна.

	— Үгүй чи Брут4 бас миний эсрэг байгаа хэрэг үү гэж санаа алдаад номоо уншиж гардаг байв. Тэгтэл их юм унших нь Обломовт байгалийн жамаас гадуур хүнд юм шиг санагдана.

	Өдий их цаас, цаг, бэхний гарз болсон энэ дэвтрүүд юунд хэрэгтэй юм бэ? Сурах бичиг юунд хэрэгтэй юм. Ерөөсөө юунд зургаа долоон жил нямбалан сууж, бүх юм нэгэнт дуусаагүй цагт ингэж чандлан шахаж, хичээл давтаж ядартлаа суух, гүйж харайж дүрсгүйтэх, цэнгэхийг хориглоно вэ?

	«Хэдийд нь амьдрах юм бэ? гэж Обломов дотроо гайхна. Тэртэй тэргүй ихэнх нь амьдралд ямар ч хэрэг үл болох энэ мэдлэгийн хэргийг хэдийд гаргах юм? Улс төрийн эдийн засгийн ухаан жишээ нь алгебр, геометр гээд л эднээр би Обломовка эдлэндээ очсон хойноо юу хийх юм бэ?» гэж бодно.

	Түүх өөрөө хүртэл зөвхөн уйтгар төрүүлнэ. Ингэж хүнд жилүүд ирж гэнэ, хөөрхий хүмүүст бэрх зовлонтой байж. Гэтэл хүч чадал гаргаж мэрийж зүтгэж, үйлээ үзэн байж цагийн байдлыг аятай болгоно. Тэгж байж цагийн байдал аятай боллоо гээд л уншаад, тогтоогоод байдаг, ингээд түүх өөрөө ч амсхийгүүштэй санагдана. Үгүй шүү, дахиад л цаг түгшүүртэй болж ирээд, хамаг юм балран нурж, дахиад л мэрийж зүтгэх болдог... 

	Аятай сайхан болсон цаг байхгүй... амьдрал гэгч цаг ямагт улиран хувьсаж, эвдэрч баларсаар байна.

	Обломов ном махран уншихаараа ядарч орхино. Соён гийгүүлэгч хүмүүс Обломовыг үнэн мөнд сэтгэн хүрэх дуртай болгож эс чадна.

	Харин яруу найраг Обломовын дурыг татаж сэргээнэ. Обломовт хорвоогийн жам ёсоор идэр залуу нас дайрч ирлээ. Хүний чадал авьяас бүрдэж, итгэл зориг төгс, сайхан явдал, сайн үйлийг эрмэлзэх, хөөрч ярьдаг, уярч уйлдаг, халуун цочмог, хэнийг ч үл тойрон өнгөрөх жаргалтай хөгжүүн нас хүрч ирлээ. Обломовын оюун ухаан, сэтгэл санаа сэргэж номой байдлаа таягдан хаяад хийж бүтээх дур нь хөдөлдөг боллоо. Обломов шиг ийм авир төрхтэй нөхөртөө энэ үеийг нь аль болох хугацаагаар уртасгахад Штольц тус болсон. Обломовын сэтгэлийг Штольц яруу найрагчдын бүтээлээр сэргээж, бүтэн хагас жил хэртэй оюун санааг нь эрдэм ухаанд татаж чадсан аж.

	Залуу хүний хөөрөн санаашрах бодлыг Штольц ашиглаж яруу найрагчдын зохиолыг унших зуураа зугаа цэнгэл болгохоос өөр зорилго тавилцан, өөрийнхөө болон Обломовын хэтийн амьдралын замыг нягтлан зааж, ирээдүй өөд дууддаг байв. Хоёул сэтгэл догдолж, нулимс гарган, саруул зөв замаар явна гэдэгт ёсорхгоор харилцан андгайлдаг байв.

	Штольцын идэр цог хийморь Обломовт нөлөөлж, юм хийх, хэтийн сайхан зорилгод хүрэхийг мөрөөддөг байжээ.

	Гэтэл амьдрал нэгэнт цэцэглээд үр шим өгсөнгүй. Обломов хааяа Штольцын заавраар сэргэхчээн болж энэ тэр ном унших боловч уншихдаа яарахгүй алгуур, татагдаж шунахгүй, зөвхөн номын мөрүүдийг залхуутайгаар гүйлгэн харна.

	Уншиж явсан газар нь хэдий сонин байлаа ч тэр, хоол иддэг, унтдаг цаг нь л болчихвол номоо уруу харуулан дэлгээстэй хэвээр нь тавиад хоолондоо орох юм уу, лаагаа унтраагаад унтаж орхино.

	Номын нэгдүгээр боть дайралдлаа гэхэд уншиж дуусаад хоёр дахь ботийг нь нэхэхгүй, хүн авчраад өгвөл яаралгүйхэн уншиж дуусгана.

	Сүүлдээ Обломов нэгдүгээр ботийг ч дийлж уншихаа болиод ихэнх чөлөө цагтаа ширээ тохойлдож, гараа дэрлээд суух, үгүй бол Штольцын албадаж уншуулах гэсэн номыг нь дэрлээд суудаг боллоо.

	Обломов эрдэм ухаанд ийм шүү янзтай боловсорч байлаа. Эцсийн удаа багшаас юм дуулсан өдөр л Обломовын эрдэм ном үзсэний цаад хязгаар боллоо. Багш урьд энэ хүртэл унш! гэж хумсаараа заагаад хязгаарладаг байсантай адил сургуулийн захирал гэрчилгээ дээр гарын үсэг зурснаар манай хүнд цаашаа сурч боловсрох явдалгүй гэсэн хязгаар тогтоож өгчээ.

	Обломовын толгойд, болсон явдал, өнгөрсөн үе, цагийн байдал, хүмүүс, тоо баримт, шашин шүтлэгийн тухай тогтоосон юм хадгалагдах боловч улс төр эдийн засаг, тоо зэргийн талаар бодож ухаарч авсан баримтлал, мэдлэг сэлт ер үгүй билээ.

	Элдвийн өөр хоорондоо уялдаагүй салангид ном хадгалсан номын сантай л Обломовын толгой төстэй байлаа.

	Сургууль эрдэм Илья Ильичид тун хачнаар ухагдана. Шинжлэх ухаан амьдрал хоёрын хооронд хавиршгүй их зайтай санагдаж, үүнийг ойртуулан ойлгох гэж өөрөө оролддог ч үгүй байлаа. Обломовын амьдрал нэг тусдаа, шинжлэх ухаан нэг мөртөө байдаг билээ.

	Обломов одоо мөрдөж байгаа болоод аль эртний хүчингүй болж хаягдсан элдэв эрхүүдийг судалж, шүүн шийтгэх ухааныг заалгаж өнгөрсөн боловч гэрт нь хулгай орсонтой холбогдсон нэг өргөдөл хийх хэрэгтэй болсонд мань хүн үзэг цаас авч баахан бодож бодож сүүлдээ бичээч рүүгээ хүн явуулсан гэдэг.

	Тосгонд тариачдын ахлагч тооцоо бодно. «Энд шинжлэх ухаан хэрэг болоод байх юу байна аа» гэж Обломов гайхна.

	Ингээд Обломов санаандаа зүгээр нэг орж ирсэн юм уу, толгойдоо байж байдаг элдэв бодолд чиглэл өгч болох эрдэм мэдлэгийн дараалалгүй ганцаар бүгэн суух болжээ.

	Ер ингэхэд Обломов юү хийж байдаг хүн бэ? Яах вэ хувийнхаа амьдралын тухай л санааширч суудаг хүн. Үүнд Обломов гүн их учир утга, уран нарийн зохицол байна гэж үздэг нь үндэсгүй ч зүйл биш, ном эрдэмгүйгээр энэ үнэхээр сэтгэж санааширч гүйцэшгүй хэрэг юм.

	Алба хааж, олон түмний дунд орохоо болиод Обломов амьд явахын учрыг өөрөөр үзэж, өөрийнхөө чухам яах тавилантай тухай бодож эргэцүүлээд эцэст нь үйл ажил, ахуй амьдралын цаад учир утга хүнд өөрт нь байна гэж санах боллоо.

	Өөрөө гэр бүлийн жаргал эдлэн, эдлэнгийнхээ төлөө санаа тавьж явах тавилантай хүн юм гэдгээ ойлгов.

	Тэр болтол Обломов эдлэнгийнхээ тухай олигтой мэдэх юмгүй, Штольц заримдаа юмыг нь хийж тусалдаг байсан юм. Обломов орлого зарлагынхаа хэмжээг ч мэдэхгүй, өөрөө төсөв энэ тэр ор хийдэггүй, зүв зүгээр л суудаг байсан.

	Эцэг Обломов нь уул эдлэнг өөрийнхөө эцгээсээ өвлөж авсан тэр байдлаар нь хүү Обломовтоо шилжүүлж өгчээ. Эцэг Обломов бүх насаа тосгонд өнгөрүүлсэн хэдий боловч, одоогийн улс шиг газраас их орлого олох зам хайя, ядаж хуучин аргаа сайжруулж орлого нэмэгдүүлье гэх зэрэг элдэв юм сүвэгчилж, ухаан зарж, толгойгоо эргүүлж яваагүй билээ. Өвгөдийн үед газарт юу тарьж, хурааж авсан ургацаа ямар замаар борлуулдаг байсан бэ, тэр янзаараа л байсан.

	Гэхдээ ургац сайн гараад юм уу, үнэ өндөр болж өнгөрсөн жилийнхээс илүү орлого орвол өвгөн их баярлаж, бурхны аврал гэнэ. Ганцхан л мөнгө олох гэж аргалж, сүвэгчлэхэд л дургүй хүн байсан.

	Өөрт нь хортой санагдсан ямар нэг зөвлөгөө сонсоод хөгжин хариуд нь: Эцэг өвгөд маань биднээс тэнэг байгаагүй. Тэгээд насан туршдаа жаргаж яваад өнгөрсөн. Бид ч мөн амь зуугаад, бурхны өршөөлөөр гэдэс мурийхгүй вий гэдэг сэн.

	Эдлэнгээ ямар ч ов мэх гаргалгүй зүгээр л өдөр бүр гэрийнхэнтэйгээ, элдэв олон зочдын хамт барж ядталаа идэж ууж байхад элбэг хүрэх орлого авдаг болохоор бурханд залбираад, илүү цаашаа шунахыг нүгэлд тооцдог байлаа.

	 

	 

	Эдлэнгээ захируулсан хүн нь орлого гэж хоёр мянган рубль авч ирээд нэг мянгыг нь завшиж орхиод, нулимсаа асгаруулан байж, мөндөр цохилоо, ган гачиг боллоо, ургац гарсангүй энэ тэр гэхэд эцэг Обломов мөн нулимсаа гаргаад, 

	— Бурхан мэдэж байгаа хэрэг, бурхантай буруу зөвөө олно гэх биш! Үлдээж өгсөн юмны төлөө залбирах ёстой гэдэг байлаа.

	Хөгшдийг талийгаач болсноос хойш тосгоны аж ахуй дээрдсэн юмгүйгээр үл барам ахлагчийн захидлаас үзвэл улам дорджээ. Илья Ильич өөрөө тийшээ очиж, орлого аажмаар багасаад байгаагийн учрыг газар дээр нь нягтлан үзэх хэрэгтэй гэдэг илэрхий байлаа.

	Обломов тэгэх санаатай байсан авч нэг талаас явна гэдэг өөрт нь тун бэрх, бараг цоо шинэ, харж үзээгүй ажил болохоор хойшлуулсаар байгаа юм.

	Обломов амьдралдаа нэг л удаа өдий төдий өдөн дэр дэвсгэр, хайрцаг сав, гахайн мах, амталсан талх, шарж чанаж янзалсан шувуу, малын мах сэлт дунд хэд хэдэн зарц дагуулж, алгуур удаан явдлаар аялал хийсэн түүхтэй.

	Ингэж л Обломов тосгоноос Москва хүртэл ганц удаа аялсан, энэ явсныгаа ерөөсөө л аян замд явах хэр хэмжээ гэж үзжээ. Гэтэл одоо тэгж явдаггүй, учир зүггүй давхидаг бололтой юм Обломовт дуулдсан.

	Үүнээс гадна бас Илья Ильич ажил төрлөө эмхлэхэд сайн бэлдэж чадаагүй болохоороо замд явахаа хойшлуулж байгаа юм.

	Обломов өвөг эцэгтэйгээ нэгэнт адилгүй хүн болсон, олны дунд явж амьдарсан болохоор эцэг өвгөдийнхөөс харш элдэв бодолд автана.

	Мөнгө олох гэдэг огтхон ч нүгэл биш, харин иргэн бүр шударга хөдөлмөрөөрөө нийтийн баян чинээлэг байдлыг дэмжиж байх үүрэгтэй гэж Обломов мэддэг байлаа.

	Иймд, Обломовын бүгэн сууж, дотроо санаашран байгуулдаг амьдралын гол нь эдлэнгээ цаг үеийн шаардлагад тохирсон, шинэ байдлаар өөрчилж, тариачдыг өөр аргаар захирч ажиллуулах төлөвлөгөө байв.

	Уул төлөвлөгөөний гол санаа, байрлалт, гол зүйлүүд нь Обломовын толгойд аль эрт боловсорсон боловч нарийвчилж тодорхой болгох, тоо төсөв гаргах л үлдээд байлаа.

	Обломов хэдэн жилийн турш босоо, хэвтээ, хүн амьтантай цуг байхдаа энэ төлөвлөгөөний тухай бодож цөхрөлгүй боловсруулж байгаа юм. Нэг үе нэмж, нэг үе зарим зүйл ангийг нь өөрчилж, өчигдөр бодож боловсруулаад шөнөдөө мартаж орхисон нэг зүйлийг дахин санана. Тэгж байтал гэв гэнэт нэг шинэ санаа цахилгаан шиг гялсхийн орж ирээд, санаа бодол цэгцэрч овоо урагштай болно.

	Обломов бусдын бэлэн санааг авч ажил болгодог өчүүхэн хүн биш өөрөө бодож боловсруулаад өөрөө ажил болгох хүн.

	Обломов өглөө цайгаа уугаад, орноосоо босмогц даруй зөөлөн диван дээр шилжиж хэвтэн, гараа дэрлээд олон түмний тусын тулд өнөөдөр их юм хийлээ, одоо болно гэж бодтолоо бие хайргүй их юм бодож гарна.

	Зөвхөн тэгсэн хойноо Обломов сая сэтгэл зовонгуй, юм бодож байсан дүрээр хэвтэж байснаа өөрчилж их ажлаасаа түр амрах, арай энгийн таатай байдлаар жаргаж хэвтэхээр шийднэ.

	Обломов ажил төрлийн тухай бодлоос ангижрахын хамт, өөрийнхөө санаагаар бий болгосон ертөнцдөө орж санаашрах дуртай билээ.

	Обломов сайн сайхан бодолд автан цэнгэж чаддаг, хүн төрөлхтний элдэв зовлонг ойлгохтой хүн юм. Хүн төрөлхтний зовлон зүдүүрийн тухай бодоод зарим үед сэтгэлийнхээ гүнд зовон хязгааргүй их шаналдаг, өөр нэг холын, магадгүй нөгөө Штольцын дагуулж аваачих гээд байсан ертөнц рүү очих хүсэл төрнө.

	Ингээд нулимс урсаж дотор онгойно. Мөн Обломов хүмүүсийн явдал худал хуурмаг, гүжир гүтгэлэг, хорвоогоор дүүрэн байдаг зальхай явдалд жигшиж, хүний бузар булайг зааж өгөх хүсэлд автана. Гэнэт элдэв бодол толгойд нь үймэрч энэ тэр юм хийгүүштэй болно. Үүндээ хамаг сэтгэл нь хөдөлж булчин шөрмөс нь зангиран зориг эрмэлзэл төрнө.

	Обломов нэгэн минутын дотор хэд хэд хөдөлж харц нь сэргээд орон дээрээ бараг босож гараа сунгаад зориг орсон байдлаар орчин тойрноо эргэцүүлж харна.

	Энэ хүний эрмэлзэл юу юугүй хэрэгжиж, их гавьяа бүтээмээр... тэгдэг сэн бол ийм сайхан ариун хичээл эрмэлзлээс юутай их ач тус гарах сан бол!.. 

	Гэвч үзтэл өглөө өнгөрөөд, нэг мэдэхэд өдөр хэвийж орой болох дөхөөд, үүний хамтаар Обломовын хүч гаргаж ядарсан бие бас амрахыг эрхэмлэнэ. Сэтгэлийн хөдлөл, үймрээн аядаж, элдэв бодол толгойноос нь гараад судасны цус алгуур гүйх болно. Обломов бодол болон алгуураар гэдрэгээ эргэж хэвтээд цонхоор тэнгэр өөд гуниглан ширтэж, зэрэгцээ айлын дөрвөн давхар байшингийн дээгүүр харагдах гэрэл цацруулсан нарыг уйтгарлангуй дагаж харна.

	Нар ийнхүү шингэхийг Обломов ер хэчнээн удаа ингэж даган харж байв даа!

	Өглөө болоход дахиад бодол санаа төрж, сэтгэл догдолно. Зарим үед Обломов өөрийгөө цэргийн үл ялагдах, Наполеон байтугай Еруслан Лазаревич5 хүртэл дэргэд нь юм болохооргүй том жанжин хүн болгон бодох дуртай. Дайн, дайны шалтаг бодож гаргана. Жишээ нь европ тив рүү Африкийнхан нэлэнхийдээ дайраад орж ирэх юм уу, эсвэл загалмайтны шинэ аян дайн дэгдээж, дайтаж хот тосгоныг үгүйрүүлж, улс орнуудын хувь заяаг шийдвэрлэн өршөөл цээрлэл үзүүлж, сайхан санаа, өгөөмөр сэтгэлийн үүднээс гавьяа ихийг байгуулах гэх зэргээр бодно.

	Үгүй болж гэм Обломов их соён гийгүүлэгч юм уу суут уран зураач хүн болоод хүн бүхэнд бишрэгдэж, лут их урагш хийморьтой, олон улс араас нь даган: 

	— Хараач та минь, Обломов, Манай алдарт Илья Ильич энэ явж байна гэж дуу алдацгааж байна гэж боддог байв.

	Зовлонтой үед Обломов сэтгэлээр шаналж, орон дээрээ хоёр хажуугаараа эргэлдэж түрүүлгээ харна, зарим үед бүр цөхөрч орон дээрээ сөхрөн суугаад, аль нэг тулж ирсэн аюулаас аварна уу гэж бурханд гүнээ сүсэглэн залбирч мөргөл уншина.

	Ингэснээ хувь заяагаа бурхан тэнгэрт даатгаж орхиод хорвоогийн алив юмыг үл хайхрах амгалан хүн болж, алив аюул зовлон түүгээрээ яаж л байвал байг гэсэн байртай болно.

	Обломов оюун ухааныхаа хүчийг ийнхүү зарцуулж, бүхэл өдөржингөө сэтгэл түгших нь олонтоо. Өдөр нэгэнт хэлбийж, оройтон мэлтийсэн дүгрэг нар дөрвөн давхар байшингийн цаагуур шингэх үед мань хүн сая сэхээрч гүнээ санаа алдаад, сайхан санаашрал юм уу зовуурьт бодлоос сая нэг ангижирна.

	Тэгээд Обломов бодол болсон харц, гунигтай инээмсэглэлээр нарыг үдэхдээ сэтгэлийн элдэв хөдөлгөөнөө тайвнаар орхино.

	Илья Ильичийн энэ дотоод амьдралыг хэн ч харж мэдсэн юмгүй, Обломовыг зүгээр хэвтээд, идээд л хэвтдэг, өөр юу ч чадахгүй, толгойд нь ер ямар нэг санаа бодол төрөхөөргүй хүн гэж цөм тооцдог билээ. Обломовыг таних улсууд хаана ч гэсэн мөн ингэж л ярьдаг юм.

	Обломовын ухаантай, халуун цочмог, энэрэнгүй сэтгэлээр дотроо ийнхүү элдвийг санаашран эргэцүүлдгийг нарийн мэддэг, гэрчилж чадах хүн Штольц байлаа. Гэтэл Штольц Петербургт бараг байдаггүй хүн.

	Бүх амьдралынхаа турш эзнийхээ дэргэд байгаа болохоор Захар түүний дотоод ахуйг улам нарийн мэдэж авч эзэнтэйгээ хоёулаа зүй зохисоор, юм хийж хэвийн жамаар амьдарч байгаа үүнээс өөрөөр амьдрах явдалгүй гэж үнэмшсэн хүн юм.

	 

	 

	VII

	Захар тавь гарсан зарц нарын дотроос эздэдээ голгүй үнэнч, гомдох няцахыг үл мэдэх, сайн тал бүхнээрээ онцлог, муу юм гэж үгүй, оросын Калеб6 шиг зарц нарын шууд удмын хүн нэгэнт биш юм.

	Энэхүү сайн зарц гомдохтойгоо, няцахтайгаа, хоёр үед хамаарагдах, хоёулын нь ул мөрийг шингээсэн хүн. Түрүүчийн үеэс Обломовынд хэмжээ хязгааргүй үнэнч байх занг уламжилж, сүүлийн үеэс боловсронгуй, зан суртахууны доройтсон байдлаас тусгал авчээ.

	Захар эзэндээ туйлгүй үнэнч мөртөө аль нэг талаар худлаа хэлж мэхлэхгүй өнгөрөх нь ховор. Хуучин цагийн зарцын барил нь эзнийг хэр хэмжээгүй үрэлгэн санагдах байдлаас хоригломоор байна, гэтэл Захар өөрөө эзнийхээ мөнгөөр нөхөдтэйгөө нийлж архидах дуртай, хуучин цагийн зарц нар гэлэн хүн шиг ариун явдалтай байсан бол Захар нэг сэжигтэй хамаатан бүсгүй рүү гүйх дуртай. Хуучны зарц эзний мөнгийг алив авдар савнаас илүү баттай хадгалдаг байсан бол Захар учрал дайралдсан тухайд эзнээсээ хэдэн мөнгө худал тоолоод авчихыг хичээнэ. Ширээн дээр хэвтсэн задгай мөнгийг заавал өвөртөлж орхино. Үүний нэг адил Илья Ильич мөнгөний хариулт Захараас нэхэхээ мартвал, тэр нь тэгээд чигээрээ өнгөрнө.

	Захар их мөнгө хулгайлахгүй, магадгүй өөрийнхөө хэрэгцээг хэд гурван мөнгөөр хязгаарладаг байснаас эсвэл мэдэгдэхээс айдаг байсан байх, юу боловч хэтэрхий шулуун шударгаасаа л лав биш юм даг.

	Хуучин цагийн Калеб бол сайтар сургасан анчин нохой мэт гардуулж өгсөн идэш уушны зүйлд гар хүрэхийн оронд өлсөж үхэх сэн. Гэтэл Захар илүү дутуу юм байвал идэж ууж орхихыг л хичээнэ. Хуучны зарц бол эзнийгээ аль болох их юм идүүлэхийг мэрийж, бага идэхээр нь гутардаг байсан, тэгэхэд Захар эзнийгээ таваг дээр тавьсан юмыг үлдээлгүй идэж орхивол гутрах аж.

	Түүгээр ч үл барам Захар хов бас ярина. Гал зуухны газар, мухлагт, хаалган дээр хүмүүс цугларах үед Захар өдөр бүр гомдол хэлж, амьдрах арга алга, ийм муу эзэн ер урьд хожид дуулдаагүй, ааш маяг ихтэй ууртай, ая зүй нь олддоггүй, ер нь тэгэхэд ийм эзэнтэй амьд явсанд орох нь ээ үхсэн маань дээр гэх мэтээр ярина.

	Эзэндээ хор хүргэх муу санааны үүднээс Захар ийнхүү хов гүтгэлэг ярьдаггүй, зүгээр л эзнийг аятай учрал дайралдах бүрийд муучлах зан эцэг өвгөөсөө уламжлан авсан учир ингэдэг ажээ.

	Заримдаа Захар уйдсан, ярих юмгүй дутагдсанаас болоод юм уу сонсож байгаа хүмүүст илүү их сонирхол төрүүлэх гэж эзнийхээ тухай оргүй юм зохиогоод ярьчихдаг байв.

	— Манай эзэн тэр нэг бэлэвсэн бүсгүйн рүү яваад байх болчихлоо. Өчигдөр түүнд зурвас явуулсан гэж итгүүлэн шивнэнэ.

	Үгүй бол эзнийгээ хорвоо ертөнцөд урьд хожид үзэгдээгүй архичин, хөзөрчин хүн, шөнө болгон үүр цайтал хөзрөөр мөрийцөж, архинд ногоордог гэнэ.

	Гэтэл үнэн болсон явдал юу ч үгүй, Илья Ильич бэлэвсэн бүсгүйн рүү явдаггүй, шөнө орондоо тайван унтаж хөзөр гартаа ч хүргэдэггүй байлаа.

	Захар цэвэрч нямбай биш, сахлаа цөөхөн хусна. Нүүр гараа угаадаг боловч чухамдаа угаах дүрэм үзүүлдэг, ер нь ямар ч савангаар угааж арилгахын нөхцөлгүй билээ. Халуун усанд орсон цагт Захарын хар гар хоёр цаг хэртэй улаан болж байгаад хэвдээ орчихно.

	Захар тун эв дүй муутай, байшин хашааны үүд нээх болоход нэг талыг нь нээтэл нөгөө тал нь хаагдаж орхих, түрүүчийнх рүүгээ гүйхэд саяны тал нь хаагдчих жишээтэй.

	Захар шалан дээр байгаа алчуур юм уу, өөр нэг юмыг нэг бөхийгөөд авчхаж ерөөсөө чадахгүй, барьж хөөцөлдөж байгаа юм шиг заавал гурав дахин бөхийнө. Дөрөв дэх удаадаа нэг юм аваад ирж магадгүй заримдаа бас дахиад ч унагаж орхино.

	Захар өрөөгөөр хэсэг сав юм уу, өөр нэг юм аваад гарах боллоо гэхэд хөдөлж эхлэхийн нь хамт авч явсан юм нь шалан дээр унаж гарна. Эхлээд нэг нь унаад орхино, тэгтэл Захар түүнийг унагаахгүй санаатай хожимдсон хойно хэрэггүй хөдөлгөөн хийгээд бас хоёрыг унагааж орхино. Захар амаа ангайчхаад, барьж яваа юмаа биш, газар нэгэнт унаж орхисон юм руу гөлөрнө. Үүнээсээ болоод тавиураа хазайлгаж юмаа унагаасаар байна. Ийм янзаар мань хүн өрөөний нөгөө үзүүрт ганц хундага юм уу тавагтай очно. Заримдаа гартаа үлдсэн ганц юмыг хараал зүхэл тавин чулуудаж орхино.

	Өрөөгөөр явахдаа хөлөөрөө юм уу хажуугаараа ширээ сандалд тээглэнэ. Үүдний нээлттэй байгаа талаар тэр болгон олоод гараад явчихгүй нөгөө талыг нь мөрөөрөө мөргөж орхино. Тэгээд бас үүдний хоёр талыг юм уу гэрийн эзнийг эсвэл хийсэн мужааныг хараана.

	Обломовын өрөөнд бараг бүх юм, ялангуяа гам хямгатай байвал таарах жижиг сажиг юм хагарч хугарч эвдэрсэн нь цөм Захарын гай билээ. Захар алив юмыг чанар байдлыг нь харгалзах гэж байхгүй цөмийг нэг л янзаар барьж авна.

	Жишээ нь Захарт лааны гол засаад орхи гэх юм уу, аяганд ус хийгээд орхи гэхэд дааман хаалга хаахад гаргадагтайгаа адилхан хүч гаргах хүн.

	Захар бүх юмаа цэвэрлэж, янзалж, яах ийхийн зуургүй эмх журам тогтоогоод эзэндээ сайн хүн болох сэтгэл төрж хичээгээд гарвал бүр ч гай болох нь тэр! Айлын гэрт дайраад орж ирсэн дайсны цэргүүд ч гэсэн тэгтэл их хохирол учруулах болов уу, гарз гай хоёр гэж тоймгүй учирна. Элдэв юм хэмхчиж унагааж, сав суулга хагарч, сандал ойчиж эхлээд эцэстээ нэг бол Захарыг өрөөнөөс хөөж гаргахад хүрнэ, эсвэл өөрөө хараал зүхэл тавьсаар хаяж гарна.

	Аз болоход Захарт тэгж идэвх зүтгэл төрөх нь ховор доо.

	Элдэв есөн жорын юм тавьж гоё хээнцэр зассан зай муутай бүдэг өрөө тасалгаанд биш тосгоны уудам чөлөөтэй, амгалан байдалд дасаж хүмүүжсэн болохоороо аргагүй ийм янзтай хөдөлдөг ажээ.

	Хөдөө нутагт юм хийхдээ Захар жинтэй бадируун юман дунд хөдөлж барихдаа юунд ч баригдахгүй байж сурсан хүн. Голдуу хүрз, лоом, төмөр нугас бэхэлгээтэй хаалга, байрнаас нь хөдөлгөе гэхэд бэрхтэй хүдэр том сандал зэрэг гарын ая даахтай юм хэрэглэж арчилж явжээ.

	Гурав дөрвөн жил зүгээр байгаад болоод байсан лааны тавиур, араас нь гэрэлтүүлдэг зураг, бичгийн хавтас зэрэг зарим юманд Захар дөнгөж хүрээд л эвдчихсэн байна.

	Тэгэхдээ бас Обломов руу гайхан хараад, 

	— Үгүй эрхэм ээ, ямар сонин юм бэ, энэ нэг юмыг дөнгөж бариад автал л бут үсрээд явчихлаа гэдэг байжээ.

	Аль эсвэл ер юу ч хэлэлгүй даруйхан байранд нь сэм тавьчхаад хожим эзнийгээ өөрийг нь эвдчихсэн байна гэнэ. Заримдаа дээр гарч байсанчлан юм гэдэг төмрөөр хийсэн ч байлаа гэсэн мөнх байхгүй нэг цагт эвдрэх ёстой шүү дээ гэж биеэ зөвтгөнө.

	Эхний хоёр учрал дээр Захартай бас үг маргаж болохтой, гэтэл эцсийнхээ тэр үгийг хэрэглэсэн цагт яаж ч ярихын арга алга заавал зүтгээд өнгөрдөг байв.

	Захар өөрийн хийх ажлын хүрээг өөрөө нэг л тогтоож авсан, түүнээсээ сайн дураараа гарна гэж ер байдаггүй билээ.

	Өглөөгүүр Захар халуун тогоонд цай чанаж, гутал болоод эзний өмсөх хувцсыг цэвэрлэнэ. Гэхдээ өмсөх хувцсыг цэвэрлэхээс бус өмсөхгүй хувцсыг арван жил өлгөөтэй байлаа ч гэсэн цэвэрлэх гэж явахгүй.

	Дараа нь өрөөний булан, захад үл хүрэн, голыг нь шүүрдэнэ, тэгэхдээ ч бас өдөр болгон биш. Дээрээс нь элдэв юм авахааргүй цулгай байгаа ширээний л тоосыг арчина.

	Ингээд л Захар юуны ч төлөө санаа зовохгүй хэвтэж амрах юм уу, гал зууханд Анисьятай, эсвэл дааманы тэнд хашааныхантай яриа дэлгэх эрхтэй боллоо гэж өөрийгөө үзнэ.

	Хэрэв Захарт үүнээс илүү юм нэмж хийхийг тушаавал уул юмыг хийхийн хэрэггүй юм уу, хийж болшгүйн тухай маргаж мэтгэсний дараа дургүйцэн байж хийнэ. Өөрийн нь тухайлж авсан ажлын дотор өөр шинэ юм байнга хийдэг болгох гэж оролдоод ер яасан ч дэмий ажээ.

	Захарыг нэг юм угааж цэвэрлэ гэх юм уу, тэр юм авчир, энэ юмыг аваач гэвэл ердийнхөө зангаар үглэн байж хийнэ, гэтэл хэн нэг хүн түүгээр энэ ажлаа хожим байнга хийлгэх гэвэл болшгүй зүйл байлаа.

	Маргааш, нөгөөдөр нь цаашлаад нөгөө юмаа дахин дахин тушааж, дахин Захартай тар түр хийх ёстой болно.

	Захар архи уух, хов, гүтгэлэг ярих дуртай. Обломовоос тавт аравтын мөнгө хумсалдаг, юм эвдэж хагалдаг, залхуу хойрго хэдий гэлээ ч эрхгүй л эзэндээ үнэнч сайн зарц байлаа.

	Захар эзнийхээ өмнөөс эргэлзэж түвдэхгүйгээр галд шатаж, усанд живэх үүнийгээ тэгээд гавьяа шагнал хүрэх гайхалтай юм гэж бодохгүй, үүнийг Захар өөрөөр байж болшгүй зүйн хэрэгт үзэж, чухамдаа гэвэл юу ч гэж үзэхгүй, зүгээр ямар ч элдэв бодолгүй л тэгэх хүн.

	Энэ талаар Захарт баримталсан онол энэ тэр гэж ер үгүй. Илья Ильичид өөрөө сайн муу, ямаршуу байдгаа бодож эргэцүүлэх санаа толгойд ер ороогүй, энэ харьцааг Захар өөрөө ч бодож гаргасан зүйл биш, эцэг өвөг, ах дүүс, дотор нь өсөж хүмүүжсэн зарц барлагуудаас уламжлан ирээд мах цусанд шингэсэн зүйл билээ.

	Захар эзнийхээ орноос үхэхийг өөрийн зүй ёсны үл зайлах үүрэг гэж үзээд тэр ч байтугай юу ч гэж үзэлгүй, зүгээр л ойд явж байсан нохой, араатан амьтан дайралдахад түүн рүү эзнийгээ дайрахгүй өөрөө дайрахын учир юу гэдгийг эргэцүүлэлгүй дайран ордгийн адилаар үхлийн өмнөөс дайран орох хүн юм.

	Гэтэл эзнийхээ дэргэд бүхэл шөнөдөө нүд анилгүй суух хэрэг тохиолдоод, эзний нь амь амьдрал үүнээс шалтгаацах байжээ гэхэд Захар заавал унтчих жишээтэй.

	Гадна өнгөндөө Захар эзэндээ зусарч сайн байх байтугай ширүүн дориундуу, ярьж харьцахдаа задгай, алив өчүүхэн юмнаас болоод үнэнээсээ уурлаж хорсдог, тэр ч байтугай дээр хэлсэнчлэн дааман үүдэн дээр очоод улсад гүтгэж муулдаг.

	Гэлээ гэхдээ л эд бүгд Захарын тухайлан Илья Ильичид төдийгүй ер нь өөрт нь үнэтэй чухаг дотно байдаг Обломовын нэртэй холбогдсон бүхэнд мах цуснаасаа сайн, төрөлх цаанаасаа голгүй үнэнч байдгийг өнгөлөн халхална уу гэхээс багасгаж бууруулдаггүй билээ.

	Магадгүй энэ сэтгэл нь Обломовын биеийг Захарын өөрөө юу гэж үздэгээс зөрдөг, эзнийхээ зан авирыг сайн мэдсэнээр Захарт өөр итгэл төрдөг байж болох юм.

	Илья Ильичид чухам хэр зэрэг сайн болохыг нь Захарт гаргаад хэлж өгвөл өөрөө үүнийгээ лав үгүйсгэж маргах байсан биз.

	Захар Обломовка сууринд муур өөрийнхөө байдаг хонгилоо, морь саравчаа, нохой төрж өссөн гэртээ хэрхэн идээшдэгийн адил идээшиж дассан хүн. Ингэж идээшсэн орчин дунд түүний хувьд өөрийн нь гэсэн онцлог сэтгэлтэй болж хэвшсэн аж.

	Жишээлээд хэлэхэд Захар Обломовка тосгоны хөтчид тэндхийн тогоочоос илүү сайн. Малчин Зарвараа хүүхэнд аль алинаас нь илүү сайн, Илья Ильичид бүхнээс муухан байдаг. Гэлээ гэхдээ Обломовын тогооч Захарт хорвоогийн бусад бүх тогооч нараас илүү дээр бүх газрын эзэд дотроос тэргүүн хүн нь Илья Ильич байдаг юм.

	Зуушны худалдаач Гараскаг Захар тун үзэж чаддаггүй атал Гараска Обломовкийн л хүн болохоор түүнийг энэ хорвоогийн ямар ч сайн хүнээр солихгүй хүн дээ.

	Бөө хүн шүтээнтэйгээ эрээ цээргүй, ширүүн дориун байдагтай адил Захар эзэнтэйгээ тэгж харьцана. Бөө хүн шүтээнээ шүүрээр шүүрдэж, газарт унагааж заримдаа уурын мунхгаар цохиод авдаг боловч сэтгэлийн нь гүнд шүтээний зан суртахуун өөрийнхөөс нь дээр гэдэг үнэмшил үргэлж байдаг юм.

	Захарын сэтгэлийн угаас ийм сэтгэлэг өчүүхэн төдий шалтгаар гарч ирээд эзнээ бишрэн харж заримдаа хэт уяран нулимс ч унагаадаг юм. Өөр нэг газрын эзнийг эзнээсээ дээгүүр байтугай адил жишээ үзнэ гэж Захарт нүглийн гэм. Өөр хүн тэгвэл ч бүр сүйд болох нь тэр.

	Обломовкад ирсэн бусад эдлэнгийн эздэд зочдыг Захар жаахан дээрэнгүй үзэж тэдэнд цай энэ тэр өгч үйлчлэхдээ нэг л өршөөнгүй, эзнийд нь ирж дайлуулж байгаа явдал тэдэнд их завшаан болохыг мэдүүлэх гэж байгаа аятай байдаг сан.

	Ирсэн хүнийг хөлөөс нь аваад толгой хүртэл нь ажиж,

	— Эзэн унтаж байна шүү дээ гэж хүлээж авахаас ширүүндүү татгалзана.

	Заримдаа Захар худал хов гүтгэлгээ орхиод Илья Ильичийг мухлагууд хашааны үүдэнд цугларсан олны дунд хэр хэмжээгүй магтаж эх адаггүй бахархана. Мөн гэв гэнэт эзнийхээ сайн чанар, ухаантай, суу зальтай, өглөгч, зан сайтайг тоочиж гарахдаа хамгийн сайн хүн болгон магтахад зарим, өндөр сурвалж их хөрөнгө чинээ, ер бусын их эрх чадал зэрэг дутагдвал бусдаас зээлж нэмэрлээд ярина.

	Хашааны харгалзагч, байрны ахлагч юм уу эзнийг хүртэл сүрдүүлж айлгах хэрэг гарвал Захар эзнээрээ түрээ барина. «Чи гайгүй тэгж л бай, би эзэнд хэлнэ. Чамд л муу болно доо хө!» гэж загнадаг билээ. Эзнээсээ илүү нэр сүртэй хүн хорвоо дээр байж болох юм гэж Захарын санаанд огт үл орно.

	Гэхдээ Обломов Захар хоёрын харьцаа гаднаасаа ямагт дайсагналцсан муу юм шиг харагдана. Хоёулхнаа суусаар нэг нэгнээсээ уйдаж орхисон доо. Хоёр хүн өдөр бүр ойр дотно байх гэдэг хэн хэнд нь амаргүй, дутагдалтай муу талаа дурсан зэмлэлцэхгүй зөвхөн ганц сайн чанаруудаа мэдэлцэн таатай байхын тулд аль аль тал нь амьдралын арвин туршлагатай, юмны зүй зохис мэддэг, элгэн халуун сэтгэл гаргадаг байх хэрэгтэй юм. Захарын нэг цаглашгүй чанар болох өөртөө голгүй сайныг Илья Ильич мэддэг. Өөрөө ч мөн түүнээс өөрөөр байж таарахгүй гэж үзээд үүнд дасаж орхисон ажээ. Сайн чанарт нэгмөсөн бүр дасаж орхисон болохоор энэ нь таалалтай сайхан санагдахгүй, үүний хажуугаар Илья Ильич бүх юманд хайшраг мөртөө Захарын үй олон жижиг дутагдлыг тэсвэртэй өнгөрүүлж эс чадна.

	Захар сэтгэлийнхээ гүнд хуучин цагийн зарц нарын чанараар эзэндээ үнэнч сайн мөртөө хуучны зарц нараас өнөө цагийн элдэв дутагдлаараа ялгаатай байдаг бол Илья Ильич мөн Захарын өөртөө цаанаа үнэнч сайныг үнэлэн үзэх боловч хуучин цагийн 

	 

	нээд зарц нартай өөриймсөг, бараг төрөл садны хүн шиг сайн байдагтай адил сайнгүй юм аа. Обломов зарим үед Захартай сүрхий муудалцана.

	Обломов өөрөө бас Захарт тээртэй яршигтай санагдана. Захар идэр цагтаа эзний гэрт зарцын ажил хийж яваад, Илья Ильичийг асрах тушаалд дэвшсэн тэр цагаас аваад өөрийгөө заавал зарагдах албагүй эртний сурвалжит айлын нэр төр, сүр жавхаанд л нэмэр чимэг болох учиртай хүн гэж тооцох болжээ. Иймд эзний хүүг өглөө хувцаслаж, орой тайчиж өгөхөөс өөр юу ч хийдэггүй байлаа.

	Захар төрөлхийн залхуу дээрээ зарц нарын залхуу барилыг авсан ажээ. Зарц барлагуудын дунд Захар ихэмсэглэж, халуун тогоо тавих юм уу, шал шүүрдэх зэрэг ажилд гар үл хүрнэ. Нэг бол үүдний өрөөнд нойрмоглож, эсвэл зарц нарын байр, гал зуух руу очиж дэмий ярихаар явна. Эсвэл үүдний дэргэд тал тал тийшээ бодол болсон нойрмог байртай харж бүхэл бүтэн цагаар зогсоно.

	Тэгж сайхан амьдарч байтал нь Захарын хүзүүн дээр бүтэн айл авч явах хүнд ажил тохжээ. Захар эзэнд зарагдаж бас арчиж цэвэрлэнэ. Хог шүүрдэнэ, аар саар ажилд гүйнэ. Үүнээс болж Захарын сэтгэлд гуниг сууж, зан авир нь ширүүн хатуу болоод эзнийхээ дуугарч хэвтрээс нь босгох тухай бүрд үглэж уцаарлах болсон ажээ.

	Захар хэдий гаднаасаа харахад ийм баргар, зэрлэгдүү харагдавч уг чанартаа сүрхий зөөлөн, сайн сэтгэлтэй хүн юм. Хүүхдүүдтэй цаг өнгөрүүлэхдээ хүртэл дуртай. Захар хүүхдүүдийг хооронд нь эвлэрүүлж, шоолж дооглоно. Тоглоом зааж тоглуулах юм уу зүгээр хоёр өндгөн дээрээ нэг нэг хүүхэд аваад суухад бас нэг дүрсгүй нь Захарын араас хүзүүдэж дүүжигнэх юм уу, сахал самбайг нь оролдоно.

	Ингэхлээр уулын олонтой байх дуртай, ажил төрлөөс зугтаадаг ямагт юм хивж байж сурчихсан Захар гал зуух руу очмоор тийшээ ормоор, мухлаг юм уу, хаалга руу очмоор байхад Обломов үргэлж зарж, дэргэдээ байхыг шаарддагаараа түүний амьдралд тээр болдог байжээ.

	Хэдийнээс аваад хоёр биеэ мэддэг, хэдийнээс аваад цуг сууж байгаа хоёр билээ. Захар Обломовыг бага байхад тэвэрч харж явсан, Обломов түүний хөдөлгөөнтэй ховдог овжин, залуу байхыг нь мэдэх юм.

	Энэ хоёрын хоорондын эртний холбоо хэлхээ тасаршгүй бат бэх. Илья Ильич өөрөө Захарын туслалцаагүйгээр босож унтаж, үсээ янзалж, гутал хувцсаа өмсөж, хоол ундаа идэж ууж үл чаддагийн нэгэн адил Захар мөн Илья Ильичээс өөр эзэнтэй байж болох юм гэж санах ч үгүй, эзнээ хувцаслаж, хооллож, ширүүлж залилж, хуурч мэхлэх, тэгэхдээ дотроо эзнээ бишрэн хүндлэхээс өөрөөр амьд явж болохгүй юм боддог байв.

	 

	 

	VIII

	Тарантьев, Алексеев хоёрыг гаргаж хаалга хаагаад тэдний явсны дараа Захар хэвтэр дээрээ суусангүй эзэн юм бичнэ гэхийг дуулсан болохоор даруй дуудах байх гэж хүлээлээ. 

	Гэтэл Обломовын өрөөнд бунхан мэт чимээ анир гарахгүй байв.

	Захар үүдэн завсраар хартал юу харагдсан гэж санана. Обломов диван дээр шанаагаа тулж хэвтээд өмнө нь ном тавиастай байна.

	— Үгүй та юунд дахиад хэвтээд байна аа? гэж Захар асуухад Обломов

	— Бүү саад бол, ном уншиж байхыг харахгүй байна уу гэж огцом хариулав.

	— Гар нүүрээ угаагаад, юмаа бичих цаг болж шүү дээ гэж Захар шална.

	— Үгүй нээрээ ч цаг болж шүү гэж Илья Ильич санаа авснаа, — Чи явж бай, би бодъё гэлээ.

	— Үгүй хэдийдээ энэ бас хэвтэж амжаа вэ? Шалмаг аа! гэж Захар үглэсээр хэвтэр өөдөө авирч гарлаа. 

	Обломов сарын өмнө уншиж байгаад зогссон удтал ил байсаар шарлаж орхисон нэг хуудас бас ч уншиж амжлаа. Номоо байранд нь тавьж эвшээлгээд, учирсан «хоёр гайны» тухай салж өгөхгүй байгаа бодолд автав.

	Хөлөө нэг жийж, нэг атийж хэвтэхдээ, 

	— Ямар их уйтгартай юм дээ гэж шивнэнэ.

	Обломовт элдвийг санаашран жаргаж хэвтмээр санагдаад, харах дуртай нараа тэнгэр лүү харж иртэл нар ид дээр мандаж, орой болоход Обломовын нүдэн дээр цаагуур нь орж шингэдэг нөгөө байшингийн шохойдсон ханыг хурц гийгүүлж байв. «Үгүй юуны өмнө ажил төрөл сүүлд...» гэж эгцлэн бодов.

	Тосгонд бол өглөө аль эрт өнгөрсөн, Петербургт хүртэл өглөө гэдэг өнгөрч байв. Гаднаас Илья Ильичид хүний, өөр бусад юмны дуу чимээ, голдуу нохой хуцахтай холилдож дуулдах хэрмэл жүжигчдийн дуулах чимээ сонсогдоно. Далайн амьтан үзүүлье гэж хүн ирнэ. Элдвийн зууш авчраад үзүүлж авахыг гуйна.

	Обломов гэдрэгээ харж хэвтээд гараа салаавчлан дэрлэж эдлэнгээ шинэчлэх төлөвлөгөө боловсруулж гарлаа. Алба татвар, тариалах аргын тухай үндсэн гол зүйлүүдийг дотроо түргэн давтан бодоод, тариачдын хэрж тэнэх, залхуурч хойргошихын эсрэг авах арай чанд арга хэмжээ бодож боловсруулаад, өөрөө тосгонд яаж аж төрөх тухайгаа бодож эхлэв.

	Тосгонд байшин барих санаа Обломовт таатай санагдана. Өрөөнүүд яаж байрлуулах тухай хэдэн минут тааламжтайяа бодоод хоол идэх, биллиард тоглох өрөөнүүдийн өргөн уртыг бодож гаргав. Өөрийн нь ажлын өрөөний цонх хаашаа харсан байх тухай бодоод, гэрийн тавьц, хивсний тухай хүртэл санаанд нь орлоо.

	Цаашлаад байшиндаа залгаж барих байрны тухай бодлоо, урьж байх санаатай зочдын тоонд тохируулан морины саравч барих байр гаргалаа. Саравч, зарц нарын байр бусад элдэв хэрэгцээний барилгуудыг бодож боловсрууллаа.

	Эцэстээ цэцэрлэгийн тухай бодлоо. Обломов хуучин байсан зөөлөн цагаан царс модуудыг хэвээр үлдээж, алим лийрийн моддыг авч хаяад оронд нь хуайс тарихаар шийдлээ. Том цэцэрлэг байгуулах тухай бодсон боловч гарах зардлын тоймыг толгойдоо багцаалж үзээд дэндүү үнэтэй гэж одоодоо хойшлуулахаар болж цэцэг тарих ил далд газрын тухай бодов.

	Тэгтэл өөрөө ургуулах амттан жимсний тухай хорхой хүрэм бодол гэнэт тов тодхон орж ирээд Обломов юу юугүй хэдэн жилийн дараа амьдрах амьдралдаа хүрчихсэн, тосгондоо эдлэнгээ төлөвлөсөн ёсоороо өөрчилж орхиод, суурьшин суучихсан юм шиг санагдав.

	Обломов зуны орой ил тагтан дээр нарны гэрэл үл нэвтрэх шигүү мөчрийн доор цай ууж суугаад, модны цаана цэлийх байгалийн гуа сайхныг бодолхийлэн харж урт гаанснаасаа тамхи сорон, сэрүүн тунгалаг нам гүмд цэнгэн суух. Алсад тал халиуран нүдэнд дассан хусан төглийн цаагуур нар шингэж, тогтмол усны толин гадаргууд улбар туяа тусгаад тэртээ талаас хөнгөн униар гарч, оройн сэрүү унан бүрэнхий болоод тариачид бөөн бөөнөөрөө гэртээ харьж явах нь дүрслэгдэн бодогдов.

	Хийх юмгүй барлагууд дааманы дэргэд сууж хөгжилдөх, хөхрөх, утсан хөгжим дарах дуу гарна! Залуу хүүхдүүд тоглон, Обломовын өөрийн нь дэргэдүүр жаахан хүүхдүүд нь дүрсгүйтэж ар өврөөс нь ноцож ноолно. Халуун тогооны ард эд бүгдийн эзэгтэй Обломовын жаргал баясгалан болсон бүсгүй, эхнэр нь сууна. Энэ завсар энгийн хээнцэр аятайхан зассан хоолны өрөөнд хурц сайхан гэрэл гялалзаж том дугуй ширээ засна. Гэр зуурын хэргийг эрхлэх болсон Захар сахал самбай нь цав цагаан болчихсон, ширээ засаж болрын аятайхан дуу хангинуулан, мөнгөн хэрэгсэл тарааж тавихдаа байн байн аяга, сэрээ унагаана. Орой элбэг дэлбэг сайхан хоол идэхээр суусан нь багын нөхөд, хэзээний сайн найз Штольц болон бусад танил хүмүүс... хоолоо идээд дараа нь унтана даа гэж бодно.

	Ийнхүү санааширсан нь тун ч хурц, шимтэй сайхан, үнэмшилтэй байсан болохоор Обломовын царай үнэнхүү жаргалтай болон ул бутраад даруй эргэж нүүрээ дэрэнд нуув. Обломов гэнэт хайр сэтгэл, дөлгөөн сайхан жаргалыг эчнээ мөрөөдөн байдгаа мэдэрч төрсөн дов толгод, тал нутгаа үзмээр, өөрийн гэр, гэргий хүүхэдтэй болох хүслэнд хүчтэй автагдлаа.

	Обломов таван минут хэртэй түрүүлгээ харж хэвтсэнээ дахиад алгуурхан гэдрэгээ эргэв. Уярч номхорсон царайтай, жаргалтай сайхан байгаа ажээ.

	Обломов хөлөө алгуурхан жийхэд бие нь сайхан тавигдаад, өмд нь дээшээ ялихгүй шуугдаж орхисон боловч ингэж жаахан эвгүй болсныг өөрөө ажихгүй байв. Түргэнээ орж ирэх элдэв санаашрал Обломовыг алс ирээдүй рүү дураараа хялбархан аваад явчих аж.

	Обломов одоо хамгийнхаа дуртай санаашралд автлаа. Өөрийн нь тосгоноос эргэн тойронд арван тав, хориод мод газар бяцхан эдлэн тосгонуудад цөөн тооны нөхөд нь суурьшаад өдөр бүр ээлжээр нэг нэгнийдээ цугларан, хоол цай идэж уудаг, наргиж бүжиглэдэг байвал сайхан гэж бодогдоно. Обломовт үргэлжид цэлмэг сайхан өдөр, эрүүл саруул, сэтгэлийн шаналаан үгүй, инээсэн, давхар эрүүтэй, ул бутарсан, дугуй царайтай улс байх, үргэлжид зун, зугаа цэнгэл үүрд тасрахгүй, амттан идэж уугаад аятайхан залхуурч хэвтэх ухааны юм санаашран бодно.

	— Бурхан минь, бурхан минь! гэж сэтгэл төгс жаргалтай сайхан байгаадаа Обломов дуугарчхаад сэрэв.

	Тэгтэл гаднаас дахиад «төмс аваарай, элс хэрэгтэй хүн байна уу? Нүүрс, хүүе ээ, нүүрс аваарай!.. Буянт өршөөлт эрхмүүд ээ, бурхны сүм барихад юм хайрла!» гэх дуу сонсогдов. Мөн зэргэлдээ барьж байгаа шинэ байшингийн тэндээс сүйхний дуу, ажилчин улсын шуугилдах чимээ гарав.

	— Ээ чааваас! гэж Илья Ильич гунигтай дуугараад, — Ийм ч амьдрал байх гэж! Энэ нийслэл хотын шуугиан гэж бас муухайяа! Хүн амьтны мөрөөддөг диваажингийн амьдрал ер хэдийд бий болох юм бол? Төрж өссөн ой модтой тал нутагтаа хэдийд нэг очих юм бол? гэж Обломов бодно. Өдийд модны дор ногоон дээр хэвтээд навчин завсраар нар өөд хярах, мөчир дээр ирж суусан шувуудыг тоолж байх сан. Тэгж байтал нэг ул бутарсан царайтай, махлаг нүцгэн тохойгоо ил гаргасан зарц бүсгүй чамд тэр ногоон дээр чинь өглөөний, өдрийн хоол авчраад өгөх юм аа. Овжин золигийн хүүхэн доошоо хараад инээмсэглэсэншүүхэн байх ухаантай... Тийм цаг ер хэдийд ирдэг бол?.. 

	Гэнэт дотор нь «Үгүй төлөвлөгөө! Нөгөө ахлагч, байр юу болох вэ?» гэдэг бодол орж ирлээ.

	— Тийм, тийм! Одоо төдхөн гэж Илья Ильич яаруу үглэнэ.

	Обломов хурдан гэгч өндийж диван дээр суугаад дараа нь хөлөө шал руу унжуулан шаахайгаа олж углаад, жаал суулаа.

	Тэгснээ босож бодол болон хоёр минут хэртэй зогслоо.

	Обломов бичгийн ширээ, бэхийн сав хоёр луу хялам хийснээ, 

	— Захар, Захар! гэж хашхирав.

	— За бас яах гээ вэ? гэхийн хамт үсрэн буух чимээ гараад, — Үгүй би ер яаж нэг юм хөл дээрээ салгалаад шүү байгаа юм бэ, та минь? гэж Захар цаашаа сөөнгөтөн шивгэнэнэ.

	Илья Ильич ширээ рүү ширтсээр, бодол болсон байдлаар дахин,

	— Захар! Ингэхэд байна аа, хө... гэж бэхийн сав руу зааж юм хэлснээ, үгээ дуусгалгүй бас бодолд автчихав.

	Тэгтэл Обломовын гар дээшээ татагдаж, өвдөг нь нугаран суниалгаж, эвшээлгэж эхлэв.

	Обломов суниаж байж үгээ тасалдуулан хэлсэн нь, 

	— Тэнд манайд бяслаг үлдсэн... бас мадер дарс өг. Хоол хүртэл өдий байна, би жаахан юм идэж... цай уусан болъё гэж хэллээ.

	— Хаана тийм бяслаг үлдсэн юм? Юу ч үлдээгүй дэг... гэж Захарыг хэлтэл Илья Ильич үгийг нь тас дайран:

	— Юу үлдээгүй гэж? Би тод сайн санаж байна. Өдий хэртэй бяслаг үлдсэн... гэлээ.

	— Үгүй, үгүй тийм бяслаг ерөөсөө байгаагүй гэж Захар иш мухаргүй мэтгэлээ.

	— Байсан гэм! гэж Илья Ильичийг хэлэхэд Захар

	— Байгаагүй! гэж хариуллаа.

	— За тэгвэл аваад ир.

	— Мөнгө өгч үз.

	— Тэнд задгай мөнгө бий ав.

	— Энд чинь дөнгөж ганц рубль дөчин мөнгө байна рубль зургаан гривен хэрэгтэй шүү дээ.

	— Тэнд чинь бас улаан мөнгө байсан шүү дээ.

	— Би хараагүй гээд Захар хоёр хөл дээрээ ээлжлэн зогсов. — Цагаан мөнгө байж л байсан, энэ л байна улаан мөнгө юм байгаагүй дээ!

	— Байсан. Өчигдөр надад хариулт авчирч өгдөг хүн өөрөө гардуулж өгсөн юм.

	— Тэр хүн миний дэргэд өгсөн, би харж л байсан даг, задгай мөнгөн дотор улаан мөнгө байгаагүй гэж Захар хэлэв.

	«Арай Тарантьев авчихсан юм биш байгаа? гэж тээнэгэлзсэнээ, — Үгүй тэр болж гэм цагаантай нь авчихна» гэж Обломов бодлоо.

	— Үгүй тэгээд тэнд юу байна? гэж Обломов асуухад Захар хариуд нь:

	— Үгүй, юм ер байгаагүй. Харин өчигдрийн үхрийн махнаас юм байна уу, үгүй юу. Анисьягаас асуух юм байна. Аваад ирэх үү? гэлээ.

	— Юу байгааг нь аваад ир! Үгүй юу юу ч байгаагүй гэж үү?

	— Яах вэ байгаагүйдээ гэж Захар хэлээд гарч одов. 

	Илья Ильич өөрөө өрөөн дотуур бодолд автан алгуур холхино.

	— Үнэхээр төвөг их байх юм гэж ганцаараа аяархан ярина, — Ухаан нь төлөвлөгөөнд маань хүртэл үй түмэн ажил байна... Үгүй бяслаг үлдсэн шүү дээ гэж бас бодолхийлж дуугараад, — Энэ Захар идэж орхиод байгаагүй гэх юм. Улаан мөнгө одоо бас хаашаа ч алга болчихдог юм? гээд ширээн дээгүүр тэмтэрч үзлээ.

	Мөчийн дараа Захар хоёр гараараа барьсан тавиураар үүд түлхэн онгойлгож орж ирээд, хөлөөрөө хойшоо үүдээ тийрээд хаачих гэсэн нь онолгүй хий тийрч орхиод, тавиур дээрээс хундага, лонх, шилэн савны бөглөөтэй хамт ойчоод өглөө.

	— Үгүй хагалж, унагаахгүй явна гэж ганц байхгүй шүү! Үгүй чи ядаж унагаасан юмаа аваач. Хараад сонирхоод зогсож гэнэ шүү, та минь, гэж Илья Ильич унтууцав.

	Захар тавиураа барьсаар лонх авах гэж бөхийн доош суутал, хоёр гар нь хоёулаа сул биш, лонх авах аргагүйгээ сая мэдэв.

	— Алив аваад орхи! гэж Илья Ильич даажигнан дуугараад, — Яав хө? Юу нь болохоо больж орхив? гэнэ.

	Захар ойчсон юмсыг, "Хоосон хэвтэхдээ таарсан хогууд" гэж элдвээр хараагаад, — Үгүй яг хоол болохын өмнө өглөөний цай ууна гэдэг хаанахын ёс вэ! гэв.

	Тэгээд тавиураа газар тавьж, унагаасан юмаа шалан дээрээс авахдаа, лонхыг авч үлээгээд тавиур дээр тавив.

	Илья Ильич цайгаа ууж, Захар жаахан зайдуу зогсоод эзэн рүүгээ жишүүхэн харах нь нэг юм хэлэх санаатай байх бололтой.

	Гэтэл Обломов түүнийг өчүүхэн ч үл хайхран, цайгаа ууж суулаа. Захар хоёр ч дахин ханиаж үзэв.

	Обломов чих ч үгүй сууна.

	— Байшингийн даамал дахиад л сая хүн ирүүлсэн байна гэж Захар жаал хулчийсхийж байгаад хэллээ. — Манай байрыг үзэж болох болов уу гэж хүн ирж гэнэ. Нөгөө л манай байрыг шинэчилж засах тухай хэргээр юм байх.

	Илья Ильич хариу юм дуугаралгүй хоолоо идэж суув.

	— Илья Ильич аа... гэж Захар хэсэг дуугүй суусныхаа дараа бүр ч аяархан хэлэв.

	Илья Ильич дуулаагүй хүний дүр үзүүллээ.

	— Дараагийн долоо хоногт байрнаас гар гэж байх юм гэж Захар шивгэнэв.

	Обломов хундага дарс уугаад дуугүй л сууна.

	— Илья Ильич, бид тэгээд одоо яах вэ? гэж Захар бараг шивнэн асуулаа.

	— Үгүй энэ тухай надад ярихыг би хориглосон шүү чамд, гэж Илья Ильич ширүүн дуугараад өндийж Захар луу ойртов.

	Захар гэдрэгээ ухарна.

	— Чи яасан хорон санаатай хүн бэ, Захар аа! гэж Обломов голоосоо дургүйцэн өгүүлэв.

	Захар үүнд гомдож, 

	— Үгүй хорон санаатай гэнэ хөөш! Би юуны хорон санаатай байх вэ дээ. Би ер хэнийг ч алж барьсан явдалгүй гэв.

	Илья Ильич хэлснээ лавшруулан, 

	— Чи яагаад хорон санаатай биш байх вэ! Чи миний амьдралыг хорлож байна шүү дээ гэхэд Захар хариуд нь:

	— Би хорон санаатай биш ээ! гэж л мэтгэнэ.

	— Чи юунд надад байрны тухай үглээд салдаггүй юм бэ?

	— Өөрөөр би яах бил ээ дээ?

	— Үгүй би бас яах юм тэгээд?

	— Та өөрөө байшингийн эзэнд юм бичмээр байсан шүү дээ.

	— Яах вэ, бичнэ. Жаахан хүлээж бай. Гэв гэнэтхэн бичээд орхиж яаж болох вэ дээ, та минь.

	— Уул нь одоо л бичиж орхимоор юм.

	— Одоо, одоо гэх юм! Надад түүнээс чинь илүү чухал ажил байна. Чи үүнийг түлээ хагалахтай адилхан юм бодож байна уу? Түс түс гээд л гүйцэх хэрэг үү? Харахгүй юу... гээд Обломов хуурай үзгээр бэхийн саван дотор төнхөж, — Бэх ч алга байна. Би яаж юм бичих юм бэ? гэлээ.

	— Үгүй би одоохон бэхэнд ус нэмээд ирье гэж хэлээд Захар бэхийн сав авч шалмаг нь аргагүй гадагшаа гарахад Обломов цаас эрж эхлэв.

	Обломов сав шүүгээ онгичиж, ширээний нүдэнд тэмтэрч үзэх зуураа, 

	— Үгүй янз нь цаас ч бас байхгүй даг аа! Үгүй үнэхээр байдаггүй байна гээч. Энэ Захартай цуг сууж байхын эрх ер алга гэж ганцаараа үглэнэ.

	Захарыг орж ирэхийн хамт Илья Ильич өөдөөс нь, 

	— Үгүй чи яагаад хорон санаатай биш байх вэ дээ? Юу ч харж санаа тавихгүй шүү. Айлын гэрт цаас байхгүй байна гэсэн чинь юу гэсэн үг вэ? гэж хэллээ.

	— Илья Ильич, энэ чинь яасан ч айхтар юм бэ? Би үнэн шашинтан хүн. Та юунд намайг хорон санаатай гэж хараагаад байна аа? Хорон санаат, хорон санаат л гэх юм! Бид талийгаач эзний дэргэд өсөж том болсон улс. Эзэнтэн хөлөг ч гэж билээ хараагаад чихнээс угзардаг л байсан. Харин ийм янзын үг бодож гаргадаггүй байсан, ер дуулаагүй юм. Энэ ч нүгэл байхгүй хаа холдох вэ? Май цаас энэ байна, авч хайрла гээд Захар тавиур дээрээс тал хуудас бор цаас авч эзэндээ өгөв.

	Обломов цаасыг нь авч хараад, 

	— Ийм юман дээр юм бичиж болдог юм уу? Үүгээр чинь би, аяганд шөнө юм орчих вий гэж тагласан юм... хорон санаат гэлээ.

	Захар буруу хараад хана руу ширтэнэ.

	— Үгүй ингэхэд болох юм. Алив аваад аль. Би эхийг нь цоохорлоод орхиё. Алексеев хуулаад бичнэ биз.

	Илья Ильич ширээн дээр сууж, «Өршөөлт эрхэм ээ!..» гэж шуудхан бичлээ... 

	— Үгүй ямар муухай бэх вэ? Үүнээс хойш Захар чи хичээж хийх юмаа олигтойхон хийж бай гэж Обломов хэллээ.

	Ингээд жаал бодсоноо бичиж эхэлсэн нь:

	 

	«Энэ байшингийн хоёрдугаар давхарт миний сууж байгаа байрыг та жаал зугаа өөрчилж засах санаатай байгаа гэнэ. Гэтэл уул байр миний амьдардаг байдал болон, мөн энд удтал сууж дассан дадал заншилд бүрэн нийцэж байгаа юм. Манай хамжлагын хүн Захар Герафимовичаар дамжуулж хэлүүлэхдээ, та миний сууж байгаа байрыг...» 

	 

	гээд Обломов зогсож бичсэн зүйлээ уншиж үзэв.

	— Найрлагаар базаахгүй болж шүү. Гэтэл мөн энэ тэр гэсхийгээд аятайхан биш ээ гэж өөрөө дуугарав.

	Обломов амандаа шивгэнэн байж гэтэл гэдэг үгийг өөрчлөөд үзсэн бас олигтой болж өгсөнгүй, яаж ийж засаад, мөн гэж бичихгүй байх арга хайж гарлаа.

	Обломов хэд дахин нэг үг тавьж үзээд дахин баллана. Мөн гэдэг үгийг гурав дахин засаж үзэхэд нэг бол огт утга учиргүй юм болчхоод, үгүй бол өөр сул үг гарч ирээд болж өгөхгүй байлаа.

	— Үгүй энэ сул үгнээс ер ангижирч болохгүй нь ээ хөөш! Үгүй бас! Яршиг энэ захидлыг чинь орхиё, та минь! Ийм нэг дэмий юман дээр толгойгоо эргүүлж суух гэдэг! Би ажил төрлийн чанартай захиа бичихээс төсөөрчээ. Ингэхэд гурван цаг өнгөрөх шахаж байна шүү! гэж Обломов унтууцан хэллээ.

	— Захар, май хө, чи, гээд Обломов захидлаа дөрвөн хэсэг ураад шалан дээр хаялаа.

	— Харав уу? гэж Обломовыг асуухад:

	— Харлаа гэж Захар хариулаад шалан дээрээс хаясан цаасыг нь түүнэ.

	— Чи үүнээс хойш битгий байрны талаар чихний чийр болоод бай. Үгүй чиний наад бариад байгаа чинь юу вэ?

	— Нөгөө тооцоонууд шүү дээ.

	— Бурхан минь! Чи намайг бүр тарчлаах нь ээ! За наана чинь хэчнээн юм хэрэгтэй байгаа юм, бушуу хэл!

	— Ингэхлээр махны худалдаачинд 86 рубль 54 мөнгө,

	— Чи галзуурав уу? Ганцхан махны худалдаачинд ийм бөөн их мөнгө өгөх гэж үү?

	— Гурав гурван сар төлөөгүй юм чинь бөөн их мөнгө болохгүй яах вэ. Энд бичээстэй л байна, хулгайлсан юм байхгүй шүү гэв.

	Обломов үүнд, 

	— Чи яагаад хорон санаат биш байх вэ дээ? Ганцхан маханд сая рубль зарчихсан байна. Энэ тэгээд хаагуур чинь ордог юм бэ? Тус болдог бол ч бас яах вэ гэв.

	— Ямар би идэж орхисон биш гэж Захар хэдэрлэнэ.

	— Үгүй юү! Идээгүй юү?

	— Та хоолноосоо намайг хороочихлоо гэж юунд зэмлэнэ вэ? Май үзээрэй гээд Захар бөөн дэвтэр Обломовт атгуулав.

	— За өөр хэнд юу байгаа юм? гэж тос болсон дэвтрүүдийг нь унтууцан түлхээд асуулаа.

	— Өөр, талх ногооны худалдаачинд 121 рубль, 18 мөнгө.

	— Энэ чинь үгүйрэх гэсэн үг байна! гэж Обломов уурлав, — Чи чинь өдий их ногоо хивж орхих үхэр юм уу, хаашаа юм бэ?.. гэв.

	Захар эзнээсээ тас буруу харж зогсоод, 

	— Үгүй би ч яах вэ хорон санаат хүн! гэж хорсонгуй дуугарснаа, — Михей Андреевичийг урьдаггүй сэн бол бага л байх сан вий гэж нэмэв.

	— За эд бүгд тэгээд цөм хэд болох юм, нэмээд орхи! гэж Илья Ильич хэлээд өөрөө бодож гарав.

	Захар мөн нэмэх гэж хуруу даран бодно.

	— Юун чөтгөр алгадсан дэмий юм бэ, нэмэх болгон өөр өөр гараад байх юм гэж Обломов хэлээд, — 3а чинийх хэд болов? Хоёр юу юм уу даа? гэлээ.

	— Байзна даа, бодох зав өгч үз гэж Захар үглээд нүдээ жонийлгон мэрийж, — Найман арав нэг, арван арав нэг, нийлээд арван найм, бас хоёр арав... гэтэл Илья Ильич хажуугаас нь:

	— Үгүй чи ийм янзаар ер бодож дуусахгүй нь ээ. Өрөө рүүгээ оч, наад тооцоогоо маргааш надад өгөөрэй. Цаас бэхний юм бэлтгээрэй... Үгүй бас их бөөн мөнгө өө! Бага багаар төлж бай гэж чамд би хэлсэн дээ! Үгүй шүү цөмийг нь нэгмөсөн л болгох гээд байх нь тэр... Мөн ч айхтар улс аа гэв.

	Захар бодож дуусаад, 

	— Хоёр зуун таван төгрөг, далан хоёр мөнгө. Мөнгө өгч үз дээ гэж хэлэв.

	— Яаж одоо өгөх юм. Жаахан хүлээ. Маргааш би бас бодож үзнэ.

	— Илья Ильич таны таалал мэдэх хэрэг. Гэхдээ улс нэхээд байх юм.

	— 3а за салж үз. Маргааш гэсэн хойно, маргааш л мөнгөө явна биз. Өрөөндөө оч. Би юм хийнэ, чиний наадхаас чухал ажил надад байна.

	Илья Ильич сандал дээр сууж, хөлөө дороо атийгаад, бодолд автаж амжаагүй байтал үүдний хонх дуугарав.

	Намхан нуруутай гэдсээрээ жаахан таргалж яваа цагаан царай, ягаавтар хацартай хүн орж ирэв. Орой дээрх халзан нь зааны ясаар сийлсэн юм аятай цэв цэвэрхэн, гялалзсан цагаан өнгөтэй. Ар талаасаа өтгөн хар үс эмжээр шиг хүрээлсэн аж. Ирсэн зочны царай юу руу ч хандсан ялгаагүй анхаарал санаачилга тавьсан онцлог байртай даруулгатай төв харцтай, даруу аятайхан инээмсэглэж тохь томоотой байх хүн аж.

	Зочны өмссөн гадуур хар цамц нь элбэг дөнгөж хүрмэгц л дааман хаалга шиг аятай амархан тайлагдаж орхих аж. Дотуур цамц сэлт нь халзан толгойны нь өнгөтэй дүйх гэсэн юм шиг цав цагаан. Баруун гарын долоовор хуруундаа зүүсэн жинтэй том бөгжинд хар өнгийн чулуу шигтгэжээ.

	Обломов зочны өөдөөс нэг гараа сунгаж, нөгөө гараараа сандал дөхүүлэн, 

	— Эмч та юу! Яаж ашгүй үзэгдээ вэ? гэж дуу алдав.

	— Та нар цөм эрүүл саруул, ер дуудахгүй байхаар би уйдаад өөрөө ирлээ гэж эмч тоглоомоор хариулснаа даруй төв болж, — Үгүй би дээр танай айлын хүн дээр ирсэн тэгээд наашаа орж ирлээ гэв.

	— Ашгүй дээ, гялайлаа. Айлын маань хүн яаж байна?

	— Яах вэ гурав дөрвөн долоо хоног, магадгүй намар хүртэл дүүжигнэж магадгүй... гэдэг чинь мэдээжээр өнгөрсөн гэсэн үг шүү дээ. За та сайн биз дээ?

	Обломов гунигтайгаар толгой сэгсрэв.

	— Муу байна аа, эмч ээ. Тантай зөвлөе гэж би өөрөө бодож байсан юм. Яавал таарах юм, мэдэхгүй юм аа. Хоол бараг шингэдэггүй, дотор цанхайх юм. Бүр зовоож гүйцлээ. Амьсгаа давхцаад хэцүү... гэж Обломов уруу царайлан өгүүлэхэд эмч:

	— Алив гараа гээд судсыг нь барьж түргэн нүдээ анив, — Ханиаж байна уу? гэж асуулаа.

	— Шөнөдөө, ялангуяа орой хоол идэж орхивол ханиадаг.

	— З - за! Зүрх цохидог уу? Толгой өвдөх юм уу?

	Эмч цаашаа иймэрхүү хэдэн юм асуугаад халзан толгойгоо унжуулан гүн бодол боллоо. Хоёр минутын дараа гэнэт дээшээ болоод шийдэмгийгээр өгүүлсэн нь:

	— Хэрэв та эндхийн агаарт цаашаа хоёр гурван жил сууж, цаг үргэлж хэвтэн өөх тостой хүнд хоол идээд байх юм бол нам болно гэв.

	Обломов хирдхийгээд:

	— Би тэгээд яах вэ? Зааж өгч үз дээ, бурхны аврал гэж гуйлаа.

	— Бусдын хийдгийг л хий. Гадаадад гарч аял.

	— Гадаадад гарч явах аа? гэж Обломов гайхан давтаж хэллээ.

	— Тийм ээ. Юу гэж?

	— Яаж гадаадад гарах юм дээ, эмч ээ, яаж болдог юм бэ?

	— Яагаад болдоггүй юм бэ?

	Обломов үг дуугүй өөрийгөө, дараа нь өрөөгөө эргэцүүлэн хараад:

	— Гадаадад гарах гэж давтан дуугарчхав.

	— Танд саадтай юу байна даа?

	— Юу юу байна гэж? Цөм л саад байна.

	— Ямар юмны чинь бүх юм? Аль мөнгө байхгүй юм уу?

	— Тийм, тийм. Үгүй нээрэн мөнгө ч байхгүй юм байна гэж энэ ганц шалтгийн цаана амь хоргодож болохтой болсонд Обломов баярлан тосож аваад, — Тосгоны ахлагч надад юу бичсэнийг та уншиж үз л дээ... Захидал хаашаа орчхов доо, би түүнийг хаана тавив аа? Хөөе Захар! гэж дуудав.

	Эмч үүнд, 

	— Зүгээр зүгээр, тэр чинь миний хэрэг биш, та л суух газар, агаар, ажил төрөл, ер нь бүх юмаа өөр янзтай болгох хэрэгтэй байгааг хэлэх гэдэг миний үүрэг юм гэж хэллээ.

	— Тэгье, би бодож үзье гэж Обломов хэлээд, — Тэгээд хаашаа явж, яавал таарах байна даа? гэж асуув.

	— Киссинген юм уу Омсд оч. Тэнд очиж зургаа, долоодугаар сарыг өнгөрөө, рашаан уу, дараа нь Швейцар юм уу, Гироло руу яв. Усан үзэм идэж биеэ сувилан, ес, аравдугаар сарыг өнгөрөө...

	— Юу гэсэн үг вэ бүү мэд, Гиролод шүү! гэж Обломов дуулдах төдий шивнэв.

	— Цаашаа аль нэг хуурай уур амьсгалтай газар, Египетэд ч гэсэн хамаагүй оч... 

	«Үгүй бас хөөе!» гэж Обломов бодлоо.

	— Элдэв юманд санаа зовж гутрахгүй... гэтэл Обломов хажуугаас,

	— Танд ийм юм хэлж суух сайхан л байна, та тосгоныхоо ахлагчаас... юун захиа авдаггүй хойно гэв.

	Эмч цаашаа, 

	— Элдэв юм бодож санаашрахаас зайлсхийх хэрэгтэй гэлээ.

	— Юм бодож санаашрах гэнэ ээ?

	— Тийм ээ, оюун ухаан их зарцуулахаас... 

	— Ухаан нь эдлэнгээ шинэчлэн өөрчлөх төлөвлөгөөг бодож боловсруулахад яах вэ? Яаж болох юм бэ, би ямар дүнз модны тайрдас юм уу?.. 

	— За та яахаа тааллаараа бол. Миний үүрэг бол ганцхан танд сэрэмжилж хэлэх юм.

	Шунал тачаалаас холхон явахад зүгээр, тэр мөн эмнэлэг авахад хор болдог юм. Морь унаж, сэтгэлээ сэргээх, бүжиг хийх, цэвэр агаарт алгуур шиг хөдөлж барих, аятайхан юм, ялангуяа бүсгүйчүүлтэй сайхан юм ярьж таатай байхыг хичээх хэрэгтэй. Сэтгэл жаахан хөдөлж байх, тэгэхдээ ганцхан ая таатай юмнаас хөдөлж байх нь хэрэгтэй юм шүү; гэхэд Обломов энэ үгсийг толгойгоо унжуулан сууж чагнаад:

	— Дараа нь? гэж асуув.

	— Цаашлаад юм уншиж бичиж хэрхэвч үл болно. Наран тал руу харсан цонхтой байр хөлсөлж ав, эргэн тойронд чинь цэцэг навч аль болох элбэг их, мөн хөгжим, бүсгүйчүүл байвал сайн.

	— Ингэхэд хоол юу идэх вэ?

	— Мах, ер алив амьд амьтнаас улбаатай зүйлс, гурилтай юм уу, хөргөж царцаасан юм идэж хэрэггүй. Шингэвтэр шөл ууж байж болох юм. Ногоо ид. Тэгэхдээ одоо хумх өвчин газар сайгүй дэлгэрээд байгаа шүү. Тэгэхлээр болгоомжлох хэрэгтэй юм... хоногт найман цаг хэр явж байхад зүгээр.

	Буу худалдан авахад зүгээр... 

	— Ээ бурхан минь! гэж Обломов цөхрөх байртай дуугарав.

	— Хамгийн сүүлд байна аа, өвөл болоход Парис руу оч. Тэндхийн бужигнасан амьдралд орж элдвийг бодож саналгүй сайн зугаац. Театраас гараад л найр, багт наадам руу очих юм уу, хотоос гарч зугаалах, айлчлах зэргээр, олон нөхдийн дунд инээж наргиж яв.

	— Өөр ямар нэг юм хэрэггүй биз? гэж Обломов дургүйцэн унтууцсанаа муухан барьж асуув.

	Эмч бодол болж байгаад... 

	— Далайн уур амьсгалыг ашиглаад үзэж болох л юм. Англиас галт онгоцонд суугаад Америк хүртэл яваад үз... гэж хэлээд босож явахыг завдлаа.

	— Хэрэв та эд бүгдийг ёсчлон хийвэл... гэж эмчийг хэлэхэд гаргаж өгч явсан Обломов хариуд нь:

	— Тэгье, тэгье заавал хийе гэж эгдүүцэн дуугарав.

	Эмч ингээд Обломовыг хамгийн хөөрхийлөм байдалтай болгоод орхиж одов. Обломов нүдээ аньж, хоёр гараар толгойгоо салаавчлаад сандал дээрээ биеэ хураан атийж, юу ч харж, юу ч үл мэдрэн нам суулаа.

	Ард нь хүн:

	— Илья Ильич ээ! гэж хулгасхийн дуудах дуулдахад Обломов:

	— За гэж хариу дуугарав.

	— Байшин хариуцагчид юу гэж хэлэх вэ?

	— Юун тухай юу гэх вэ гэж?

	— Эндээс нүүх тухайд?

	— Чи дахиад л энэ тухай ярьж байна аа? гэж Обломов гайхан асуув.

	— Илья Ильич, эзэн минь, би тэгэхээс биш яах вэ? Та өөрөө бодоод үз. Тэртэй тэргүй миний амьдрал гашуун, хүнд, би авсанд орох ойртож яваа хүн... гэтэл Обломов тосож аваад:

	— Үгүй чи энэ нүүх гэгчээр намайг л авсанд оруулах санаатай байх бололтой. Эмчийн юү гэж хэлснийг чи дуулаач! гэв.

	Захар хариу хэлэх юм олсонгүй, ганцхан хүзүүндээ байсан алчуурын үзүүрийг дэрвэгэнэтэл гүнээ санаа алдав.

	— Чи намайг тонилгохоор шийд ээ юм биз дээ? Би чамд дараатай болов уу? За хэл л дээ, чи? гэж Обломов дахин шалгаалаа.

	Яриа ийнхүү гунигтай тал руу эргэсэнд Захар бүрмөсөн зовж орхиод:

	— Бурхан таныг өршөө! Энх тунх л явж үз! Хэн танд муу юм хүсэж байгаа юм бэ? гэж үглэв.

	Илья Ильич үүнд, 

	— Чи санаж байна. Нүүх тухай дурсахыг би чамд хориглосон. Гэтэл чи энэ тухай надад тав дахин сануулахгүй өнгөрөх өдөр алга. Энэ чинь надад зовлонтой байна. Чи ойлгож үзээч. Тэгсэн тэгээгүй миний бие олхиогүй болчхоод байна гэлээ.

	Захар сэтгэл түгшиж чичирхийлсэн дуугаар:

	— Би бодохдоо эрхэм ээ, юунд... нүүхэд болохгүй юу байх вэ гэж санасан юм гэж хэллээ.

	— Нүүхэд болохгүй юу байх вэ гэнэ ээ? Үүнийг чи тун амархан юм бодож байна гээд Обломов зөөлөн сандалтайгаа Захар луу эргэж, — Үгүй чи нүүнэ гэдэг юү гэсэн үг болохыг нарийвчилж бодов уу? Лав сайтар бодож үзээгүй биз! гэлээ.

	Захар бүх талаар эзэнтэй санал нийлэхэд бэлхэн, 

	— Үнээн, нарийн бодож үзээгүй! гэж хүлцэнгүй хариулах нь уул яриа эцэстээ сэтгэл уяруулахад хүргэх вий гэж айсан хэрэг. Тийнхүү сэтгэл уярсан элдэв явдалд Захар голоосоо дургүй хүн байжээ.

	— Нарийн бодож үзээгүй болж гэм чагнаж бай. Тэгээд нүүж болох эсэхийг бодож үз. Нүүнэ гэдэг юу гэсэн үг вэ? Тэр чинь, намайг бүхэл өдөржингөө, өглөөнөөс аваад хувцастайгаа гэрээсээ гараад яв гэсэн үг... 

	— Үгүй гарч явахад яадаг юм? Гэрээсээ бүхэл өдөртөө гарч явахад яах вэ? Үргэлж гэрт суух гэдэг ерөөсөө биед муу шүү дээ. Үгүй та бас их муу зан сурчээ. Хуучин та гял цал буусан л хүн байсан, одоо гэрт суусаар юутай ч адилхан болж байна вэ, бүү мэд. Гудамжаар жаал явж, хүн амьтан, өөр бас бус юм харвал яасан юм... гэж Захарыг хэлтэл Обломов үгийг нь тас дайрч:

	— За, дэмий бүү яриад бай, чагнаж бай! Гудамжаар явах гэнэ шүү! гэв.

	Захар ихэд мэтгэж, 

	— Үгүй нээрээ, сая нэг их үзэгдэж харагдаагүй хачин амьтан авчирлаа гэсэн. Түүнийг очиж харахгүй юу. Театр юм уу, багт наадамд очвол яасан юм? Тэгвэл бид таны эзгүйд нүүж орхино гэлээ.

	— Хэрэггүй юм бүү яриад бай. Эзний амгалан тайван байдлын төлөө чи бас их сайн санаа тавьж байна даа. Чиний бодлоор бол би бүхэл өдөржин тэнүүчлэх юм вий дээ. Хаана ч юм нэг газар хоол яаж ийж идсэн болоод, хоолны дараа хэвтэж амрахгүй байх чамд хамаагүй юм вий дээ? Миний үгүйд эд юмаа зөөх юм гэнэ ээ. Харж байхгүй л юм бол эвдэрхий, хэмхэрхий юм л аваачих байх даа. Юм зөөнө гэдэг юү гэсэн үг болохыг би мэднэ гээд Обломов яриандаа улам үнэмшиж, — Тэр чинь эвдэж хэмхчээд бөөн хөл шуугиан болж, бүх юм нэг дор, шалан дээр овоолоотой, тэнд хайрцаг, сандлын ар, зураг, гутал, ном, жирийн цагт нүдэнд ер үзэгддэггүй муусайн шил бас хаанаас ч юм чөтгөр бүү мэд, гараад ирчихсэн хэвтэж байдаг юм. Бүгдийг харж хямгад, тэгэхгүй бол хэмхчиж, хаялж дуусна... Юмны нэг тал нь энд, нөгөө тал нь тэргэн дээр юм уу, шинэ байранд очиж орхисон байх жишээтэй. Тамхи татъя гэтэл байхгүй аваад явчихсан байна. Юм идье гэтэл идэх юм юу ч байхгүй, юунд л хүрвэл тоосонд дарагдчихсан хамаг юм муухай болгоно. Угаая гэхэд угаах газар алга тэгээд л чиний үүн шиг гартай явж байх хэрэг гарна... гэв.

	— Миний гар цэвэрхэн гээд Захар гутлын хоёр өсгийрхүү юм үзүүллээ.

	Илья Ильич нүүрээ буруулж, 

	— Чи зүгээр бүү үзүүлж үз. За юм ууя гээд сав автал аяга байхгүй байна... гэж хэлэхэд, Захар:

	— Үгүй, савнаас нь уучхаж болно шүү дээ гэж цайлганаар өгүүлэв.

	— Үгүй чиний бүх л юм ийм янзаар хийгддэг шүү дээ. Хог шүүрдэхгүй, тоос арчихгүй, хивс гөвөхгүй байж болно л гэдэг. За шинэ байранд очоод гурван өдөр хэртэй төвхнөж чадахгүй, юм бүхэн байр сууриа олоогүй байна аа гэж Обломов нүүх байдал өөрт нь их тод дүрслэгдсэнд өөрөө бас сониучирхан, — Зураг хөрөг шалан дээр хана түшүүлээд тавьчихсан, галош орон дээр, гутлыг цай, нүүрийн будаг сэлттэй нэг боочихсон байж л байна. Тэгтэл зөөлөн сандлын хөл хугарчихсан, зургийн шил хагарчихсан, диваны бүрээс тоос толбо болчихсон байна. Юуны нь тухай асуувал хаана байгааг мэдэх хүн ер гарахгүй, хаягдсан юм уу, хуучин байранд мартагдсан байна, тэгээд л буцаж гүйхэд хүрнэ... гэхэд Захар үгийг нь таслан:

	— Зарим үед хойш урагшаа арав дахин гүйх удаа гардаг шүү дээ гэв.

	Обломов цаашаа, 

	— За тэр шүү! Шинэ байранд өглөө босох гэдэг хэчнээн уйтгартай гэж санана. Ус, нүүрс юу ч үгүй, өвөл бол тэгээд л хүйт даасан өрөөнд суусаар даараад өвчин тусна. Түлээ бас байдаггүй, айлаас зээлэх гэж гүйх болдог... гэхэд Захар мөн үг нэмэрлэж:

	— Бурхан тэгээд ямаршуу айл хөрштэй дайралдуулахыг бас мэдэхгүй. Зарим айлаас тэвэр түлээ байтугай шанага ус гуйгаад олохгүй шүү гэв.

	— Харин тийм гэм! гэж Илья Ильич хэлээд, — Орой болоход ажил нэг юм дууссан баймаар санагдана. Гэтэл үгүй шүү, хоёр долоо хоног хэртэй чирэгдэл болно. Бүх юмаа тавьж янзалчихлаа гэхэд л нэг юм үлдчихсэн байна. Хөшиг татах, зураг өлгөх гээд л барагдахгүй хамаг сэтгэл шаналааж гүйцээд, үхмээр санагдах болно... за зардал,.. зардал хэчнээн гарна гэж санаж байна? гэв.

	— Үүний түрүүн, найман жилийн өмнө нүүхэд хоёр зуун рубль болсон нь тов тодхон санагдаж байна гэж Захар зөвшөөрөв.

	— Үгүй бас хачин аа! Үгүй тэгээд шинэ байранд анх орж суухад эвгүйг яана. Мөддөө дасах уу, үгүй юү? Би л лав шинэ байранд таван шөнө хэртэй унтаж чадахгүй. Би бүр уйтгарт автаж үхнэ. Босоод л энэ өөдөөс харсан төмрийн ур дархны газрын гадаах хаяг харагдахгүй юм уу, хоолны өмнө тэр үсээ авхуулсан чавганц цонхоороо харагдахгүй юм бол уйтгар төрөөд явчихдаг юм.

	Ингэхлээр чи эзнээ ямар байдалд хүргэснээ өөрөө мэдэж байна уу? гэж Обломов зэмлэнгүй асуулаа.

	Захар хариуд нь, 

	— Мэдлээ гэж хүлцэнгүй шивнэнэ.

	— Чи юунд намайг нүү гээд байсан юм? Энэ бүх уршиг чирэгдлийг хүн ер яаж давж туулах юм бэ?

	— Миний бодоход өөр бусад улс мөн биднээс доргүй, нүүгээд л байх юм. Тэгэхлээр бид ч болох л юм гэж Захар өчив.

	— Юу? Юу гэнэ ээ? Чи юу хэлэв ээ? гэж Обломов ихэд гайхаж асуугаад зөөлөн сандлаасаа өндийж ирэв.

	— Эзний ийнхүү гоморхож, дуу алдан, өндөсхийх юм юу хийж орхисноо Захар мэдэхгүй гэнэт зовчхоод юм дуугарахгүй байлаа.

	— Бусад улс биднээс доргүй гэнэ ээ? гэж Илья Ильич хэлмэгдэн давтаж хэлээд, — Мөн дөө, чи ийм үг хэлэх байсан юм вий. Би чамд «өөр бусад» хүнээс ялгаагүй юм гэдгээ үүнээс хойш мэдэж авлаа гэв.

	Обломов тэгээд Захар луу дооглонгуйгаар мэхэсхийгээд гүнээ доромжлогдсон царай гаргав.

	— Больж үз дээ. Илья Ильич, би таныг аль нэг хүнтэй адилаар үзэж байна гэж үү?

	— Миний нүднээс зайл! гэж Обломов зандраад үүд рүү зангалаа, — Би чамайг харах ч дургүй байна. Үгүй ер! «Өөр бусад» гэнэ ээ? За яах вэ! гэв.

	Захар гүнээ санаа алдаад өрөө рүүгээ явлаа.

	— Үгүй энэ бас бэрх амьдрал аа, та минь! гэж үглэсээр ханзан дээрээ суулаа.

	Обломов мөн гаслан тавьж, 

	— Бурхан минь! Энэ өглөө хэрэгтэй юм хийе гэж санасан юм. Гэтэл бүхэл өдөртөө санал сэтгэл алдагдуулчих юм. Хэн тэгэв ээ гэхэд өөрийн минь үнэнч сайн зарц тэгэх юм. Үгүй тэгээд юү гэсэн гэж санана. Яаж тэгж хэлж чадав аа, та минь? гэнэ.

	Обломов мөддөө тайвширч чадахгүй нэг хэвтэж, нэг босож, өрөөн дотуур холхисноо дахин хэвтэнэ. Захарыг ийнхүү өөрийгөө бусадтай зэрэгцүүлсэн явдлыг Обломов зарцынхаа өмнө бусад хэн бүхнээс онц их илүү дээр үзэгдвэл зохих эзэн хүний эрхээ эвдэгдсэн явдал гэж үзэв.

	Обломов ийнхүү зүйрлүүлснийг гүнзгийрүүлэн бодож, өөр бусад болон өөрийнхөө хэн болохыг ийнхүү зүйрлүүлж болохтой тал юу байгаа, энэ нь хэр зэрэг зөв шударга болох, тэгээд Захарын ингэж доромжилсон нь хэр зэрэг их хүнд болох зэргийг нарийнаар хянан бодлоо. Эцэстээ Захар түүнийг «өөр бусадтай» зүйрлүүлэхдээ бодож санасан юмгүй, санамсаргүй нэг хэлж орхио юу, аль үүнд өөрөө лавтай үнэмшсэний улмаас зориуд доромжлоо юу гэдгийг эргэцүүллээ. Эд бүгд Обломовын эгдүүг хөдөлгөж, Захарын тэр «өөр бусад» гэдэг улс болон өөрийнхөө хоорондын ялгааг үзүүлж өгмөөр, хийсэн юмны нь булай муухайг Захарт мэдүүлмээр санагдлаа.

	— Хөөе Захар! гэж Обломов сүртэй гэгч уянгалуулан дуудав.

	Дуудахыг дуулаад Захар ханзан дээрээс хөлөө тар түрхийлгэн үсэрч буусангүй, уцаарлаж үглэсэнгүй. Алгуур гулгаж буугаад, тарьсан хэргийг нь эзэн мэдээд зодохоор дуудаж байгааг дууны өнгөөр мэдсэн нохой аятай хавьтсан юм бүхэнд хажуу тал, гар хөлөөрөө тээглэж торсоор дуртай дургүй гэлдэрч очив.

	Захар үүд жаахан ойлгосон мөртөө, орохыг түдгэлзсэнгүй.

	Илья Ильич 

	— Ороод ир гэв.

	Үүд зүгээр л чөлөөтэй онгойдог байсан атал Захар арай ядан багтаж байгаа юм шиг чихэлдээд, оролгүй, өөрөө дутуу онгойлгоод барьж байгаа үүдэнд ааглан зогсчхов.

	Обломов орон дээрээ сандайлан суужээ.

	— Наашаа хүрээд ир! гэж Обломов шална.

	Захар арай ядан үүдээр багтаж ороод, даруй хаамагц нуруугаараа үүд налж зогсов.

	Илья Ильич хуруугаараа өөрийнхөө ойрхон заагаад, 

	— Энд ир! гэлээ.

	Захар урагшаа хагас алхам ойртоод заасан газраас нэлээд хол зогсов.

	— Бас наашаа бол! гэж Обломов хэллээ.

	Захар алхсан дүр үзүүлэвч, өөрөө дороо найгаж хөдлөөд, хөлөө дэвсэж уул байрнаасаа ахисангүй.

	Энэ Захарыг ямар ч аргаар ойр ирүүлж болохгүйг Илья Ильич мэдээд зогсож байгаа газар нь зогсоогоод хэсэг зуур юм хэлэлгүй өөдөөс нь зэмлэнгүй ширтэв.

	Өөрийг нь ийнхүү дуугүй ажиглахад Захар аягүйцэн, эзнийгээ харахгүй байгаа дүр үзүүлэн урьд урьдынхаасаа их жишүү харж, сурсан зангаараа эзэн өөдөө хялам хялам ч хийхгүй байлаа.

	Захар таг чиг зүүн тийшээ, өөр юм харан зогстол хэзээний нүдэнд дассан аалзны тор, аалз хоёр харагдах нь түүний хичээлгүй мууг дуудах мэт.

	Илья Ильич, 

	— Захар! гэж төв намуун дуугарав.

	Захар хариу юм дуугарсангүй, «Үгүй чи яах гээ вэ? Аль өөр Захар дуудаад байгаа юм уу. Би энд зогсож л байна шүү дээ» гэж бодож байх мэт. Харц нь эзнийхээ хажуугаар халтиран баруун тийшээ өнгөртөл тэнд бас л зузаан тоосонд дарагдаж, өмнүүрээ сиймгэр хөшигтэй юм шиг болчихсон толь өөрийн нь тухай бодогдууллаа. Зузаан тоосны цаанаас өөрийн нь баргар, дорой царай манан дотор байх аятай бүрэлзэн харагдлаа.

	Захар энэ хэтэрхий сайн таних, гуниг төрүүлсэн юмнаас харцаа дургүйцэн зайлуулаад, Илья Ильичийн өөдөөс жаахан харахаар шийдлээ. Эзэн зарц хоёрын харц тулгарав.

	— Захар эзний зэмлэнгүй харцыг дааж чадсангүй далдирч доошоо хөл рүүгээ хартал, тэнд мөн л тоос толбо болсон хивс харагдаж, эзний ажил өөрийн нь хэр хичээлгүй мууг нь гэрчилж байв.

	— Захар аа! гэж Илья Ильич дахин дуугарсанд Захар дуулдах төдий:

	— Юу гээ вэ, та? гэж шивнээд, гоморхсон үг цувах нь гэж мэдэн бие нь арзасхийв.

	— Надад чихэртэй исгэсэн ус авчирч өгөөч гэв. 

	Захарын дотор онгойж, баярласандаа зуушны газар луу хүүхэд шиг шаламгай гүйж очоод ус авчирч өгөв.

	Илья Ильич аягатайгаас жаахан уугаад гартаа барьсаар, 

	— За ямар байна, чамд? Тусгүй байгаа биз? гэж асуув.

	Захарын бүдүүн хадуун царайнд агшин зуур гэмших байр төрж зөөлрөөд явчихлаа. Эзнийгээ бишрэн хүндэлдэг сэтгэл нь сэргээд, улам хүчтэй болж ирсэнд Захар Обломовын өөдөөс эгцлэн харав.

	— Чи буруу, муу юм хийснээ мэдэж байна уу? гэж Илья Ильич асуулаа.

	Тэр «буруу, муу юм» гэдэг нь юу юм? Нэг л өөдгүй юм. Үгүй эзэн ингэж үглээд байвал өөрийн эрхгүй уйлчихна шүү гэж Захар гуниглаж бодов.

	Захар байдгаараа намуун дуугарч, 

	— Үгүй Илья Ильич, би... юу л гэснээс өөр юм хэлээгүй шүү дээ... гэтэл Обломов үгийг нь тас дайран,

	— Үгүй чи хүлээж бай. Чи юу хийснээ ер ухаж байна уу, үгүй юу? Май энэ аяга... тэр ширээн дээр тавь, тэгээд хариул гэв.

	Захар хариу юу ч дуугарсангүй, буруу юм юу хийж орхисноо огт мэдэхгүй байлаа. Гэхдээ эзнийгээ бишрэн хүндлэхэд энэ нь саад болсон юмгүй, тэр ч байтугай Захар буруугаа ухааран толгойгоо жаал унжууллаа.

	— Үгүй, чи яагаад ер хорон санаат хүн биш байх вэ дээ? гэж Обломов хэллээ.

	Захар дуугүй зогссон хэвээр, ганцхан нүдээ л гурав дахин анивчлаа.

	— Чи эзнийгээ гомдоолоо шүү! гэж Обломов нухацтай хэлээд Захарын өөдөөс ширтэж, зовж сандарч байгааг нь үзэж сэтгэл таатай байв.

	Захар гуньж цөхрөөд орох газраа олохгүй байлаа.

	— Үгүй чи гомдоогоо биз? гэж Илья Ильич асуув.

	Захар энэ гомдоолоо гэсэн өөдгүй шинэ үгийг дуулаад бүр сандарч орхиод, 

	— Гомдоосон! гэж шивнэв.

	Захар аврал болох юм эрж баруун зүүн тийшээ хартал нөгөө л аалзны шүлс, тоос, өөрийн нь харагдаж байгаа толь, эзний царай нүдэнд тусаад явчихлаа.

	Яаж ч эргэлдсэн гоморхож туньсан ярианаас зайлж чадахгүйгээ Захар мэдээд, «Газар доогуур ч билээ орчих юм сан. Үгүй нэг үхээд өгөхгүй юм даа» гэж бодлоо.

	Тэгээд нүдээ түргэн түргэн ирмэж жаахан л цаашилбал юу юугүй нулимс гаргах болоод байгаагаа өөрөө мэдлээ.

	Эцэстээ Захар олны мэдэх нэг дуунд байдагчлан:

	— Илья Ильич, таныг би юугаар гомдоож орхив оо? гэж асуулаа.

	— Юугаар гэнэ ээ? гэж Обломов давтаж дуугараад, — Үгүй чи тэр "өөр бусад" гэдэг үгээ ер бодож үзсэн үү? гээд зогсож Захарын өөдөөс хянуур харав.

	— Юу гэсэн үг болохыг чамд хэлж өгөх үү? гэхэд Захар ичээний баавгай аятай дороо эргэлдээд урт гэгч санаа алдлаа.

	— Чиний тэр хэлж байгаа "өөр бусад" хүн гэдэг чинь боловсрол хүмүүжилгүй, бүдүүн хадуун, гуйлгачин эр, байшингийн дээвэр дотор, бохир буртаг, ядуу зүдүү амьдардаг хүн. Тийм хүн хаана ч юм нэг эсгийн дээр унтчихаад босож ирнэ. Тийм хүн ер юунд ажрах вэ? Юунд ч давгүй. Тэр хүн загас төмстэй холиод идэж орхино. Хэрэгцээнд хавчигдаж өдөржингөө энэ тэр газраар гүйж юм хөөцөлдөнө. Тийм хүн аргагүй л өөр байранд нүүх байх даа. Ухаан нь л Лягаевыг шугамаа сугандаа хавчуулж, хоёр дотуур цамц, нусны алчуураа аваад алхаж явахад нь «Чи хаачих нь вэ?» гэж хүн асуулаа гэвэл «нүүж явна» гэх байх. «Өөр бусад» гэдэг чинь ийм л улс даа. Чиний бодлоор бол би бас нэг тийм хүн юм биз дээ? Тийм үү? гэхэд Захар эзнийхээ өөдөөс харан хөлөө солбиод хариу юм дуугарсангүй.

	Обломов, 

	— Өөр бусад гэж ямар хүн бэ? Өөр бусад хүн гэдэг чинь гутлаа өөрөө цэвэрлэж, өөрөө хувцсаа өмсдөг, зарим цагт баян тарган эзэн хүний дүр үзүүлдэг боловч тэр нь хоосон маяг, зарц гэж юу байдгийг мэдэхгүй, хэрэг болоход юманд явуулчих хүнгүй, өөрөө гүйдэг, галаа өөрөө засдаг, заримдаа юмныхаа тоосыг хүртэл арчдаг хүн байдаг юм... гэхэд Захар:

	— Герман хүмүүс дотор л иймэрхүү хүмүүс олон байдаг юм гэж аягүйцэв.

	— За тэр дээ! Би тэгээд ямар байна? Чиний бодоход би тэр «өөр бусад» хүмүүстэй чинь ижилхэн байна уу?

	Эзнийхээ юу гэх гээд байгааг Захар бас л сайн ойлгоогүй хэвээр, 

	— Та шал өөр хүн шүү дээ. Өнөөдөр таны яагаад ингэж муухай аашлаад байгааг бурхан л мэдэх байх гэж дорой дуугарлаа.

	— Намайг шал өөр хүн гэнэ ээ, тийм үү? Үгүй чи чагнаж бай, юу хэлснээ өөрөө ойлго. Тэр «Өөр бусад» хүн яаж амь зуудгийг чи бодож үз. «Өөр бусад» хүн эцэж ядрахыг мэдэхгүй ажил хийж, нааш цаашаа гүйж тэвдэнэ. Ажил хийхгүй бол хоол олж идэхгүй. Тийм хүн бусдын өмнө бөхөлзөж, гүйж муугаа үзнэ... Тэгэхэд би яадаг вэ? За чи өөрөө бод, «өөр бусад» хүмүүс чинь яг л би гэсэн үг үү? Тийм үү?

	— Эзэн минь ийм өөдгүй үгээр намайг зовоохоо одоо больж үз ээ. Ээ бурхан минь! гэж Захар гуйлаа.

	— Би тэр «өөр бусадтай» чинь ижилхэн гэнэ ээ? Би тэгж нааш цаашаа гүйж, ажилд зүтгэж байгаа юм биш дэг. Аль хомс дутуу идэж уудаг, туранхай эцэнхий, харахад өрөвдмөөр байна уу? Надад дутагдаж гачигдаад байгаа юмгүй байх аа. Юм хийх, нааш цааш болгох хүн манайд байдаг шиг санагдана. Бурхны авралаар амьд явах насандаа би оймсоо нэг ч удаа өөрөө өмсөөгүй. Надад сэтгэл зовоод байх юм байна уу? Би юунд зовох юм бил ээ? Эд бүгдийг би тэгээд хэнд ярьж байна аа? Үгүй чи намайг нялхаас минь аваад харж арчилж байгаагүй гэж үү? Эд бүгдийг чи мэднэ. Намайг танхи өсөж, хэзээ ч өлсөж даарахын зовлонг ер амсаагүй, гачигдал зовлон үзээгүй, хоолоо олж идэх гэж ажил төрөлд зүтгээгүй, ер нь гэхэд элдэв хар ажил хийж яваагүйг харж үзсээр ирсэн хүн. Үгүй тэгээд яаж намайг «Өөр бусадтай» адилтгах зүрх чамд байна вэ? Би тэр «Өөр бусадтай» чинь адил бие сайнтай хүн үү? Би тэдний хийдэг бүгдийг хийж, тэдний адил зовж чадахаар хүн үү? гэлээ.

	Захар эзнийхээ үгийг яагаад ч ойлгож чадахааргүй болсон боловч сэтгэл догдолсондоо царай нь хачин болжээ. Гоморхлын үг толгой дээгүүр нь тэнгэрийн дуу шиг нижигнээд, өөрөө таг зогсоно.

	— Захар! гэж Илья Ильич давтан хэлэхэд цаадах нь:

	— Юу гээ вэ, та? гэж дуулдах төдий шивнэлээ.

	— Чи дахиад ус аваад ир ээ.

	Захар чихэртэй, исгэсэн ус авчирч өгөөд бушуухан өрөө рүүгээ явтал Обломов яриагаа үргэлжлүүлж:

	— Үгүй, үгүй чи жаахан байзнаж бай. Өөрөө тэвэрч явж том болгоод, насан туршаа дэргэд нь зарагдаж байгаа, өөрт чинь ач тус болдог эзнийгээ яагаад чи ингэж муухайгаар гомдоов оо гэдгийг би асууж байна гэлээ.

	Захар тэсэж чадсангүй, ач тус болдог гэдэг үг түүнийг бүрмөсөн уяруулж орхиод, нүдээ түргэн түргэн ирмэж гарав. Илья Ильичийн гоморхсон үгийн учрыг хэдий бага олох тусмаа Захарын дотор улам харанхуйлж байв.

	Захар гэмшсэндээ гиншиж эхлээд, 

	— Илья Ильич минь, миний буруу. Би тэнэглээд л... үнэхээр тэнэгтээ л... гэнэ.

	Цаашаа Захар юу хийснээ ухаараагүй, юу хийсэн гэж хэлэх үгээ олохгүй мэгдлээ.

	Обломов зохих ёсоор үнэлэгдээгүй, доромжлол хүлээсэн хүний байраар, 

	— Тэгэхэд би өдөр шөнөгүй санаа зовж, ухаан санаа амрахгүй байх юм. Зарим үед толгой өвдөж зүрх шимшрээд, шөнөдөө унтахгүй яавал дээр бол гэж бодох юм. Хэний тухай тэгдэг гэж санана, чи? Хэний төлөө тэр вэ? Тариачдын төлөө л тэгж зовж байгаа юм. Тэгэхлээр бас чиний ч төлөө гэсэн үг. Намайг заримдаа хөнжлөөр толгойгоо битүүлээд хэвтэж байхад чи годил шиг хэвтэж орхиод унтаж байна гэж санадаг байх.

	Үгүй, би унтдаг биш, тариачдыг яавал гачигдал зовлонгоос гаргаж, бусдын аж амьдралыг хараад атаархахааргүй, хойд насанд эрлэгийн өмнө очоод намайг харааж зүхэхгүй, сайнаар дурсаж мөргөхөөр болгох билээ гэж гүн бодол болдог юм гэж машид зэмлэнгүй өгүүлэв.

	Сүүлчийн энэ өрөвдөм үгэнд Захарын сэтгэл бүр уярч гүйцээд бага багаар мэгшин уйлах, гиншгэнэх хоёр нийлж, хятадын харанга юм уу, энэтхэгийн там-тама7 хоёрт л юу юм гэхээс биш, өөр ямар ч хөгжимд дуурайлган оруулж үл болох дуун боллоо.

	— Илья Ильич эзэн минь, больж үз дээ одоо. Бурхан минь, та ямар хачин юм яриад байна аа. Ээх гэгээн дар эх минь! Гэв гэнэт ямар айхавтар гай нөмрөөд ирэв ээ! гэж Захар үг дуу боллоо.

	Обломов түүний үгийг үл хайхран, 

	— Чи харин ийм юм хэлэхээ зовох байсан юм биш үү? Ийм л хорт могой шиг амьтан дэргэдээ тэжээж байж дээ, би, гэлээ.

	— Могой гэнэ шүү! гэж Захар дуугараад асгартал уйлахад хориод цох өрөөнд нисэж ирээд жингэнэлдэх шиг боллоо. Захар мэгшин уйлахын завсарт, — Хэдийд би могойны тухай юм дурслаа? Тэр бузар амьтан чинь миний зүүдэнд ч ордоггүй юм гэлээ.

	Тэр хоёр хэн хэнийхээ үгийг ойлгохоо больж сүүлдээ өөр өөрсдийнхөө юу хэлж байгааг ч мэдэхээ болилоо.

	Илья Ильич цаашаа, 

	— Чиний амнаас ер яаж ийм үг гарав аа? Би өөрийнхөө төлөвлөгөөгөөр чамд ногооны газартай тусгай байшин гаргаж өгөх, талх тариа, цалин олгох санаатай байгаа юм. Чи миний гэр орны ажил төрлийг зонхилж, эдлэнг захирах итгэмжлэгдсэн хүн болох юм. Тариачид чамайг цөмөөрөө хүндэтгэх, Захар Грофимыч гуай гэж ирээд л дор мэхийн ёсолж байх ухаантай. Хүн ингэж бодож байхад энэ хүний сэтгэл бас л баярласан юмгүй, «Өөр бусадтай» намайг адилт-гаж байдаг. Хүний ачийг сайхан хариулж, эзнээ сайн хүндэлж байна даа, юу гэхэв гэлээ.

	Захар мэгшин уйлсаар, Илья Ильич ч мөн өөрөө бас уярчихлаа. Захарыг сургамжилсаар байтлаа, тариачдад тус болж сайн үйл хийсэн гэдэг санаандаа Илья Ильич өөрөө гүнзгий автаж, сүүлчийн энэ зэмлэлээ хэлэхэд нүдэнд нь нулимс гүйлгэнэж, хоолой нь чичирхийлсэн байв.

	— За одоо тэгээд явж үз! гэж Обломов эвлэрэнгүй дуугарснаа, — Үгүй байз, дахиад нэг ус аль, хамаг хоолой хатаж орхилоо. Эзнийгээ ингэж сөөнгөтөөд ирж байхыг харсаар байж уух юм авчирч өгөхөө өөрөө санууштай даа. Чи ийм л байдалд намайг хүргэж байна шүү дээ гэлээ.

	Захар явж уух юм авчирсан хойно Илья Ильич, 

	— Чи хийсэн гэмээ ухаарсан байгаа, цаашид эзнийгээ арай «өөр бусадтай» адилтгахгүй байгаа гэж бодож байна. Чи энэ гэмээ цагаатгахын тулд нүүлгүй аргалахаар байшингийн эзэнтэй нэг ярилцаж тохир.

	Эзнийхээ амар тайван байдлыг чи ингэж л алдагдуулж байна шүү дээ. Хамаг сэтгэл санаа үймрүүлж, олигтой тустай шинэ юм толгойд орж ирэхээргүй юм болгож орхилоо. Тэгээд хэнийг хохироов? Өөрсдийгөө л шүү дээ. Та нарт л би хамаг биеэ зориулж, та нарын төлөө алба ажлаа орхиж, гэрээс гаралгүй сууж байна... За яах вэ, бурхан чамайг өршөөтүгэй. За гурван цаг цохиж байна. Хоол хүртэл дөнгөж хоёр цаг үлдлээ. Хоёрхон цаг дотор юу хийж амжих вэ? Юу ч хийж амжихгүй. Гэтэл бөөн ажил байдаг. Захидлыг дараачийн шуудан хүртэл хойшлуулж, төлөвлөгөөгөө маргааш цоохорлон бичихээс биш яах вэ. Би нэг жаахан хэвтье, ядарч гүйцлээ. Чи хөшгөө буулгаж хүн амьтан саад болоод байхааргүй, үүдээ сайн хаачих. Би ганц цаг хэртэй унтаж ч магадгүй, дөрвөн цаг хагаст сэрээгээрэй гэв.

	Захар ирээд эзнийгээ хучиж, хөнжлийг нь ивж өгөөд, цонхны хөшиг буулгаж, бүх үүд хаалгаа дангинатал хаагаад өрөө рүүгээ очлоо.

	Захар нулимсаа арчаад, ханзан дээрээ гарах зуураа, 

	— Үхэж тонилохоо яасан солиотой золиг вэ! Үнэхээр солиотой амьтан гээч! Тусгай байшин, ногооны газар, цалин энэ тэр гэнэ! гэж үглэнэ. Захар эзнийхээ хэлсэн бүхнээс сүүлчийн хэдэн үгийг л ойлгожээ, — Гоморхсон муу үг хэлэхдээ л сайн. Зүрхэн дээгүүр хутгаар зурж байгаа юм шиг л байх юм. Миний гэр орон, ногооны газар энэ л байна гэж ханзаа уурсан цохиж аваад, — Цалин шүү! Өөрөө л тав арван мөнгө аргалж авахгүй бол тамхи авч, нөхрөө дайлах юм авах мөнгө юу ч байхгүй шүү дээ. Хувхайрвал таарсан золиг!.. Үхээд нэг далд орж өгөхгүй юм аа даа! гэв.

	Илья Ильич гэдрэгээ харж хэвтээд даруй унтаж орхисонгүй элдэв юм бодож, сэтгэл нь их догдлов.

	Хөнжилдөө бүр шургаж орхиод, 

	— Хоёрын хоёр гай гэнэт дайрдаг, давж гарах болдог гэж үглэнэ.

	Үнэн хэрэг дээрээ тосгоны ахлагчийн ёргүй муухай захидал, шинэ байранд нүүх болсон энэ хоёр гай Илья Ильичийн сэтгэлийг зовоохоо больж, аягүй дуртгал төдий юм дотор нь улиран үлджээ.

	Тосгоны ахлагчийн сүрдүүлж байгаа гай гамшигт хүртэл өдий. Тэр болтол олон юм өөр болж болно. Бороо ороод ургац сайжирч мэднэ, алба татварын дутууг ахлагч нэхээд авч орхиж юу магад, оргосон тариачдыг түүний бичиж байгаачлан «Уул суудаг газарт нь буцааж ирүүлнэ байлгүй дээ» гэж Обломов бодов.

	«Үгүй тэр тариачид хаашаа яваад өгдөг юм бол? гээд Обломов энэ явдлыг зүгээр сониучирхах сэтгэлийн үүднээс, — Лав шөнө, чийгтэй цагаар идэх талх байхгүй явсан байх даа. Тэд хаана унтах юм бол? Ой дотор хононо гэж үү? Үгүй гэртээ сууж байж болдоггүй л юм байх даа. Байшинд нь муухай үнэртэй ч гэсэн ядаж дулаан байх сан» гэж санагдана.

	«Сэтгэл зовоод байх юм юу байна аа? Мөдхөн төлөвлөгөө бэлэн болно. Урьдаас айж сандраад байх юм юу байна? Үгүй би ч бас...» гэж Обломов бодлоо.

	Нүүхийн тухайд Обломов арай илүү санаа зовж байлаа. Энэ нь сүүлчийн арай шинэхнээрээ байгаа гай ажээ. Сэтгэлээ тайвшруулдаг зантай Обломов энэ явдлыг ч бас улируулж чаджээ.

	Обломов дотроо нүүлгүй өнгөрөхгүй, ялангуяа энэ хэрэгт Тарантьев оролцсон болохоор заавал нүүж таарахыг гадарлаж байвч, амьдралынхаа энэ түгшүүртэй явдлыг санаагаараа ядаж долоо хоног ч болов хойшлуулав. Ингээд л бүтэн долоо хоног амар тайван байх болж боллоо.

	Захар яаж ийгээд аргыг нь олж, нүүхийн хэрэггүй болж юу магад, учир нь олдох байлгүй. Дараа зун хүртэл хойшлуулах юм уу, засаж янзлахаа болих байлгүй. Нэг л аргалах байлгүй дээ. «Нүүж... Юу яаж ч бас үнэхээр болохгүй шүү дээ...» гэж бодно.

	Обломов ингэж нэг сэтгэл зовж, нэг тайвширч эцэстээ яаж ийж магадгүй, нэг арга нь олдоно гэсэн үгст урьд урьдынхаа нэг адил, бөөн итгэл найдвар төрөн тайвширч энэхэн удаадаа л хоёрын хоёр гайнаас биеэ хаацайлж чадлаа.

	Обломовын хамаг бие махбод аятайхан суларч тавигдаад, цаг анх хүйтэрч ирэхийн үед усны гадаргуу нимгэн мөхөөлтөн ирдгийн адил ухаан санаа нь нойронд автан манарч минут бололгүй унтаад өгөхийн даваан дээр болж байтал гэнэт дахин сэрээд нүдээ нээлээ.

	— Би чинь гар нүүрээ угаасангүй, яаж байна аа? Тэгээд ч бас ер юм хийсэнгүй. Төлөвлөгөөгөө цаасан дээр бичье гэсэн бичсэнгүй, мужийн цагдаагийн занги, мужийн дарга хоёрт захидал бичсэнгүй. Байшингийн эзэнд захиа бичнэ гэж эхлээд гүйцээсэнгүй. Тооцоог шалгаж үзсэнгүй, мөнгө өгсөнгүй, бүхэл өглөө ингээд өнгөрлөө гэж шивнэнэ.

	Обломов бодол боллоо... 

	«Энэ юу гэсэн үг вэ. Өөр бусад хүн байсан бол эд бүгдийг хийж орхисон уу? Өөр бусад, өөр бусад... өөр бусад хүн гэдэг ерөөс юү гэсэн үг вэ?»

	Обломов өөрийгөө «өөр бусадтай» зүйрлүүлэн бодож гарлаа. Бодоод бодоод байсан чинь өөр бусдын тухай сая Захарт хэлж байснаас шал ондоо санаа төрж ирлээ.

	Өөр бусад хүн болж гэм захидлыг ая зүйг нь сайн олж бичээд шинэ байранд нүүж очно, өөр бусад хүн бол төлөвлөгөөгөө гүйцээж бичээд, тосгон руу яваад өгнө гэдгийг Обломов хүлээх ёстой байв.

	Ингэхэд би ч мөн эд бүгдийг хийж чадах шүү дээ. Би юм бичиж чадна, захидал байтугай бишгүй төвөгтэй юм бичдэг л байсан. Одоо тэгээд яачихсан юм? Үгүй нүүнэ гэдэг чинь юун их зовлон байх вэ. Нүүе л гэвэл боллоо. «Өөр бусад» хүн гэрийн хувцас бараг өмсдөггүй гэж бас бодогдоно. Бусад хүн бараг унтдаггүй, — гээд Обломов эвшээлгэв, — Өөр бусад хүмүүс амьдралд автаж газар сайгүй явж, юм бүхэнд оролцон, бүгдийг үзэж харна... А-а би? Би чинь тэр «өөр бусад» хүн биш юм даа! гэж гутран дуугараад гүн бодолд автлаа. Обломов толгойгоо хүртэл хөнжлөөсөө ил гаргалаа.

	Обломовын ухаан санаа саруул хурц болдог үе болжээ.

	Ингээд Обломовын толгойд амьдралын элдэв асуудал нурсан балгасанд нарны гэрэл гэнэт тусахад шувууд эмх замбараагүй үймэлдэн нисэх адил дараа дараагаар орж гаран, хүний хувь тавилан зорилгын тухай саруул тодорхой ойлголт өөрт нь төрж, хүмүүсийн энэ зорилгыг хувийнхаа амьдралтай зүйрлүүлээд үзтэл түүнд хэчнээн аймаар болсон гэж санана. Өөрийнхөө ийнхүү явцуурч, сэтгэл санаа, зан суртахууны талын алив өсөлт дэвшилт үгүй болоод, бүх юманд нь залхуу хойрго зан, ачаа дараас болох болсонд Обломов гутарч, зүрх шимшрэн, өөр бусад хүмүүс ингэж бүрэн дүүрэн амьдарч байхад, өөрийн нь шар нар бор хоног өнгөрөөсөн шүү болж яваа явцуу жимийг хүнд чулуугаар хаачихсан мэт байдагт атаархах сэтгэл төрлөө.

	Төрөлх авьяас билгийнхээ олоон талыг ерөөсөө сэргэж хөгжсөнгүй, бусад нэг нь дөнгөж сэргэх төдий болоод өнгөрсөн, туйлдаа хүртэл боловсорсон нь нэг ч үгүй гэдгийг аймхайдуу зантай Обломов дотроо ухаараад их шаналав.

	Гэтэл Обломов ариун сайн чанарын уг үндэс өөртөө байсан нь авсанд орчихсон юм шиг түгжээтэй, магадгүй өдийд үхэж орхисон байж болох юм гэдгийг мэдэрч эмзэглэнэ. Эсвэл тэр чанар уулын гүн дэх алт мэт хадгалагдаж, гаргаж хэрэглэх цаг хэдийнээ болчхоод байж болох юм.

	Үнэтэй сайн юм нь гүн их новшинд гүнзгий дарагджээ. Обломовт хорвоо ертөнц, амьдралаас хайрласан бэлгийг гаднын нэг хүн хулгайлж аваад өөрийн нь сэтгэл дотор нуучихсан юм аятай байв.

	Амьдрал дунд шаламгайлан орж, оюун ухаан зориг санааныхаа хэрээр урагштай явахад нь ямар нэг юм Обломовт саад болох аж.

	Обломовыг бага залуу байх үед далдын нэг дайсан хүндээр хохироож, хүмүүсийн явбал зохих замаас алс таягдан хаяжээ.

	Ингээд тэр буйд зэрлэг газраас шулуун замд орох горьдлого Обломовт үгүй мэт санагдана. Обломовыг замгүй ой хүрээлж, сэтгэл нь улам бүр бүүдийн харанхуйлна. Өмнөх харгуй нь улам улам бүдгэрч, ухаан санаа саруул болох цаг ховордон, нойрмоглож байгаа хүчин чадал нь агшин зуурын төдий л сэргэсхийх болжээ. Оюун ухаан, зориг эрмэлзэл нь аль эрт мохож гүйцээд, дахин сэргэх нь өнгөрсөн шиг санагдана.

	Обломовын амьдралд элдэв хэрэг ажил тохиолдох нь туйлын багадаж, тэр өчүүхэн хэрэг ажлыг хүртэл дийлэхгүй болжээ. Нэг хэрэг ажил дуусгаад нөгөөд шилжиж орохгүй, далайн давалгаанд автсан юм шиг тэдэнд нухлагдана. Обломов бусдын адил оюун ухаандаа хөтлөгдөх юм уу, сэтгэл зоригийн элдэв эрмэлзлийг захирч чадахаа нэгэнт өнгөрчээ.

	Дотроо ингэж үнэнээ хүлцэн хүлээхэд гашуун байлаа. Өнгөрснийг бодож хий дэмий харамсан, өөрөө өөрийгөө голж буруушаах сэтгэл зүү шиг хатгахад, үүний хүнд даралтыг биеэсээ зайлуулахыг байдаг чадлаараа хичээн, өөрөөсөө өөр гэм буруутан олж үүрүүлэхийг мэрийв. Тэгээд хэнд үүрүүлэх вэ?

	— Эд бүгд... цөм Захараас болсон гэж шивнэлээ.

	Захарыг сая загнасан явдлаа нэг нэггүй санаад үзтэл нүүр нь гал шатаад явчихлаа.

	«Үүнийг хэн нэг хүн дуулсан бол яана аа? гэж бодохоос Обломовын хамаг бие хөшөөд явчих шиг боллоо, — Захар ашгүй хүнд юм дамжуулан ярьж чаддаггүй, яриад ч хүн итгэж өгөхгүй» нь бурхны аврал гэж бодлоо.

	Обломов санаа алдаж, өөрийгөө хараан, орон дотроо эргэлдэж буруутан этгээдийг эрээд эрээд олохгүй байлаа. Ингэж ёолж, санаа алдаад байгааг нь Захар хүртэл дуулаад:

	— Үгүй исгэсэн ус уучхаад гэдэс нь дүүрчихжээ, янз нь гэж дургүйцэн үглэв.

	«Би ер яагаад ийм хүн юм бэ? Нээрээ?» гэж Обломов өөрөөсөө бараг уйлах шахан асуугаад дахин таг шургаж орхилоо.

	Хүний ёсоор «өөр бусдын» нэгэн адил амьдрахад өөртөө саад тотгор болж байгаа өөдгүй шалтгааныг Обломов дэмий жаал эрээд, санаа алдаж нүдээ анив.

	Хэдэн минут болоод Обломов дахин аажмаар нойронд автаж эхэллээ.

	— Би ч мөн... бас л хүсэх юм байх юм... ямар би... юу төрчихсөн хүн биш... бурхны аврал... би хүн шиг л төрсөн хүн гэж аргасан нүдээ зовуурьтай анивчин байж дуугарав.

	Ингээд хүлцэнгүйгээр санаа алдах дуу гарлаа. Обломовын сэтгэл хөдөлснөө эргэж ердийнхөө амгалан, зогсонги байдалд орлоо.

	Нойронд автах зуураа арай гэж шивгэнэх нь:

	— Янз нь ийм л тавилантай байж таарах нь ээ. Би тэгээд яах вэ дээ... гэнэ.

	Тэгж байтлаа зүүдэлж гэнэт чангаар "Юу орлого хоёр мянган рублиэр багаслаа гэж. За гайгүй, азнаж байгаарай..." гэж хэлээд дутуу сэрлээ.

	— Гэхдээ... Би яагаад... ийм юм бол гэдгийг мэдвэл сонин... байх сан гэж Обломов дахин шивнэв. Нүдээ аниад, — Нээрээ юунаас болдог юм бол?.. энэ лав л... юунаас... гээд нэг юм хэлэх гэж хүчилсэн боловч цаашаа дуугарсангүй.

	Обломов ийнхүү учрыг нь олтол бодож чадсангүй, үгээ гүйцээж чадаагүй байтал нойрондоо дийлдэж, хэл ам нь үг хэлэхээр зэхэж ангайсхийсэн янзаараа үлдлээ. Үгний оронд дахин нэг санаа алдаад амгалан сайхан нойрсож байгаа хүний жигд хурхирах чимээ дуулдаж эхэлжээ. 

	Обломовын алгуур эргэлзэх санаа бодол нойронд автан зогсоод агшин зуур өөр өөр үе, өөр хүмүүс, өөр газарт шилжин одсоныг уншигч та бид нар мөн дараа бүлэгт хойноос нь очиж үзье.

	 

	 

	
IX : ОБЛОМОВЫН ЗҮҮД

	Бид хаана ирж орхив оо? Энэ хорвоогийн ямар бурхны өршөөл хүртсэн сайхан хязгаарт Обломовын зүүд биднийг аваад ирэв ээ? Ямар гайхалтай сайхан нутаг вэ!

	Чухам гэвэл гүн далай, өндөр уул, цавчим хад хавцал, шигүү гүн ой мод зэрэг гойдын их лут, онгон зэрлэг, сүрлэг юмны аль алин нь тэнд үгүй юм.

	Үнэхээр ч тийм их лут, онгон зэрлэг юмны хэрэг юу байна? Жишээ нь далайгаар яах юм? Юу хийх вэ. Далай гэдэг хүнд ердөө уйтгар гуниг төрүүлэхээс цаашгүй, далай хараад уйлмаар болдог. Хүний ой тойнд багтахын эрхгүй нэлийсэн их усыг харахад айдас хүрч эвгүй оргиод, эх захгүй нэгэн янз цэлийсэн ус харж чилсэн нүдэнд торох юм даан ч үгүй билээ.

	Далайн давлагаан шиг чих дүлийрэм нүжигнэж, учир утга нь үл ухагдам муухай дуугаа хорвоо үүссэн цагаас аван давтан давтсаар байна. Энэ нүжигнээнд мөнх шаналах тавилантай болсон гаж буруу муухай амьтан, нэгэн хэвээр ёолж гаслаад байгаа юм шиг, нэгэн янзын чихэнд хадсан ёргүй дуу гарна. Эргэн тойронд шувуу жиргэхгүй, ганцхан дуу шуу гардаггүй цахлай л үйлтэй юм аятай далайн эрэг орчмоор гунигтай эргэлдэнэ.

	Дэлхий ертөнц ийнхүү нүжигнэхэд, араатан амьтны архирах хүрхрэх дуу дарагдаж, хүний дуу юу ч дуулдах юмгүй болно. Хүн өөрөө өчүүхэн жижиг, энэх өргөн уудам юмсын дунд аар саар юмны нэг болоод ажигдахгүй болно. Ийм ч учраас Обломовт далай үзэх хүнд байдаг байж болох юм.

	— Үгүй далайгаар юу хийх вэ, та минь! Далай давлагаагаар намуун байхдаа хүртэл цаглашгүй их усны үл мэдэг мяралзах хөдөлгөөнд одоогоор тайван байгаа гэлээ ч үе үе хүний зориг эрмэлзлийг хорноор тохуурхан доромжилж, зориглож санасан, мэрийсэн, хийсэн бүхнийг оргүй баллаад хаячхаж чаддаг барьж цагдашгүй лут их хүч чадал нь байсаар байгаа нь хүнд мэдэгдээд, сэтгэлд таатай санагддаггүй юм.

	Уул хад, хавцал, ганга ч бас л хүний нүд баясгахуйц зүйл биш ээ. Уул, хавцал зүрх алдам, аймаар зэрлэг араатны шүд хумс өөдөөс арзайх мэт. Уул хад харахад төрсөн биеийн маань эмзэг хэврэг нь мэдэгдэж, амь насныхаа тухай айж, гуних сэтгэл төрдөг. Хадан цохио, гүн хавцлын дээрх тэнгэр хүртэл хүмүүсийг хаяж хөндийрсөн юм аятай хүрч хавьташгүй алс өндөр харагддаг.

	Бидний ярьж байгаа Обломовын маань зүүдэнд орж ирсэн орон нутаг эрс өөр ажээ.

	Тэндхийн тэнгэр газар луу аль болохоор ойртон шахах нь олигтой дорвитой ниргэхийн тулд биш, газраа улам чангаар хайрлан тэврэх санаатай л байж болох юм. Тэнгэр толгой дээр тун ойрхон байх нь эцэг эхийн баттай сайн орон байрны дээвэр мэт, хорвоогийн энэ гоц сайхан нутгийг элдэв гай гамшгаас сайтар харж хамгаалах гэсэн мэт.

	Тэр нутагт хагас жил хэр хурц нартай сайхан зун болоод, нар буцах үед цагийн байдал эргэж хоргодох аятай алгуур, дуртай дургүй өөрчлөгдөж, намрын хур тунадастай, тэнгэр муухай цагт үе үе нартай дулаан өдөр болно.

	Тэр нутгийн уул хад нь, бусад газар нутагт хүний сэтгэлд айдас төрүүлэн хүглийж байдаг сүрхий уул хадны дуураймал дүрс шиг налуу хамрууд бөгөөд нуруугаараа гулган буух юм уу, дээр нь суугаад шингэж буй нарыг харан бодол болж суухад таатай ажээ.

	Голын урсгал боргиотсон, түргэн, нэг газраа өргөн, дөлгөөн, тогтонги болж ирснээ нарийхан эрэгтэй түргэн болж, цаашлаад гэнэт бодол болсон юм шиг аажуурч ёроолын чулуун дээгүүр арай ядан урсана. Эндээс салбарласан түргэн урсгалт горхинуудын шоржигнох чимээг чагнан байж зүүрмэглэхэд маш таатай.

	Энэ нутаг нь эргэн тойрон арван тав, хорин мод хэртэй өргөн байгалийн өнгө үзэмж сайхан нүд баясгасан хэд хэдэн газартай юм. Гялалзсан голын налуу элсэн эрэг, толгодоос ус хүртэл үргэлжилсэн намхан бут, ёроолоор нь горхи шоржигносон тахир жалга, хус модны төгөл эд бүгдийг зориуд шилж аваад уран чадмагаар зохицуулан байрлуулсан мэт ажээ.

	Сэтгэлийн зовлонд шаналсан юм уу, түүнийг ерөөсөө үзээгүй яваа хүмүүс улс амьтны нүдэнд өртөөгүй энэ нутагт буйдхан сууж, хэний ч эдэлж үзээгүй жаргалыг эдлэх сэн гэж хорхойсно. Эндхийн юм бүхнийг харахад хүн урт удаан насалж, амгалан суугаад, нойрсох мэт нам тайван амьсгал хурааж болмоор төлөвтэй.

	Он жил нэгэн хэвээр, зөв сайхан эргэж улирах нутаг байна.

	Хуанлид заасан ёсоор хаврын тэргүүн сард хавар болж, хамар толгодоос булингартсан горхинууд урсаж, газар гэсэн, урин дулаан амьсгал орно. Тариачин эр армаг дээлээ тайлж, дан цамцтай гарч ирээд, саравчлан байж нарыг удтал шохоорхон харснаа сэтгэл тэнийн мөрөө хавчисхийнэ. Тэгээд дассан ажилдаа орохоор зэхэж уруу харуулаад хаячихсан тэрэгний энэ арлаас нь нэг нөгөө арлаас нь нэг чангааж үзсэнээ саравч дор дэмий хэвтэж байгаа анжсыг үзэх юм уу хөлөөрөө өшиглөнө.

	Хавар гэнэтийн цасан шуурга дахин болж, тариалангийн талбарыг цасаар дарж, модны мөчрийг хугачна гэж байхгүй.

	Өвлийн улирал хүн хавьтуулдаггүй цэмцгэр гуа бүсгүй шиг дулаан орох цаг болтол нэгэн хэв дангинаж, гэнэт гэнэт дулаарч, амьтны сэтгэл үймүүлэхгүй, мөн хавчганаж хөлдтөл хэт хүйтрэн зовоохгүй, цаг улирал байгалийн ерөнхий хуулийн дагуу нуруутай аятайхан улирах аж.

	Намрын сүүл сард цас орж хүйтрээд өвлийн дунд сар болоход, гэрээсээ түргэн зуур боловч гарсан тариачин эр сахал нь цантчихсан орж ирэхээр тас хүйтэрнэ. Цаашлаад өвлийн адаг сар болоход соргог шиг хүнд хаврын урь орох дөхөж байгаагийн шинж мэдэгдэх болно.

	За зун гэдэг улирал энэ нутагт даанч бахдам сайхан аж. Тэндхийн агар таримал жүрж, лавр үнэртэй биш хээрийн зэрлэг сайхан хуш моносны үнэр анхилсан чийггүй, сэргэлэн, өдөртөө нартай, ялихгүй халуун боловч, нар яаж ийе гэтэл айхтар шарахгүй, бараг гурван сарын турш цэлмэг сайхан байна.

	Өдөр нэг сайхан болохоороо гурав дөрвөн долоо хоног тэр хэвээрээ тогтож, оройдоо дулаан, шөнөд нь бүгчим, тэнгэрт од гялалзах нь аятай таатай санагдана.

	Бороо орлоо ч гэсэн дэлхийг сэргээсэн сайхан бороо орно. Гэнэт баярласан хүний бөөн бөөнөөрөө гарах халуун нулимс шиг усархаг шаагьсан бороо хөгжилтэйеэ цутган ороод намдахын хамт наран өөриймсөг дотно мишээсээр гарч ирээд хөндий толгодыг тольдон ээж хатаахад, нутаг орон тэр аяараа нарны өөдөөс жаргалтайяа хариу инээмсэглэн байх мэт.

	Бороо орсонд тариачид баясна.

	Борооны бүлээхэн усанд нүүр ам, мөр, нуруу сэлтээ цохиулан, «бороо норгож, нар нь хатаана» гэлцэнэ. 

	Цахилгаантай ширүүн бороо ч гэсэн энэ нутагт аюултай биш мөн л ач тустай. Жил бүр нэгэн тогтмол цагт, зуны адаг сарын дундаж болохыг андахгүй, хуучны домог яриаг зөвтгөх гэсэн мэт цагаа болохоор бүрхэж, тэнгэр дуугарах, цохих хүч, тоо нь хүртэл, сангаас тодорхой хэмжээтэй цахилгаан тавьж олгодог мэт жил бүр нэгэн хэвтэй байдаг аж.

	Энэ нутагт айхтар сүрхий салхи шуурга, гэнэтийн аюул хөнөөлийг үл үзнэ.

	Бурхны өршөөл хүртсэн энэ нутагтай төсөөтэй газрын тухай сонин сэтгүүлээс юм олж уншсан хүн ер үгүй. Хорин найман настай бэлэвсэн тариачин эхнэр Марина Кулькова дөрвөн ихэр хүү төрүүлж, сонинд гаргахаас өөр аргагүйд хүрээгүй сэн болж гэм энэ нутгийн тухай хэзээ ч юм бичиж, цуу тараахгүй байсан билээ.

	Бурхны авралаар тэр нутгийнханд египетийн юм уу, өөр жирийн ч билээ яр шарх, өвчин эмгэг тусч зовсон явдалгүй.

	Нутгийн иргэдээс тэнгэр хангайд ер бусын айхтар юмны шинж тэмдэг илэрч галт бөмбөг явах, гэнэт харанхуйлах зэргийг үзсэн хүнгүй, хорт могой байдаггүй. Үр үндэс сүйтгэх царцаахай сүрэглэж гардаггүй, ой модгүй болохоор арслан хүрхэрч, бар архирах байтугай баавгай чоно хүртэл үгүй нутаг юм. Тосгон дундуур, хөдөө талаар үхэр мөөрч, хонь майлж, тахиа шувуу дуугарч явах л элбэг дайралдана.

	Уран шүлэгч юм уу, сэтгэгч хүнд энэ амгалан нутгийн байгалийн байдал аятайхан санагдах юм уу, үгүй юү бүү мэд. Тэр эрхмүүд ер нь сар луу хараа тавьж алтан гургалдайн жиргэхийг дуулах дуртайг хэн бүхэн мэдэх билээ. Аальгүй саран сэмжин үүлэнд хучигдах юм уу, мөчрийн завсраар учиртайхан цухалзах, эсвэл бишрэн харагч эдний нүд нь мөнгөн саарал гэрэл цацраахад дуртай байдаг улс юм.

	Энэ нутагт сарыг алман энэ тэр гэж гоёж нэрлэхийг мэдэх хүн ер үгүй, зүгээр л сар гэнэ. Сар өөрөө эндхийн тосгон, хөндий талыг энгийн цагаахнаар бүлтийн харж, цэвэрлэж гялалзуулсан зэс тавагтай төсөөтэй байна.

	Уран шүлэгч хүн түүнийг бахадсан харцаар ширтээд ширтээд талаар байх сан биз ээ. Хот газрын эмсүү хүний учиртай шунаг харцны хариуд хөдөөгийн дугариг хөөрхөн бүсгүйн хардагтай адил эндхийн сар зүгээр л гэнэхэн цагаан хараад байх сан биз.

	Алтан гургалдай энд бас жиргэн дуулдахгүй сүүдэрт ой, саргай цэцэг байхгүйгээс болдог байж болох юм. Гэхдээ уран шувууны элбэгийг яана. Зун тариа хураах цагт хүүхдүүд уран шувууг гараараа барьдаг юм. Уран шувууг харин энэ нутагт зуушинд хэрэглэдэг байх гэж санахын хэрэггүй. Үгүй энэ нутгийнхны зан заншил тэгтлээ эвдэрч гүйцээгүй төв улс аа. Уран шувуу бол ёсны дагуу хоолонд үл хэрэглэгдэх шувуу билээ. Энд уран шувуу хүмүүсийн чихийг баясгана, тэр ч учраас айл болгоны дээвэр доор утсан торонд уран шувуу жиргэнхэн байдаг билээ.

	Сүр үзэсгэлэн төгс биш жирийн энэ нэг нутгийг уран шүлэгч, сэтгэгч улс үзээд ойшоон таалахгүй биз. Энэ нутагт, үдшийн цаг Швейцар юм уу, Шотландийнхтай адил ой мод, ус, байшин барилгын хана элсэн манхан, байгаль бодис цөм шингэх нарны улбар туяанд гийж тэр улбар туяан дунд нэг эвдэрхий балгас үзэх гээд юм уу хадан бат цайз руугаа яарч яваа язгууртан бүсгүйг дагалдсан бөөн харчуул содон сонин явж байх нь харагдах билээ. Цайздаа очтол нь хоёр өнгийн саргайн дайны8 тухай өвөг эцэг нь сонин юм ярих юм уу утсан хөгжмийн аянд залуу бүсгүйн уянгын сайхан дуу дуулах зэрэг Вальтер Скоттийн зохиолуудаас бидний оюун ухаанд ихэд шингээсэн байдлархуу юм уран шүлэгч сэтгэгч улсад энд үзэгдэхгүй билээ.

	Үгүй энэ нутагт тиймэрхүү юм ерөөсөө байхгүй.

	Энэ нутгийнхан гэгдэх гурав дөрвөн тосгонд хэчнээн нам гүм, нойронги тайван юм бэ. Энэ тосгонуудыг нэг лут гараар хаячихад бөөн унаад жаахан бутарсан, тэр цагаас хойш тэр хэвээрээ байж л байгаа мэт, хоорондоо ойрхон.

	Нэг байшин гангын ирмэг дээр тогтсон тэр хэвээрээ нэг тал нь хийдэж хэдэн модоор тулсан, тэнд нэг айл гурав дөрвөн үе улиран жаргалтай тайван сууж байгаа ажээ. Тэр байшинд тахиа орохоосоо аймаар санагдавч, байшиндаа цэх зогсож багтамгүй лут эр Онисим Суслав гэгч эхнэртэйгээ сууна.

	Хэн дуртай хүн ч Онисимийн байшинд орж чадахгүй, харин байшинг эргэж ой руу араараа, өөр лүүгээ үүдээрээ харж үз гэж гуйвал хаашаа байдаг юм.

	Шатны довжоо ганга руу өнгийж хий тулсан, түүн дээр гишгэхийн тулд нэг гараараа ногооноос зуурч, нөгөө гараараа дээврээс барьж байгаад шууд довжоон дээр гишгэх хэрэгтэй билээ.

	Өөр нэг байшин толгойн энгэрт хараацайн үүр шиг наалдсаны хажууд гурван байшин бас зэрэгцэж таарсан, гангын бүр ёроолд бас хоёр байшин байна. Тосгонд юм бүхэн нам гүм, байшингуудаас анир чимээ гарч дуулдахгүй, үүд цонх нь дэлгээстэй, харагдах хүн амьтан гэж үгүй, бүгчим агаарт ялаа л хүйс хүйсээрээ бучигнана.

	Байшинд ороод чанга дуугаар дуудсан ч дэмий нам гүм л байх вий. Хаа нэг байшинд л дулаан ханзан дээр цагаа хүлээж байгаа хөгшний бөглүү ханиах юм уу ёолох дуу гарах юм уу, хөшигний цаанаас гурван настай урт үстэй жаал дан цамцтай хөл нүцгэн гарч ирээд ирсэн хүн рүү дуугүй харж байснаа хулгаж, хөшигнийхөө цаагуур нуугдчих бий.

	Тариалангийн талбай дээр ч мөн л ийм нам гүм, тайван байдалтай, хаа нэгхэн газар л халуун наранд шарагдсан хар талбай дээр тариачин эр анжис дээр хөлсөө гоожуулж явна.

	Энэ нутгийн хүмүүсийн зан төлөвт дуу чимээ цөөтэй, хэлбэршгүй амгалан байдал зонхилох аж. Хулгай дээрэм, хүн амины хэрэг, алив аймаар гэнэтийн явдал гарна гэж байхгүй, алив хүчтэй шуналд автаж зоримог ажил төрөлд улс улайж оролцдоггүй юм.

	Тэд ямар ч ажил төрөлд улайрч юунд ч шунах юм билээ.

	Тэндхийнхэн өөрсдийгөө сайн мэднэ. Энэ нутгийнхан бусад улсаас зайдуу буйд сууна. Хамгийн ойрын тосгон, хошууны төв хот эндээс хорин тав, гучин мод хэр зайтай.

	Тариачид тодорхой цагт Волга мөрний ойрын зогсоол дээр тариа аваачин наймаалдаг нь тэдэндээ газрын мухар, тэнгэрийн хаяа болох бөгөөд мөн жилдээ ганц нэг хүн зах гарахад очно. Үүнээс өөрөөр гаднын хүн хартай уулзаж учрах далим ч үгүй юм.

	Тэдний хамаг санаа бодол өөрсөд рүүгээ чиглэж өөр тийшээ самуурч, өөр бусад хэнийхтэй ч харгаж барина гэх юмгүй билээ.

	Өөрсдийнхөө тосгоноос наяад мод газарт мужийн төв байдаг гэдгийг мэддэг. Тийшээ явах хүн тун ховор, түүнээс цаашаа Саратов, Нижний гэдэг хотууд байдгийг мэднэ, Москва, Петерград гэдэг том хот байдгийг дуулсан, Петерградаас цаашаа Франц, Германчууд гэж байдаг, түүнээс цаашаа хоёр толгойтой хүн мангас сэлт суудаг үл мэдэх газар орон эхэлж цаашлаад газар дэлхийг нуруун дээрээ тогтоож байдаг загас байх юм боддог юм.

	Эдний нутаг улсын замаас зайдуу болохоор хорвоо дээр юу болж байгаа тухай сураг чимээ сонсох аргагүй, модон сав ачиж өнгөрдөг тосгоныхон хориод мод газар байдаг авч мөн өөрсдөөс нь илүү мэдэх юм үгүй. Ахуй амьдралаа хэнтэй ч жишиж үзэх аргагүй сайн амьдарч байгаа юм уу, муу ч амьдарч байгаа хэрэг үү, баян ч юм уу, хоосон ч юм уу, өөр хүсэн мөрөөдмөөр юм байдаг юм уу үгүй юу, бусад улсад юу юу байдаг юм бүү мэд.

	Үүнээс өөрөөр амьдарч таарахгүй гэж бодоод өөр бусад улс яг ингэж амьдардаг гэдэгт лавтай итгэж үүнээс өөрөөр амьдарвал нүгэл гэж үзэх жаргалтай хүмүүс суудаг нутаг юм.

	Бусад хүмүүс газрыг арай өөр маягаар хагалж, тарьж, ургацаа өөрөөр хурааж, ондоо аргаар худалддаг гэвэл эндхийнхэн итгэж өгөхгүй улс. Ингэхлээр юунд шунаж, юунд эдний сэтгэл хөдлөх сөн бил ээ?

	Эдэнд бусад улсын нэг адил бодож санах юм, сул муу тал, алба татвар, эзний ажил сэлт гээд байх нь байх боловч онцын хөл зовлон байхгүй гайгүйшүү өнгөрөөчхөөд байдаг аж.

	Сүүлийн таван жилийн туршид эндхийн хэдэн зуун хүнээс нэг нь ч амь хорлогдсонгүй зуурдын байтугай ердийн үхлээр нас барсангүй, хэн нэг хүн нас болж юм уу хуучин өвчний улмаас нас баржээ гэхэд, энэ явдлыг ер бусын хэрэг болгож удтал гайхан ярилцана. Тэгсэн мөртөө Тарас дархныг газар гэртээ угаартан муужирч, ус асгуулан байж сая сэхсэн зэргийг юман чинээ үл санана.

	Гэмт хэргүүд дотроос ганцхан улаан манжин, вандуй, лууванг ногооны газраас хулгайлах явдал их байна, мөн нэг удаа хоёр торой, нэг тахиа зэрэг үгүй болж орхисонд хавь нутгаараа жигшиж, түрүүн нь зах орохоор модон сав ачаад дайрч өнгөрсөн улсаас гарахгүй гэдэгт цөм санал нийлжээ. Ер нь гэвэл ийм элдэв учрал гарах нь тун ховор билээ.

	Бас нэг өдөр тосгоны захад, гүрийн хажуугийн суваг дотор, хот руу явж байсан артелийнхнаас үлдчихсэн бололтой нэг хүн хэвтэж байхыг олжээ. Анх хүүхдүүд түүнийг хараад айж тосгондоо гүйж ирэн сувагт нэг айхтар могой мангас хэвтэж байна гээд, дээр нь бидний хойноос хөөж Кузькаг золтой бариад идчихсэнгүй гэж нэмэрлэв. Жаал зоримог тариачид сэрээ сүх бариад бөөнөөрөө тийшээ очлоо.

	Хөгшид тэднийг хорьж, 

	— Та нар хаачих гэсэн юм бэ? Аль эр чадал чинь дэндээд байна уу? Та нарт юу хэрэгтэй юм бэ? Та нарыг хөөсөн хүн алга, бүү оролд гэнэ.

	Тариачид явсандаа явж, хачин амьтнаас тавиад алхмын хэр зайтай очиж зогсоод элдвийн дуугаар өдөөн хашхирсанд хариу юм дуугарсангүй. Тэд баахан зогсоод цаашаа дахин хөдөллөө. Суваг дотор тариачин эр дов дэрлэн хэвтэж, хажууд нь шуудайтай юм, саваа хоёр байна. Саваандаа сүлжмэл шаахай хоёр хосыг өлгөжээ.

	Очсон тариачид тэр хүнд ойртож ч хүрч ч зүрхлэхгүй байлаа.

	Тэд нар ээлжлэн, 

	— Хөөе, найз аа! Чи хэн юм бэ? Хөөш! Чи энд юу хийж байгаа юм бэ? гэж хашхиралдаад нэг нь шилээ, нөгөө нь нуруугаа маажна. 

	Явуулын хүн толгойгоо өндийлгөх гээд чадсангүй, өвчтэй юм уу, ихэд туйлдсан бололтой.

	Нэг тариачин түүнд сэрээгээр хүрч үзэх юм уу гэтэл олонх нь:

	— Бүү хүр, бүү хүр? Юун ч хүн юм яаж мэдэх юм... Дуугарахгүй байгааг нь харахгүй юу. Нэг юун хүн ч юм бил үү... Нөхөд минь бүү хүр гэж хашхирлаа.

	— Явъя, нээрээ явцгаая. Энэ манд ямар хамаатай юм, садан хамаатан хүн биш. Үүнтэй зууралдвал гай л болохоос цаашгүй гэж зарим нь хэлэв. 

	Ингээд цөм тосгондоо харьж, эндхийн биш нэг хүн тэнд хэвтээд юм дуугарахгүй байна, юу ч юм бүү мэд гэж хөгшдөд ярилаа. Манаасан дээр тохойгоороо өвдгөө тулан сууж байсан хөгшид үүнд!

	— Эндхийн л юм биш бол бүү хүр. Өөрөө л мэдэг. Та нарт ер тийшээ очихын хэрэг байгаагүй юм гэв.

	Обломовын зүүдэндээ очиж орхисон нутаг нь иймэрхүү газар ажээ. Тэндхийн гурав дөрвөн тосгоны нэг нь Сосновка, нөгөө нь Завиловка нэртэй, хоорондоо нэг мод хэр зайтай юм.

	Сосновка тосгонд эзний байшин, эдлэнгийн төв байна. Сосновка тосгоноос таван мод хэртэй газарт урьд Обломовынхны байгаа хүнд өгөөд удсан Верхлево суурин, сууринд хамаардаг энд тэнд байрласан ганц нэг айл байна.

	Энэ суурины эзэн баян чинээлэг хүн, сууриндаа ер үзэгддэггүй, эдлэнг нь герман хүн захирч байдаг юм. Энэ нутгийн байдал ердөө л иймэрхүү юм даа.

	Илья Ильич дөнгөж долоохон настай байхдаа өглөө жижигхэн орон дээрээ сэрлээ. Бие нь хөнгөн таатай гэж сайхан. Ямар их мариатай, ул бутарсан хөөрхөн жаал бэ? Зарим дүрсгүй жаал хацраа зориуд үлээн түмбийлгээд ч ийм хөөрхөн цулцайсан хүү болж чадахгүй дэг ээ.

	Асрагч авгай хүүгийн сэрэхийг хүлээж байна. Авгай оймсыг нь өмсүүлж эхлэхэд хүү дүрсгүйтэн хөлөө савчиж, цаадах нь барьж авах гэж оролдон хоёулаа инээдэм болно. Тэгж байгаад авгай хүүг нэг босгож амжаад нүүр гарыг нь угааж, үс гэзгийг нь самнаад ээж рүү нь хөтөлж аваачна.

	Обломов талийгаач болоод удаж байгаа голгүй хайртай эхийгээ үзэж, зүүдэндээ хагартлаа баярлаад унтаад аниатай байгаа нүднээс нь хоёр дусал нулимс мэлмэрэн сормуус дээр нь тогтлоо.

	Эх нь хүүгээ энхрийлж олон олон үнсээд, санаа тавьж, бахадсан харцаар нүдний нь хараа цовоо тунгалаг байна уу үгүй юу гэх зэргийг эргэцүүлж ажаад өвдөж барьсан юм байгаа эсэхийг хүүгээсээ асуулаа. Мөн хүү тайван унтсан уу, нойрон дундаа хөдөлж бариагүй биз? Бие нь халуун оргиогүй байгаа? гэх зэргийг асрагч авгайгаас лавлаад хүүгээ бурхан руу хөтлөн аваачлаа.

	Бурхны өмнө сөхрөн, хүүгээ нэг гараараа тэвэрч суугаад мөргөлийн үг хүүдээ шивнэн хэлж өгнө. Хүү хэлсэн үгийг нь хайшраг давтан хэлж цэцгийн сайхан үнэр анхилсан сэрүүн агаар сэнгэнэн орж байгаа цонх руу хараа тавина. Тэгж байснаа мөргөл дунд, 

	— Ээж ээ, бид өнөөдөр явж зугаалах уу? гэж асуулаа.

	Ээж нь бурхнаас харцаа салгахгүй, залбирлын үгийг уншиж дуусахыг яаран, 

	— Явна аа хүү минь, гэж түргэхэн дуугарлаа.

	Залбирлын үгийг хүү дагаж хэлсэн шүү болох бөгөөд эх нь харин гүнээ наманчлан залбирна.

	Дараа нь эцэг дээрээ ороод, цайгаа ууна. Цайг уух ширээний дэргэд тэднийд суудаг байсан наян настай зөнөг эмгэн нь байгаа зүүдлэгдэв. Эмгэний мөн өөр шиг нь хөгшин болсон зарц бүсгүй ард нь зогсон эзэгтэйдээ үйлчлэхэд, цаадах нь эх адаггүй үглэнэ. Цайн дээр эцгийн холын садны гурван хижээл бүсгүй эхийн хамаатан нэг жаахан солиотойдуу хүн айлчнаар ирсэн Чеклонев гэгч болон бас хэдэн эмгэн өвгөн байна.

	Обломовынхны энэ олон бүл бараа бологчид цөм Илья Ильичийг тосож аваад эрхлүүлж сүйд болно. Хүү дуртайдаа үнсэн байгаа энэ улсын үнссэн газрыг арайхан арчиж амжина.

	За ингэж гүйцээд хүүг амталсан талх, зөөхий, хатаасан талх сэлтээр хооллуулж гарна.

	Дараа нь ээж хүүгээ дахин жаал энхрийлж ноолж аваад, цэцэрлэг хашаа талбай дээгүүр зугаалуулахаар гаргана. Хүүг ганцаарыг нь орхиж ер болохгүй, морь, ямаа, нохой сэлтэд ойртуулж болохгүй, гэрээс их бүү холд, ялангуяа нутагтаа хамгийн нэр муутай нөгөө ганга руу ойртуулж огт болохгүй, аюултай газар шүү гэдгийг асрагч эхэд сайн хэлж гаргана.

	Ганга дотор урьд нэг нохой байхыг эндхийнхэн харжээ. Тэгээд цөм шийдэм, өвсний сэрээ, тэргүүтэн барьж бөөнөөрөө очихыг тэр нохой хараад зугтаан уул давж алга болсон учир галзуу юм байна гэж шийдсэн билээ. Ганга руу хог авч ирж асгана. Ганга дотор дээрэмчин, чононоос авхуулаад, уулаасаа энэ нутагт цаашлаад хорвоо дээр ч үл байх элдвийн амьтад байдаг болгон ярилцана.

	Хүү эхийн захих үгийг гүйцэд дуулалгүй хэдий нь гадаа гарчихсан байна. Хүү эцэг эхийнхээ байшинг анх үзэж байгаа мэт гайхаж баярлан хараад тойрч үзнэ. Хашааны хаалга хазайчихсан хаяаны мод дундуураа хотойгоод суучихсан, цаана нь зөөлөн ногоон хөвд ургасан, шатны довжоо ганхдаг болсон, байшинд залгаж дээр нь нэмж элдвийн юм барьсан ажээ.

	Байшинг тойрсон хөндий банзан саравч дээгүүр гүйж гол харах юм сан гэж хүүд их бодогдох боловч банз нь их муудсан учир түүгээр эзэд явдаггүй, зөвхөн борчуул л явдаг юм байжээ.

	Хүү эхийн хориглосныг үл хайхран хорхой хүргэсэн шатны нь гишгүүр дээр хөлөө тавьтал асрагч авгай довжоон дээр гарч ирээд арай чарай барьж авлаа Хүү асрагч авгайгаас өвс хураах газар луу зугтааж тэндээс хэц шат руу гарах гэлээ. Авгай арай хийж өвс хураах газарт хүртэл хүү тагтааны саравч руу авирч, цаашаа малын хашаа руу цаашилбал нөгөө гайтай ганга руу явчхаж алах гэж байгааг нь болиулахаар хойноос нь гүйх ёстой болно.

	— Үгүй бурхан минь яасан хачин хүүхэд вэ? Хаашаа тогтворгүй амьтан бэ? Үгүй хонгор минь чи жаахан томоотой сууна уу, үгүй юү? Ичихгүй юү? гэж асрагч авгай загнана.

	Асрагч авгай өдөр шөнө ялгаагүй сандарч гүйж, хүүхдээс болж нэг шаналж, нэг голоосоо баярлаж, унаад хамар амаа авчих вий гэж нэг айгаад, хүүхдийг хөөрхөн эрхэлж байхаар нь сэтгэл уярна. Эсвэл хүүгийн хэт ирээдүйг бодож сэтгэл зовно. Эд бүгд л эмгэний сэтгэлийг тэжээж, үүнгүй бол аль эртээ зогсчхож магад байсан нойрмог амьдралыг нь тэтгэн дүүжигнүүлж байлаа.

	Хүүхэд бас ч үргэлж л дүрсгүйтэж гүйгээд байхгүй, заримдаа томоотой болж асрагч хөгшний дэргэд суугаад юм бүхнийг сүрхий ажиглана. Хүүхдийн оюун ухаан өмнөө болж байгаа явдлуудыг ажиглан, сэтгэлдээ гүнээ шингээн авч, оюун ухаан нь хөгжихийн хамт мөн авсан сэтгэгдэл нь учир зүйтэй болж ирнэ.

	Сайхан өглөө болж, агаар цэнгэг, тунгалаг, нар дээр хөөрч амжаагүй байна. Байшин, мод, тагтааны саравч, хөндий саравч зэргээс урт урт сүүдэр хол оо зурайн тусжээ. Цэцэрлэг, хашаан дотор сүүдэртэй аятайхан газрууд байх нь очиж суугаад юм бодох юм уу, хэвтэж унтчихмаар санагдана.

	Алсад будаа тарьсан талбай л дөл мэт шаргалтан харагдаад, голын ус наранд нүд гялбам гялтайжээ.

	— Эмгээ яагаад тэнд гэрэлтэй, энд сүүдэртэй байгаа юм бэ? Энд бас гэрэлтэй болох уу? гэж хүү асууна.

	— Яагаад гэвэл, хүү минь, нар сарны өөдөөс тосож яваад олж харахгүй царай нь барайж байгаа юм. Барааг нь хараад орхихоороо тэгж гийгээд явчхаж байгаа юм гэнэ.

	Жаал хүү бодол болж эргэн тойрон бүх юмыг ажиглана. Антип ус авахаар явахад хажууд нь ёстой Антипаас арав дахин том өөр нэг Антип газраар дагаж явна. Гангын сүүдэр мөн байшин шиг том, мориных бүр бүх талбайг бүрхэнэ. Сүүдэр хоёрхон хөдлөөд толгой руу тусчхаж байхад Антип хашаанаас ч гараагүй хэвээрээ байна. Хүү босоод бас хоёр алхлаа. Цаашаа нэг алхвал бас л толгой даваад явчих нь ээ. Хүү хамар дээр гарч сүүдэр морь хаашаа явчихсаныг мэдмээр санагдаад хашааны хаалга руу очтол цонхоор эжийн нь дуу гарч:

	— Эмгээ! Хүүхэд наранд гүйгээд гарчихсан байхыг харж байна уу? Сэрүүн газар байлга. Толгойгоо наранд халаачихвал өвдөнө, дотор нь муухай болоод юм идэж өгөхгүй болно. Ингээд байвал наадах чинь ганга руу ч явчхаж магадгүй шүү гэв.

	— Гайгүй хар дүрсгүй! гэж эмгэн үглэсээр хүүг довжоо руу хөтөлж аваачна. Том улс өглөө юү хийж явж байдгийг хүүхдийн жархай нүдээр сайн ажна.

	Ажигламтгай хүүгийн анхааралд өчүүхэн ч юм, байдал төрх ажиглагдалгүй өнгөрнө гэж үгүй, гэр орны нь ахуй байдал ой тойнд нь гүнээ шингэж, уян эмзэг ухаан оюунд биетэй бодитой жишээг тусгаж аваад, аяндаа орчны амьдралын дагуу амьдрах өөрийнхөө амьдралын төлөвлөгөөг боловсруулах ажээ.

	Обломовынхон өглөөг зүгээр дэмий өнгөрүүлдэг гэж болохгүй. Гал зууханд ногоо мах цавчиж байгаа заазуурын дуу тосгонд хүртэл дуулдана.

	Зарц нарын өрөөнөөс ээрүүлийн дуу, бүсгүй хүний нарийхан дуу гарах нь гунигт дуу гиншин аялж байгаа юм уу уйлж байгаа алин болохыг ялгахад бэрх.

	Антипийг гантайгаа буцаад ирэхийн хамт энд тэндээс хувин барьсан бүсгүйчүүл, тэвш барьсан хөтөч нар шавж ирэв. Тэнд нэг эмгэн аягатай гурил, баахан өндөг амбаараас аваад гал зуух руу аваачиж яваа тогооч бас цонхоор гэнэт ус цацаж орхисон чинь өглөөнөөс хойш гал зуухны цонхноос нүд салгалгүй амаа долоож, сүүлээ шарван зогсож байсан Арайка гэгч нохой дайралдав.

	Хүүгийн аав Обломов хөгшин мөн зүгээр суухгүй. Өглөөний турш цонхон дээр суугаад хашаанд хийгдэж байгаа бүх юмыг нүд салгалгүй ажна.

	— Хөөе Игнашка, тэнэг минь, чи юу авч явна? гэж хашаагаар явж байсан нэг хүнийг дуудан асуулаа. Цаадах нь эзнийхээ өөдөөс харалгүй 

	— Зарц нарын өрөө рүү энэ хутга аваачиж ирлэх санаатай явна гэхэд эзэн:

	— За аваач, аваач, харин олигтой ирлээрэй мэдэв үү? гэнэ. 

	Дараа нэг эмгэнийг зогсоож:

	— Хөөе хөгшин, хөгшин, чи хаашаа очоод ирэв? гэнэ.

	Эмгэн зогсож цонх өөд саравчлан байж хараад, зооринд очоод ирлээ эзэн минь, цайн дээр хэрэглэх сүү авч ирлээ гэв.

	— За яв яв. Харин сүү бүү асгаж орхиорой.

	— А чи Захар, дүрсгүй золиг бас хаашаа гүйж явна? гэж хашхирснаа, — Ингэж гүйхийн амтыг чамд нэг үзүүлье дээ, гайгүй. Чи үүгээр лав гурав дахин гүйж харагдлаа. Яв тэр үүдний өрөөнд буцаж оч! гэв.

	Захар хүү эргэж үүдний өрөөнд нойрмоглохоор одлоо.

	Үхэр бэлчээрээс ирэхэд ч гэсэн өвгөн л тэдэнд тэжээл өгөх талаар урьтаж санаа зовно. Хашааны нохой тахиа хөөхийг цонхоороо харлаа ч гэсэн л ёсон бус явдлын эсрэг зохих арга даруй авхуулна.

	Өвгөний гэргий ч мөн зүгээр суухгүй. Эрэгтэй хүний хүрмээр Илгоша хүүдээ (Илья Ильичид) гадуур цамц яаж хийх талаар оёдолчин Аверктай бүтэн гурван цаг яриа болж, өөрөө цагаан шохойгоор шугам татаад Аверкийг цэмбэнээс хулгай хийх вий гэж эсгэхэд нь харна. Дараа нь охидын өрөөнд орж, хүн бүрийн өдөртөө нэхэх юмыг хувааж өгөөд өөрийнхөө бараа бологчдоос Настасия Ивановна, аль Степанида Агаповна юм уу, өөр нэг хүн дуудаж дагуулаад ажил төрлийн далимаар цэцэрлэгт зугаалахаар одно. Тэнд алим хэр сайн болж байгаа, өчигдрийн болсон байсан нэг нь уначхаагүй байгаа эсэх, энд юм засаж, тэндээс жимс тастаж авах ажил хийнэ. Гэхдээ эзэгтэйн гол санаа тавьдаг юм нь гал зуух, хоол билээ. Хоолны тухай бүхэл гэрийнхэн яриа болно. Нөгөө зөнөсөн эмгэн хүртэл ярианд залагдаж орно. Хүн бүр дуртай юмаа, нэг нь гэдэс дотроор хийсэн шөл, нөгөө нь гурилтай хоол хийе гэнэ, нэг нь улаан цуу, нөгөө нь цагаан цуу зүгээр гэнэ.

	Бүхний саналыг хүлээн авч нарийвчлан хянаж үзээд гэрийн эзэгтэйн эцсийн шийдвэрээр нэг бол хүлээж авдаг, үгүй бол бас хэрэгсэхгүй орхидог байв.

	Гал тогооны газар луу энэ тэр юм хийхийг болиулах юм уу, нэмүүлэх, элсэн чихэр, бал, дарс сэлт хүргүүлэх, өгсөн зүйлийг тогооч Настасья Петровна, Степанида Ивановна хоёрыг бүрэн хийж байгаа үгүйг үзүүлэхээр байнга явуулна.

	Обломовка эдлэнд амьдралын санаа тавьдаг гол зүйл хоол унд байлаа. Ойн баяр ёслолын цагаар хэрэглэх гэж бярууг ямар сайхан торддог гэж санана. Хэчнээн сайхан шувууд тэжээдэг, тэднийг тэжээх арга ямар их нарийн сайн боловсорсон гэж санана. Төрсөн өдөр зэрэг баярын өдөр хэрэглэх энэтхэг галуу, дэгдээхэй зэргийг самраар тэжээж, нугасыг сэлгүүцэн явуулахгүй болгож, сайн өөхлүүлэхийн тулд баяраас хэдэн өдрийн өмнөөс шуудайнд хийж дүүжлэн нам байлгана. Обломовкад ямар ямар сайхан чанамал жимс, давсалсан зууш, амттай боов нөөцөлсөн байдаг гэж санана. Балаар эсгэсэн ундаан сэлт болон пирог9 гэгч амттай боов Обломовкад ямар их сайхан хийдэг вэ. Үд дунд болтол хүмүүс цөм ийнхүү шоргоолж мэт бужигнан энэ тэр юманд санаа тавьж ажил төрөл болно.

	Бүтэн сайн юм уу, баярын өдрүүдэд энэ шоргоолж мэт ажилч улс мөн л үймэлдсэн хэвээр, гал зуухнаас юм цавчих, давтах чимээ илүү их гарна. Бүсгүйчүүл амбаараас гурил, өндөг сэлтийг хувь илүү аван гал зуух руу зөөж, шувууны саравчинд ёолох, цус асгарах явдал ихэснэ. Пирог боов лут том хэмжээгээр жигнэснийг эзэд маргааш, нөгөөдөр, нөгөөдрийн маргааш хүртэл идэж, дөрөв хоносны дараа охидын байранд шилжээд, тав хонотол дуусалгүй байна. Ингээд элдэв чимэг амталсан юм сэлт нь нэгэнт үгүй болж хатсан үлдэгдлийг нь Антипад гойдын их хишиг болгон хайрлахад, Антип тэр хатсан боовыг тачигнуулан цохиж гарна. Тэгэхдээ боовны өөрийн нь амт сайханд биш, чухамдаа эртний юм хайж газар ухдаг улс мянган жилийн өмнөх үеийн нэг муу савны доторх дарсыг амтархан уудагчлан, эзний боовны үлдэгдэл гэж бодохоос л түүнд таатай байдаг байсан вий.

	Жаал хүү бүгдийг харж, хүүхдийн юуг ч үл орхих сэргэлэн оюунаараа ажсаар байна. Өглөө ийнхүү ажил төрөл болж ашиг тустай өнгөртөл үд болж, хоол идэх цаг болдгийг хүү ажна.

	Үд болоход халуун шатаж, тэнгэрт ганц ч үүлгүй цэлмэг. Агаар хөдлөхөө болиод, нам дүнсийнэ. Мод, усны аль алин нь огтхон ч үл хөдлөн тосгон, талбай дээр хамаг амьтан цөм үхэж алга болчихсон юм шиг нам гүм. Нам гүмийн дунд хүний цуурайтай, хоолой дуулдана. Хориод тохой газарт цох шунгинан нисээд өнгөрөх нь дуулдах бөгөөд өтгөн ногоон дунд нэг амьтан хэвтэж орхиод таатайхан унтаж байх аятай хурхирна.

	Байшин дотор мөн ялгаагүй нам гүм. Үдийн хоолны дараа бүгдээрээ унтдаг цаг болжээ. Эцэг эх, хөгшин асрагч авгай, бараа болж байдаг улс цөм байр байр луугаа тараад байргүй нэг нь өвс хураасан газар, цэцэрлэг, саравч дор орж хоргодсон, зарим нэг нь халуунд ядарч их идсэндээ цохигдон хаана явсан газраа алчуураар нүүрээ бүтээж ялаанаас аргацаагаад унаад өгсөн байдгийг хүү ажиглана. Цэцэрлэгч байрныхаа хажууханд сунаад уначихсан, морь маллагч морины саравч дотроо унтана.

	Илья Ильич зарц нарын өрөө рүү шагайж үзлээ. Тэнд улс хөндлөн гулдгүй лангуун дээр, шалан дээр унтчихсан байна. Хүүхдүүдийг зөнд нь орхичихсонд тэд элс ухна. Нохойнууд шовгортоо лав шургачихсан, боргоовол таарах хүн амьтан байдаггүй нь зол гэмээр байна. Байшингийн бүх өрөөгөөр дамжаад гарахад нэг ч хүнтэй дайралдахгүй байж болох бөгөөд, хэрэв тэр нутагт хулгайч байдаг сан бол хавийн айлуудын юмыг амархан хамж аваад тэргээр ачаад явчихад саад болох хүнгүй байх сан ажээ.

	Энэ нь үнэхээр бүхнийг дарсан, үхэлтэй тун төстэй айхтар нойр байлаа. Бүгдээрээ үхсэн мэт нам, зөвхөн булан бүрээс элдэв өнгөөр хурхирах дуу л гарна.

	Хааяа нэг хүн унтаагаараа өндийж хоёр тийшээ гайхсан байртай алмайран харснаа, нөгөө тийшээ эргэж унтах юм уу, нойрмогоор нүдээ аниастай хэвээр нулимах, амаа тамшаалах, эсвэл аман дотроо нэг юм хэлж орхиод дахин унтана.

	Зарим нэг хүн зүв зүгээр байснаа гэнэт хоёр хөл дээрээ үсрэн босоод үнэт чухал цаг алдахаас айсан юм шиг исгэсэн устай аяга шүүрэн аваад дээгүүр нь хөвж явсан ялааг нөгөө тал руу нь болгон үлээхэд өнөө болтол хөдлөлгүй сууж байгаа ялаанууд гарчих санаатай хүчтэйеэ хөдөлнө. Ийнхүү хоолойгоо норгож авсан хүн дахин орон дээрээ нам буудуулсан мэт унаад унтчихна.

	Хүүхэд эд бүгдийг ажин ажсаар л байна. Үдийн хоолны дараа хүү асрагч эмгэний хамт зугаалахаар гарах бөгөөд эзэд чандлан захиж, өөрөө хичээх хэдий боловч эмгэн мөн Обломавкад ноёрхсон хэвтрийн энэ өвчинд өөрийн эрхгүй автана.

	Эхлээд хүүг соргог харж өөрөөсөө холдуулахгүй, дүрсгүйтэж барьсан тухайд сүрхий аашилж барина. Тэгснээ нойрны өвчин өөртөө халдварласны шинж тэмдэг илрээд ирэхийн хамт хүүг хаалгаар бүү гаргаарай, ямаанд бүү ойртоорой, хөндий саравч, тагтааны саравч дээр бүү гаргаарай гэж гуйж гарна.

	Эмгэн өөрөө нэг сэрүүн газар шатны довжоо, зоорины үүд юм уу, зүгээр ногоон дээр хүүхдийг харж оймс нэхэх байртай байна. Төдхөн хүүг залхуурангуй, зандарч, зүүрмэглэнэ. «Энэ тогтворгүй золиг аягүй бол хөндий саравч дээр гарна даа... үгүй бол... үгүй ганга руу л бүү...» гэж нойронд бараг бүрмөсөн автсан хойно бодно.

	Ингээд эмгэний толгой өвдөг рүүгээ тонгойж, нэхэж байсан оймс гараас нь ойчоод хүүхдийг харахаа больж, амаа жаахан ангайсхийгээд аяархан хурхирч эхэлнэ.

	Хүү энэ цагаас аван өөрийн мэдэлтэй болдог болохоор үүнийг хүлээж яддаг байжээ. Хүү бүхэл ертөнц дээр ганцаараа болох шиг болж, өлмий дээрээ гэтсээр эмгэнээс холдож хэн хаана унтаж байгааг тойрч үзнэ. Хүний яаж сэрж, нулимж, амандаа юм үглэхийг зогсож ажиглана. Дараа нь амьсгаагаа хурааж байж хөндий саравч дээр гүйж гараад чахагнасан банз дамжин тойрч гүйгээд, тагтааны саравч дээр гарна. Цэцэрлэгийн гүнд орж цох хорхой шуугьж нисэхийг чагнаад нисэн явахыг нь хол оо болтол даган харна. Ногоон дотор нэг юм исгэчээд байгааг чагнаж, ногоон дотуур ирж байж нам гүмийг эвдэгч царцаахайг барьж авна. Царцааны далавчийг тастаад юу дотроос нь гарахыг харах юм уу сүрлээр биеийг нь нэвт хатгаж орхиод энэ нэмэлт ачаатайгаа хэрхэн нисэхийг нь харна. Аалз барьсан ялааныхаа цусыг хэрхэн сорж хөөрхий амьтан олон хөлд нь базагдан тийчгэнэж, жүнгэнэж байгааг амьсгалахаасаа айн шохоорхож байснаа тарчлааж, тарчилж байгаа хоёрыг хоёулыг нь алаад дуусна.

	Дараа нь хүү сувагт орж нэг үндэс ухаж олоод хальсыг нь арилгаж, ээжийнхээ өгдөг алим, чанамал жимснээс их амтархаж цадталаа иднэ. Хүү хашааны хаалганы цаана ч гүйж гарна. Уул хус модны төгөл тун ойрхон санагдаж тойруу замаар биш, нүх хашаа сэлтийг дайран чигээрээ гүйвэл таван минут бололгүй гүйж хүрмээр бодогдож очих дур хүрэвч айдас хүрнэ. Тэнд хий юм, луйварчин, аюултай сүрхий араатан амьтан байдаг гэлцдэг билээ.

	Хүүд ганга руу гүйж очоод ирэх дур бас хүрнэ. Ганга цэцэрлэгээс ердөө тавиадхан алхам хэр ойрхон байна. Хүү, гангын амсар дээр нэгэнт гүйж хүрээд нүдээ онийлгоод галт уулын амсар луу өнгийх мэт өнгийе гэж санатал... гэнэт гангын тухай яригддаг элдвийн юм санаанд нь орж ирээд сүнс хагартал айж, үхсэн амьдын хооронд гэдрэгээ эргэн хар хурдаараа гүйнэ. Айсандаа дагжсаар эмгэн дээр гүйж ирээд тэврэн авч сэрээнэ.

	Эмгэн нойрноосоо сэрж, толгой дээрх алчуураа засан, шингэн буурал үсээ алчуур дороо бөөгнүүлж хийгээд огтхон ч унтаагүй хүн болон Илюша өөд сэжиглэнгүй харна. Дараа нь эзний цонх руу хяламхийгээд өвдөг дээрээ байгаа оймсыг нэхэж гарна. Энэ зуур халуун жаал буурч түмэн бодис улам бүр сэргэн, нар баруун ой руу нэгэнт хэлбийжээ.

	Байшин дотор нам гүм байдал мөн алгуураар алдарч нэг буланд үүд чахарсхийнэ. Хашаан дотуур нэг хүн явах чимээ гарч өвсний тэндээс нэг хүн найтаах чимээ дуулдлаа.

	Удалгүй гал зуухны газраас хүнд халуун тогоотой цай барьсан хүн бөхийсөөр яаран гарч ирнэ. Цай уухад бэлдэж гарлаа. Зарим хүний нүүр цэлхийж, нүдэнд ус гүйлгэнэсэн, нөгөө нэг хүн хацар юм уу шанаагаа улаан болтол дараад хэвтчихсэн, бас нэг хүн унтаж босоод дуу нь хачин болчихсон байна. Хүмүүс цөм аахилж, эвшээж, суниан толгой түрүүгээ маажиж, арай чарай нойрмог байдлаасаа сэргэнэ. Үдийн хоол, унтсан хоёроос болж хүмүүс айхтар их цангаж, хоолой нь хатчихаад, арван хоёр гурван аяга цай ууна.

	Энэ бас тус болж өгөхгүй ёхолж ёолох дуу гаран элдэв жимсний ус сэлт ууж хоолой хатах зовлонгоос гарах гэж зарим нь эмийн зүйл ч билээ ууж үзнэ.

	 

	 

	Ам цангах зовлонг цөм бурхны нэг цээрлэл мэт үзэж түүнээс гарах зам хайна. Цөм л арабын цөлд явж байгаад булгийн ус хаанаас ч олж чадаагүй аянчид шиг байх суух газраа олохгүй зовно.

	Жаал хүү мөн энд ээжийнхээ дэргэд байж байгаа улсын хачин царайг ажиж, нойрмог, хайшраг яриаг нь чагнана. Тэднийг харж байх зугаатай, ярьж байгаа дэмий юм бүхэн нь сонирхолтой мэт хүүд санагдана.

	Цайны дараа цөм нэг нэг юм хийж, зарим нь гол руу очиж эргээд алгуурхан сэлгүүцэж чулуу өшиглөн ус руу унагаана. Нэг нь цонхны дэргэд суугаад муур хашаан дотуур гүйж өнгөрөх, турлиах нисэх зэрэг элдэв юмсыг харна. Харж суугаа хүн аль алины нь хойноос нүдний хараа, хамрынхаа үзүүрээр даган толгойгоо баруун зүүн тийш эргүүлнэ. Заримдаа нохой мөн ингэж цонхон дээр бүхэл өдөржингөө наранд толгойгоо шарлуулан суугаад гудмаар яваа хүмүүсийг ажиглах дуртай байдаг сан. Ээж нь Илюша хүүгийн толгойг өвдөг дээрээ тавиад, үсийг нь алгуурхан самнаж зөөлөн сайхныг нь шохоорхон Настасия Ивановна, Степанида Тихонова хоёрыг мөн шохоорхуулна. Өөрөө бодож зохиосон гайхалтай сайхан үйл явдалд Илюша хүүгээ гол баатар болгоод, ирээдүйн нь тухай тэр хоёр бүсгүйтэй ярилцахад цаад хоёр мөн хүүгийн сайн сайхан явахыг бэлгэдэн ямархан нэгэн баатар эр болгон дүрслэн бодно.

	Тэгж байтал бүрэнхий болоод ирнэ. Зуухны өрөөнд мөн л гал дүрэлзэн асаж, хутга заазуурын юм хэрчих тасчих чимээ гарч оройн хоол төхөөрч байгаа нь энэ.

	Зарц нар гадаа хаалган дээр цугларсан, утсан хөгжмийн дуу, инээдэм шуугиан дуулдах нь хүмүүс тоглож цэнгэж байгаа ажээ. Нар нэгэнт ойн цаагуур шингэж, дөнгөж бүлээхэн төдий илч цацраах нь моддын завсраар галын дөл мэт нэвт гялалзан харагдаад, нарсны оройд алтан шаргал туяа хурц гийгүүлнэ. Дараа нь илч намдан буурсаар, навчин дундуур нарийн зүү адил нэвтрэн цацарч байсан эцсийн зурвас гэрэл нэлээн тэсэж байгаад мөн жаргалаа. 

	Юмсын дүрс хэлбэр бүдгэрч, эхлээд нүүгэлтсэн бор, сүүлдээ хар юм болж хавтгайрлаа. Шувууд жиргэх дуу алгуур намдана. Удалгүй шувууд цөм нам гүм болоод ганцхан зөрүүд шувуухай бүхнээс адарч, нам гүмийн дунд ганцаараа нэгэн хэвээр, жаахан жаахан тасалдан жиргэж байснаа, дуу нь ховордсоор ховордсоор сүүлдээ сулхан нэг исгэрээд өндөсхийж эргэн тойрон байсан навчсаа жаахан хөдөлгөөд... нам боллоо.

	Цөм анир чимээгүй боллоо. Ганцхан дэвхрэг л ам хамхилгүй улам чанга исгэчнэ. Газраас цагаан уур хөөрч голын сав, нугыг бүрхэнэ. Гол мөн номхорчихсон адил жаал азнаж байтал усан дотроос нэг юм мөн эцсийн удаа пүлхийгээд хөдөлгөөнгүй болчхов.

	Оройн чийг уналаа. Улам улам харанхуй болно. Модод бөөн бөөнөөрөө харлан мангас шиг сүртэй, ой дотор айдас хүрмээр гэнэт юм шуржигнан дуугарах нь өнөө мангасуудын нэг байрнаасаа шилжин хөдлөөд хуурай мөчир хөл дор нь тачигнаж байх мэт. Тэнгэрт түрүүчийн од амьд амьтны нүд мэт хурц гялалзаж, байшингийн цонхоор гэрэл улалзав.

	Түмэн бодис цөм ихэмсгээр дуугаа хураан нам гүм болоод, хүний бүтээлч оюун ухаан саруул сийрэг болон уран гоё санаа урсан орж ирдэг, хүний сэтгэл хүсэл тачаал хүчтэйеэ дүрсхийх буюу уйтгар гуниг зүрхийг шимшрүүлдэг цаг боллоо. Ийм цагт хатуу цэвдэг хүний дотор гэмт муу бодол улам хүчтэй төрж хэвшигнэдэг... Обломовка эдлэнгийнхэнд бол амттай тайван нойрсох цаг билээ.

	— Ээж ээ, явж зугаалъя гэж Илюша гуйна.

	— Чи яав аа, бурхан минь! Өдийд зугаалах гэнэ. Газарт чийг унасан, хөл чинь даарна. Тэгээд ч аймаар харанхуй, ийм цагаар хий юм ойд тэнэж, жижиг хүүхдүүдийг аваад явчихдаг юм гэж ээж нь хариулна.

	— Хаашаа аваачдаг юм? Ямар янзын амьтан бэ, тэр чинь? Хаана байдаг юм? гэж хүү асуухад ээж нь дураараа юм зохиож ярьж гарна.

	Жаал хүү эхийнхээ яриаг нүдээ нэг аньж, нэг харан байж сүүлдээ нойронд нам цохигдтолоо чагнана. Асрагч эмгэн ирж хүүг ээжийн нь өвөр дээрээс аваад унтаа хэвээр толгойг нь мөрөн дээгүүрээ унжуулан өргөж аваачаад хэвтүүлнэ.

	Обломовынхон орондоо ороод, янцаглан байж загалмайлан залбираад, 

	— За ингээд нэг өдөр өнгөрчихлөө, бурхны ач! Бүтэлтэй сайхан өнгөрлөө, бурхан минь, маргааш л мөн ийм байгаасай. Бурхан чиний л аврал. Бурхны маань өршөөл! гэлцэнэ.

	Обломовт цаашаа өөр үеийн юм зүүдлэгдлээ.

	Өвлийн өнгөрч өгдөггүй урт орой өөрөө асрагч эмгэндээ наалдан сууна. Эмгэн өөрт нь шөнө ч болдоггүй, хүйтэн жихүүнийг ч үздэггүй, цагаан сүү, амттан бал гол болон урсаж байдаг, бүхэл жилийн турш хэн ч юү ч хийдэггүй, Илья Ильич шиг ийм сайхан залуучуул, үлгэрт өгүүлж, үзгээр гарган бичишгүй гуа сайхан охид өдөржин л наргихаас өөр юм мэддэггүй үргэлж ид хувилгааны сайхан юм болж байдаг үл мэдэх өөр газар орны тухай юм ярина.

	Тэнд ид шидтэй сайхан санаат бүсгүйчүүл байдаг нь манай нутагт цурхай загас болон хувирч ирээд, гэмгүй номхон олонд их дээрэлхүүлдэг залууг, чухам гэвэл нэг залхуу эрийг дотночлон аваад ямар ч учир шалтгаангүйгээр элдвийн их эд хөрөнгөтэй болгоно. Ачлуулсан эр ч яах вэ, идэж ууж, бэлэн хувцас өмсөж гоёсоор байгаад нэг үлгэрийн сайхан дагина шиг гуа Милитриса Кирбитьевнатай10 суучихна.

	Үлгэрийг нь хүүхэд бүлтийтэл харан, чих тавин чагнаж ой ухаандаа шингээж авна. Асрагч эмгэн чухам гэвэл уул үлгэр хорвоогийн үнэн байдлыг дурсахгүй хичээнгүйлэн орхигдуулах тул хүний оюун ухаан, сэтгэхүй энэ зохиомол бодолд нэгэнт автаад насан хөгширтөл үлгэрт дуртай байдаг билээ.

	Асрагч эмгэн мөн манай өвгөд хөгшдийг, магадгүй биднийг хорон муухайгаар элэглэсэн Емеле тэнэгийн тухай үлгэрийг хүүд сонирхуулан ярьж өгнө.

	Илья Ильич насанд хүрсэн хойноо амтат бал, цагаан сүүн гол урсдаггүй, сайн санаат илбэчин бүсгүй гэж байдаггүйг мэдэж, асрагч эмгэний ярьдаг үлгэрийг шоолон инээмсэглэх боловч, тэр нь голоосоо үнэн биш, үлгэрийг бодоод дотроо нууцхан санаа алдаж, амьдрал ер нь юунд үлгэр шиг, үлгэр нь юунд амьдрал шиг байж болоогүй юм бэ? гэж үе үе өөрийн эрхгүй гуньхарна.

	Милитриса Кирбитьевнагийн тухай Илья Ильич өөрийн эрхгүй санааширна. Элдэв зовлон гуниг гэж ер үгүй, зугаа цэнгэлээс өөрийг үл мэдэх тэр газар оронд очих сон гэж санагдах ажээ. Пийшингийн ханзан дээр хэвтэх, ажил хийж олоогүй бэлэн олдсон хувцас өмсөх, сайн санаат ид шидтэй бүсгүйн хайрласан хишгийг хүртэнэ гэж санах нь түүнд ямагт таатай байдаг билээ.

	Обломовын эцэг өвгөд мөн ялгаагүй хуучин цагийн хэвлэл болох өвгөд эмгэдийн амыг үе, зууныг улиран дамжин нэгэн хэвээр уламжлагдан ирсэн энэхүү үлгэр домгийг бага насандаа дуулж өнгөрсөн улс.

	Асрагч эмгэн цаашаа хүүгийн оюун санаанд өөр сэтгэгдэл төрүүлэх шинэ үлгэрүүд ярьдаг боллоо.

	Орос орны Ахилл, Улисе нар болсон домогт баатар Илья Муромец, Добрына Никитич, Алеша Попов, Полкан баатар, Колечиш нар хэрхэн орос нутгаар хэсэн явж, үй олон буруу номтныг дарж байсан, том пялтай ногоон дарс нэг амиар уугаад ярвайхгүй байх гэж хоорондоо өрсөлддөг байсан зэргийг ярьж өгнө. Дараа нь харгис хатуу дээрэмчдийн тухай, нойрссон гүнжийн тухай, чулуу болсон хүмүүс, хот балгас болон эцэстээ үхдэл хүүр, мангас, чөтгөр шулам гардаг үлгэрээс ярьж ярьж гардаг байв.

	Хүмүүс байгаль ертөнцийн нууц, хууль зүйг танин мэдэж чадаагүй, ой мод, ус агаар, хөдөө талд ид шидийн явдал ноёрхдог гэж санадаг, эрлэг, шулмаас айж, эргэн тойрсон элдвийн гай зовлонгоос хамгаалахыг Алеша Поповичаас эрдэг байсан эртний балар цагт манай хомеруудаас11 Оросын байдлыг гарган зохиосон эдгээр туульсыг эмгэн энгийн хурц хэлээр үнэмшилтэй нарийн дэлгэрэнгүйеэ дүрслэн ярьж хүүгийн ой тойнд бат шингээнэ.

	Тэгэхэд хүний амьдрал гэж аймаар, амьд явах итгэлээр дорой байсан цаг, гэрээсээ гарахад аюултай, аягүй л бол араатан амьтан барина, дээрэмчин ална, харгис ширүүн татаарууд хамаг юмыг нь цөлбөнө, эсвэл хүн хайх мөр, харах бараагүй алга болчихдог байсан.

	Эсвэл дээд тэнгэрээс элдэв ёр үзүүлэн галан багана, галт бөмбөг харагдах юм уу, хүний шинэхэн булшин дээр үхээрийн гал асах, эсвэл ой дотор нэг дэнлүүтэй юм шиг амьтан сэлгүүцэн харанхуйд нүдээ гялалзуулан оройны үс өрвийтөл зэвүүнээр инээд алдана.

	Хүнд өөрт нь хүртэл учир үл ухагдах юм зөндөө дайралдана. Он удтал сайн сайхан амьдраад явсан хүн гэв гэнэт учир зүггүй юм ярьдаг болох юм уу, муухай хашхирч эхлэх, эсвэл шөнийн цагаар нойрмог тэнүүчилдэг болчихно. Зарим хүн зүв зүгээр байснаа газарт унаж татганаж савчаад гарна. Бас хүнийг тийм болохын өмнөхөн эм тахиа азарган тахиа шиг орилсон байх юм уу, дээвэр дээр нь хэрээ гуагласан байж таарах жишээтэй.

	Учир мэдэхгүй хүмүүс амьдралд алмайран цалгардаж өөрийнхөө болоод тойрон байгаа түмэн бодисын нууцыг тайлах гэж элдвээр төсөөлөн сэтгэнэ. Амьдрал нэг л нозоорсон улбагар, нойронд автсан, үнэхээр айж сандрах юмгүй, аюул занал, адал явдалд учрахгүй болохоороо хүн гэгч бодит хорвоогийн зэрэгцээ өөр нэг байж болшгүй хорвоо зохион бодоод, түүндээ хийсвэр сэтгэхүйгээ дураар тавин санаашрах юм уу, жирийн явдлуудын нөхцөл уялдааны учрыг түүн дотроос эрдэг, үйл явдлын учир шалтгааныг өөрөөс нь салган тэр бодож зохиосон хорвоо дотроо эрдэг болсон байж болох юм.

	Манай хөөрхий удам судар маань харанхуйгаар тэмтчин амьдарч өөрсдийнхөө зориг эрмэлзлийг хөгжөөх юм уу, барих гэдгийг мэдэхгүй, зовлон гамшигт учрахад гэнэхнээр гайхах юм уу, сүрдэн хэлмэгдэж, хэл мэдэхгүй байгалийн элдэв шинж тэмдгээс лавлаж учрыг олох гэж мэрийдэг байсан билээ.

	Тэдний үнэмшил ёсоор бол урьд талийгаач болсон хүнийг гэрээс гаргахдаа хөлөөр нь биш, толгойгоор нь түрүүлэн гаргаснаас үхэл зовлон ирнэ. Нохой гурав хоног цонхон дор улин хуцвал түймэр гарна. Тэгэхлээр талийгаач болсон хүнийг хаалгаар гаргахдаа хөлөөр нь түрүүлүүлэн гаргахыг эрхэмлэнэ. Гэхдээ өөрсдөө идэж уудаг юмаа л урьдынхаа хэмжээгээр заншсан цагтаа идэж уугаад, ногоон дээр унтаад өгнө. Улин хуцдаг нохойг зодох юм уу, хашаанаас хөөж зайлуулна, тэгсэн мөртөө цуцал барьсан модныхоо цогийг шалан завсраар унагааж орхино.

	Одоо хүний сайхан санаашралтай үл нийцэх бодит байдалд хавчигдаж байхдаа хүртэл орос хүн хуучны чихнээ чимэгтэй домог ярианд итгэх дуртай бөгөөд удтал энэ итгэлээ тавихгүй байж магад юм.

	Алтан ноост хонь, гэрэлт шувууны тухай, шидэт цайзын бэхлэлт болон нууцын тухай эмгэний яриаг сонсон суухдаа жаал хүү өөрийгөө баатарлаг үйл явдлын гол хүн болгон бодож сэтгэл нэг сэргэн бие нь зарсхийх ба баатар эрчүүлийн үйл бүтэлгүй болоход сэтгэл нь шанална.

	Нэг үлгэрийн дараа бас нэг үлгэр гарч ирнэ. Асрагч эмгэн өөрөө үлгэрт бараг итгэдэг болохоороо үнэмшилтэй, уран дүрслэлтэйгээр үе үе ихэд улайран ярина. Эмгэний нүд гэрэлтэн, сэтгэл хөдөлсөндөө толгой нь чичрэн, дуу нь чангаран зангирна.

	Хүүхэд юунаас ч юм үхтлээ айж, нүдэнд нь нулимс гүйлгэнэн эмгэн рүү наалдана.

	Шөнө дунд авснаасаа босдог үхдэл хүүр, мангас шуламд баригдан тарчилж байгаа хөөрхий хүмүүс, огтлуулсан хөлөө эрж модон хөллөөд тосгон сууринаар хэсэж явдаг баавгайн тухай ярихад хүүхдийн оройны нь үс өрвийнө. Хүүхдийн оюун бодол нэг алмайрч, нэг цухалдан, байдаг чадлаараа хүчлээд баярлах шаналах зэрэгцэнэ.

	Эмгэн баавгайн үгийг давтан "Модон хөл минь чахраад бай. Би мөр мөрдөж тосгон сууринаар явлаа, айлын бүсгүйчүүл цөм унтаж орхиж, ганцхан бүсгүй л унтаагүй байна. Миний арьсан дээр сууж, миний махыг чанаад, миний үсээр юм нэхэж сууна" гэх зэрэг ёозгүй дуугарахад, цаашаа баавгай байшинд орж, хөлөө авч одсон хүнийг авч одохоор завдаж байгааг ярихад Илюша хүү хэлмэгдэн чарлаж эмгэний өвөр дээр үсэрч гарна. Айсандаа хүүгийн нүднээс нулимс гарах бөгөөд, аймаар араатны саварт биш, асрагч эмгэнийхээ хажууд ханзан дээр байгаагаа ухаараад эмгэнтэй хоёул баярлан инээд алдана.

	Элдэв муухай юмны дүрс хүүгийн ой тойнд орж, айх гуних хоёр дотор нь удтал, магадгүй насан турш нь салахааргүй шингэв.

	Илюша хүү орчин тойрноо гунигтайяа эргэцүүлэх болж амьдралын алив юмыг муу ёр, гай гэж хардах болоод гай зовлон, ажил төрөл гэж байдаггүй, үнэ өртөггүй сайхан хувцас, сайн хоол олддог, Милитриса Кирбитьевнагийн суух тэр ид шидийн сайхан орны тухай улам бүр санаашрах болжээ.

	Обломовкад зөвхөн багачуул төдийгүй, томчуул хүртэл насан туршаа үлгэрт инээмсэглэсээр байдаг. Тосгоныхон, эзний байшингийнхан цөм эзэн, эзэгтэй хоёроос аваад лут том биетэй дархан Тарас хүртэл цөм орой харанхуй болохоор нэг юмнаас айж, мод бүхэн тэдэнд мангас, бут бүхэн дээрэмчний хоргодсон газар шиг санагдана.

	Цонхны хаалт дуугарч, яндангаар салхи хүнгэнэхэд эрэгтэй, эмэгтэй, хүүхэд багачуул цөмийн царай зэвхийрээд явчихна. Христосын баярын өдөр арван цагаас хойш хэн ч ганцаараа хашааны гадна гарахгүй, улаан өндөгний баярын шөнө хэн ч гэсэн гэрийн савдагтай дайралдаж мэднэ гэж айгаад морины саравчинд орохоос айдаг билээ.

	Обломовка элдэв шулам, босоо ороолон зэрэгт цөмд итгэнэ. Тэднийхэнд бухалдсан өвс талаар хэсүүчилж явна билээ гэж хэлэх юм бол бодож санах юмгүй үнэмшиж л орхино.

	Энэ нэг хонь чинь хонь биш өөр амьтан гэх юм уу, Марфа хүүхэн, эсвэл Степанида хүүхэн чинь шулам юм байна гээд л нэг хүн цуу тараачих юм бол тэндхийнхэн хониноос ч, Марфагаас ч айгаад л байх болно. Хонь яагаад хонио больж, Марфа яагаад шулам болчихсоны учрыг асууя гэж тэдний толгойд ороогүйгээр үл барам үүнд эргэлзсэн хүнийг цөм аашилж гарах вий. Обломовка эдлэнгийнхэн ид шидийн юманд ингэтэл их итгэдэг байлаа.

	Илья Ильич хожим хорвоогийн амьдрал энгийн зохистой, үхсэн улс авснаас босож босоо ороолон болдоггүй, мангас гараад ирвэл, дарж, дээрэмчин гарвал шоронд суулгадаг юм байна гэдгийг мэдэж авсан. Тэгээд чөтгөр шуламд итгэхээ больсон гэлээ гэхэд айдаг, юунд ч юм гунигладгийн ул мөр сэтгэлд нь шингэн үлдэнэ.

	Мангас чөтгөрөөс болж хүнд учирдаг аюул гэж үгүйг Илья Ильич мэдэж авсан хэдий боловч алхам бүрдээ муу ёр ёрлож, айж явна. Одоо ч гэсэн харанхуй өрөөнд ганцаараа үлдээд юм уу, нас барсан хүн үзэхдээ бага цагт дотор нь шингэсэн ёозгүй муухай юм санаанд орж бие нь арзасхийнэ. Тийнхүү айсныгаа өглөө нь өөрөө шоолон бодож байсан мөртөө орой болоход дахиад л царай нь зэвхийрнэ.

	Цаашаа Илья Ильич гэнэт өөрийнхөө арван гурав - дөрвөн настай хүүхэд байсан үеийг зүүдлэв.

	Тэгэхэд Илюша хүү Обломовкаас таван мод хэртэй газарт байдаг Верхлева нэрт тосгонд, тэндэх эдлэнг захирдаг Штольц гэгч нэг герман хүний, хавийн тайж нарын хүүхдийг сургахаар байгуулагдсан жижиг сургуульд сурч байлаа.

	Тэднийх өөрөө Обломовтой бараг сацуу Андрей гэгч нэг хүүтэй, мөн өөр нэг үргэлж хоол нь таарахгүй зовж байдаг хүүхэд ном заалгахаар өгсөн байлаа. Тэр хүү багадаа үргэлж нүд, чихээ боосон явдаг, бас эмээгийндээ биш хар элгийн муу улс дунд сууж, энхрийлж хайрлах хүнгүй, дуртай боовыг нь хайрч өгөх хүнгүй байна гэж сэм сэм уйлдаг байлаа.

	Энэ гурваас өөр ном сурах хүүхэд хараахан үгүй байлаа.

	Яая гэх вэ, аав ээж хоёр нь дургүй Ильюшаг ном үзүүлэхээр болгожээ. Үүнд уйлаан орилоон, элдэв ааш маяг их гарсан боловч сүүлдээ Ильюшаг аваачиж өгчээ.

	Штольц өөрөө бараг бүх германчуудын нэгэн адил овоо юм мэддэг ганц хүн байлаа. Уул нь Обломовка эдлэн эндээс таван зуун мод газар байсан сан бол Илюша энэ багшаас олигтой юм сураад авч магадгүй байсан. Гэтэл яаж юм сурах вэ? Обломовка эдлэнгийн барил, тэндхийн амьдралын байдал, зан заншил Верхлево сууринд адил дэлгэрсэн юм. Верхлево ер нь урьд Обломовынхны байсан газар ажээ. Энд Штольцынхнаас бусад газарт нөгөө л балар цагийн залхуу хойрго, гэнэхэн зан авир, хөдөлгөөнгүй нам гүм байдал ноёрхоно.

	Илюша номын үсэг үзэхээсээ өмнө энэ ахуй амьдралын хамаг байдал төрх, зан заншлыг ой тойндоо шингээчихсэн байна. Гэтэл хүүхдийн тархи толгойнд оюун ухааны үр нь хэдийгээс эхлэн хөгжиж гардаг юм билээ, хэн мэдэх вэ? Хүүхдийн дотор яаж анхны сэтгэгдэл төрж, юм ухаарч эхэлж байгааг хэрхэн ажиж болох вэ?

	Хүүхэд дөнгөж хэлд орж байхдаа юм уу, хэлд орох бүр болоогүй, хөлд ороогүй, юм бүхнийг дуугүй ширтэн хардаг тэр харцыг нь томчуул тэнэг гэж нэрлэдэг, тэгэх цагт л бүх юмыг харж, орчин тойрон үйл явдлын учир утга, уялдааг гадарладаг, түүнийгээ хүнд ч хэлж, өөрөө ч ухаарч чаддаггүй л байж болох юм.

	Илюша дэргэдээ хийж, хэлж ярьж байгаа юмны учрыг аль эрт ажиж ойлгох болсон байж мэдэх юм. Эцэг нь нарийн өмд өмсөж, хөвөнтэй цэмбэн цамц өмсөөд өдрөөс өдөрт л өрөөний нэг булангаас нөгөө рүү нуруугаа үүрэн холхиж, хамрын тамхи татаж найтаахаас өөр юм хийдэггүй, ээж нь цай ууж байгаад кофе гэдэг өтгөн цай руу орж, цаашаа үдийн хоол болгоно.

	Эцэг эх нь хэдэн бухал өвс хадсан, хэр тариа хураасныг хааяа шалган үзэж цалгардсан явдлыг цээрлүүлье гэхгүй мөртөө, нусны нь алчуурыг шалавхан аваад өгөхгүй бол журам дэглэмгүй байгаа тухай бөөн яриа дэгдээж гэрийнхнийг цөмийг нь бучигнуулж орхидог зэргийг мэддэг болсон байж болох юм.

	Дэргэдээ байгаа энэ томчуулын амьдарч байгаа шиг, үүнээс өөрөөр амьдарч явж болохгүй юм аа гэдэг хүүхдийн балчир ухаанд нэгэнт шийдэгдэж орхисон байж болох юм. Үгүй түүнээс өөрөөр ер яаж ч ухах вэ дээ?

	Гэтэл Обломовкад томчуул яаж амьдардаг байв аа? Амьдрал юунд байдаг тухай тэд ер эргэцүүлж үзсэн үү? Бурхан л мэднэ. Үүнийг эргэцүүлээд юү гэж боддог байсан бэ? Юу ч л боддоггүй, аяндаа ойлгомжтой, энгийн зүйл шиг санагддаг байх.

	Хүнд бэрх амьдрал гэгчийн тухай зовж шаналан явж хорвоо өнгөрүүлэн, юунд ч юм газар орныг элээн тэнэж явдаг юм уу, эцэс төгсгөлгүй ажил хөдөлмөрт зүтгэн өнгөрдөг улсын тухай дуулсан юм эдэнд үгүй.

	Обломовынхон сэтгэлийн зовлон гэдэгт бараг итгэхгүй, ямагт нэгийг эрмэлзэн, нэг юм руу улайран зүтгэхийг зөв амьдралд тооцохгүй, шунал тачаалаас гал мэт айна. Бусад газарт хүний бие дотоод сэтгэлийн галт уул мэт дүрэлзсэн галд хурднаа идэгдэн дуусдагийн адил Обломовынхны сэтгэл санаа нь зөөлөн биедээ тотгор гэх юмгүй тайвнаар уусан шингэнэ.

	Эд нар бусдын адил амьдралд нухлагдан цагаасаа өмнө үрчлээ суух юм уу, зан суртахууны элдэв цохилт, өвчин эмгэгт үл нэрвэгдэнэ. Эдгээр сайн санаат хүмүүс амьдралыг бие амар тайван суухын нэр гэж тооцох бөгөөд үе үе өвчин зовлон, гарз хохирол, хэрүүл маргаан, мөн ажил төрөл зэрэг элдвийн гайтай юмаар тасалдаж байдаг л гэж үзнэ.

	Ажил төрлийг тэд бүр эцэг өвгөдөөс аван оногдож ирсэн цээрлэл гэж үзэн давж өнгөрөөх бөгөөд ажилд дуртай болж яасан ч чадахгүй, мултрах арга л олдвол зайлсхийн гарахыг аргагүй хэрэгтэй зүйн хэрэг гэж үзнэ ээ. Тэд оюун ухаан, зан суртахууныг элдэв бүрхэг юм бодож биеэ зовоодоггүй болохоор ямагт эрүүл саруул, зугаатай сэргэлэн явна. Үүнээс болж тэндхийн хүмүүс урт настай, дөч хүрсэн эрчүүл залуу хархүү шиг харагдана, хөгшид мөн хариугүй өндөр насалж насалж нэг мэдэхэд нас барахаа нууя гэсэн юм шиг өвдөж тарчилсан юмгүй нойрсоод өгдөг байлаа. Хуучны улс яс сайтай байсан гэж ярьдгийн учир энэ билээ.

	Үнэхээр ч яс сайтай байсан, хуучин цагт амьдралын учир утгыг хүүхдэд мэдүүлэх гэж яардаггүй, амьдралыг нарийн айхтар зүйлд үзэн хүүхдийг зориуд дасгаж бэлтгэдэггүй, ном үзүүлж шаналгаадаггүй байлаа. Ном үзээд толгойд элдвийн асуудал төрж, түүнийг эргэцүүлэн бодсоор оюун ухаан, зүрх ядарч, амь нас ахарддаг юм. Эдгээр хүмүүс амьдралын бэлэн мөрдлөгийг эцэг эхээсээ, эцэг эх нь мөн өөрийнхөө эцэг эхээс, цаадуул өвөг удмаасаа амь нас шиг чухалчлан бүрэн бүтэн сахиж яв гэсэн гэрээсийн хамт уламжлан авсан юм. Өвөг эцгийн үед юу яаж хийгдэж байсан бэ, Илья Ильичийн эцгийн үе дээр мөн адил хийгдэнэ, магадгүй өнөө хүртэл Обломовкад тэр л янзаараа байгаа байж мэднэ.

	Эндхийнхэн тэгэхлээр юун тухай бодол болж, юунд сэтгэл зовж, юу мэдэхийг хичээж, ямар юманд хүрэх гэж шамдан улайх вэ дээ. Яахын ч хэрэггүй, амьдрал гэгч тэдний хажуугаар дөлгөөн урсгалт гол мэт урсан өнгөрсөөр бөгөөд, Обломовка эдлэнгийнхэн зөвхөн эрэг дээр нь суугаад, дуудаж хүсээгүй байхад тус бүрд нь аргагүй ээлж дараагаар тулгаран ирдэг үзэгдлүүдийг ажна.

	Унтаж байгаа Илья Ильичийн зүүдэнд, мөн тэдний гэр бүл болон төрөл садан, танил нөхдийнд тохиолддог амьдралын гол гурван үйл явдал болох хүн төрөх, оршуулах, гэрлэх тухай ээлж дараагаар бодит явдал мэт тов тодхон орж ирнэ ээ.

	Цаашаа хүүхдэд заламгай зүүлгэх, хүний төрсөн өдрийн баяр, айл гэрийн баяр, мөргөл уншлага, найр наргиан, төрөл саднуудын цугларсан баяр, нэг нэгэндээ баяр хүргэх, сайшаах, албаар уйлсан, инээсэн болох зэрэг амьдралын жижиг, эрээн бараан зугаатай, гунигтай явдлууд үргэлжилнэ. Алив учрал бүхнийг тун ч нарийн, дүрэмтэй, ихэмсгээр тэмдэглэн өнгөрүүлнэ.

	Тэр ч байтугай зарим танил хүний нь царай өөр өөр ёслолын үед яаж хувирдаг байсан, яаж хөл хөдөлгөөн болдог байсан нь хүртэл Обломовт зүүдлэгдэнэ. Обломовка эдлэнгийнхнийг хэдий бэрх байдалд айлаас бэр гуй гэх юм уу, ямар ч их гоё дүрэмтэй байдлаар хурим хий гэхэд юу ч орхиж цалгардалгүй бүх горим журмаар нь хийж л орхино. Найр хурим дээр хэнийг хаана суулгах, ямаршуу янзын хоол яаж өгөх, ёслолын үед хэн хэнтэй цуг явах гэх юм уу, ёсыг дагах зэргийн талаар Обломовкад ер алдаа хийдэггүй байжээ.

	Тэндхийнхнийг ямар хүүхэд маллаж чадахгүй гэх үү? Эхчүүл нь ямаршуу их мариатай, лантгар, ул бутарсан жаалууд дагуулж явааг харахад л учир мэдэгдэнэ. Хүүхэд мах мариатай, цагаан царайтай, эрүүл чийрэг байх ёстой гэцгээдэг улс.

	Хаврын тэргүүн сарын эхээр алтан хараацай маягийн боов хайрч ёслохгүй л юм болж гэм эндхийнхэн хавар гэж байдаггүй, мэдэх ч үгүй гэхээс буцахгүй улс, тэгэхлээр ёс уламжлалаа мэдэж дагахгүй яах вэ. Эндхийнхний амьдрал, мэддэг чаддаг юм нь ердөө л энэ. Тэдний хамаг баяр баясгалан, уйтгар гуниг үүнд л байдаг, тэр ч учраас бусад алив сэтгэл зовууштай, санаа тавимаар юмнаас зайлсхийж, өөр бусад юмаар сэтгэлээ баярлуулдаггүй билээ. Эндхийн амьдралд эдгээр гол үндсэн зайлшгүй гарах учралууд голлож, хамаг оюун санааг нь энэ л эзэлдэг байв.

	Обломовка эдлэнгийнхэн уншлага мөргөл, найр наргиан, ёслол болохыг сэтгэл догдлон хүлээж байгаад хүнийг гэрлүүлэх юм уу, оршуулсан даруйдаа уул хүн түүний хувь заяаны тухай мартаж, дахин хүний хурим төрсөн өдрийн баяр ойртож сэргэтэл ердийн нойрмог байдалд автана.

	Хүүхэд гараад орхихын хамт эцэг эх нь бүх заншлыг яг баримтлан дагахыг, тухайлбал загалмай зүүлгэсний дараа найр хийхийг юуны өмнө чухалчилна. Дараа нь хүүхдийг нандигнан асарч гардаг юм. Эх нь асрагч эхийн хамт хүүхдээ эрүүл саруул өсгөж, салхи цохиулахгүй, цагаан хэл ам зэрэг муу явдлуудаас сахин хамгаалахыг мэрийж, хүүхдийг цаг үргэлж сайхан ааштай байлгаж хоол их идүүлэхийг хичээнэ.

	Хүүхдээ хүн болгоод тавьчихын хамт, тухайлбал хүнд асрагч эхийн хэрэггүй болохын хамт эхийн дотор хүүдээ мөн л аль болох их мах мариатай, ул бутарсан царайтай хань олж өгөх сөн гэдэг хүсэл нууцхан төрнө. Дахиад л энэ тэр заншлыг дагаж, хөл үймээн болоод ирэх ба яван явсаар хүний амьдралын гол учралд тооцогдох хурим хийгдэнэ.

	Цаашлаад хүүхэд төрөх, ёс заншлыг дагах, наргих зэргээр оршуулах цаг ирж өнгө чимгийг өөрчилтөл амьдрал хэвийн нэг давтагдана.

	Оршуулаад өнгө чимэг удтал өөр байхгүй, нэг хүн арилж, шинэ хүн гарч ирнэ. Хүүхэд өсөж залуу эр, хүн болж авгай аваад үр удмаа төрүүлнэ. Амьдрал ийнхүү энэ бэлэн загвараар нэгэн хэв үргэлжилж байгаад нэг мэдэхэд авсанд орж тасалдана.

	Зарим үед өөрийн эрхгүй зовлонтой цаг дайрч ирэх боловч Обломовка эдлэнгийнхэн голдуу тэсвэртэйеэ хүлцэн суусаар байтал гай зовлон тэдний толгой дээгүүр жаал эргэлдэж байгаад сарнин одох нь гөлгөр ханан дээр суусан шувуу хоргодох газар ололгүй дэмий далавчаа жаал хөдөлгөж байгаад цааш нисдэгтэй төстэй билээ.

	Нэг өдөр хөндий саравчны өрөөсөн тал нурж өндгөө дараад байж байсан тахиа дарагдаж, мөн Антипийн эхнэр Аксинья саравч дор суудгаараа суух гэснээ аз болж тэрхэн үед юманд яваагүй сэн бол мөн дарагдах байжээ. Байшингаар дүүрэн хөл үймээн дэгдэж их багагүй цөм гүйж ирж үзээд, энэ үеэр өндгөө дарсан тахиа биш, эзэгтэй хүүтэйгээ дор нь байж дарагдсан бол яана гэж бодоод хирдхийцгээв. Цөм амаа барин шогшролдож нэг нь ч сануулж хэлэх, нөгөө нь зас гэж хэлэх, гурав дахь нь засах санаа орсонгүй гэж нэг нэгнийгээ зэмлэв.

	Урьд нь хөндий саравчийг яагаад ийм удаан унахгүй байгаад байна аа гэж гайхаж байсан мөртөө одоо яагаад унаж орхив оо гэж маш их гайхацгаана. Яаж засах сэлбэх тухай бөөн яриа гарч тахиа, ангаахайнуудыг хайран гэлцэж, Илья Ильичийг ийшээ ойртож болохгүй гэж сайн захиад алгуурхан тарав.

	Гурван долоо хоног хэр болсны дараа нурсан саравчны банз, шатны хашилт сэлт зам дээр хөглөрөөд байна гэж Андрюшка, Петрушка, Васька гурваар агуулах саравч руу зөөлгөжээ. Банз сэлт хавар болтол тэндээ хэвтлээ. Тэр банз сэлт өвгөн Обломовын нүдэнд цонхоор тусаад орхисон тухай бүрд мужаан дуудаж ирүүлээд, шинэ хөндий саравч барих уу, аль үлдэгдлийг нь бүр нураасан дээр үү гэж баахан зөвлөлдөөд сүүлдээ, — За чи харьж бай, би бодож үзье гээд хариулдаг байв.

	Нэг өдөр Васька бил үү, Мотка хөндий саравчны үлдэгдэл дээр авирч гараад, саравчны булан энэ тэр хананаас хөндийрч дахин нурах дөхжээ гэж эзэнд ирж мэдэгдлээ. Энэ хүртэл эг маг гэсээр л байсан юм. Тэгэхлээр эцсийн удаа ярилцан шийдэхээр мужаан дуудаад, хуучин нурсан хэсгийн модоор үлдсэн муу хөндий саравчны дороос тулах болж, мөн сарын эцсээр үүнийгээ хийсэн юм.

	— Үгүй энэ дүүжин саравч маань дахиад л шинэ болох нь гээч. Федот дүнзээр ямар гоё эгнүүлэн тул аа вэ, хараач. Тэргүүлэгчийн байшингийн багана л гэсэн үг ээ. За ашгүй сайн боллоо. Одоо ч мөддөө нурахгүй дээ гэж хөгшин эхнэртээ хэллээ.

	— Далимд нь мөн хашааны хаалга, үүдний довжоо хоёрыг засвал зүгээр юм, гишгүүрийн хоорондуур муур байтугай, гахай доошоо зоорь луу орчхоод байдаг боллоо гэж нэг нь сануулсанд өвгөн Обломов гуай хариуд нь:

	— Тийм, тийм, засах хэрэгтэй юм шүү гэж санаа зовонгуй хэлээд даруй довжоог очиж үзэхээр явлаа.

	— Үгүй үнэхээр ч энэ маань бүр ганхаж орхиж шүү гэж өвгөн хөлөөрөө довжоог хүүхдийн дүүжин өлгий мэт ганхуулан хэлэхэд нэг хүн:

	— Үүнийг чинь анх хийж орхиод байхад л ганхдаг байсан шүү дээ гэж дуугарлаа.

	Обломов өвгөн үүнийг тосож аваад:

	— Ганхдаг байсан нь ямар хамаатай юм бэ? Тэгээд нурж ойчоогүй л байна. Арван зургаан жилийн турш засуулалгүй байгаад байна гэдэг амар үг биш. Лука тэгэхэд үүнийг тун ч сайн хийсэн юм... Ёстой л мужаан шиг мужаан байсан юм даа. Талийгаач болчихсоон хөөрхий, бурхны оронд төрөх болтугай. Одоо цөм эрхэлж орхиод, ингэж хийх хүн байхгүй ээ гэв. Ингээд өвгөн харцаа өөр юманд хандуулсан, нөгөө довжоо нь ганхан ганхсаар өнөө хүртэл нураагүй гэнэ билээ.

	Тэр Лука гэгч үнэхээр сайн мужаан байж таарах нь ээ.

	Ингэхэд эдлэнгийн эздийг бас дэндүүлж болохгүй. Хааяа гай төвөг учирсан үед тэд сэтгэл их зовон цочмогдож, заримдаа уурлах ч удаа байдаг. Энэ тэр юм үзээд ингэж хаяж, эзгүйрүүлж яаж болдог юм, даруй арга хэмжээ ав гэнэ. Мөн суваг дээгүүр тавьсан гүүрийг засах юм сан, мал оруулж мод гэмтээхгүйн тулд цэцэрлэгийн хашааны хаалт нь газар унаж орхиод хэвтэж байгаа газрыг засуулах юм сан гэж л яриа болно.

	Тэр ч байтугай Обломов өвгөн аж ахуйдаа их санаа зовдгийн эрхээр нэг өдөр цэцэрлэг дотуур зугаалж явснаа, унаж орхисон сүлжмэл хашааг өөрөө янцаглан байж өргөн босгоод, цэцэрлэгчийг даруй хоёр шургаагаар тул гэжээ. Өвгөний ийнхүү хэлж хийлгэсний ачаар хашаа зунжингаа тогтож байгаад өвөл цасанд дарагдаж сая ойчсон билээ.

	Цаашлаад Антипийг морь тэрэг, ган сэлттэйгээ сувагт унаад орхисон даруй гүүрийг хүртэл засаж, гурван шинэ банз тавьсан. Антипийн бие гэмтээд эдгэж дуусаагүй байхад гүүр шинээр засагдаж орхисон байсан. Цэцэрлэгийн хашаа дахин нурснаас хойш үхэр, ямаа нэг их завшиж базаасан юмгүй, хар хадны нэг бут идэж орхиод, арав дахь зөөлөн цагааны хальсыг хуучин байхад нь хашааг зохих ёсоор сайн ухаж суулга, манаж өг гэдэг заавар өгсөн. Алимын модонд тэд хүрч чадаагүй билээ. Мод идэж байж тааралдсан хоёр үнээ, нэг ямааг чамлалтгүй сайн зодож хашраасан.

	Илья Ильичийн зүүдэнд эцэг эхийн нь гэрт байдаг зочдын гэрэл муутай том өрөө орж ирлээ.

	Өрөөнд үргэлж бүрээстэй байдаг нүсэр том зөөлөн сандлууд, жаал гандаж тос, толбо болж орхисон нягт ноосон эдээр бүрээстэй хатуу том диван, мөн нэг савхин бүрээстэй том зөөлөн сандал байдаг билээ.

	Өвлийн урт үдэш болно.

	Ээж нь диван дээр, хөлөө дороо нугалж суугаад хүүхдийн оймс нэхэж, эвшээлгэж, үе үе, нэхүүрийнхээ зүүгээр толгойгоо маажна. Эзэгтэйн хажууд Настасья Ивановна, Пелагея Игнатьевна хоёр сууж баяраар Илюша хүү юм уу, эцэгт нь өмсүүлэх эсвэл өөрсдөө өмсөх юм хичээн оёж, тэр юмнаасаа толгой өндийхгүй байна.

	Эцэг нь нуруугаа үүрээд өрөө дотуур тун ч тааламжтай хойш, урагшаа алхана. Эсвэл зөөлөн сандал дээр сууж, жаал азнаснаа дахин босож холхин гарах бөгөөд өөрийнхөө хөлийн чимээг анхааран чагнана. Дараа нь тамхиа үнэрлээд найтааж, дахин үнэрлэнэ.

	Өрөөнд ганцхан тосон лаа бүдэг гэрэлтэнэ. Тэгэхдээ зөвхөн намар өвлийн үдэш л лаа асаахаас биш зун цагт бол цөм гэгээ тасраагүй байхад унтаад гэгээ орсон хойно босохыг хичээнэ. Энэ нь зарим талаар хэмнэж гамнах бодлын үүднээс, нөгөө талаас бас заншсаны учир билээ. Гэртээ хийдэггүй, худалдан авдаг юм бүхнийг Обломовкад их нандигнан хэмнэнэ.

	Айлчин ирсэн тухайд сайн энэтхэг галуу юм уу өдий төдий ангаахай алахаас буцахгүй мөртөө хоолонд ширхэг ч үзэм илүү оруулахгүй, тэр айлчин хундагандаа дураараа дарс аягалаад авбал эздийн царай зэвхийрээд явчихна. Гэхдээ тийм айхтар задгай зайдан байдал Обломовкад бараг гарахгүй, нийт олонд нэрээ барсан дүрсгүй ганц амьтан л тэгж магад. Тиймэрхүү айлчныг улс амьтан хашаандаа ч оруулахгүй билээ.

	Тэр нутгийн зан заншил тиймгүй юм. Хүн гурав дахин гуйлгахаас нааш хоолонд үл хүрнэ. Идэж уу гэж нэг удаа хэлэх нь уул хоол, дарснаас ууж идээсэй гэсэн үг биш, битгий идээсэй гэсэн үг болохыг тэндхийнхэн сайн мэднэ.

	Хэн бүхнийг ирлээ гэж хоёр лаа асаахгүй, лааг хотоос мөнгөөр авдаг болохоор эзэгтэйн цоожтой авдарт хадгална. Хугархай лааг мөн л тоо ёсоор нь хадгална. Ер нь энэ нутгийнхан мөнгө зарах их дургүй Авах зүйл хэдий хэрэгтэй байлаа ч гэсэн үнэ хямдтай л бол сая нэг голоосоо хар буун байж мөнгөөр худалдаж авна. Их мөнгө зарахад хүрвэл уйлаан майлаан, хараал зүхэл болно.

	Обломовка эдлэнгийнхэн мөнгө зарсанд орвол элдэв эв тавгүй юмыг тэвчих, тэр ч байтугай эв тавгүй зүйл бишид тооцож сурахыг дээр гэж үзнэ.

	Иймээс ч зочдын өрөөний диван аль хэдий тос толбо болчихсон, Илья Иванович Обломов гуайн савхин бүрээстэй зөөлөн сандал савхин л гэдэг нэрээс цаашгүй, маалинга, олс цухуйсан, савхи гэж түшилгэ дор нь л жаахан юм үлдсэнээс бусад нь урагдаж элэгдэж алга болоод таван жил болж байгаа юм. Үүнээс л болж хаалга үүд мурий сарий, шат довжоо ганхана. Хэдий амин чухаг зүйлд хүртэл гэв гэнэт хоёр зуу, гурван зуу, таван зуун рубль төлнө гэдэг тэдэнд амиа хорлосонтой адил санагдах ажээ.

	Ойр хавийн газрын залуу эздийн нэг Москва ороод гурван зуун төгрөгөөр тав зургаан цамц, хорин таван төгрөгөөр савхин гутал, дөчин төгрөгөөр, хурим дээр өмсөх хантааз авчээ гэдгийг дуулаад өвгөн Обломов загалмайлан залбирч, хэлмэгдсэн царай гарган «Иймэрхүү залууг ялын хүнд ажилд тарчлаавал таарна» гэж үглэнэ.

	Ер нь тэднийхэн хөрөнгө мөнгийг хурдан шалмаг гүйлгэн эргэлтэд оруулан ашиг хонжоог ихэсгэх, эд юмаа арилжаа наймаанд оруулах хэрэгтэй гэсэн улс төр эдийн засгийн үнэн баримтлалыг үл ойшоодог улс байлаа. Гэнэхэн сэтгэлтэй эдгээр хүмүүс мөнгө хэрэглэх аргаас ганцхан авдарт хав дарахыг л мэддэг, дардаг ч байлаа. Зочдын өрөөний зөөлөн сандлууд дээр гэрийнхэн юм уу, орж гарч явдаг хүмүүс дур дураараа налайн суугаад шуухитнана. Эндхийнхэн өдөр бүр хоорондоо уулзаж санадаг боддог бүхнээ харилцан ярилцаж орхисон, гаднаас шинэ сонин юм дуулах нь ховор болохоор учирсан хүмүүс голдуу л дуу шуугүй сууна.

	Өрөөнд анир чимээгүй, Илья Ивановичийн гэрийн хийцтэй хүнд гутлын чимээ, бүрхүүл бүхий ханын цагны бөглүүхэн цохих дуу болон үе үе Пелагея Игнатьевич юм уу Настасья Ивановнагийн утсаа тас татах, тас хазахаас өөр чимээ үл гарна.

	Заримдаа ингэж хагас цаг илүү сууна, энэ завсар нэг хүн чангаар эвшээлгээд амаа загалмайлан «бурхан өршөө» л гэж дуугарах магад.

	Тэр хүнийг хажууд нь суусан хүн дуурайж, цаашлаад.дараачийн, бас дараачийн гэх зэрэг алба юм шиг цөм алгуурхан эвшээлгэж, зарим нэгний нь нүдэнд нулимс гүйлгэнэж ирнэ.

	Эсвэл Илья Иванович цонх руу очиж, гадагшаа хараад, баахан гайхсан байртай:

	— Дөнгөж л таван цаг болж байх юм, гадаа тэгээд ямар их харанхуй байна аа гэнэ.

	— Тийм ээ, өдий үед харанхуй байдаг юм. Орой гэж барагдахаа больдог цаг гэж нэг хүн хариу дуугарна.

	Хавар болоход мөн, өдөр урт болж байгаад баярлаж гайхна. Харин тэднээс өдөр урт болсны хэрэг та нарт юу байгаа юм бэ, гэж асуувал өөрсдөө ч мэдэхгүй дээ.

	Ингээд дахин нам гүм болно.

	Тэгж байтал нэг хүн лааны гол засах гэж байгаад унтрааж орхиход цөм сандарна. Хэн нэг хүн заавал ч үгүй санамсаргүй байтал айлчин ирэх нь дээ гэж дуугарна.

	Заримдаа үүнээс болж яриа үүсэж орхино.

	Гэрийн эзэгтэй үүнд:

	— Ямар айлчин байж таарах бил ээ, тэр чинь? Арай Настасья Фаддеевна байхгүй байгаа. Иш бурхан. Тэгж өршөөгөөсэй. Үгүй тэр чинь баяр ойртохоос нааш ирэхгүй. Ер хүрээд ирвэл ч бас бөөн баяр аа! Тэгвэл ч хоёулаа нэг ганц сайн тэврэлдэж, ханатлаа уйлж авна даа. Өглөө оройны мөргөл хамт хийнэ... Үгүй би түүний чинь аяыг даахгүй, би арай залуу гэсэн ч төдий удаан зогсож дийлэхгүй гэж ярина.

	— Үгүй тэр чинь манайхаас хэдийд явлаа, байз? Ильина гэгээний мэндэлсэн өдрийн дараахан бил үү? гэж Илья Ивановичийг асуухад, эхнэр нь:

	— Хаанаас даа, Илья Иванович та дандаа л самуурч байх юм. Настасья Фаддеевна чинь улаан өндөгний баярын дараах дөчин ес дэх хоногоо ч хүлээж чадаагүй шүү дээ гэж залруулав.

	— Үгүй Петров гэгээний мэндэлсэн өдрийн үеэр тэр чинь энд байсан шиг санагдах юм гэж Илья Ивановичийг маргахад

	— Үгүй чи дандаа л ингэж байдаг! Хүнтэй маргаж шившгээ тарих юм, гэж зэмлэнгүй дуугарна.

	— Үгүй яагаад Петров гэгээний мэндэлсэн өдрийн үеэр байгаагүй байх вэ? Тэгэхэд цөм л тэр овгийн дуртай мөөгтэй боов жигнээд байгаагүй юу?.. 

	— Үгүй тэр чинь Марья Онисимовна байхгүй юу. Марья л мөөгтэй боовонд дуртай шүү дээ. Яагаад санадаггүй юм бэ? Тэгээд ч Марья чинь Ильин гэгээний биш, Порохор, Никопор гэгээдийн мэндэлсэн өдөр хүртэл айлчилж байсан.

	Эндхийнхэн цаг хугацааг баярын үе, улирлаар тооцон ярина. Гэр бүл ойр зуурын юмыг ярихдаа сар өдрөөр баримжаална гэж ер үгүй. Обломов хөгшнөөс бусад нь цөм саруудын нэр, өдрийн дэс дарааг хутгаад байдаг болохоор ч тэгдэг байж болох юм.

	Илья Иванович буруудан дуугүй болж, дахиад л цөм таг чимээгүй. Илюша хүү эхийнхээ араар ороод хэвтэх бөгөөд, заримдаа бүр унтаж орхино. Тэгжээ байтал зочдын нэг нь гүнээ санаа алдаад, 

	— Ингэхэд, Марья Онисимовнагийн нөхөр талийгаач Василий Фомич, бурхны авралаар эрүүл саруул л хүн байсан, үхчих юм даа. Уул нь зуу насалмаар л хүн тэгээд жар ч хүрч чадсангүй дээ, хөөрхий гэв.

	Пелагея Ивановна мөн санаа алдан маргаж, 

	— Бид цөм л үхнэ, хэн нь хэдийд вэ гэдэг бурхны мэдэл юм. Хүн үхэх л юм. Үгүй Хлоповынх түрүүчийн хүүхдэдээ загалмай зүүлгэх ёс хийж амжихгүй шахуу байна гэнэ. Анна Андреевна бас л төрсөн сурагтай, энэ чинь зургаа дахь хүүхэд нь шүү дээ гэлээ.

	— Ганц Анна Андреевнагаар зогсох уу даа! гэж эзэгтэй хэлээд, — Ахыг нь гэрлүүлээд орхихын хамтаар хүүхдүүд бас цувна аа. Бас л төвөг мундах уу, та минь! Багачуул нь өсөөд мөд л гэрлэж бараалах харчуул болоод орхино. Тэгснээ охидоо нөхөрт гаргах хэрэг болно. Гэтэл энд эхнэр болгож авдаг хүн маань хаана байна? Одоо чинь хүн болгон инжтэй, тэгэхдээ бэлэн мөнгөөр инжтэй хүнтэй суух гэдэг болжээ.

	Илья Иванович ярилцаж байгаа улс руу очиж, 

	— За та нар юу гэгч яриад байна даа? гэж асуув.

	— Үгүй, бид юу гэж... 

	Ингээд саяны ярилцсан юмыг өвгөнд давтан хэлж өгнө.

	Илья Иванович сургамжлах байраар, 

	— Хүний амьдрал гэдэг чинь ийм л байгаа юм. Нэг нь үхэж, нөгөө нь төрж, бас нэг нь гэрлэнэ. Бид яах вэ, хөгшрөөд л байна. Жил жилтэйгээ байтугай, өдөр өдөртэйгөө адилгүй байгаа юм. Яагаад ингэдэг юм? Хэрэв өнөөдөр өчигдөртэйгөө адил, өчигдөр нь маргааштай адил байдаг сан болж гэм!.. Бодоод ирэхээр бүр гутралтай байдаг юм гэлээ.

	Булангаас нэг нойрмог хүн, 

	— Хөгшин нь хөгширч залуу нь өсдөг юм гэж хариу дуугарав.

	Эзэгтэй үүнд, 

	— Бурханд их шиг мөргөөд, юуны ч тухай бодохгүй явах хэрэгтэй гэж эрс хэлэв.

	Гүн ухааны яриа дэлгэх санаатай байсан Илья Иванович хулчийсан байртай, 

	— Зөв зөв! гэж түргэхэн хэлээд хойш урагшаа холхиж гарав.

	Удтал мөн дуу шуугүй, зөвхөн юм оёж байгаа утасны дуу гарах төдий, хааяа эзэгтэй ам нээж үг дуугарна.

	— Нээрээ гадаа харанхуй байна аа. Бурхны авралаар нэг баяр хүргээд орхивол манайхан айлчилж ирэх байгаа. Тэгвэл жаал зугаатай болж оройн цаг амархан өнгөрдөг болох байгаа. Харин Маланья Петровна яваад ирвэл ч мөн бөөн үймээн гарна даа. Бас элдвийн юм бодож гаргана шүү. Элдэв аргаар мэргэлж, гадуур гүйнэ. Хамаг охидыг маань үймүүлж орхино. Янз янзын тоглоом зохионо... Нээрээ тийм хүн шүү! гэж эзэгтэй ярина.

	— Тийм ээ, ихэс дээдсийн барилтай бүсгүй гэж нэг хүн дуугараад, — Уржнан жил уулнаас гулгаж бууна гээгүй юү. Тэгэхэд Лука Савич хөмсгөө тас цохиогүй юу гэлээ.

	Цөм гэнэт хирдхийн Лука Савичийг хараад бөөн инээдэм боллоо.

	Илья Иванович, 

	— Лука Савич, та яасан юм бэ? Алив яриач гээд элгээ хөштөл инээнэ.

	Цөм инээдээ барьж чадахгүй, Илюша мөн сэрж орхиод бас хөхөрнө.

	Лука Савич зовж, 

	— Яриад байх юу байх билээ. Энэ Алексей Наумыч л худлаа зохиогоод ярьж байхгүй юу. Тийм юм ерөөсөө байхгүй гэв.

	— Хөөш! гэж цөм дуугараад, — Үгүй юу юм болоогүй гэж? Бид ямар үхэж орхисон юм уу? Наад дух чинь,.. духаа хараач, Одоо хүртэл сорви нь илхэн байна шүү дээ... 

	Тэгээд дахин хөхрөлдөнө.

	Лука Савич мөн инээдээ барихыг хичээн, 

	— Юунд та нар дооглоод байна аа? Би уул нь... юу яагаагүй сэн бол... Ерөөсөө Васька дайснаас л болсон хэрэг шүү дээ. Хуучин цана өгч орхиод, тэр нь салаад явчихсан. Би ч яах вэ... гээд юм хэлэхийг оролдоход, олны инээдэд дуу нь дарагдана. 

	Савич унасан түүхээ ярьж гүйцээх гэж оролдоод оролдоод тусгүй, цөм элгээ хөштөл хөхрөн, хөхрөлдөөн үүдний өрөө, охидын байр хүртэл дамжиж, хөгтэй явдлыг нийтээрээ санан Олимп уулын бурхад шиг удтал тачигнан хөхрөлдөнө. Жаахан намдаад ирэх үед нэг нь өргөж аваад хөхрөхөд дахиад л цөмөөрөө бөөн инээдэм болно. 

	Тэгж тэгж арайхийж нэг юм намжлаа.

	Илья Иванович жаал дуугүй байснаа:

	— Лука Савич, та энэ жил гэгээний баяраар бас гулгах уу? гэж асуулаа.

	Дахиад цөм инээд алдаж арван минут хэр намдсангүй.

	Тэгж байтал Обломов өвгөн бас, 

	— Аль, Антипаар уулархуу юм босгуулах уу? Лука Савич гулгах их дуртай хүн. Яараад байна... гэтэл улсууд хөхрөөд үгийг нь дуустал хэлүүлсэнгүй.

	— Үгүй нөгөө цана нь тэгээд бүтэн бүрэн бий юү дээ? гэж нэг хүн инээсээр арай ядан хэлэв. 

	Дахиад л бөөн хөхрөлдөөн.

	Улсууд удтал хөхрөлдөж, хөхрөлдөж аажимдаа намдлаа. Нэг нь нулимсаа арчиж, нөгөө нь найтааж, зарим нь бүгшин ханиаж, арай ядан өгүүлэх нь:

	— Ээ хөөрхий бурхан минь. Цэр бөглөж алах нь ээ... тэгэхэд нээрээ инээд барчихсан юм шүү. Нуруугаараа яаж гулгаж, хоёр хормой нь дээшээ хийсээд явчихсаныг бодохоос... 

	Тэгтэл бас дахиад л сүүлчийн удаа, урьд урьдынхаасаа чанга, удтал тачигнан хөхрөлдөв. Хөхрөлдөөн тэгсхийгээд намдаж, нэг нь санаа алдаж, нөгөө нь амандаа юм үглэж, эвшээлгэж, цөм дуу шуугүй болов. 

	Түрүүчийн нэг адил цагны цохио, Обломовын гутлын чимээ, утас тас хазах дуунаас өөр юм сонсогдохгүй болов.

	Гэв гэнэт Илья Иванович өрөөний дунд, хамрынхаа үзүүрийг барьж хирдхийсэн шинжтэй зогсов.

	— Энэ юун гай вэ? Хараач, хүн талийгаач болох нь ээ, миний хамрын үзүүр загатнаад болж өгөхгүй гэв.

	Эхнэр нь гайхширан гараа алдлаад, 

	— Яалаа гэж дээ, бурхан минь! Үзүүр нь загатнаж байгаа юм бол юунд хүн талийгаач болох юм? Хамрын угаар загатнавал хүн талийдаг юм. Үгүй Илья Иванович, та яасан хачин ой муутай хүн бэ? Хүний дэргэд юм уу, зочид байж байхад ингээд л нэг юм хэлж орхивол ичгэвтэр болно шүү дээ гэж хэлэв.

	Илья Иванович ичингүйрч орхиод, 

	— Тэгээд үзүүр нь загатнахаар юу болдог юм дээ? гэж асуулаа.

	— Яах вэ хундаганы амсар хазах гэсэн үг. Тэгэхэд, бас хүн талийгаач болох шүү, яаж болох вэ.

	— Хутгаад байх юм аа! Хамрын үзүүр, хажуу, уг загатнах юм, тэгж байтал хөмсөг ч мөн загатнана гэж Илья Ивановичийг хэлтэл Пелагея Ивановна тосож аваад:

	— Хамрын хажуу загатнавал юмны сураг чимээ сонсохын шинж, хөмсөг загатнавал уйлна. Дух загатнавал мөргөх гэсэн тэмдэг. Тэгэхдээ баруун талдаа загатнавал эрэгтэй хүнд, зүүн талдаа бол эмэгтэй хүнд гэсэн үг. Чих загатнаад ирвэл бороо орохын шинж, уруул загатнавал үнсэлцэнэ, сахал дотор загатнавал айлчнаас бэлэг авна. Тохой загатнавал шинэ газар дээр унтана, хөлийн ул загатнавал хол явна гэсэн үг... гэлээ.

	— Пелагея Ивановна та сүрхий хүн юм аа, гэж Илья Иванович хэлээд, — Үгүй шар тосны үнэ хямд болоход чинь яадаг бил ээ, шилэн хүзүү загатнадаг бил үү?.. 

	Бүсгүйчүүл хоорондоо шивнэлдэн инээж эхлэв. Эрэгтэйчүүдийн зарим нь инээмсэглэж дахиад л бөөн хөхрөлдөөн болох гэж байтал өрөөнд муур шуухитнаж, нохой архирахтай адил дуун, муур нохой хоёр зууралдаж авах гэж байгаа мэт зэрэг гарах нь цаг цохиж байгаа хэрэг ажээ.

	— Хүүе, арван цаг болоод орхиж шүү дээ гэж Илья Иванович баярлан гайхан хэлээд, — Үгүй хараач та минь, цаг яаж өнгөрснийг ер ажсангүй шүү. Хөөе, Васька, Мотка, Ванька! гэж дуудахад унтаж орхисон гурван хүн орж ирлээ.

	— Та нар оройны хоол зэхэхгүй юу болоод байна аа? гэж Обломов өвгөн унтууцан гайхаж дуугараад, — Эздийнхээ тухай санаа тавих гэж ер үгүй шүү. За юугаа хийж зогсоод байна? Архи бушуухан аваад ир! гэлээ.

	— За хамрын үзүүр загатнасан учир энэ дээ гэж Пелагея Ивановна даруй тосож аваад, — Архи уугаад л хундаганы ёроол ширтэнэ биз гэв.

	Оройн хоолны дараа хундага тулгаж уугаад, нэг нэгнийхээ амыг харилцан загалмайлж өгөөд өрөө өрөө рүүгээ тарж, санаа амар энэ хүмүүс нойронд дарагдлаа.

	Илья Ильчийн зүүдэнд нэг, хоёр ийм орой төдийгүй бүтэн долоо хоног, сар, жил ийнхүү өнгөрч байсан байдал орж ирнэ.

	Энэ амьдралын нэгэн хэвийг хэн ч эвдэхгүй, Обломовка эдлэнгийнхэн өөрсдөө үүнээс өөр амьдрал ахуй байж болохыг төсөөлөхгүй болохоороо үүнд уйдаж төвөгшөөхгүй, өөр амьдрал байдаг гэж төсөөлөх гэхэд хэлмэгдэн дургүйцэх улс билээ. Өөр янзын амьдралыг эд ойшоохгүй, хүсэхгүй улс байлаа. Тэдний ахуй гаднын нөхцөл байдлын харгайгаар аль ч тийшээ гэсэн өөрчлөгдвөл эд харамсах юм. Өчигдөр нь өнөө өдөртэй, маргааш нь өчигдөртэй адилгүй байх юм болж гэм тэд уйтгарлаад үхэж орхих хүмүүс билээ.

	Бусдын хүсэж эрмэлзээд байдаг элдэв хувьсгал мэтийн учирал, өөрчлөлтүүд эдгээр хүмүүст юунд хэрэгтэй байх сан бэ? Яах вэ тэр бүгдийг өөр бусад л үзэж байг, Обломовка эдлэнгийнхэнд хамаарах юм ер үгүй.

	Бусад хүмүүс яаж л амьдарна вэ дураараа болох биз.

	Ер нь азтай сайн тохиолдол ч гэлээ зүгээр тайван дайралдах гэж үгүй, заавал ч үгүй хөл ул, сууж амрахын эрхгүй, ийшээ тийшээ гүйх, элдвээр санаа зовох, нааш цааш ярилцах, өргөдөл бичиг энэ тэр гээд бөөн ажил, тийм амар юм биш! гэнэ.

	Эндхийнхэн бүтэн арваад жилийн туршид амьсгаадаж, зүүрмэглэж, эвшээлгэх юм уу, хөдөөх нутгийн уран хошин үгэнд голоосоо инээж баясна. Эсвэл бөөгнөрөн суугаад шөнө хэн юу зүүдэлснээ ярилцана. Аймаар юм зүүдэлсэн бол цөм сүрхий бодол болж яггүй айчихна. Юм зөгнөсөн зүүд бол сайн юм уу муугаас нь болж цөм үнэнээсээ баярлах юм уу гутарна. Зүүдний дагуу ямар нэгэн заншил гүйцэтгэх учиртай бол даруй яаравчлан дагах арга авна.

	Үгүй бол хөзрөөр элдвийн тоглоом тоглож, баярын үеэр зочидтой цуг дөрвөн хүний тоглоом тоглож, цэцгийн ноён юм уу, бундангийн хатангаар мэргэлэх зэргээр цаг өнгөрөөнө.

	Заримдаа Настасья Фаддеевна мэтийн нэг хүн ирж ганц хоёр долоо хоног айлчилна. Эмгэд эхлээд ойр хавийнхаа цөм яаж амьдарч, юу хийж байдгийг мэдэж, улсын гэр бүлийн байдал, хувийн амин чухаг нууц байтугай хүн бүрийн дотоод бодол санааг хүртэл мэдэх гэнэ. Муу нэгийг нь, ялангуяа задгай зайдан харчуулыг харааж муучилна. Цаашлаад элдвийн хууч хөөрч ямар ямар хүний төрсөн болон, загалмай зүүлгэсэн зэрэг баярыг яаж яаж тэмдэглэсэн, хэн хэнийг залж, хэнийг залаагүй гэх мэтийн юм тоочно.

	Ийм юм ярьж уйдахаараа шинээр хийсэн хувцас, даашинз, гадуур пальто, банзал, оймс сэлтээ хүртэл үзүүлнэ. Гэрийн эзэгтэй үүнд ямар нэг бөс эд, утас, өөрсдөө сүлжсэн тор зэргээр гайхуулна.

	Эд бүгд мөн дуусаад орхино. Тэгэхлээр нь кофе цай, чанамал жимс сэлтээр бас цаг өнгөрөөнө. Эцэстээ дуугүй сууцгаахад хүрнэ. Удаан сууж, өөд өөдөөсөө харан үе үе хүндээр санаа алдана. Заримдаа хэн нэг нь уйлчихна.

	Нөгөөх нь, 

	— Чи яаж байна аа, хонгор минь? гэж зовж асуусанд:

	— Яасан ч уйтгартай юм бэ, найз аа! гэж айлчин гүнээ санаа алдаад, — Нүглээ дүүрсэн бид нар бурхны хилэнг хөдөлгөжээ. Сайн юм лав болохгүй дээ гэж хариулна.

	— Боль доо, сайн найз минь, бүү айлга, бүү сүрдүүлж үз! гэж эзэгтэй гуйна.

	— Тийм шүү, тийм! Хоног хугацаа дуусаж байна. Нэг хэл омогтон хоорондоо, улс гүрэн өөр хоорондоо дайсагналцана. Хорвоо галав юүлэн өнгөрлөө! гэж Наталья Фаддеевна зүтгэн хэлээд хоёулаа гашуунаар уйлна.

	Ийм дүгнэлт хийх үндэс Наталья Фаддеевнад ер байсангүй. Хэн ч хэнтэй дайсагналцаагүйгээр барахгүй сүүлт одон зэрэг ч тэр жил үзэгдээгүй билээ. Гэвч хөгшдөд заримдаа муу юм зөгнөгдөөд байдаг билээ.

	Хааяа нэг гойдын учрал гарч, ухаан нь нэг айлынхан их багагүй цөм утаанд цохиулж орхиод улс амьтны ийнхүү цаг өнгөрөөх заншлыг эвдэнэ. Эдлэнд болон тосгонд өөр өвчин гэж юм дуулдахгүй, харин хэн нэг хүн энд тэнд гадсанд тээглэх, хураалттай өвснөөс унах, байшингийн дээврээс унасан банз зэрэгт толгойгоо цохиулах явдал л гарна.

	Иймэрхүү юм тэгээд тохиолдох нь ховор, тохиолдвол гэмтсэн газрыг хэзээнээс шалгарсан сайн арга болох өвс сэлтээр үрэх юм уу тарнидах, тарнидсан ус уулгаад л өнгөрнө. Харин утаанд цохигдох явдал нэлээд гарна. Тэгэхлээрээ цөм ор дэвсгэр дээгүүр ундуй сундуй хэвтэн орилоон, ёолоон болно. Нэг нь өргөст хэмх алчуураар толгойндоо даруулж бооно, нөгөө нь цангис жимс чихэндээ хийж, дарсны ургамал үнэртэнэ. Бас нэг нь өвөл байсаар атал дан цамцтай гараад явчихад, нөгөө нь ухаангүй шалан дээр хэвтэнэ.

	Эндхийнхэн пийшингийн дулааныг яндангаар гадагшаа гаргах дургүй, хөх гал сүүмэлзэж байхад нь хааж орхидог, ханз пийшин сэлт цөм гар хүрвэл л түлж орхимоор халуун байдаг болохоор утаанд цохиулах удаа тогтмол, сард нэг хоёр удаа гарч л байна.

	Нэг өдөр харин эдний нэгэн хэвийн ахуйг үнэхээр санамсаргүй тохиолдол нэг удаа эвдсэн билээ. Үдийн хоолоо барж ядан идээд цөм цай уухаар цугларчихсан байтал, хот ороод ирсэн эдний нэг тариачин эр гэнэт орж ирээд өврөө ухан ухан байж, Илья Иванович Обломовт гэсэн нүүртэй үнгэгдэж орхисон захидал гаргаж өгөв. Цөм мэл гайхаж, эзэгтэйн царай жаахан цайсхийгээд явчихлаа. Хүмүүс цөм захидлыг гөлрөн нүд үл салгана.

	Эзэгтэй сая нэг сэхээ авч, 

	— Үгүй ямар хачин юм. Хэнээс ирсэн захидал вэ, энэ чинь? гэж дуугарав.

	Обломов захидлыг аваад яах учраа олохгүй эргүүлж тойруулна.

	— Үгүй чи хаанаас авч ирэв? Чамд үүнийг хэн өгөв өө? гэж тариачин эрээс асуухад, 

	— Миний хотод буусан газарт л өгсөн. Уул нь Обломовкаас хүн байна уу, эзэнд нь явуулах захиа байна гэж шуудангийн газраас түрүүнд нь хоёр ч удаа ирж сурагласан юм байх аа гэв.

	— Тэгээд?

	— Эхлээд би нуугдаж орхисон. Цэргийн хүн захиагаа аваад л яваад өгсөн. Тэгтэл харин Верхлевийн гэлэн намайг харсан юм. Тэр хэлээд өгч орхисон. Шуудангийн хүн гэнэт хүрч ирээд, намайг жаал загнаж байгаад захиа өгсөн. Бас надаас таван мөнгө авсан шүү. Би энэ захиаг яах юм? Хаанаа хийх юм? гэсэн чинь өршөөлт эзэн танд л өгөөрэй гэсэн.

	— Үгүй чи авахгүй байхгүй яасан юм бэ? гэж эзэгтэй уурлангуй дуугарлаа.

	— Би ч, манайхан захидлаар юу хийх юм хэрэггүй гээд авахгүй байсан юм. Эзэн биднийг захидал авч ирээрэй гэж хэлээгүй, би айж байна, та захидлаа аваад яв гэсэн л дээ. Цэргийн хүн тэгсэн чинь айхтар их аашилж, даргадаа гомдол хэлнэ гэхээр нь авчихсан

	— Тэнэг! гэж эзэгтэй ундууцав.

	Обломов өвгөн захидлын нүүрийг үзэн байж, 

	— Энэ хэнээс ирсэн хэрэг вэ? Бичиг нь үнэхээр танил юм шиг санагдаад байх юм гэлээ.

	Ингээд нөгөө захидал хүн хүний гар дамжлаа. Хэнээс ирсэн юун тухай захиа байж болох вэ гэж элдвийн таавар яриа үүсэв. Тэгж тэгж цөм мухардав.

	Илья Иванович нүднийхээ шилийг олж ир гэсэнд хагас цаг хэр эрж байж сая олж ирлээ. Ингээд нүднийхээ шилийг хийж аваад захидлыг задлах гэтэл гэргий нь зүрхшээн хориглож:

	— Боль доо. Илья Иванович, та задлаад яах юм! Юун ч захиа юм наадах чинь яаж мэдэх юм бэ? Нэг их айхтар гай байж байж болох шүү дээ. Маргааш нөгөөдөр задална биз, ямар явчих юм биш. Одоо хүн амьтан ямар хэрцгий болсныг өөрөө эс мэдэх биш гэв.

	Нөгөө захиаг нүдний шилний хамт шүүгээнд цоожилж орхилоо. Уул хэрэг даан ч ер бишийн бөгөөд Обломовынхны дотрыг амраахгүй зүйл байгаагүй сэн бол, тэндээ он жил улиран хэвтэх сэн биз ээ. 

	Цай уух үед, маргааш өдөр нь ганцхан захидлын тухай л яриа болов.

	Тэгж тэгж тэссэнгүй, дөрөв хоног дээрээ цөм нийлж байгаад, зовон байж задлав. Обломов хөгшин гарын үсгийг нь хартал «Радишев» гэж байлаа.

	— Үгүй энэ чинь Филипп Матвеевичаас ирсэн захидал байна шүү дээ!

	Тал талаас гайхах шогшрох дуу гарч, 

	— Хачин аа! Филипп Матвеевичаас ирсэн байдаг байна шүү! Үгүй тэр чинь яагаад өдий болтол амьд мэнд явж байдаг хүн бэ? Хараач хөөш, үхээгүй байдаг байна аа! Бурхны аврал! За тэгээд юү гэж бичсэн байх юм? гэлцэнэ.

	Обломов захиаг дуудав. Урьд Обломовкад гойд сайхан хийдэг байсан пивоны найрлагыг бичиж ирүүлээч гэж Филипп Матвеевич гуйжээ.

	— Явуулъя, явуулж өгье, захиа бичих хэрэгтэй юм гэж ам амандаа шуугилдав.

	Ингэж байж хоёр долоо хоног өнгөрчихлөө.

	Илья Иванович мөн эхнэртээ, 

	— Матвеевичид захиа явуулалгүй болохгүй, нөгөө найрлага хаана байна аа? гэж үглэхэд:

	— Хаана байгаа юм бэ? Түүнийг чинь эрж олох хэрэгтэй. Жаахан азна, юундаа яараад байгаа юм бэ? Бурхан өршөөвөл баяр болтол хүлээж мөргөл хийе, тэгээд бичнэ биз, ямар яваад өгөх юм биш... гэж эхнэр нь хариулна.

	— Нээрээ ч баярын тухай бичсэн нь дээр юм гэж Илья Иванович дуугарна.

	Баярын үеэр дахиад л захидлын тухай яриа гарч, Илья Иванович бүр бичихээр завдлаа. Өвгөн ажлынхаа өрөөнд орж нүднийхээ шилийг зүүгээд ширээн дээрээ суув.

	Байшинд хүмүүсийг бүү шуугь, чанга битгий ярь гэсэн болохоор нам чимээгүй байв. Байшинд талийгаач болсон хүн байгаа юм шиг цөм хулгасан байртай «эзэн юм бичиж байна» гэж хүндлэнгүй дуугарна.

	Өвгөн чичгэнэсэн гараар, айхтар аюултай юм хийх гэж байгаа мэт нямбайлан «Өршөөлт эрхэм ээ» гэж алгуурхан бичтэл эхнэр нь орж ирэв.

	— Эрээд эрээд, нөгөө найрлага чинь олдохгүй. Унтлагын өрөөний шүүгээнд л эрж үзэхээс дээ. Үгүй захиаг чинь тэгээд яаж явуулах юм бэ? гэхэд Илья Иванович:

	— Шуудангаар явуулна гэв.

	— Тийш нь явуулахад ямар үнэтэй байдаг юм бэ?

	Обломов хуучин хуанли гаргаж ирээд:

	— Дөчин мөнгө юм байна гэлээ.

	— Дөчин мөнгө дэмий юманд үрэх болох нь ээ. Жаал азнасан нь дээр. Магадгүй хот руу явах хүн дайралдаж магад. Чи тариачдыг мэдэж бай гэж захь гэж эхнэр нь хэллээ.

	Илья Иванович үзгээ шажигнуулж бэхийн саванд дүрээд нүднийхээ шилийг авч:

	— Нээрээ тэгсэн нь дээр юм байна, ямар явчих юм биш, явуулж амжина гэж зөвшөөрөв.

	Филипп Матвеевич тэгээд пивоны найрлагын тухай мэдэж чадсан уу, үгүй юү бүү мэд.

	Илья Иванович заримдаа ямар ч хамаагүй нэг юм уншихаар барьж авна. Юм унших нь чухаг хэрэгтэй зүйл гэж Обломов өвгөний санаанд ч орохгүй бөгөөд, ханандаа зураг хадсан ч байж болдог, хадаагүй ч байж болдог, зугаалахаар явж ч болдог, үгүй ч байж болдгийн адил онц их үгүйлэгдэхээргүй зугаа цэнгэлийн зүйл гэж үзнэ. Ном уншсангүйгээс болж Илья Ивановичид хорогдож, хожих юмгүй, ямар ч юм байлаа гэсэн хийх юмгүй уйдахын цагт зугаа гаргах зүйл гэж үзнэ.

	Илья Иванович, 

	— Хавьд ном уншсангүй шүү гэх юм уу, заримдаа үгээ жаахан өөрчилж, — За нэг жаахан ном уншаад орхиё байз гэнэ. 

	Эсвэл зүгээр ахаас нь үлдсэн хэдэн ном гарт нь дайралдвал шилж сонголгүй Голиковын12 зохиол, Сумароковын эмгэнэлт жүжиг, хоёр гурван жилийн өмнийн сэтгүүл зэргээс аль өртсөнийг нь аваад ялгаагүй дуртайяа уншиж үе үе: — Үгүй бас айхтар юм бодож гаргана аа! Гайгүй дээрэмчин юм аа, хө! Бүтлээ алдсан золиг байх гэж! гэнэ.

	Энэ нь ном зохиосон хүнийг хэлж байгаа хэрэг бөгөөд, тэднийг өчүүхэн ч үл хүндэлнэ. Тэр ч байтугай хуучин цагийн хүмүүсийн барилаар зохиолчдыг басамжлангуй үздэг ажээ. 

	Илья Иванович тэр цагийн олонх хүмүүсийн нэгэн адилаар зохиолч хүнийг гудмын бүжигчний нэгэн адил наргиан үймээний эзэн, алиа марзан, архичин этгээдүүд гэж үздэг байв.

	Өвгөн заримдаа гурван жил өнгөрсөн сониноос олонд юм дуудаж өгөх юм уу сониноос нь дуулгана.

	— Энд Гагигаас мэдэгдэлдээ, их эзэнтэн ван ойр зуур аялал хийгээд ордондоо мэнд сайн морилж ирэв гэсэн байна гээд сонсож байгаа улсыг шилнийхээ цаанаас эргэцүүлэн харна. Эсвэл:

	— Вена хотонд тийм нэг элчин сайд итгэмжлэх жуух бичгээ барьжээ гэх юм уу цаашаа:

	— Энд Жанлис13 гэгч бүсгүйн зохиолыг орос хэлэнд орчууллаа гэсэн байна гэж уншина.

	Нутгийн нэг жижиг эдлэнгийн эзэн үүнд, 

	— Тэр ер нь тайж нар бидний мөнгийг л аргалж авахын тулд тэгж орчуулдаг байх шүү гэнэ.

	Гэтэл хөөрхий Илюша хүү юм сурах гэж Штольцын руу яваад л байдаг.

	Даваа гарагийн өглөө сэрэх бүр хүүгийн урам хугараад явчихна. Васька гадаа довжоон дээр огцом муухай дуугаар:

	— Антипка! Хар морь хөллө, эзэн хүүг германыд хүргэж өг гэх дуулдана.

	Илюшагийн зүрх палхийгээд явчихна.

	Хүү гутарсан царайтай эх дээрээ ирэхэд, эх нь учир мэдэж элдвийн уран үг хэлэх боловч хүүгээсээ бүтэн долоо хоногоор холдоно гэхээс өөрөө сэмхэн санаа алдана.

	Энэ өглөө хүүд өгөх юмаа олж ядна. Амтат боов, чанамал жимс, чихэр, хайрсан жигнэсэн, хуурай нойтон элдвийн зууш хоолны зүйл хүртэл өгнө. Герман айл олигтой хоол өгдөггүй гэдэг нэрийдлээр хүүд эд бүгдийг өгөх бөгөөд Обломовка эдлэнгийнхэн ярихдаа:

	— Тэнд хүн цадталаа идэж чадахгүй, үдийн хоолон дээр шөл, халуун хоёрдугаар хоол, төмсхөн л өгнө. Цайн дээр шар тос өгнө. Оройн хоол гэж байдаггүй маргааш өглөө нь л юм иднэ. Ийм л шүү дээ гэлцэнэ.

	Гэхдээ Илья Ильичийн зүүдэнд орох даваа гарагт голдуу л Васькагийн хар морь хөллө гэх дуу гарахгүй, ээж нь түүнийг инээмсэглэсээр угтаж:

	— Өнөөдөр чи явахгүй. Пүрэв гарагт том баяр болно. Гуравхан хоногийн дотор нааш цаашаа яваад байхын хэрэг юу байна аж дээ гэж аятай юм дуулгана.

	Эсвэл гэв гэнэт:

	— Өнөөдөр талийгаач эцэг эхийн дуртгалын долоо хоног. Ном сурахтай мантай. Боов хайрна гэж хүүд дуулгадаг байлаа.

	Үгүй гэх нь ээ даваа гарагийн өглөө эх нь хүүгээ хянуур сайн хараад:

	— Чиний нүд өнөөдөр яагаад ийм чалхгүй байна. Бие чинь зүгээр биз? гэж хэлээд толгой сэгсэрнэ.

	Зальтай хүү эв эрүүл боловч юм дуугарахгүй.

	— Энэ долоо хоног чи гэртээ бай даа. Тэгээд яахыг бурхан мэднэ биз гэж эх нь хэлнэ.

	Гэрийнхэн цөмөөрөө эздийн талийгаач болсон эцэг эхийн дуртгалын өдөр нь эрдэм ном сурахтай харш бөгөөд пүрэв гарагт болох баяр бол тэр долоо хоногт ном үзэхэд давж болшгүй саад аргагүй мөн гэж лавтай үнэмшдэг байв.

	Эзний хүүгээс болж зэмлэл хүлээсэн зарц юм уу шивэгчин л хааяа уцаарлаж:

	— Дүрсгүй золиг! Тэр германыд хэзээ нэг очих юм бэ? гэж үглэх магад байдаг аж.

	Зарим үед багшийндаа байж байтал долоо хоногийн эхээр юм уу, дундуур Антипка танил хар морио хөллөсөөр Илья Ильичийг авах гэж очно.

	— Марья Савишина ч юм уу Настасья Фаддеевна айлчлахаар, эсвэл Кузовковынхан хүүхдүүдтэйгээ ирлээ, гэртээ харьж үз гэнэ. 

	Ингээд Илюша хүү гурван долоо хоног хэр гэртээ байна, тэгж байтал зовлонт долоо хоног дөхөөд ирнэ, цаашлаад нэг баяр болно. Тэгж байтал гэрийнхнийхэн нэг нь яагаад ч юм Фомины долоо хоногт ном үздэггүй юм гэж үзнэ. Ингэтэл ганц хоёр долоо хоноод зун болох болж явахын хэрэггүй болно. Зун герман багш өөрөө амрах тул ном үзэхээ намар болтол хойшлуулсан нь дээр болно. Ингэсээр байгаад нэг мэдэхэд Илья Ильич хагас жил хэртэй ном үзэлгүй өнгөрчихсөн, энэ завсар өөрөө сүрхий том болчихсон байна.

	Мариалах ч гэж сүрхий. Нойрондоо сайн гэж аргагүй гээд л хүүг гэрийнхэн магтаж барахгүй л байснаа, хагас сайн өдөр хүүг германыхаас ирэхэд царай нь цонхийгоод турж орхисон байна гэлцэнэ.

	— Ингэж байгаад осол болоход холгүй шүү! Эрдэм сурах хождохгүй. Харин эрүүл мэндийг мөнгөөр авчхаж үл болно. Амьдралд хамгийн үнэтэй юм эрүүл саруул байх юм. Харахгүй юу. Энэ маань ном үзээд ирэхдээ эмнэлгийн газар хэвтээд гарсан хүн шиг болчих юм. Хамаг мариа нь шуугдаж, чалхгүй болоод ирэх юм... Ер нь өөрөө гүйж харайж л байх дуртай дүрсгүй хүү юм чинь: гэж эцэг эх хоёр нь ярина.

	— Тийм шүү. Ном сурах гэдэг хялбар юм биш ээ, хэнийг ч гэсэн нуга дарчих зүйл байгаа юм гэж эцэг нь хэлнэ. Ингээд сайн эцэг эх нь хүүгээ гэртээ байлгах шалтаг цаашаа эрнэ. Баяр ёслолоос гадна ч гэсэн шалтаг мундахгүй.

	Өвөл хүйтэн санагдана, зун халуунд явахын аргагүй, заримдаа бороо орно, намар шавар шавхай саад болно. Заримдаа Антипкагийн байдал согтуу гэхэд согтуу биш, нэг жигтэй санагдаад, энд тэнд шаварт орчих вий, унагааж барьчих вий гэж айна.

	Гэхдээ Обломовынхон өөрсдийнхөө дотор, ялангуяа ийнхүү эрхлүүлсэн чөтгөр авмаруудад хатуу үг хаядаг Штольцын өмнө энэ шалтгуудаа аль болох их үндэстэй болгохыг мэрийнэ.

	Харанхуй балар цаг нэгэнт өнгөрч эрдэмтэй бол нүдтэй, эрдэмгүй бол сохор гэдэг зүйр үг номын худалдаачин улсын тараадаг номын хамт тосгон сууринаар нэвтрээд байлаа.

	Хөгшид ч мөн соёл гэгээрлийн ач холбогдлыг ойлгож байсан, гэхдээ зөвхөн гадаад ашиг тусыг нь ойлгож байв. Хүмүүс цөм ганцхан эрдэм номын ачаар хүний зэрэгт хүрч цол хэргэм, одон, мөнгө сэлтийг олж авдаг болсныг тэд харж байлаа. Хуучны арга барилдаа автан үхширсэн хөгшин түшмэд энэ тэрээр арга чарга хийн амь зууж явсан улс бэрхдэж байгааг үзэж байлаа.

	Гагцхүү бичиг мэдэх төдийгүй өнөө хүртэл ахуй амьдралд сураг нь дуулдаагүй эрдэм ном сурах хэрэгтэй юм гэдэг зэвүүн муухай цуу тархаж байлаа.

	Дээд дорд тушаалын хооронд гүн их ангал мэт зайтай болж, сурлагын үнэмлэх хэмээх бичгийн ачаар л тэр зайг гатлах болжээ.

	Хуучин маягаар алба хааж, хэв заншлыг даган, хээл хахуулийн дагуу ажил шийддэг байсан түшмэд үгүй болж эхэллээ. Тэднээс үхэж амжаагүй олоон хүнийг найдвар муутай гээд хөөсөн, заримыг нь шүүхэд өгсөн бөгөөд юмны байр төрх шинэ болоод ирснийг мэдэж зөөрт нь орхиод эртний төхөөрсөн эдлэн газартаа замаараа зайлан одсон нэг нь л хожиж байлаа.

	Обломовынхон үүнийг ухаарч, боловсролын ашиг тусыг ойлгож байсан, гэхдээ энэ гадаад ашигтай талыг нь л харж байлаа. Эрдэм ном өөрөө хүнд чухаг болох тухай эд зөвхөн бүрхэг бүдэг төсөөлөлтэй байсан бөгөөд иймээс ч Илюшагаа одоогоор хэд хэдэн их давуу юманд сургах сан гэж боддог байжээ.

	Хүүгээ ямбаны хатгамалтай цамц өмсөөд яваасай, том газарт зөвлөгч болоосой, эх нь бол бүр мужийн захирагч болоосой гэж санааширна. Гэхдээ тэд элдэв мэх хэрэглэх, хямд хялбар аргаар, замын бартаа болсон боловсрол сэлтийг онц ажил гаргалгүй тойрон өнгөрөх маягаар үүнд хүрэх сэн гэж бодно.

	Жишээ нь, номыг бие оюунаа ядраахгүй, багаасаа тогтсон чухаг зүйл болох мариаг шуугдахааргүй амархан сурч орхих, зүгээр л тогтсон журмын дагуу гадаад хэлбэрийг баримтлан явж байгаад Илюша хүүг шинжлэх ухаан, урлагийн зохих бүх мэдлэгтэй болсон гэсэн үнэмлэх олоод авчихсан л гэж санааширна.

	Обломовынхны хүүхдээ хүмүүжүүлэх энэ бүх арга барил Штольцын барилтай эрс зөрж, хоёр талаасаа шургуу тэмцэлддэг байв. Үнэн байдлыг Штольц цаадуулд ил шууд, цөхрөлтгүй ухуулан хэлж өгсөөр байхад Обломовынхон дээр дурдсан болон бусад заль мэх хэрэглэн аргацаасаар байна.

	Ингээд аль ч тал нь дийлсэн юмгүй, уул нь герман хүний шургуу зүтгэл Обломовынхны зөрүүд, үхширмэл занг дийлж магад байсан боловч Штольцын талаас бас бэрхшээл гарч ирээд аль аль тал давуутай болж чадсангүй билээ.

	Юу гэвэл Штольцын хүү бага Обломовыг эрхлүүлж нэг бол хичээлийг нь сэм хэлж өгөөд үгүй бол орноос нь орчуулга хийж өгөөд болдоггүй байв. Илья Ильичийн зүүдэнд өөрийн нь гэр орны ахуй байдал болон Штольцынд сууж байсан байдал тодхон орж ирнэ.

	Гэртээ бол сэрэхийн хамт орны нь дэргэд Захар хүү зогсож байна. Хожим Илья Ильичийн гэрийн даамал болсон өнөөх Захар Трофимович.

	Захар хуучин асрагч эхийн адил Илюшагийн оймс, шаахайг өмсгөж өгнө. Арван дөрвөн нас хүрч орхисон хүү өөрөө орон дээрээ хэвтээд хоёр хөлөө ээлжлэн сунгаж өгөхөөс цаашгүйн дээр, санаанд нь жаахан л таарамжгүй болбол Захарын хамар дундуур өшиглөөд авна.

	Захар хүү гоморхоод цаашаа хэлэх юм болж гэм томчуулд нэмүүлж л зодуулахаас цаашгүй.

	Захар хүү ингээд толгой маажсанаа Илья Ильичид цамцыг нь өмсгөж, аль болохоор бага төвөг учруулахыг хичээн гарыг нь ханцуйнд нь болгоомжтойёо онолдуулж өгнө. Мөн өглөө босоод нүүр гараа угаах хэрэгтэй гэх мэтээр хийвэл зохих юмыг нь сануулна.

	Илья Ильич алив нэг юм хийх сэн гэвэл нүд ирмэхийн хамт л гурав дөрвөн зарц нар хүссэн зүйлийг нь хийж өгөхөөр ухасхийнэ. Нэг юм унагаачих юм уу, авах гэвэл мөн хүн аваад л өгнө. Юм авчрах, юм авахаар гүйх гэвэл мөн л хүн хийгээд өгнө.

	Өөрөө хөдөлгөөнтэй цовоо хүүхэд байсан болохоор заримдаа ухасхийж хамаг юмыг өөрөө хиймээр санагдахад эцэг эх, гурван эгч нар сэлт цөм гэнэт сандран зэрэг зэрэг:

	— Яах нь вэ? Хаачих нь вэ? Васька, Ванька, Захар яасан бэ? Хөөе! Васька! Ванька! Захар! Та нар юу харж байсан мангуунууд вэ? Би та нарыг дээ! гэж хашхирна.

	Ингээд Илья Ильич юухан ч өөрөө хийж чадахгүй өнгөрнө.

	Сүүлдээ ингэх нь их амар ч юм гэж мэдээд өөрөө:

	— Хөөе! Васька! Ванька! Захар алив энэ тэр юм аваад аль! Энийг авахгүй тэрүүнийг авна! Яв, аваад ир! гэж хашхирдаг болж сурав.

	Эцэг эхийн ийнхүү энхрийлэн санаа тавих үе үе хаширтай санагдана.

	Шатаар гүйгээд буух юм уу, хашаан дотуур гүйгээд орхихын хамт л арваад хүний сандарсан дуу гарч,

	— Аах яадаг бил ээ! Бариад аваач! Зогсоогооч! Унаад орхих вий! Хамар амаа авчих вий! Зогс, зогсооч! гэж хашхирна.

	Өвөл үүдний пинд гарах юм уу, салхивч онгойлгох гэхийн хамт л бас бөөн хашхиралдаан болоод явчихна, 

	— Хүүе хаачих нь вэ? Яаж болдог юм? Бүү гүй, битгий гар! Онгойлгож болохгүй, үхнэ шүү, салхинд цохиулна гэлцэх ажээ.

	Ингээд Илюша гэртээ дулаан байрнаа ургуулсан гойдын ховор нандин цэцэг мэт асрамж халамжтай, мөн шилний цаана ургадаг цэцэг мэт алгуур, уруухан торниж байв. Ундарч байгаа хүч чадал биедээ түгжигдэн доройтож замхрах аж.

	Заримдаа өглөө сэрэхэд бие сэтгэл хөнгөн сайхан, байшингийн дээвэр лүү авирмаар, морь унаад өвс хадаж байгаа тал руу давхиад явчихмаар эсвэл хашаан дээр гарч дээр нь унаад суух юм уу, тосгоны нохдыг өдөж шуугилдуулмаар, тосгон дундуур гүйж гараад цаашаа тал, бут, хусан төгөл дундуур гүймээр, гангын ёроол руу хоёр гуравхан үсэрч орох юм уу, хүүхдүүдтэй нийлж цасаар тоглож, хүчээ үзэлцмээр санагдаад дотроос нь нэг юм түлхээд байх мэт болно. Хорхой нь хүрээд болж өгөхгүй, Илюша тэсэж тэсэж эцэстээ чадалгүй өвлийн хүйтэнд толгой нүцгэн довжоон дээрээс ганцхан харайж буугаад, хашааны гадна гарч, хоёр гартаа нэг нэг бөөн цас атгаж аваад тоглож байгаа бөөн хүүхдүүд рүү гүйж орхино.

	Сэргэлэн сайхан агаар хүүгийн нүүр лүү нь үлээж жавар чихийг нь часхийлгэн хоолой амаар хүйтэн салхи орох мэт, цээж онгойгоод явчихна. Илюша яагаад ч ийм хурдан болчихсон юм эрчээрээ гүйж, орилно, хөхөрнө.

	Ингээд хүүхдүүд дээр гүйж ирээд цасаар өгөөд хаячихсан нь дадлага муудаад онохгүй, тэгтэл дахиад цас шүүрч авахын завдалгүй бөөн цас нүүрэн дээр нь оноод унагаачихна. Эхлээд сураагүй юм болохоор өвдөнө, гэхдээ зугаатай сайхан өөрөө хөхөрч, нүдэн дээгүүр нь нулимс гүйлгэнэсэн байна.

	Гэтэл гэрт нь Илюша алга гээд бөөн хөл үймээн дэгдэж, хашхираан шуугиан болжээ. Захарка, Васька Митька, Ванька, гадаа хашаа руу гүйж гараад алмайран тэвдэж нааш цаашаа гүйнэ. Тэдний хойноос, уулын гүйж яваа хүнийг үзэж үл чадах хоёр нохой өсгий даран хөөцөлдөнө.

	Хүмүүс орилж, хашхиралдан, нохой хуцаж тосгоноор давхина.

	Тэгж тэгж хүүхдүүд дээр гүйлдэж ирээд нэгний нь үснээс, нөгөөгийн чихнээс татаж, гурав дахийг нь нясалж цээрлүүлээд эцэг эхэд нь хэлж мөн сүрдүүлнэ. Ингэсний дараа эзний хүүг гэрээс авч ирсэн даханд боож, эцгийн нь дээл, хоёр давхар хөнжлөөр ороогоод ёслолын байдлаар өргөн гэрт нь аваачна.

	Гэрийнхэн нь хүүгээ олж үзэх найдлага тасарч орхиод байснаа амьд мэнд, гэмтэл хор болсон юмгүй байхыг нь үзээд эцэг эхийн нь баярлахыг өгүүлэхэд бэрх. Бурхны ач авралыг магтаад элдвийн сайн ундаан, жимсний шүүс сэлт дахин дахин уулгаж гурван өдөр хэртэй гэрээс гаргалгүй барина. Уул нь хүү дахиад л цасаар хүүхдүүдтэй тоглох юм бол биед нь сайн байх сан билээ.

	 

	 

	X

	Илья Ильчийн хурхирах дуу Захарын чихэнд дуулдмагц ханзан дээрээсээ сэмээрхэн үсэрч буугаад үүдний өрөө рүү гарч эзнийгээ цоожилж орхиод хашааны хаалга руу явлаа.

	— Аа Захар Трофимович, сайн байна уу? Та мөддөө үзэгдэхгүй яагаа вэ? гэж хашааны үүдэн дээр цугларсан хөтөч, зарц, хөгшид залуус тал талаас нь асуулаа.

	— Танай эзэн яагаа вэ? Гадагшаа гар аа юу? гэж хашааны харгалзагч асуухад Захар хариуд нь:

	— Ногоорч л байна гэж аягүй дуугарав.

	— Яагаад тэр вэ? Унтахад арай эрт юм биш үү? Бие нь муухан уу? гэж нэг хөтөч асуулаа.

	— Үгүй, юун бие муу байх бил ээ! Шал согтуу! гэж Захар өөрөө ч үүнд үнэмшиж байгаа дүрээр хэлээд, — Та нар үнэмших үү, үгүй юү? Ганцаараа бүтэн хагас шил мадер дарс, баахан квастай ууж орхиод нам болох нь энэ гэв.

	— Үгүй бас! гэж хөтөч атаархангуй дуугарав.

	Бүсгүйчүүлийн нэг нь, 

	— Эзэн чинь юундаа өнөөдөр тэгж нарги аа вэ? гэж асуусанд, Захар өөдөөс нь учиртайхан хяламхийгээд:

	— Өнөөдөр ч наргиж байгаа юм биш ээ, Татьяна Ивановна гуай, ерөөсөө хүнээ байлаа. Ярих гэхээс дургүй хүрэх юм гэж хариулав.

	— Тэгвэл манай эзэгтэй шиг л болж байгаа хүн юм даа янз нь гэж нөгөө бүсгүй хэлээд санаа алдав.

	— Татьяна Ивановна, эзэгтэй чинь өнөөдөр юманд явах болов уу? Би уул нь энүүхэнд нэг юманд яваад ирэх гэсэн юм сан? гэж хөтөч асуулаа.

	— Тэр хаашаа л явав гэж! Харж ханадаггүй хонгортойгоо л сууж байна. Бие биеэ л шохоорхож ханахгүй байна гэж Татьяна хариуллаа.

	— Тэр хүн танайд тун ч олон ирэх юм. Монди чинь шөнийн цагаар үргэлж тээр удах юм. Хүн амьтан гарч ороод дуусчихсан хойно хэзээд л сүүл барих юм. Тэгээд бас гол хаалга хаалттай байна энэ тэр гэж үг яриа гаргана... түүнээс болж би довжоо манаж байх юм гэнэ бас! гэж хашаа харгалзагч хэллээ

	Татьяна цаашаа, 

	— Үгүй та минь, бас их тэнэг эр ээ, ховорхон амьтан. Эзэгтэйд юу эс бэлэглэдэг гэж санана? Эзэгтэй гэж байдлаараа гоёж гоёж орхиод ихэмсэг хээнцэр алхана. Тэр өмсдөг банзал, оймсыг нь хүн харвал бөөн шившиг! Хүзүүгээ бүтэн хоёр долоо хоногоор угаадаггүй мөртөө нүүрээ будна... Заримдаа бүр «Нүглийн хар үүр чи алчуураар толгойгоо боогоод хийдэд очиж буян үйлдэж суугаасай» гэж ч билээ бодон нүгэл хураах юм гэв.

	Захараас бусад нь цөм инээлдлээ.

	— Татьяна Ивановна юмыг хэлж нэг чаддаг хүн дээ! гэж сайшаах дуу гарав.

	— Үгүй нээрээ шүү, энэ эрхмүүд, яаж ийм хүнтэй цуг явдаг юм бэ?.. гэж Татьяна хэлтэл нэг хүн хажуугаас нь:

	— Та хаачих гээ вэ? Юу боож барь аа вэ? гэж асуулаа.

	— Эзэгтэйн бошинз оёдолчинд аваачиж өгөх гэж явна. Манай ганган эзэгтэйд өргөдөж гэнэ дээ. Дуняша бид хоёр бариу хантаазны нь бүчнээс татаж нийлүүлэх гээд л оролдож орхихоор гурван өдөр турш л гар юу ч хийж болохгүй, өвчтэй болчихдог юм. За би явлаа. Баяртай та минь гэхэд хэдэн хүн:

	— Баяртай баяртай гэв.

	Хөтөч эр мөн, 

	— Баяртай Татьяна Ивановна, орой ирээрэй гэв.

	— Үгүй яах бол бүү мэд. Ирж ч магадгүй, яах бол... За баяртай! гэж Татьяна хэлэхэд цөм, 

	— За баяртай гэв.

	— Татьяна Ивановна баяртай гэж хөтчийг хойноос нь дуугарахад Татьяна холоос:

	— Баяртай гэж цангинан дуугарав.

	Татьяныг яваад өгсний дараа Захар өөрийнхөө юм ярих ээлжийг хүлээж байх шиг гол хаалганы дэргэдэх гозгор ширмэн дээр суугаад гудамжаар өнгөрч яваа хүмүүсийг хайшраг дурамжхан харж, хөлөө санжгануулна.

	— За Захар Трофимыч танай эзэн өнөөдөр яаж байна даа? гэж хашаа харгалзагч асуув.

	— Яах вэ хуучин шигээ л өөхөндөө боогдоод бачимдаж байна. Чамаас болж, чиний гайгаар би бас их юм үзэж байна. Нөгөө байрнаас болоод тэр. Бачимдаад л байна, нүүх тун дургүй юм аа гэж Захар хэллээ.

	— Би юунд буруутай юм дээ? Минийхээр болдог сон бол байнга л эндээ сууж байна биз. Намайг тэг л гэх юм... би эзэн байсан бол яах вэ. Гэтэл би эзэн биш шүү дээ... 

	Нэг айлын хөтөч хажуугаас, 

	— Эзэн чинь тэгээд харааж байна уу? гэж асуув.

	— Яаж хараадаг гэж санана. Тэр хараалыг чагнаад тэсэж байх хүч надад бурхан яаж өгдөг юм бэ?

	— Яах вэ? Харааж л байдаг бол тэр чинь сайн эзэн байна гэж нэг зарц хэлээд дугуй хөөргийнхөө бөглөөг алгуурхан чахруулан онгойлгоход Захарынхаас бусад бүх хүний гар тамхи руу сарвайлаа. Ингээд цөм ханиаж, найтааж, нулимж гарав.

	Нөгөө зарц цаашаа, 

	— Харааж л байдаг бол дээр. Хэдий л их хараавал төдий чинээ сайн. Хараадаг бол ядаж зодохгүй. Би нэг айлд зарагдаж байсан. Тэгээд яасныг ч мэдээгүй байхад л юу юугүй үсдээд авдаг байсан гэв.

	Энэ хүний үгээ дуусахыг Захар басамжлангуй байртай хүлээж байгаад хөтөч рүү харж:

	— Үгүй, хүнийг зүв зүгээр байхад элдвээр шившиглэж дуудахаа юман чинээ бодохгүй шүү гэхэд хашаа харгалзагч:

	— Санаанд нь юм таарч өгдөггүй юм биз дээ? гэж асуулаа.

	— Таарна гэж ер байхгүй шүү! гэж Захар нүдээ онийлгон учиртай гэгч шивнээд, — Ямар ч юм санаанд нь таарахгүй нь ёстой нэг гай даа! Энэ ч тэгж болсонгүй, тэр ч тэгж тохирсонгүй, явж чадахгүй байна, хоол авчраад өгч мэдэхгүй байна, хамаг юм эвдэж орхилоо, юм цэвэрлэхгүй байна, хулгайлж орхилоо, хоол унд идэж уучихлаа гээд л ... Тьфу, ёстой бүр!.. Өнөөдөр бас л загнаад гарсан. Хүн дуулахаас шившигтэй юм! Юунаас бол оо вэ гээч! Түрүүчийн долоо хоногийн хоолноос нэг жаахан бяслаг үлдсэн юм. Нохойд хаяад өгөхөд хүртэл ичмээр юм. Тэгэхэд үгүй шүү, хүн идчихлээ гээд л сүйд боллоо. Асуухад нь «байхгүй» гэлээ л дээ. Тэгээд л гарч өгөх нь тэр! «Чамайг дүүжилбэл таарна. Чамайг халуун давирхайнд чанавал таарна, улайдсан бахиар тасар татвал зохино, чам руу улайсан гадас шаавал таарна» гээд л хэчнээн хараав аа. Өөрөө тэгээд давшлаад л байна шүү... та минь юу гэж бодно! Саяхан би яагаад ч юм санамсаргүй хөл рүү нь буцламгай ус асгаад түлж орхижээ. Тэгсэн чинь ямар муухай орилсон гэж санана! Би ухасхийж зайлаагүй бол нударгаараа цээж рүү түлхээд авах байсан. Нээрээ түлхэх байсан шүү... гэлээ 

	Хөтөч толгой сэгсрээд, хашаа харгалзагч:

	— Хараач хөөе, ширүүн эзэн юм аа. Хатуу л эр юм даа.

	— За хараадаг л бол сайн эзэн гэсэн үг гэж түрүүчийн зарц хэнэггүй хэлээд, — Тэрнээс ч муу эзэн байна, хараахгүй, харж харж, гэв гэнэт юуны ч учир мэдээгүй байхад үсдээд авна гээч гэв.

	Үгээ тастан юм ярьсан зарцын үгийг Захар мөн л эс анхаарч, 

	— Дэмий л дээ. Хөл нь өнөө хүртэл эдгээгүй, тос түрхээд л байх юм. Тэгж л байг! гэлээ.

	— Айхтар ааштай эзэн юм даа! гэж хашаа харгалзагч хэллээ.

	— Бурхан минь холхон явууштай хүн! Нэг л цагт хүн ална аа, нээрээ бүр алж орхих хүн! Тэгээд огтхон ч шалихгүй юман дээр л «халзан»... гэнэ. Үгийг нь гүйцээж хэлье гэхэд дургүй хүрэх юм. Өнөөдөр ч гэсэн «хортон» гэсэн шинэ үг бодоод олчихсон байна билээ. Ийм үг амнаас нь яаж гардаг юм бэ! гэж Захар ярилаа.

	Түрүүчийн зарц мөн л, 

	— Үгүй яах вэ дээ! Хараадаг л бол их сайн. Тийм хүн бурхны авралаар эрүүл энх байгууштай... харин дуугүй л байгаад байна. Хажуугаар нь явахад харж харж байснаа л зуураад авдаг хүн байдаг. Миний байсан тэр айлын эзэн тийм хүн байсан. Зүгээр хараах ч яах вэ дээ... гэтэл ийнхүү эрээгүй маргасанд зэвүүцсэн Захар хариуд нь:

	— Чамайг тэгдэг нь болжээ. Би бол чамайг тэгээд ч зогсохгүй сэн гэв.

	— Захар Трофимович аа, танай эзэн «халзан ...» юу гэдэг юм. Чөтгөр гэдэг үү? гэж арван таван настай хасаг хүү асуулаа.

	Захар, хүү рүү алгуурхан эргэж, гөлийсөн харцаар ширтээд:

	— Тэгж л байгаарай чи гайгүй. Хэтэрхий багаасаа цэцэрхэж байна. Чамайг би генералын албат гэдгийг харгалзахгүй үснээс чинь дээ! Яв, байрандаа оч гэж зэвүүхэн хэлэв.

	Хасаг хүү хоёр алхам хэр холдоод Захарыг инээвхийлэн харна.

	— Чи юунд ярзайгаад байна аа, хө! Гайгүй дээ чи миний гарт нэг өртөнө өө. Чамайг би ярзайхгүй болтол чихийг чинь ураад өгнө өө! гэж Захар хорсон дуугарав.

	Энэ үед зарц хүний гоёлын задгай цамцтай, мөрөн дээгүүрээ унжуургатай, түрийтэй шаахай өмссөн лут том эр байшингаас гүйн гарч ирээд хасаг хүү рүү очин, эхэлж алгадсанаа, сүүлд нь «тэнэг» гэж дуудав.

	Ичиж гайхсан хасаг хүү хацраа барьж, анивчин, 

	— Яалаа гэж энэ вэ, Матвей Мосеич? Та яаж байна аа?гэв.

	— Уухай! Чи бас юм ярих санаатай? Би чамайг эрж бүхэл байшингаар гүйж байхад чи энд байна гэнэ ээ! гэж зарц хариулаад, өрөөсөн гараараа хүүгийн үснээс барин тонгойлгож, хүзүү рүү нь гурван удаа сурсан байдалтайгаар алгуур бөгөөд жигд цохив.

	— Эзэн тав дахин хонх цохиж дуудлаа. Намайг тэгээд чи муу гөлөгний өмнөөс загнаж байна! гэж сурган хэлээд, — Яв! гэлээ.

	Ингээд тэр зарц шат руу захирангуй зангасанд жаал хүү хэсэг зуур алмайран зогссоноо нүдээ хоёр удаа анивчиж зарц руу харав. Тэр хүн саяных шигээ дахин зодох уу гэхээс өөр юм үгүйг үзээд үсээ сэгсэрч, хэлмэгдэн шат өөд өгсөв.

	Захарын бах ганц ханалаа.

	— Сайн ав, Матвей Мосеич, сайн ав. Дахиад дахиад! гэж давтан хэлээд, — Багадлаа даа тоогүй! Матвей Мосеич, та ганц болголоо. Гялайлаа! Тэргүй бол айхтар аманцар юм... «Халзан чөтгөр» гэдэг энэ дээ. Дахин хүний өөдөөс арзганахаа болих уу?

	Хасаг хүүг зодсон зарц, тавлаж байгаа Захар хоёрыг зарц нар сайшаан нижигнэтэл хөхөрнө. Хасаг хүүг л өрөвдөх хүн ганцхан ч гарсангүй.

	Нөгөө зарц Захарын үгийг бас л тас дайран 

	— Манай түрүүчийн эзэн яг л ийм хүн байсан юм. Хүн нэг жаахан зугаацаад авъя гэтэл хүний санааг яг мэдсэн юм шиг хажуугаар өнгөрч явж байснаа гэв гэнэт Матвей Мосеич сая Андрюшкаг яасан шиг гэнэт л ноцоод авдаг юм. Зүгээр л хараадаг байвал юухан байх вэ! «Халзан чөтгөр» гэж хараах ч их юм биш ээ! гэлээ.

	Хөтөч, Захарыг заагаад, 

	— Эдний эзэн ч гэсэн чамайг бариад авч мэднэ дээ, толгой дээр чинь бөөн эсгий байна шүү дээ. Захар Терофимовичийг бол юунаас нь барьж авах вэ дээ. Толгой гэж гуа шиг... Шанааны нь хоёр хуузнаас бариад авах гэж үү? Тэндээс нь бариад авах юм байна!.. гэлээ.

	Цөм инээд алдаж, хөтчийн ийнхүү тоглосонд Захар аянгад цохиулсан мэт боллоо. Захар уул нь тэр хөтөчтэй л нөхөрсгөөр ярьж байсан билээ.

	Захар хөтчид хорсон, 

	— гайгүй, чамайг би эзэнд хэлнэ, тэгвэл эзэн чамаас барьж авах газар олно. Эзэн чиний сахлыг илээд өгнө, наадах чинь ямааны сүүл шиг шодойж орхижээ гэв.

	— Танай эзэн бусдын хөтчийн сахлыг зулгаагаад байдаг бол их сүрхий явах сан байх аа. Үгүй та эхлээд өөрөө сахалтай болоод зулгаалгаж бай, тэргүй бол наад хууз чинь хэтэрхий ширэлдэж орхисон юм аа!

	— Чам шиг муу хулгайчийг хөтөч болгож авах уу? Манай эзэн чамайг өөрийг чинь ч хөллөсөн чамд алдас болно гэж Захар шуухитнав.

	Хөтөч үүнд тун ч хорноор, 

	— Эзнээ ч хат даа. Үгүй чи хаанаас ийм амьтан олж ирсэн юм бэ? гэлээ.

	Ингээд хөтөч өөрөө, хашаа харгалзагч, зарц, нөгөө хараадаг эзэнд дуртай хүн цөм тачигнатал инээв.

	Захар шуухитнан, 

	— инээцгээж л бай яах вэ. Би эзэнд хэлнээ гайгүй гээд хашаа харгалзагч руу харж, — Чи уул нь энэ луйварчидтай нийлж инээх биш, эдэнд даруулга өгөх ёстой байсан. Чамайг юу хий гэж энд тавьсан юм бэ? Алив ёс горимыг сахиул гэсэн юм биш үү? Гэтэл чи яаж байна? За тэгж л бай, би эзэнд хэлнэ ээ, тэгээд чамайг... гэхэд хашаа харгалзагч түүнийг тайвшруулахыг хичээн:

	— За больж үз дээ. Захар Трофимович, энэ хүн танд буруу юм юу хийгээ вэ? гэлээ.

	Захар хөтчийг зааж улайран, 

	— Манай эзний тухай энэ тэгж муугаар хэлж яаж зүрхэлнэ вэ? Манай эзэн хэн гэгч болохыг чи мэдэх үү? гэж бишрэнгүй дуугаар асуугаад, хөтөч рүү харж, — Үгүй, чи зүүдэндээ ч ийм сайн эзний бараа харахгүй. Сайхан сэтгэлтэй, ухаантай, царай зүстэй хүн. Гэтэл танай эзэн гэж нэг муу тэжээсэн адасга шиг амьтан. Бор гүү хөллөж гадагшаа гуйлгачин аятай гарч явахыг нь харахад бөөн шившиг! Иддэг юм нь улаан манжин, исгэсэн ус хоёр доо. Чиний наад армаг дээлийг үз, цоорхойг нь тоолж гүйцмээргүй юм байна шүү дээ гэж маргалаа.

	Дашрамд хэлэхэд хөтчийн армаг дээл огт цоорхойгүй байлаа.

	— Тийм ээ, ийм юм ч эрж олоход бэрх байх аа гэж хөтөч тас дайрч хэлээд, Захарын суга дороос цухуйж байгаа цамцыг гадагш нь гаргаад орхилоо.

	Хашаа харгалзагч тэдний хоорондуур гараа сунгаад, 

	— Больж үз дээ, боль! гэж гуйв.

	Захар цамцаа улам их гаргаж, 

	— А-а! Чи миний хувцсыг урна гэнэ ээ! За байз би эзэнд хэлнэ ээ! Та минь, үүний яаж байгааг харж байна уу, хувцсыг минь ураад хаячихлаа!.. гэж хашхирав.

	Хөтөч жаахан хулчийсхийж, 

	— Үгүй би юү дээ? Янз нь эзэн л ураад... гэж хэлэв.

	— Тийм эзэн хүнийг нухлах байх аа! Хэчнээн сайхан сэтгэлтэй хүн бэ, тэр чинь эзэн биш, цул алт шиг хүн, бурхны авралаар эрүүл энх байх болтугай. Эзнийд би диваажингийн оронд л байгаа юм шиг ганц ч гачигдал зовлон үзсэнгүй, төрснөөсөө аваад ганц ч удаа тэнэг ч гэж дуудаагүй, тавтай, тайван сууж, эзэнтэйгээ адил хоол идэж, хаана дуртай газраа, дуртай цагтаа яваад өгнө. Ийм хүн шүү. Тосгонд би тусдаа байшинтай, тусгай ногооны газартай, эзний зоориноос идэж уудаг хүн. Би тэндээ эдлэн захирч, гэр орны ажлыг зонхилдог. Тариачид намайг мэхийн хүндэлнэ. Тэгэхэд та нар өөрийнхөө... 

	Захар өштөн хүнээ гүйцэд муучлан мохооё гэтэл уурлаж хорссондоо дуу нь тасалдав. Сэхээ авч хорон муу үг бодож олъё гэтэл хэт уурлаж цухалдсандаа хэлэх юм олсонгүй.

	— За гайгүй хүлээж байх, хувцас урсныхаа төлөөсийг чи төлнө өө гайгүй, чамд үзүүлээд өгөх вий! гэж эцэстээ дуугарав.

	Эзнийг нь муучилснаар Захарын эгдүүг хүргэжээ. Нэр төрөө бодох, биеэ өргөмжлөх сэтгэлийг нь хөндөж, эзэндээ үнэнч чанар нь байдаг чадлаараа сэргэн гарч ирэв. Хэрэлдэж байгаа ганц өштнийгөө төдийгүй түүний эзэн байдаг эсэхийг нь мэдэхгүй боловч, төрөл ургийн нь бүсгүйчүүл, таньдаг нөхөд сэлтийг цөм хорон муу үгээр дайрахад бэлэн байв. Ингээд түрүүн хөтөч нөхөрсөг яриан дундаа эздийнхээ тухай ярьж байсан хамаг муу муухайг нэгд нэггүй тоочив.

	— Танай эзэн та хоёр хогийн муусайн гуйлгачин. Германчуудаас долоон дор мэхчид. Танай өвөг аав ямар хүн байсныг би мэднэ. Захын нэг байцаагч байгаагүй юу. Өчигдөр танайд зочид ирээд гарч явахыг харсан, арай луйварчид ороод орхисон юм биш байгаа гэж санасан шүү. Хөөрхий амьтад байна билээ. Эзний чинь эх мөн зах дээр хулгайны болоод хуучирч ноорсон хувцас хунар зардаг хүн байсан гэж Захар хэллээ.

	Хашаа харгалзагч хориглон:

	— За больж үз дээ, та минь, боль гэнэ.

	Захар цаашаа, 

	— Тийм ээ! Манай эзэн чинь тэгэхэд бурхны авралаар эртний сурвалжит тайж хүн. Нөхөд нь гэж гүн, генерал, ноёд улс. Гүн болгоныг ч зэрэгцүүлэн суулгахгүй, зарим нь үүдний өрөөнд л хүлээж зогсдог юм. Мөн хамаг бичиг номын улс цугларна... гэтэл хашаа харгалзагч:

	— Юун бичиг номын улс гэгч тэр вэ, хонгор минь! Түшмэд үү дээ? гэж асуулаа.

	— Үгүй, юү хэрэгтэй болсон юмаа өөрсдөө зохион бичдэг эрхмүүд юм гэж Захарыг тайлбарлахад хашаа харгалзагч:

	— Тэр улс танайд ирж юү хийдэг юм бэ? гэж асуув. 

	Хүмүүс бараг цөмөөрөө дооглонгуй инээмсэглэж байгааг хараад, Захар амаа татаж, 

	— Юу хийдэг юм бэ? Зарим нь тамхи, зарим нь сайн дарс авчруулдаг гэснээ, нөхдөө эргэцүүлэн хараад, — Та нар, энэ байж байгаа чигээрээ цөм хогийн шаарнууд! Хүний хувцас урж байхыг эзэн чамд зөвшөөрөх вий! Би явж эзэндээ хэллээ гэж хурдхан дуугараад гэр лүүгээ яарав.

	— За больж үз! Байз, байз! гэж хашаа харгалзагч хашхираад, — Захар Трофимыч! Пивоны газар орцгооё. Тэгье л дээ, оръё! гэв.

	Захар тэндээ зогсож, даруй эргэн хэн рүү ч харалгүй гудамж руу хурдлан алхлаа. Тэгээд огтхон ч эргэж харалгүй явсаар гудамжны нөгөө талд байсан пивоны газрын үүдэнд хүрч сая эргэж нөхдөө муухай хараад, хойноосоо ор гэж улам ч эвгүй дохисноо цаашаа орчхов.

	Нөгөө хүмүүсийн зарим нь пивоны газар орж, зарим нь гэр гэр лүүгээ явж тарсан хойно, нөгөө зарц үлдлээ.

	— Эзэндээ хэллээ ч гэсэн юу болдог юм гэж бодолхийлэн хэнэггүй дуугараад, хөөргөө онгойлгон, — Янз нь их сайн эзэн бололтой, хараана л биз. Хараадаг л бол яах вэ дээ! Зарим нь харж харж байгаад үсдээд авахыг яана гэв.

	 

	 

	XI

	Дөрвөн цаг өнгөрөөгөөд Захар байрныхаа үүдийг болгоомжтой, чимээгүйхэн онгойлгож, өлмий дээрээ яван өрөөндөө оров. Цаашаа эзнийхээ өрөөний үүд рүү очиж чихээ тавин чагнав. Дараа нь доош суун цоожны нүхээр шагайлаа.

	Өрөөнөөс хүн тавтай хурхирах чимээ дуулдана.

	— Унтаж байна, мөдхөн дөрөв хагас болох нь, сэрээх боллоо гэж Захар шивгэнэн, хоолойгоо засаад өрөөнд оров. 

	Обломовын толгой тушаа очиж зогсоод, 

	— Илья Ильич! Илья Ильич ээ! гэж аяархан дуудаж эхэллээ.

	Эзэн хурхирсан хэвээрээ.

	— Үгүй бас бөх унтана аа! Ердөө л чулуучин гэсэн үг ээ. Илья Ильич ээ! гээд Захар Обломовын ханцуйнаас аяархан чангаан, — Босож үз, дөрөв хагас болчихлоо гэв.

	Илья Ильич үүний хариуд хамраараа нэг дуугарсан төдий болоод сэрж өгсөнгүй.

	Захар арай чангаар, 

	— Илья Ильич, та босож үзээч! Яасан шившигтэй юм бэ? гэлээ.

	Хариу байдаггүй. Захар эзнийхээ ханцуйнаас угзран, 

	— Илья Ильич гэж үглэнэ.

	Обломов толгойгоо жаахан эргүүлж, өрөөсөн нүдээ арай чарай онгойлгон Захар өөд харахад нойрмог байгаа нь илт.

	— Энэ хэн бэ? гэж сөөнгөтсөн дуугаар асуув.

	— Би л байна. Та босож үзээч!

	— Зайл цаашаагаа гэж Илья Ильич дуугарсан болоод дахин хүнд нойронд дарагдлаа.

	Эзэн нь хурхирахын оронд хамраараа исгэрсэн дуу гаргаж эхэлсэнд Захар хормойноос нь татлаа.

	Обломов хоёр нүдээ гэнэт зэрэг хараад, 

	— Чи яах гээд байна аа? гэж ширүүн асуулаа.

	— Та өөрийгөө сэрээгээрэй гэсэн.

	— За мэдэж байна. Чи хийвэл зохих юмаа хийлээ, одоо зайл! Бусад нь миний хэрэг... 

	Захар дахин ханцуйд нь хүрч, 

	— Явахгүй гэв.

	— За яах вэ, бүү л надад хүр гэж Илья Ильич зөөлөн дуугараад, дэрэндээ нүүрээ битүүлэн дарж хэвтээд дахин хурхирч эхэлтэл, Захар:

	— Илья Ильич, унтаж болохгүй. Би ч таныг унтуулчихад дуртай л байх сан, ганцхан болохгүй шүү дээ гэлээ.

	Тэгээд эзнийгээ чангаасанд, Обломов нүдээ нээж, 

	— Алив унтахад саад болохоо больж гийгүүлээч! гэж нухацтай хэллээ.

	— Үгүй таныг тэгж гийгүүлээд орхивол, сэрээсэнгүй гэж өөрөө сүүлд уурлана.

	— Ээ бурхан минь, энэ яасан айхтар хүн бэ. Алив ганц минут унтаад орхиё л доо. Минут гэдэг чинь юухан байх вэ. Би өөрөө мэдэж байна... гэснээ Илья Ильич гэнэт нойронд дарагдан дуугүй болчихлоо.

	Эзнийгээ дуулахгүй гэдгийг Захар лавтай мэдэн, 

	— Ногоорохоос өөр юм мэдэхгүй, яг л дүнз мод шиг ногоороод байх юм. Юугаа хийж чи хорвоо дээр төрсөн хүн байна даа?! Үгүй чи босооч хөөш, хүн үг хэлж байна уу, үгүй юү?.. гээд л Захарыг татаж эхлэх гэтэл Обломов толгойгоо өндийлгөөд:

	— Юу гэнэ ээ? Юу гэв, чи? гэж айхтар ширүүн дуугарав.

	— Эрхэм та юунд босохгүй байна аа л гэж байна, гэж Захар хүлцэнгүйеэ хариу өчнө.

	— Үгүй чи юү гэж хэлэв ээ? Чи яаж тэгж ярьж зүрхэлнэ вэ? Аа?

	— Яаж?

	— Зохисгүй ярьж.

	— Танд нойрон дунд тань тэгж зүүдлэгдээ байлгүй, лав тэгсэн байж таарна.

	— Чи намайг унтаж байна гэж санана уу? Би унтаагүй, цөмийг дуулж байдаг юм.

	Ингэж хэлээд Обломов өөрөө нэгэнт нойронд дарагдана.

	Захар цөхрөнгөө барж, 

	— За, мөн хэцүү амьтан аа. Юундаа ингэж амьгүй юм шиг хэвтэнэ вэ? Чамайг ингээд харахаас дотор аягүй болох юм байна шүү дээ? Ийм амьтан үзээсэй, та минь!.. Тьфу гэснээ гэнэт айсан дуугаар:

	— Илья Ильич! Босоорой, босож үзээрэй. Хараач ээ энэ юу болж байна аа?.. гэв.

	Обломов даруй өндийж, эргэн тойрон харснаа гүнээ санаа алдаад дахин хэвтлээ.

	— Одоо намайг тайван байлгаж үз! Сэрээгээрэй гэж өөрт чинь хэлсэн, одоо тэр хэлснээ өөрчиллөө. Дуулав уу? Би өөрөө дуртай цагтаа сэрнэ гэж Обломов ихэмсэг дуугарав.

	Заримдаа Захар:

	— Ногоорч л байхгүй юу, тэгвэл... гэж хэлээд орхино.

	Эсвэл өөрийнхөөрөө зүтгээд дуусна. Энэ удаа мөн зүтгэж:

	— Босоорой, босоорой! гэж тэнхээгээрээ орилон хоёр гараараа Обломовын хормой, ханцуйнаас чангаав.

	Обломов гэнэт босон харайж Захар луу дайран, 

	— Байз хө, чи, эзнээ унтаж байхад үймүүлээд байвал яадгийг чамд үзүүлье! гэлээ.

	Захар хар хурдаараа цаашаа зугтаахад Обломов хойноос нь гурав алхаад нойр нь бүрэн сэргэж эвшээлгэн суниаж гарав.

	Эвшээлгэх зуураа, 

	— Алив... квас аваад ирээч гэв.

	Тэгтэл Захарын ард нэг хүн тачигнатал инээд алдсанд хоёул эргэж харав.

	— Штольц! Штольц байна! гэж Обломов баярлан дуу алдаад ирсэн гийчний өөдөөс ухасхийлээ.

	Захар мөн инээмсэглэж, 

	— Андрей Иванович байна! гэж дуугарав

	Штольц саяны явдлыг нэгд нэггүй харсан болохоор инээдээ барьж чадалгүй хөхөрсөөр байв...

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

Заметки

		[←1]
	 Гороховын гудамж гэж Петербург (одоогийн Ленинград) хотын нэгэн гол гудамж




	[←2]
	 Екатерингоф гэж нэгдүгээр Петр хааны байгуулсан Петербург хотод байдаг ордон бүхий цэцэрлэг. 19 дүгээр зууны үед энд хаврын сүүл сарын шинийн нэгэнд нийтийн зугаалга болдог байжээ




	[←3]
	 Корнели Непот гэж роман түүхч хүн. Их жанжин нарын 22 намтар бичжээ. Тэдний заримаас авч латин хэл сургахад гарын авлага болгодог байсан юм




	[←4]
	 Брут гэж Ромын Бүгд Найрамдах Улсын төрийн зүтгэлтэн (манай тооллын өмнөх 85—42 он) Цезарийн нөхөр байгаад түүнийг засгийн эрх дангаар эзэрхийлэн эзэмшихийг завдахад хуйвалдаан гарган Цезарийг алсан хүн. Хуйвалдагчид дунд Брут байхыг үзээд Цезарь «Үгүй чи Брут бас миний эсрэг байгаа хэрэг үү» гэсэн гэж байдаг




	[←5]
	 Еруслан Лазарович гэж оросын XVII—XVIII зууны үеийн үлгэрт гардаг их баатар




	[←6]
	 Калебов гэж Английн зохиолч Вильям Годвшнийн зохиолд гардаг зарцын нэр




	[←7]
	 Там - Тама гэж нэгэн төрлийн харанга




	[←8]
	 Хоёр саргайн дайн гэж (1455 оноос 1485 он хүртэл) Английн вангийн ширээг булаалдаж гэрийн сүлдэндээ улаан саргай цэцэгтэй Ланкестерынхан, сүлдэндээ цагаан саргай цэцэгтэй Иоркийнхны хооронд явагдсан дотоодын дайн




	[←9]
	 Бялуу (ЦБ)




	[←10]
	 Милитриса Кирбитьевна гэж оросын ардын үлгэрт гардаг гуа бүсгүй. Үлгэрийн баатар Бова Королевичийн эх гэгдэнэ




	[←11]
	 Хомер — Эртний грекийн яруу найрагч, дуучин, ерөөлч сохор хүн байжээ




	[←12]
	 Голиков гэж түүхч хүн “Их Петр хааны үйл„ гэдэг ном бичжээ




	[←13]
	 Жанлис Стефани Фелисите гэж Францын зохиолч, голдуу хүүхдийн болон сурган хүмүүжүүлэх талын ном бичжээ




cover.jpeg
= E— e

Vipan Toruapos Ko

013)19&1)\103 1






images/image.png





images/image-1.png
6 "BOJIOP AYPAH"
36B BMUMr WANrAX
BOJOP AAYPAH 20 NPOrPAM

Pt
v 60 cas yauliH caHmai.

W Andaamail yacutiz unpyynx, 3ee

yacutiz caHan 605120HO.

Xanayiin maiin6ap monsmoii. %
§

XyeullH yauiiH caH yyceax

Bonomxmol.






